
INTRODUCERE 


Povestea de față, care este pe cale să înceapă, are și ea povestea 
ei. S-a născut dintr-o discuție pe care am purtat-o cu Ana-Maria 
Negrilă într-o după-amiază de vară în Parcul Herăstrău cu privire 
la un text scris de ea, „Schimbarea la faţă”. N-am să vă spun despre 
ce era textul, fiindcă mi-a plăcut atât de mult încât vreau să vä 
stârnesc curiozitatea şi să vă invit să-l citiți. Oricum, discuția a fost 
lungă, plină de argumente şi contra-argumente, şi pe parcursul ei 
fiecare dintre noi doi şi-a definit cu mare claritate opiniile referitoare 
la subiect. Mai precis, Ana-Maria a scris o nouă versiune a 
„Schimbării la faţă”, iar eu — cine ar fi crezut că o simplă discuţie 
avea să mă ducă atât de departe? — am ajuns să scriu un roman. 

O carte pe care tocmai aţi început s-o citiţi. 


Pentru Tudor Pop 


GANGLAND 


Pe străzile din Gangland, lumina ajunge atrofiată, bolnavă, 
zăbrelită. Lumină de flăcări. Lumină de laser. Lumină de neon. 
Rar — prea rar — peste zidurile roase de lepră se prelinge câte o 
rază de soare. Mai des vin ploi reci, interminabile. Prin noiembrie, 
zăpada împrumută străzilor o aparenţă de puritate îndoielnică, 
cenuşie, pe care înfloresc grabnic bălți de ulei şi pete de sânge. 
Aerul e dens, irespirabil, îngreunat de fum, gaze de eşapament şi 
jeturi de abur care ţâşnesc din conducte fisurate. Prin el, clădirile 
pe jumătate distruse apar ca o părere, sau mai degrabă ca un vis 
sinistru. 

A fost nevoie de ani, tehnologie şi un fel de sadism deturnat 
asupra obiectelor pentru ca zona urbană să capete înfăţişarea 
actuală. Peste clădirile din Gangland s-au aşternut straturi 
succesive de semne, graffiti paranoice, palimpsest de răni şi tatuaje 
pe pielea minerală a oraşului. Fiecare zid, fiecare faţadă, fiecare 
stâlp şi grindă poartă urme. De gloanţe. De graser. De sânge. De 
explozii. Hipertext ilizibil, cronică a istoriei urbane. 

Peste carcasele eviscerate ale clădirilor se ţese o reţea 
multietajată de cabluri, grătare metalice şi ţevi, semănată pe alocuri 
cu şasiuri de automobile, antene parabolice şifonate şi panouri 
fotoelectrice ciuruite. Hăţişul a fost instalat ca să îngreuneze 
manevrele aparatelor de zbor, însă dă impresia că a fost întins de 
un păianjen monstruos, creatură cu carapace de crom şi membre 
hidraulice, care pândeşte din umbră, 

regătindu-se să soarbă vlaga oraşului paralizat. 

În timpul zilei, Gangland este inert, rece. Pe străzi nu trec 
decât gunoaiele purtate de vânt. Ici-colo, fațadele vandalizate 
rânjesc cu colţi prăfuiţi de sticlă spartă. La amiază, un clarobscur 
cenuşiu izbuteşte să răzbată până jos, luminând întrucâtva 
nemişcarea şi tăcerea clădirilor în descompunere. Fulgi de 
funingine trec prin aer, ca nişte fluturi îndoliaţi. Oraşul pare atât 
de mort încât s-ar putea auzi cum creşte iarba. Dar în Gangland 
iarba nu mai creşte de mult. 

Noaptea înfloresc lumini palide, ca nişte roiuri de licurici 
risipite într-o grădină părăsită. Scântei de la aparatele de sudură. 
Lasere pentru detectarea țintei. Jeturi de napalm. Focuri. Faruri. 
Proiectoare a căror lumină violentă, nemiloasă, parcurge straturile 
succesive de încâlceală metalică pentru a baleia cerul otrăvit. 

Noaptea se aude torsul felin al motoarelor ceramice. 
Trăncăneală de dee-jay. Răpăit de arme automate. Frânturi de 
muzică. Scrâşnet metalic. Din adâncurile pământului urcă vuiete 
surde, ca gâfâitul unor demoni îngropaţi de vii. Noaptea, 
Gangland se trezeşte, iar glasul său compus din mii de zgomote 
suprapuse rosteşte poveşti întunecate. 

Prin aer trec în zbor tăcut reptile cu aripi membranoase. Drone 
se strecoară prin ochiurile ţesăturii metalice, zumzăind ca nişte 
bondari. Câteodată, acul nemilos al unui proiector le ţintuieşte în 
aer, iar pe cer înfloreşte cu zgomot de tunet o crizantemă din flăcări 
şi scântei. 

Pe străzi alunecă motociclete, viespi de crom şi email negru. 
Uneori, din beznă răsar vehicule blindate, iar alteori pavajul se 
cutremură sub paşii agili ai unor umbre imense, monştri cuirasaţi 
a căror trecere trimite trepidaţii până în măruntaiele pământului. 

Gangland este locul unde găşti de adolescenţi îşi dispută 
teritorii, tronsoane de infrastructuri, informaţii. Este rezervaţie, 
laborator şi poligon. Aici sunt testate noile tehnologii. Sălbaticii 
urbani din Gangland folosesc unii împotriva altora arme, 
echipamente şi programe care, nu peste mult timp, vor fi utilizate 
de mercenarii zaibatsu-urilor în conflictele dintre megacorporaţii. 
Enzimele pentru rescrierea codurilor biochimice de fidelitate ale 
funcţionarilor-cheie, nanomecanismele utilizate în spionajul 
industrial, programele menite să semene haosul în 

reţelele competitorilor, tehnicile subliminale proiectate pentru 
cucerirea de noi pieţe, toate trec mai întâi prin Gangland. Fiecare 
penetrare a unei baze de date, fiecare foc de armă, fiecare mişcare 
de acolo sunt urmărite cu atenţie în Tsukuba, în Kansai, în Silicon 
Valley şi în habitatele din punctele Lagrange. Un delicat echilibru 
de forţe, menţinut între fragmentatele entităţi politice locale prin 
trafic de influenţă, şantaje multiple şi bani grei de către trusturile 
orbitale, le permite adolescenților să se vâneze netulburaţi unii 
pe alţii. 

Sub seria de impacturi aleatorii ale conflictelor dintre găşti, 
aria urbană îşi schimbă lent configuraţia, devenind zi de zi mai 
stranie. Un hipergraffito vizibil de pe orbită. 

Cercetarea hărților s-ar dovedi zadarnică. 

Locurile de importanţă strategică nu figurează niciodată 
acolo. 


NODURI ȘI NUME 


Prin ceața groasă, fațadele văduvite de ferestre se iveau ca 
nişte ocnaşi legaţi între ei cu lanţuri, în şiruri ce se întindeau pe 
cele două laturi ale străzii. Din loc în loc, focurile din pubele 
aruncau pâlpâiri şovăielnice, tulburi, peste zidurile igrasioase. De- 
a lungul străzii veneau încet, călare, doi oameni, strunind din 
hăţuri cabalinele. 

- Asta nu era vreme de ieşit din Templu, părinte, zise cel din 
dreapta. 

Faţa îi era acoperită de viziera căştii, în care flăcările de pe 
stradă se reflectau distorsionate. 

- Mie-mi spui, Enguerrand? replică celălalt. Umezeala asta 
scârboasă, de octombrie, se strecoară până în măduva oaselor. 
După ce terminăm treaba, neapărat să mergem să bem nişte tărie 
ca să-mi mai revin. 

Spre deosebire de Enguerrand, părintele nu purta cască. Părul 
lung, negru şi ondulat, îi atârna peste gulerul jachetei din piele 
până în dreptul omoplaţilor. Pe obraji şi pe bărbie i se întindeau 
ţepii unei bărbi nerase de trei sau patru zile, iar în lobul urechii 
stângi avea un mic craniu de argint. 

— Parcă ai băut nişte tărie şi când am plecat, remarcă 
Enguerrand întorcându-şi viziera spre el. 

- N-aş mai fi plecat, zise părintele clătinând din cap. 

Enguerrand trase brusc de hăţuri. Cabalina se opri, înfigându- 
şi extensiile ceramice ale copitelor în asfaltul măcinat 

al străzii. Călărețul scoase de la oblâncul şeii o armă graser 
pe care o îndreptă către un ungher întunecos al unei ruine, în 
locul unde odinioară se aflase o uşă. Cu degetul mare declanşă 
proiectorul cu xenon ataşat deasupra armei. 

În cercul de lumină se ivi un copil de cinci sau şase ani, 
îmbrăcat într-un trening Nike zdrenţuit. Cu mâna stângă căuta 
să-şi ferească ochii de lumina proiectorului, iar în dreapta ţinea o 
bucată de ţeavă ruginită. În spatele lui se zăreau palele rotitoare 
ale unui generator eolian. Enguerrand închise proiectorul, apoi 
puse arma înapoi la oblânc. 

— Am crezut că-s șobolani, explică el îndemnându-şi cabalina 
mai departe. 

Părintele ridică din umeri, făcând să licărească ţepii cromaţi 
care-i înţesau jacheta. 

- Care hacker vine de data asta? întrebă el. 

— Macho Kid, răspunse Enguerrand. 

Numele hackerului fu însoţit de răpăitul unei arme automate 
care se auzi din depărtare, dinspre stânga lor. 

— Puştiul ăla din Kansar City, comentă părintele. Are clasă. 

Peste ei se târau umbrele cablurilor şi lanțurilor întinse între 
clădiri, iar vocile celor doi răsunau înfundat în spaţiul acela care 
nu era închis şi rezonator, dar nici deschis. O creatură biomecanică 
scoase precaută capul de după un bloc motor şi se uită în jos la 
călăreţi. 

— Aşa am auzit şi eu, că n-are decât o clasă, zise Enguerrand, 
prefăcându-se că nu înţelesese. 

Se apropiau de o piaţă, iar în lumina focurilor păreau să se 
vadă câteva siluete. 

— Cu una mai mult ca tine, în tot cazul, spuse părintele. 

Enguerrand duse mâna la mânerul paloşului pe care-l purta 
la şold. 

— De la o vreme încoace nu mai ştii de glumă, vistiernice, se 
grăbi părintele să spună, având grijă să se îndepărteze de 
Enguerrand atât cât să iasă din raza de acţiune a paloşului. 

— Când glumeşti, zâmbeşte, zise trezorierul. Ca să nu apară 
confuzii. 

Schimbul de replici părea să facă parte dintr-un fel de ritual, 
căci mâna lui Enguerrand se îndreptase spre mânerul paloşului 
încet şi fără prea mare convingere. Cabalina părintelui se apropie 
din nou de a trezorierului, tropăind agale pe drumul plin de 

hârtoape. De-a lungul picioarelor celor două creaturi se 
întindeau tendoane din fibră de carbon a căror culoare neagră 
mată părea să absoarbă din aer lumina firavă. 

Aproape că intraseră în piaţă când de deasupra lor se auzi 
uruitul unui elicopter. Un proiector îi scăldă în lumină intensă, 
alb-albăstruie, strecurată prin grătarele şi ţevile care se întreţeseau 
deasupra străzii. 

- Identificaţi-vă, lătră o voce sintetică amplificată de un 
megafon. 

Enguerrand ridică faţa, iar filtrele vizierei reduseră automat 
intensitatea luminii. Peste fuselajul aparatului defilă un şir de date 
despre model, anul de fabricaţie, caracteristici aerodinamice, 
armament şi raza de acţiune. 

- E-un rahat de dronă, remarcă el dispreţuitor. 

Una dintre cabaline fornăi, trimițând două jeturi de aburi în 
aerul jilav. 

- Normal, răspunse părintele. Un elicopter cu personal uman 
ne-ar fi făcut deja ciur. Dar de elicopterele mari au grijă Ingerii. 

- Repetăm, identificaţi-vă, reluă vocea cu răbdare 
neomenească. Cine sunteți? 

Părintele scoase din coburi o puşcă de vânătoare fără pat şi 
cu ţevile retezate la jumătate. Una dintre ţevi scuipă foc, iar 
minielicopterul explodă, luminând pentru o clipă zidurile 
măcinate de vreme. 

- Bănuiesc că asta vă răspunde la întrebare, remarcă părintele 
punând puşca la loc în cobur. 

- De ce l-ai doborât? întrebă Enguerrand în timp ce intrau în 
piaţă. Că ştii cum e cu armele la întîlniri... 

- Nu suport să stau la discuţii cu maşinăriile. 

Se opriră lângă o faţadă ruinată şi descălecară, apoi se 
retraseră în întuneric. Ceva mai departe, lângă o fântână arteziană 
secată, pe jumătate sfărâmată, se aflau câteva pubele. Într-una 
din ele ardea un foc anemic care făcea mai mult fum decât lumină. 
Deşi de jur împrejurul pieţei nu se vedea nimeni, cei doi Templieri 
ştiau că puţin mai departe, în umbra zidurilor, aşteptau 
reprezentanţii altor triburi urbane, veniţi ca şi ei la întâlnirea cu 
hackerii şoselelor. Respectau cu toţii o convenţie de încetare a 
focului, dar nimeni nu se aventura în spaţiul deschis al pieţei. 
Câteodată, unii mai încălcaseră convenţia. 

— Ai dat de vreo urmă a lui Macho Kid? se interesă 
Enguerrand. 

Părintele O'Blivion clătină din cap. 

- Scanerele cabalinelor nu l-au detectat, dar asta nu înseamnă 
nimic. Transportoarele hackerilor sunt foarte bine camuflate. 

- Socot că alea care nu-s bine camuflate n-o duc prea mult, 
rosti o voce cu accent Mid-West din spatele lor. 


Se întoarseră în direcţia vocii. Între doi stâlpi igrasioşi, printre 
ruinele unei clădiri, stătea un bărbat înalt care purta în braţe o 
mitralieră Gatling cu ţevi rotative. Borul pălăriei Stetson îi 
ascundea faţa, cu excepţia mustăţii stufoase; în schimb o rază 
răzleaţă de lumină se juca pe ţevile lucioase ale armei. 

- Ai venit de mult, puştiule? întrebă Enguerrand. 

- De vreo două ceasuri, zise Macho Kid pe un ton tărăgănat. 
M-am tot uitat la voi şi m-am întrebat ce rost mai are să-mi pun 
pielea-n saramură. Aţi ajuns până şi să-mi doborâţi dronele. 

Templierii nu îndrăzniră să comenteze. Enguerrand ridică 
din umeri. O'Blivion lăsă capul în jos. 

- Dac-aţi vedea ce văd eu de fiecare dată când iau drumul 
încoace, v-aţi gândi mult şi bine înainte să vă luaţi la harţă, 
continuă hackerul. La început, parcă se mai ştia care cu care se 
bate. Fundamentalişti creştini contra fundamentalişti islamici, 
separatişti contra federali, triadele contra columbienilor, Feminazi 
contra tuturor bărbaţilor, necrosofturile contra tuturor, iar orbitalii 
ne încurajau din când în când trântindu-ne în cap meteoriți, fără 
deosebire. Treceai pe şosea cu transportorul şi vedeai cruci. Cale 
de mile-ntregi. Cruci de ţi se ura şi te-apuca frica. Mississippi nu- 
i nici pe departe atât de lat cât sunt unele cimitire prin care-am 
trecut de când a-nceput războiul ăsta, sau ce mama dracului e. 
Acu' nu mai are cine să-i îngroape, şi nu se mai ştie nici cine 
împotriva cui e. Am văzut maldăre de morţi arşi cu benzină pe 
câmp şi maldăre de morţi lăsaţi să putrezească pe câmp de când 
nu prea mai e nici benzină. Dac-aveam câte un OCU de fiecare 
cruce şi mort pe care le-am văzut numai la drumu-ăsta de-acuma, 
puteam să mă mut în Lagrange şi să trăiesc bine-mersi. 

-Çi ce legătură are asta cu noi, puştiule? îndrăzni să întrebe 
O'Blivion. 

- Are, replică hackerul. E o plăcere să-mi zică puşti unul care 
nu era nici în proiect când am început să fac transporturi încoace. 
Pe tot continentul ăsta nenorocit, un singur loc e mai de Doamne- 
ajută. Gangland. Cineva, acolo sus, a hotărât că războiul de- 
adevăratelea n-o să se întindă pân-aici. şi noi, din Go West Network, 
culegem copii de peste tot, îi aducem pân-aici numai noi ştim cum, 
ca să-i ferim cumva din calea prăpădului. şi dup-atâta chin, îi vedem 
cum învaţă să umble cu arme şi să se omoare între ei. Are vreunu' 
din voi douăzeci de ani? 

Templierii se priviră unul pe celălalt, încurcaţi. Nici unul 
dintre ei nu răspunse. O'Blivion avea nouăsprezece, dar probabil 
că pentru Macho Kid era irelevant. 

— De-asta mă-ntrebam dacă mai are vreun rost. Am văzut 
ceva transportoare arse de când m-am apucat de treaba asta, şi- 
am pierdut destui prieteni. Azi-mâine poate-o s-o fur şi eu. Când 
ştiu că v-am salvat pe la cinci-zece ani doar ca să vă omorâţi între 
voi la cin'ş'pe, m-apucă un soi de lehamite. Da’ dacă tot am adus 
copiii ăştia, vi-i las. Pe cuvânt că i-aş duce-n altă parte, da' n-am 
unde. 

Privi peste umăr, în umbră, şi făcu semn din cap. 

- Veniţi încoace. 

Din umbra ruinelor se iviră pe rând câţiva copii, îmbrăcaţi în 
haine destul de curate pe care se vedeau brodate siglele unor 
organizaţii orbitale umanitare. Părintele îi numără din ochi şi oftă 
adânc a pagubă. 

- Cam puţini, îndrăzni Enguerrand. 

Macho Kid îi aruncă o privire pe sub borul pălăriei Stetson. 

- Din câţi erau la-nceput crede-mă că au rămas al naibii de 
mulţi. Mai ales dacă mă gândesc la chestiile prin care-au trecut... 

Copiii, nu mai mulţi de o duzină, aveau figurile emaciate, 
complet lipsite de grăsime, cu frunţi ce se bolteau enorme 
deasupra ochilor înfundaţi în orbite. Stăteau adunaţi îndărătul 
hackerului, ferindu-se de lumină şi având grijă să nu intre în raza 
de acţiune a mitralierei Gatling. Cel mai înalt dintre băieţi mânca 
un măr, iar una dintre fetiţe răsucea încet între degete un ghemotoc 
murdar şi cleios care poate fusese iniţial o batistă din hârtie. O 
pală de vânt împinse fumul din pubele către ei, ascunzându-i o 
clipă, apoi direcţia vântului se schimbă, fumul se risipi şi copiii se 
iviră iarăşi, stânjeniţi de faptul că erau examinaţi cu atâta atenţie. 

- Acu’ am cam ajuns la capătul drumului, la ultimul nod din 
rețeaua şoselelor, le zise Macho Kid, iar lumina tăioasă care-i jucase 
în priviri se îmblânzi. Eu o să plec înapoi ca să mai aduc şi alţi 
copii încoace, da’ aici are cine să se îngrijească de voi. 

O fetiţă cu părul cânepiu îndrăzni să arunce o privire către 
Templieri, apoi lăsă iute capul în pământ. Nu părea deloc 
convinsă. 

- Uitaţi-vă bine la fiecare din băieţii şi fetele-astea care-au 
venit să vă primească şi gândiţi-vă cu care din ei aţi vrea să staţi. 
N-au voie să vorbească cu voi până nu alegeţi toţi care cu cine 
vrea să plece. Asta ca să fim siguri că voi îi alegeţi pe ei, nu invers, 
încheie el. 

Fără prea mare tragere de inimă, copiii ascultară îndemnul 
şi porniră într-un tur al pieţei, pe lângă ziduri şi ganguri, privindu- 
i pe reprezentanţii triburilor din Gangland. In umbră şi tăcere, 
aceştia aşteptară decizia copiilor, încercând să facă impresie. Dacă 
ar fi fost destul de vârstnici pentru a-şi putea aminti asemenea 
lucruri, poate ar fi comparat scena cu vizita unor posibili părinţi 
adoptivi la orfelinat, numai că, de această dată, alegerea o făceau 
orfanii. 

Enguerrand îşi scoase casca. Avea părul lung, adunat într-o 
coadă ce-i cobora din creştet, şi, spre deosebire de părintele 
O'Blivion, era proaspăt bărbierit. Încercă să-şi imagineze cum 
percepeau copiii nou-veniţi înfăţişarea adolescenților ce-i aşteptau 
în semiîntuneric, evaluând şansele pe care le avea Ordinul 
Templierilor ca să-i atragă pe cât mai mulţi dintre ei. Nu era pentru 
prima dată la o asemenea alegere, aşa încât putea să facă o estimare 
destul de exactă. Trezorierul învățase de la întâlniri asemănătoare 
din trecut că mulţi dintre copii erau atenţi mai degrabă la vehicule 
şi accesorii, ceea ce era un dezavantaj pentru triburile mai puţin 
axate pe tehnologie. Urmări cu inima strânsă cum copiii îşi 
plimbau privirile nehotărâte între alte ganguri şi intrări, unde se 
ascundeau vehicule şi creaturi mai impresionante, oprindu-se 
numai rareori asupra cabalinelor celor doi Templieri. 

Intr-un târziu, fetiţa cu părul cânepiu îndrăzni să intre într- 
unul din ganguri. Un băiat care până atunci îşi făcuse de lucru cu 
nişte pietricele se îndreptă către o stradă unde se întrezăreau în 
penumbră aripi enorme, membranoase, şi întrebă: 

-O să zbor din seara asta? O să fiu moartea-de-sus? 

Moartea-de-sus. Enguerrand îşi amintea destul de limpede 
lungile perioade pe care le petrecuse prin subterane înainte de a fi 
adus de hackerii şoselelor din nod în nod până în Gangland. 
Intervale greu de măsurat ce se scurgeau de cele mai multe ori în 
întuneric, fuga printre ruine de la un adăpost la altul, groaza de 
spaţiile deschise, teama permanentă de moartea-venită-de-sus, 
trimisă de păsările din oţel, şi invidia nemăsurată faţă de fiinţele 
invincibile care-şi petreceau viaţa în zbor, pândindu-l din înaltul 
cerului. Pentru unii dintre copii, promisiunea că aveau să se trans- 
forme din vânat în vânători era o ispită prea mare. Încă un băiat 
şi o fetiţă se pierdură în întunericul străzii unde-i aştepta 
promisiunea zborului. 

Rând pe rând, toţi copiii aleseră unul sau altul dintre triburi 
şi plecară din piaţă. Spre disperarea crescândă a celor doi 
Templieri, deşi întâlnirea se apropia de sfârşit, nici unul dintre 
copii nu-i alesese. Mai rămăseseră doi băieţi, unul foarte scund, 
care părea şi cel mai mic, şi cel cu mărul, care mesteca netulburat 
de parcă ar fi avut tot timpul de pe lume. Cel mic se uita indecis, 
clipind des şi neştiind deloc pe care dintre străinii aceia din umbră 
să-i aleagă. Se vedea că era atât de speriat încât nici măcar nu 
avea curaj să plângă. În cele din urmă se întoarse către Macho 
Kid, îşi luă inima în dinţi şi zise: 

— Măcar eu pot să rămân cu tine? Te rog frumos de tot. 

Hackerul se apropie de el, având grijă să ţină tevile mitralierei 
departe de copil. Îi puse o mână pe umăr şi-l privi în ochi, apoi îşi 
drese vocea, căutând parcă să câştige timp de gândire. Din 
depărtare se auzi sunetul înfundat al unei explozii. 

- Mai ţii minte când am dat peste tancurile necrosofturilor, 
dincolo de Denver? 

- La apa aia mare unde au fost focuri mari toată noaptea, 
după ce ne-ai luat de la Jivin' Jack? 

- Exact. La Colorado. Mai ţii minte? 

Fejişoara băieţelului se crispă. Începu să vorbească repede, 
ca şi când amintirile evocate ar fi fost o punte suspendată veche şi 
extrem de periculoasă dincolo de care vroia să se vadă trecut cât 
mai curând. 

- Ne-au alergat tancurile, şi-am mers toată noaptea şi ziua 
următoare şi pe urmă iar toată noaptea, şi-n prima noapte ne-am 
hurducat rău şi-au fost bubuituri şi-ai zis vorbele-alea care ne-ai 
spus să nu le zicem că nu-i frumos, şi noi trebuia să stăm 

pe podea. şi dup-aia ai văzut că Mike şi Tom şi fata aia din 
Boston muriseră şi din ei cursese sânge peste tot, chiar dacă 
stătuseră cuminţi pe podea, şi i-am îngropat dimineaţă şi-ai spus 
că Domnul e păstorul meu. 

Macho Kid însoţi fiecare detaliu al poveștii cu câte un semn 
de încuviinţare. 

- Atunci ştii de ce nu poţi să rămâi cu mine, zise hackerul. Ca 
să nu ţi se întâmple ce li s-a întâmplat lui Mike, şi lui Tom, şi lui 
Debbie... şi lui Jivin' Jack, adăugă cu voce scăzută. 

Băieţelul dădu din cap, semn că înţelesese, apoi se întoarse 
către piaţa pe marginile căreia oamenii găştilor aşteptau în tăcere. 
Privi gânditor şi într-un târziu întinse un arătător subţire, aproape 
străveziu, către o intrare aflată undeva în dreapta Templierilor. 

- Voi n-aveţi nici un fel de arme. N-aveţi nici colţi, nici gheare. 
Nu omorâţi pe nimeni, niciodată? 

Probabil că primi un răspuns mulţumitor, căci se îndepărtă 
într-acolo, întinzând două mâini palide, firave şi brăzdate de vene 
albăstrii. 

— Atunci vin la voi. Dacă toată lumea ar fi aşa, Debbie şi Tom 
şi Mike ar fi cu noi aici. 

Cei doi Templieri plecară capetele. Acel dacă toată lumea ar fi 
aşa îi atinsese mai mult decât tot discursul cu care-i întâmpinase 
Macho Kid. Tăcerea nu era punctată decât de zgomotul discret 
pe care băiatul mai înalt îl făcea mestecând cotorul mărului. 

- Aveam nevoie să ştiu care dintre voi se ocupă cu 
informatica, spuse băiatul cu o voce de contraltă, dar fireşte că nu 
vă permite convenţia să răspundeţi. Noroc că am ghicit. Mergem 
să ne înscriem în Ordinul Templierilor. 

O'Blivion rămase cu gura căscată. Vocea părea să-i aparţină 
unei femei tinere, iar tonul pe care fuseseră rostite cuvintele, ca şi 
vorbele în sine, nu se potriveau deloc cu înfăţişarea băiatului. 

- Ce... ce-a fost asta? întrebă el. 

- De ce încalci convenţia, părinte? interveni hackerul pe un 
ton rău-prevestitor. 

- Lasă-ne-n durerea noastră cu convenţia, puştiule! se 
burzului O'Blivion. Nu l-ai auzit că vrea să rămână la noi? Gata, 
s-a terminat târgul de vite, acum putem să vorbim cât avem chef. 
Ce-a fost asta? 

- Rămân cu voi, zise băiatul, de data asta cu un timbru cât se 
poate de potrivit pentru doisprezece ani. 

Macho Kid întinse un deget acuzator către O'Blivion, iar 
mustăţile i se zburliră. 

-Târg de vite, zici? Ai uitat când te-am adus şi pe tine, numai 
pielea şi osul, de te-am dat! 

Făcu doi paşi către O'Blivion, dar Enguerrand intră între 
hacker şi părinte. 

- Stai uşor, puştiule, zise el pe un ton împăciuitor. ştii cum e 
părintele, mai vorbeşte gura fără el. 

Trezorierul încercă să-l calmeze pe Macho Kid şi să-l ducă 
înapoi la transportor. Părintele O'Blivion nu dădu însă prea mare 
atenţie agitaţiei produse la încheierea întâlnirii, şi nici măcar 
protestelor hackerului. Işi freca nedumerit bărbia ţepoasă şi se 
uita la băiatul nou-venit cu un fel de îngrijorare. 

- Cum se face că vorbeşti cu două voci? Îţi place să-ţi schimbi 
vocea, sau care-i treaba? 

- Nu-mi schimb vocea, spuse băiatul pe un ton normal, 
ridicând din umeri. 

- Când ai zis la început că ai fi avut nevoie să ştii care dintre 
triburi se ocupă cu informatica aveai altă voce, insistă părintele. 

- Aa, asta era, făcu băiatul, ca şi când precizarea ar fi explicat 
totul. 

— Asta era. Aveai altă voce. 

Băiatul privi în jos, puţin încurcat, către rămăşiţele fântânii 
sfărâmate. Focurile din pubele se potoliseră acum, iar jarul arunca 
o lumină roşiatică pe chipurile celor doi. 

— N-am vorbit eu, ci sora mea. 

— Care soră? clătină părintele din cap. Nu cred că am văzut 
nici o soră. şi dacă la înfăţişare e ca şi la voce, crede-mă că aş fi 
văzut-o imediat. 

- Eu o văd, zise băiatul încet. Este mereu cu mine. O văd tot 
timpul. 


Când Enguerrand reveni, obrazul stâng îi era umflat şi 
congestionat. O'Blivion se întoarse către el: 

— Avem o problemă... A 

Trezorierul nu-i lăsă timp să termine. Îl înşfăcă de reverele 
jachetei din piele neagră şi-l trânti de un perete. 

— Sigur c-avem o problemă. 

Îşi însoţi remarca cu încă un brânci care făcu să-i clănţăne 
dinţii în gură părintelui. 

— Avem o problemă dată dracului. E ultima dată când îmi 
mai pun obrazul pentru tine. 

- Da’ ştiu că l-ai pus, nu glumă, ricană O'Blivion. 

Ţinându-l pironit de zid, Enguerrand îl lovi scurt în plexul 
solar de două ori. Părintele icni. 

— Ne-am înţeles? continuă trezorierul cu un aer sumbru. A 
fost ultima oară. 

- Puştiul... horcăi O'Blivion, luptându-se să ia o gură de aer. 
Puştiul are-o soră. 

— Foarte bine, să-i trăiască. 

- N-ai... n-ai priceput. Zice că... e-aici, dar numai el... numai 
el o vede. 

Enguerrand îi dădu drumul părintelui şi merse să-şi culeagă 
casca de unde o aruncase. 

— Mare scofală, mormăi el. O grămadă de copii au fraţi sau 
tovarăşi de joacă imaginari. 

O'Blivion îl cuprinse pe copil cu o mână pe după umeri. Din 
mâneca jachetei i se ivea o brățară din piele decorată cu lanţuri şi 
ţinte. 

- Vocea pe care-ai auzit-o şi care a ales Ordinul Templierilor 
era a surorii de care-ţi vorbesc. 

Enguerrand tresări şi începu să-i privescă pe rând pe 
O'Blivion şi pe copil. 

- Zici că sora ta a vorbit mai întâi, puştiule? 

— Da, răspunse băiatul. Mă cheamă... 

Mâna părintelui se ridică fulgerător de pe umărul copilului 
şi-i acoperi gura. 

-Nu ne spune numele, se grăbi el să explice. Numele adevărat 
e lucru tainic, bun să fie ştiut numai de tine. Să nu-l spui nimănui, 
niciodată, ne-am înţeles? 

Băiatul încuviinţă din cap, iar O'Blivion îi luă mâna de la 
gură. 

— De ce ar trebui să rămână secret? se interesă puştiul. 

Inainte ca vreunul dintre cei doi Templieri să poată răspunde, 
trăsăturile copilului se transformară, căpătând o expresie care nu 
avea deloc ce căuta pe faţa unui băiat de doisprezece ani, iar gura 
sa rosti cu voce de contraltă: 

- Tribul Necromanţilor se ocupă cu crearea de virusuri 
wetware ce pătrund în sistemul nervos folosindu-se de faptul că 
oamenii sunt extrem de receptivi la succesiunile de silabe care 
formează numele lor. Aceste virusuri acţionează simultan pe mai 
multe planuri. Distrug şi elimină personalitatea victimei. 
Transformă oamenii în carcase biomecanice apte să primească 
programe wetware scrise de Necromanţi. Cu alte cuvinte, să-ţi 

declari numele în public înseamnă să rişti a fi transformat 
într-un zombie. 

Cei doi Templieri se priviră îngrijoraţi. Trăsăturile băiatului 
reveniră la normal, ca şi când nimic nu s-ar fi întâmplat. 

- Ăă... cam aşa ceva vroiam să spun, îngăimă într-un târziu 
părintele. 

-Sper să nu fie nimic mai grav decât o schizofrenie, comentă 
Enguerrand pe un ton sumbru. Oricum, dacă ştii — sau măcar sora 
ta ştie — de ce nu folosim adevăratele nume, va trebui să-ţi alegi 
un nume public pe care să-l declari fără teamă. Pentru că eşti no- 
vice în Ordinul Templierilor, numele va fi al unui cavaler, real 
sau fictiv. Nu e obligatoriu să fi aparţinut unui Templier. 

- De unde-mi pot alege numele? întrebă puştiul. 

Părintele O'Blivion îşi dădu deoparte pletele din dreptul 
craniului de argint pe care-l purta în lobul urechii. 

- Am aici Biblioteca Congresului. Dacă facem rost de o 
interfaţă pentru tine... 

Băiatul întinse mâna, apucă între degete cercelul în formă de 
craniu şi după câteva clipe vocea de contraltă spuse: 

— Are să te cheme Olivier. O să-ţi traduc Cântecul lui Roland 
din versiunea franco-normandă aflată la Oxford ca să ştii cine a 
fost. 

- Atunci, spuneţi-mi Olivier. 

— Bine, ăsta să-ţi fie numele, zise trezorierul. 

Frânturile de cer care se întrezăreau prin hăţişul metalic de 
deasupra lor începuseră să capete o nuanţă palidă, semn că se 
apropiau zorii. 

- Mai e niţel şi se luminează de-a binelea, spuse părintele. 
Hai la Templu, că n-am chef să mă prindă dimineaţa pe drumuri. 

Enguerrand îl urcă pe băiat în şaua cabalinei, apoi încălecă la 
rândul său. Dădu pinteni creaturii şi, urmat de părintele O'Blivion, 
plecă la pas din piaţă. 

- Aş vrea să fie doar o schizofrenie, zise el îngândurat în 
timp ce se îndepărtau. Tare mă tem însă că e ceva mult mai 
periculos. 

- Mai periculos pentru el sau pentru noi? întrebă O'Blivion. 

Dar întrebarea rămase fără răspuns. 


Pilek 


Biroul Mariei Alonzo străluceşte de curățenie. Deşi au trecut 
câteva decenii de la atacurile cu antrax, autoritățile nu au uitat lecţia 
şi, în fiecare seară, echipele de la igienizare parcurg metodic fiecare 
cameră, pulverizând toate suprafeţele cu dezinfectant şi ştergându- 
le cu lavete sterile. Dimineaţa devreme, soarele de iulie se furişează 
printre lamelele de plastic alb din ferestre şi întinde dâre de lumină 
aurie peste fotografiile înrămate de pe pereţi. 

Una dintre fotografii este versiunea mărită a unui instantaneu 
Polaroid cu un bărbat negricios, cu mustață, şi o fetiţă brunetă de 
zece ani. Bărbatul o ţine pe după umeri, zâmbind, şi dinţii foarte 
albi contrastează plăcut cu mustaţa neagră. Are pantaloni scurţi, 
un tricou Red Sox şi o şapcă marcată Philadelphia PD. Fetiţa poartă 
blugi cu franjuri şi aplicaţii şi o cămaşă foarte scurtă, cu poalele 
înnodate, care îi dezveleşte talia şi buricul. Hainele fetiţei seamănă 
cu cele ale unei vedete pop latino-americane de la începutul 
secolului, numai că pe fetiţa uscăţivă, aflată înaintea pubertăţii, 
par nelalocul lor. Dinaintea celor doi se vede un grătar cu câţiva 
hamburgheri, iar în spate se zăresc alte siluete neclare în pantaloni 
scurţi şi tricouri. 

În altă fotografie, acelaşi domn cu mustață, puţin încărunţit 
la tâmple, în costum bleu-ciel la un rând, cu o doamnă brunetă, 
plinuţă, în rochie de seară turcoaz cu paiete. O fotografie ceva 
mai mare, cu un grup de absolvenţi aliniaţi frumos, băieţi şi fete 

cu toce şi robe negre, cu diplome frumos rulate şi prinse cu 
panglici. Fetiţa din prima fotografie, mult mai înaltă şi mai 
împlinită, zâmbeşte din rândul al doilea, între o blondă drăguță 
şi un tânăr roşcat, cu pistrui. În spatele ei, cu un cap deasupra 
tuturor, se profilează căpitanul ciocolatiu al echipei de fotbal. 
Dedesubt, cu litere cursive, înclinate, o inscripţie: Liceul Thomas 
Pynchon, promoţia 2013. 

Alături, o altă fotografie cu fata cea brunetă în rochie de 
mireasă cu voal şi cu uriaşul ciocolatiu în costum alb. Mirele poartă 
ochelari de soare cu ştrasuri şi o pălărie albă, înclinată ştrengăreşte. 
Pe lângă el, mireasa pare minionă. Dedesubt, o poză în ramă 
argintie cu acelaşi bărbat, ceva mai corpolent, o fetiţă şi un băiat, 
aşezaţi pe banchetele unui trenuleţ la Disneyland. Lângă uşă, o 
fotografie formală a bărbatului, de această dată în uniformă, cu 
trese şi caschetă; o imagine sobră, de studio, peste colțul căreia se 
întinde o banderolă neagră de satin. 

În partea de jos a peretelui, un afiş mare cu o gravură din 
evul mediu târziu ce reprezintă o adolescentă printre bărbaţi în 
armuri articulate. Afişul e uşor îngălbenit, semn că a fost expus 
multă vreme. 

Pe birou, un monitor demodat, cu cristale lichide, şi un 
notepad. O plăcuţă de alamă cu inscripţia Maria Conchita Alonzo, 
inspector şef. Un teanc de post-it galbene şi un pix din plastic 
verde fosforescent cu gel cu sigla Orbitech. Un coupe-papier 
cromat în formă de jungher cu două tăişuri. Pe notepad stă aşezat 
un plic cu sigla unei agenţii federale. 

La nouă fără cinci, uşa biroului se deschide, iar femeia din 
fotografii, îmbrăcată într-un taior sobru, albastru foarte închis, 
intră şi îşi aşază servieta diplomat din imitație de piele neagră pe 
colţul biroului. E la fel de brunetă ca în poze, numai că are o 
înfăţişare mult mai gravă şi mai obosită, ca şi când între ea şi 
mireasa cu voal ar fi trei decenii, nu unul. 

Se aşază la birou. Cu jungherul ornamental deschide plicul. 
Citeşte mesajul cu antetul oficial al agenţiei. ÎI împătureşte cu grijă, 
îl aşază înapoi în plic, iar plicul îl pune în buzunarul de la piept al 
taiorului. Rămâne câteva minute la birou, neclintită, scăldată în 
lumina aurie a soarelui de dimineaţă, apoi se ridică încet, ca o 
bătrână artritică, şi începe să dea jos de pe perete fotografiile 
înrămate, una câte una. Afişul cu tânăra printre cavaleri în armuri 
rămâne ultimul. 


COMA 


Anii lungi de haos care, din lipsa unui termen mai adecvat, 
fuseseră denumiți „război civil” lăsaseră urme peste tot, inclusiv 
pe cer. La răsăritul soarelui, văzduhul se colora în nuanţe dintre 
cele mai bizare. Nimeni din cei aflaţi în viaţă nu ar fi putut explica 
anume căreia dintre armele secrete, sofisticate, i se datora delirul 
cromatic care se etala pe cer la începutul fiecărei dimineţi. 

Pe măsură ce cobora către străzile din Gangland, lumina 
colorată nefiresc devenea maculată şi se pierdea treptat în 
adâncurile junglei de oţel şi rugină. Jos, între pereţii ciuruiţi de 
gloanţe, pete rare de culoare licăreau ici şi colo, reflectate din colţi 
de sticlă prăfuită fixaţi în ramele ferestrelor. Uneori, o rază rătăcită 
trecea peste jachetele din piele neagră şi umărarele din policarbon 
mat ale unor Templieri care veneau călare, cu un aer cam abătut. 
Unul dintre ei, al cărui chip era acoperit de viziera reflectorizantă 
a căştii, avea dinainte, pe spinarea cabalinei, un băiat de vreo 
doisprezece ani. Celălalt nu purta cască. Era nebărbierit şi părea 
să fie foarte în urmă cu somnul. 

Părintele O'Blivion privi chiorâş în sus către o frântură de 
cer care se iţea undeva departe, prin încâlceala de pasarele ruginite, 
lanţuri şi plase din sârmă. Pe acoperişul unei clădiri din apropiere, 
câţiva Îngeri reparau două generatoare eoliene. 

- Am ciupit odată de pe ArtNet un sim de personalitate 
Giambattista Piranese, zise el într-o doară. Scotea nişte grafici 


23 


24 Florin Pliea 


destul de ţapene, da’ m-a pus dracu’ de l-am conectat la 
inputul meu vizual. 

- Şi a-nceput să facă grafici şi mai ţapene? se interesă 
Enguerrand, mai mult din politeţe. 

— A intrat în catatonie, răspunse părintele amărât. Nu l-am 
putut scoate din starea aia cu nici un chip, iar pân’ la urmă mi s-a 
urât să-mi tot bat capul cu el şi l-am şters. 

- Aşa ne ducem toţi, zise trezorierul, clătinând din cap. 

- Poate ne ducem să bem o tărie, sugeră O'Blivion întorcând 
privirea obosită către Enguerrand. Azi noapte a fost al naibii de 
umed, şi zău că dac-am bezmeticit pe străzi până dimineaţă nu 
mi-a căzut deloc bine. 

Trezorierul nu răspunse imediat. O pală de vânt veni de-a 
lungul străzii, purtând cu ea praf şi funingine. Părintele închise 
ochii şi întoarse capul, iar vântul îi şfichiui pletele lungi, ondulate. 

- Numai la tâmpenii te gândeşti, spuse Enguerrand cu voce 
scăzută. Ar trebui să mergem să vedem dacă Olivier e posedat 
sau schizofrenic, iar ţie-ţi stă mintea la alte trăznăi. 

Părintele O'Blivion deschise fermoarul jachetei din piele. 
Dedesubt avea o vestă antiglonţ din reţea policatenară, iar peste 
piept purta o bandulieră cu cartuşe. Scoase pușca hoţească din 
cobur, o deschise şi se apucă s-o încarce. 

- Pun prinsoare că sora lui Olivier nu pleacă nicăieri cât stăm 
undeva la căldurică să ne tragem niţel sufletul, zise el. Remarca îi 
fu însoţită de ţăcănitul metalic, de mecanism bine întreţinut, al 
puştii care se închidea. 

Pe deasupra lor trecu în zbor un pteranodon cu aripile 
împroşcate de graffiti în culori vii. Cei doi Templieri îl urmăriră 
cu privirea cum îşi căuta cu atenţie un culoar de zbor printre 
straturile de împletitură metalică. 

- Mda, ai şi tu dreptate, zise trezorierul. Nu cred c-o să plece 
aşa uşor, indiferent cine sau ce este. Mai degrabă mă aştept să ne 
dea de furcă. Am putea să ne oprim pe la Coma în drum spre 
Templu. 

— Ne duce calul pe amândoi atâta drum? întrebă Olivier. 

-Care cal? spuse O'Blivion ridicând întrebător o sprânceană. 

Băiatul făcu semn către capul protezat al creaturii pe care 
călărea. 

- E ocabalină Genentech, explică Enguerrand. Are scheletul 
din fibră de carbon şi poate transporta o sarcină de până la 

două tone. E-n stare să ne ducă pe amândoi până în Chile şi 
retur. 

-Cai nu mai există cam de multişor, zise părintele îngândurat. 
De unde ţi-a venit ideea? 

- Am văzut reportaje în National Geographic Online. 

- Probabil în arhivele din secolul trecut, comentă trezorierul. 

Olivier privi cu atenţie implanturile de sticlă fumurie care 
protejau fotoreceptorii din orbitele cabalinei, snopurile de 
microfoane miniaturale din pavilioanele urechilor şi cablurile de 
policarbon care se întindeau de-a lungul picioarelor creaturii până 
la copitele ceramice ranforsate. 

— Mda, nu prea seamănă a cal. O să am şi eu aşa ceva? 

Enguerrand îşi drese vocea. 

— Câtă vreme eşti novice, urmează să călăreşti împreună cu 
acel Templier care te va instrui. Chiar şi emblema Ordinului 
reprezintă doi cavaleri pe un singur cal, semn de sărăcie şi 
umilinţă. După ce vei fi investit cavaler, ai să primeşti propria 
cabalină. 


Coma era un local aflat în no gang's land, într-o zonă atât de 
săracă şi de neinteresantă din punct de vedere strategic încât nici 
unul dintre triburile urbane nu se ostenise să o acapareze. Pe de 
altă parte, Degetele Verzi susțineau că existenţa acestor zone de 
frontieră nu era numai tolerabilă, ci chiar necesară pentru bunul 
mers al lucrurilor. Negocierile intertribale, comerţul şi 
confruntările aveau loc de obicei în asemenea interzone care nu 
intrau în teritoriul nici unei găşti. 

Pe vremuri, înaintea haosului prelungit care nimicise fără 
deosebire oameni şi locuri, nume şi instituţii, clădirea unde se 
afla Coma fusese o bancă. Acum, când se ivea treptat din 
obscuritatea permanentă de la nivelul străzii, nu mai era decât o 
umbră a construcţiei postmoderne de odinioară. Cu siguranţă că 
arhitectul care proiectase iniţial turnul îndrăzneţ cu tuneluri 
pentru trenuri suspendate, sisteme ecologice optimizate la fiecare 
etaj şi faţadă cu mozaicuri din sticlă reflectorizantă colorată în 
trei sute de nuanţe n-ar fi putut recunoaşte ciotul jalnic, văduvit 
de ferestre, care mai rămăsese din creaţia sa. Rămăşiţa avea cam 
la o treime din înălţimea construcţiei iniţiale. Cea mai mare parte 
a ruinei era doar structura de rezistenţă din oţel. Se înălța cale de 
zeci de metri ca un schelet de saurian metalic. Hăţişul de 

deasupra străzilor era atât de dens în acea zonă încât practic 
era imposibil de observat unde se termina osatura ruginită a ruinei 
şi unde începea țesătura împletită de triburile din Gangland. 
Creşterea lentă, haotică a structurii învelea acum ca într-un cocon 
fosila unui vis arhitectonic. 

Aproape de nivelul străzii însă se mai puteau vedea rămăşiţe 
ale etajelor, platforme din beton armat măcinate de vreme şi pereţi 
găuriţi de explozii. Peste tot unde se putea ajunge, zidurile erau 
garnisite cu inscripţii şi desene împroşcate din sprayuri cu vopsea, 
atât de încâlcite şi suprapuse încât încetaseră de mult să mai aibă 
vreo semnificaţie. 

Platformele serveau drept parcări pentru vehiculele în care 
veneau clienţii localului. Cei doi Templieri nu se osteniră să urce 
rampele şubrede, din scânduri prost îmbinate, care duceau către 
etajele superioare. Se opriră pe platforma cea mai apropiată de 
nivelul solului, descălecară şi priponiră cabalinele de nişte tije 
ruginite, contorsionate, care ieşeau dintr-un zid pe jumătate năruit. 
De undeva de jos, mai mult simțită decât auzită, venea muzică. 
Başii făceau să vibreze foarte slab platforma, trimiţându-le prin tălpile 
picioarelor ecoul unui ritm îndrăcit. Ceva mai încolo, în umbra 
unor şine metalice de care atârnau lanţuri, dormitau câţiva 
pteranodoni Isuzu. Învăluiţi în aripile de material compozit, 
păreau nişte lilieci injectaţi cu hormoni de creştere. 

După ce-şi luă puşca retezată din cobur, părintele O'Blivion 
scoase dintr-un buzunar un spray şi împroşcă pe un zid din 
apropiere un desen cu vopsea galbenă fosforescentă. Cu puţină 
îngăduinţă, desenul putea fi interpretat ca reprezentând două 
siluete omeneşti călare pe un patruped. Vopseaua se scurse pe 
alocuri în dâre lungi care mânjiră mâzgăliturile şi inscripţiile 
multicolore de mai jos. 

- Trebuie să lăsăm emblema Templierilor peste tot unde 
mergem? întrebă Olivier în timp ce coborau treptele murdare către 
bar. 

- Da’ de unde, zise Enguerrand scoţându-şi casca. O'Blivion 
se ţine mereu de prostii de-astea. ştii cum se spune, fă ce zice 
popa, nu ce face el. În cazul părintelui, nu te-aş sfătui să faci nici 
măcar ce zice. 

Din loc în loc, pe pereţii casei scărilor, se aflau fâşii biolumi- 
niscente care emiteau o lucire anemică. În colţuri, printre umbre, 
se zăreau şi ghivece cu plante pe care aerul poluat şi întunericul 

le otrăviseră de mult, reducându-le la nişte cioturi uscate pe 
care nici şobolanii nu reuşiseră să le roadă. O'Blivion se împiedică 
de un ghiveci răsturnat şi începu să înjure. Cuvintele înăbuşite se 
pierdură pe jumătate în vuietul din ce în ce mai puternic al 
ritmurilor care veneau din josul scărilor. 

— Uită-te pe unde calci, părinte, zise trezorierul. Dacă-ţi rupi 
gâtul pe-aici n-o să aibă cine să-ţi facă slujba de înmormântare. 

Coborâră încă un rând de trepte şi cotiră într-un culoar. Pe 
perete se vedea un panou din imitație de lemn de trandafir, 
rămăşiţă a biroului unui avocat, pe care stătea scris cu beculeţele 
unei instalaţii de Crăciun Gard robă. Becurile care formau un e 
abia ghicit între cele două jumătăţi ale cuvântului fuseseră defecte 
dinaintea primei vizite pe care o făcuseră acolo cei doi Templieri 
şi, foarte probabil, nimeni nu avea să le înlocuiască vreodată. 
Culoarul era blocat de un grilaj metalic din bare groase, aflat acolo 
din vremurile când în subsolul clădirii se depozitau metale 
preţioase. După ce zona urbană rămăsese pe mâna triburilor de 
adolescenţi, cineva se chinuise şi sudase pe fiecare dintre gratiile 
grilajului rânduri de ghimpi conici strunjiţi, ascuţiţi ca nişte ace, 
iar Greul care stătea pe partea cealaltă, rezemat de zid şi fumând 
o ţigară fără flitru, părea exact genul de om care se ocupă cu plăcere 
de aşa ceva. Vârfurile ascuţite ale ţepilor, atât de lustruite încât 
păreau cromate, vibrau în ritmul asurzitor al muzicii care se 
revărsa din bar. 

Templierii se opriră în faţa grilajului. O jumătate a acestuia 
putea să culiseze, lăsând liberă trecerea către club. Printre bare se 
scurgeau fuioare de fum de ţigară. Cealaltă jumătate făcea parte 
dintr-un fel de cușcă ce dădea într-o altă cameră, luminată de un 
bec prăfuit şi pătat de muşte, unde se vedeau tot felul de arme 
aruncate claie peste grămadă. 

Greul zvârli ţigara pe betonul umed de jos şi o strivi cu vârful 
unei cizme îmblănite. 

- Odoarele le lăsaţi la garderobă, zise el pe un ton care nu 
admitea replică. 

O'Blivion aruncă o privire către Enguerrand, care ridică din 
umeri. Trezorierul îşi desprinse de la centură paloşul cu lamă 
ceramică, pe care i-l trecu printre gratii Greului. Urmară săbiile 
japoneze ale părintelui. 

- Ai grijă să nu dispară, avertiză el. Sunt din perioada Toku- 
gawa. 

- Poa’ să fie şi din perioada Kawasaki, n-are cine să le ia de- 
aici, replică Greul. 

Veniră la rând un minilansator de harpoane, arma graser a 
lui Enguerrand şi puşca hoţească a lui O'Blivion, cea cu ţevile 
retezate la jumătate, precum şi banduliera cu cartuşe. Olivier 
începu să tuşească. 

- Hai, că terminăm imediat distracţia cu garderoba, după 
care o să mergem înăuntru, zise Enguerrand încercând să-l 
încurajeze. O să vezi că în bar e altfel. 

- E mai rău, preciză O'Blivion. 

De la centură, Enguerrand scoase un Desert Eagle pe care-l 
trecu printre gratii, ţinându-l de ţeavă, în mâinile garderobierului. 
Apoi îi dădu un lansator de harpoane miniatural. Părintele trase 
de pe mânecă un nunchaku. 

- Vezi ceva meserie cu chestia asta? întrebă Greul. 

- Poţi să afli într-un singur fel, zise părintele. 

Trezorierul predă şi un şiş cu buton, apoi făcu semn că nu 
mai avea arme. Poarta grilajului culisă, iar Enguerrand şi Olivier 
trecură. O'Blivion încercă să se strecoare şi el, dar un braţ musculos 
pe care se încrucişau curele din piele bătute în ţinte îl înhăţă de 
mânecă şi-l trase înapoi. 

— Stai, că n-am terminat cu tine. 

— ţi-am dat toate armele, spuse părintele pe un ton inocent. 

— Aiurea. Avem detectoare de metal şi... 

- Păi ce, a ţiuit ceva? 

Greul îl trase de reverul jachetei din piele până când ajunseră 
faţă în faţă, înfruntându-se printre barele de oţel. O'Blivion simţi 
presiunea neplăcută a ghimpilor metalici pe piept şi pe faţă. 

— Am văzut şi ce-ai mâncat aseară, mârâi Greul, trimițând 
un damf de tutun prost şi măsele cariate. 

- Pe bune? nu se putu abţine părintele. Şi ce-a fost? 

— Kebab de şobolan. 

— Greşit! făcu O'Blivion triumfător. Aia a fost la prânz. Aseară 
mi-am luat caloriile din bere. 

Enguerrand, aflat dincolo de barele grilajului, privea scena 
cu un aer amuzat. Pe chip i se perindau luminile colorate ale 
reflectoarelor din bar. Olivier în schimb părea dezorientat, însă 
trezorierul îi puse o mână liniştitoare pe umăr. 

Garderobierul îl smuci pe părinte mai aproape. Jumătate din 
figura Greului era ascunsă de umbra unei gratii. Din 

jumătatea luminată, pe Templier îl fixa un ochi cu pupila 
acoperită de o pată alb-verzuie, care ar fi putut să fie o cataractă 
sau un implant. 

- Lasă vrăjeala şi dă-ncoace şuriul ăla cu lamă ceramică 
zimţată pe care-l ţii în mâneca stângă. E Smith&Wesson şi-a fost 
fabricat anul trecut. 

O'Blivion se supuse, bombănind. Greul îl eliberă din 
strânsoare, având aerul că aştepta cu mare interes ca părintele să 
facă o mişcare greşită. 

- Alea de la gât ce sunt? întrebă el, arătând cu bărbia către 
obiectele incriminate. 

Părintele privi în jos către şiragul de bile din lemn de tek pe 
care îl purta sub jachetă, la capătul căuia se legăna o cruce masivă 
din inox. 

— Mătănii, zise el ca şi când atunci le-ar fi văzut prima dată. 
Sunt preot. 

— Preot, ă? rânji Greul în timp ce grilajul culisa. Dacă tu eşti 
preot, mama e virgină. 

- Hai, lasă-mă, zise părintele cu jumătate de gură trecând 
către bar. Cine i-a făcut himenoplastie? 


TIRANIE DE CATIFEA 


Maria Alonzo ajunse înapoi acasă ca niciodată, pe la 
douăsprezece. Era atât de obişnuită să vadă suburbia seara, la 
lumina lămpilor cu halogen, încât ziua casele şi aleile aveau un aer 
complet străin. Era ca un fel de duminică ciudată, în care nu se 
zărea nimeni tunzând iarba ori plimbând câinii, nici o alergătoare, 
nici un biciclist. Dacă n-ar fi fost peluzele atent îngrijite şi perdelele 
din ferestre, ar fi zis că se afla într-un oraş părăsit. 

Opri în faţa casei. Parcă pe alee cu faţa, mai degrabă decât cu 
spatele, cum îi stătea în obicei. Aşteptă ca Toyota şi sistemul de 
securitate al casei să facă schimb tăcut de informaţii, apoi cobori 
din maşină şi intră în casă. 

De cum deschise uşa de la intrare, o întâmpină o rafală de 
zgomote sacadate, chitare electrice care forjau şi răgete de 
neînțeles. Îşi lăsă pantofii în holul de la intrare, lângă cuier, şi luă 
papucii în formă de tigrişori pluşaţi pe care îi primise cadou de la 
Sam de ziua ei, cu un an în urmă. Traversă camera de zi. 
Televizorul Panasonic, uitat pe un canal despre animale sălbatice, 
debita fără zgomot imagini cu cameleoni sobri ca nişte senatori. 
Maria aruncă o privire în bucătărie, unde totul era exact ca la 
plecarea ei, apoi în frigider. Se întoarse şi urcă pe scările acoperite 
cu autocolant imitație de marmură. Melodia (dacă melodie era) 
se termină, dar imediat începu o alta, încă şi mai furioasă, 
întreruptă din când în când de câte un solo isteric la baterie. 

Femeia deschise încet uşa unuia dintre dormitoare. O fetiță 
mulatră de vreo cinci ani stătea în pijama, întinsă de-a latul patului, 
ţinându-şi o pernă colorată peste cap şi urechi. Lângă pat era o 
revistă cu păpuşa Barbie, deschisă la o ilustrație cu caleşti. 

Maria întinse mâna şi-i luă fetiţei perna de pe cap. 

— Mami! Ce-i cu tine aşa devreme acasă? 

Femeia zâmbi. 

- E o poveste lungă, Juanita. Ai mâncat ceva azi? 

Fetiţa încuviinţă. 

— Da, mami, cu tine, dimineaţă. 

Maria dădu ochii peste cap. 

- Lasă ce-a fost dimineaţă. Cereale cu lapte şi-un pahar cu 
suc de portocale. Asta nu-i mâncare. ţi-a făcut Lenny ceva de 
mâncare la prânz? 

Juanita clătină din cap. 

— Nu, şi nici n-a vrut să se joace cu mine. Ai zis că vacanţa e 
pentru copii ca să se joace, şi Lenny e în vacanţă, dar nu vrea să 
ne jucăm. 

- OK, o să vorbesc cu el. 

— şi, mami, de ce ascultă zgomotul ăsta? 

Maria rămase fără răspuns. Prin perete răzbătea acum glasul 
sumbru al unei chitare bas. 

— Tati îi dădea voie. Tati îţi dădea şi ţie voie să faci ce vrei, să 
te joci cum vrei şi să asculţi ce muzică îţi plăcea în camera ta. 

Juanita ridică spre ea o privire rugătoare. 

- Da, mami, dar zgomotele astea fioroase sunt muzică? 

— Poate că asta e muzica preferată a lui Lenny, spuse Maria 
fără prea mare convingere. 

leşi pe coridor, apoi intră alături, în camera lui Lenny. 

Băiatul, în vârstă de vreo opt ani, ţopăia în pat şi scutura din 
cap, mimând un solo la chitară. Pe ecranul televizorului dat la 
maximum, nişte mongoloizi cu bărbi rare şi cu plete făceau cam 
acelaşi lucru, dar în bătaia unor reflectoare cu ultraviolete. În 
lumina aceea spectrală, dinţii le luceau ca unor vampiri. Ochii le 
sticleau sălbatic. 

- Lenny! 

Băiatul continuă să ţopăie. Pe pereţi şi pe tavan, în postere 
lipite strâmb, se vedeau aceiaşi mongoloizi în diferite ipostaze şi 
o siglă cu litere pline de cârlige împletite: Shoot 2 Kill. 

- Lenny!! 

Copilul aruncă o privire peste umăr şi rămase locului, pe 
patul răvăşit. Maria luă telecomanda de lângă televizor şi-l închise. 

- Ce-i debandada asta aici? 

— Credeam că eşti la serviciu... 

- Şi ce dacă eram la serviciu? De ce trebuie s-o torturezi pe 
Juanita cu mizeria asta? 

- Da' n-o torturez, protestă Lenny. Ea stă în camera ei, poate 
să asculte ce vrea. 

- Ai văzut-o cum stă în camera ei? întrebă Maria. Stă cu perna 
pe cap, pentru că tot zgomotul se aude prin perete. Ce-i dezordinea 
asta? De ce n-ai făcut curat la tine-n cameră? I-ai dat ceva de 
mâncare lu’ aia mică la prânz? 

Băiatul ridică din umeri. 

- Are mâncare chinezească. 

Femeia îl înşfăcă de tricoul negru inscripţionat cu sigla Shoot 
2 Kill. 

- Două felii de lămâie în zahăr caramel! Asta-i toată mâncarea 
chinezească din frigider! ţi se pare o masă de prânz pentru un 
copil sănătos de cinci ani sau te aştepţi să trăiască numai cu suc 
de portocale?! 

Lenny înghiţi în sec. 

- Nici eu n-am mâncat nimic la prânz... 

— Asta nu-i o scuză ca s-o înfometezi şi pe ea! Nu poţi să-i 
încălzeşti nişte supă sau tocană? La ce-am luat cuptor cu 
microunde?! 

Privi împrejur, tremurând de furie, şi smulse un poster de 
pe perete, apoi începu să-l sfâşie în bucăţi. Fâşii colorate de coală 
cretată îşi luară zborul prin cameră, ca penele unei păsări exotice. 

— Aş fi vrut să creşti, şi uite că în loc să te porţi responsabil, 
te-au apucat la opt ani mofturi pe care trebuia să le ai la 
şaisprezece. 

Trase discul optic din unitatea de sub televizor şi, cu un efort 
vizibil, îl îndoi şi-l sparse. Băiatul încercă s-o împiedice, dar Ma- 
ria îl îmbrânci înapoi în pat. Azvârli cioburile de plastic pe jos. 

- Vrei dezordine, na dezordine! În loc să ai grijă de sora ta, 
dai din cap la mongolii ăştia. 

- Uzbeci. 

— Ce?! 

Lenny îşi şterse o lacrimă de pe obraz şi-şi trase nasul. 

- Uzbeci. Sunt din Uzbekistan. 

- Uzbekistan, Afghanistan, nu mă interesează! O să am foarte 
mare grijă ce faci de-acum încolo. 

— Păi nu te duci la serviciu? 

— Uite că mulţumită noii administrații federale şi reducerilor 
de buget, nu mă mai duc la serviciu pentru că de azi s-a desfiinţat 
agenţia. 

Abia atunci băiatul se sperie cu adevărat. 

— Ţi-ai pierdut serviciul, mami? 

Maria îi evită privirea. 

- Asta e. Nu numai eu. Suntem o mulţime de agenţi în situaţia 
asta. S-a terminat cu federaţia şi uite că se termină şi cu agenţiile 
federale. 

— Şi ce ne facem, mami? Ce facem cu creditul ipotecar? O să 
rămânem pe drumuri? 

Femeia se aşeză pe pat, peste cuvertura mototolită şi fâşiile 
de hârtie colorată. 

— Nu ştiu. Caut eu ceva şi n-o să rămânem pe drumuri. 

Se uită î împrejur, derutată. 

- Hai să te ajut să strângi. Îmi pare rău pentru poster. 

Lenny îşi trase nasul din nou. 

- Tati nu mi-a rupt niciodată posterele din cameră. şi discul 
cra cu ultimul lor album în concert, Velvet Tyrrany. 

Maria încercă să înghită nodul care i se ivise în gât. 

— Îmi... Îmi pare rău... 

Îşi privi copilul dezolat, care adunase de pe jos cioburile 
discului optic. 

-Şi mie mi-e dor de Sam. Hai să strângem aici. 


CITIREA VIITORULUI 


In Coma era o aglomeraţie infernală. Deasupra mulţimii în 
continuă mişcare pluteau pânze tulburi din fum de ţigară stătut. 
Fascicule laser baleiau barul, zvâcnind în ritmul muzicii, scoțând 
în evidenţă profiluri, gesturi, coafuri, fixându-le pentru câte o 
fracțiune de secundă într-un stop-cadru de curbe incandescente 
ca nişte schiţe abstracţioniste şi apoi aruncându-le din nou în 
semiîntuneric. Peste toată aglomeraţia se revărsau decibeli din 
boxele suspendate imediat sub tavan. 

-Ín direct de pe Zappa aţi urmărit Chernobyl Chatroom, în 
urcare şase locuri şi ajunsă în supertopul Zappa Megamix Hit 
Parade pe locul şaizeci şi şase, iar în continuare gazda voastră 
Vee Jay Byte the Dust vă propune o nouă apariţie, Fasta Gangsta 
cu Mikel T., ajunsă direct pe locul cincizeci şi opt. Mikel T. e o 
formă de viaţă bazată pe carbon şi remixurile sale... 

- lar remixuri, oftă părintele. Dacă i-ar vedea Frank Zappa, 
săracu'... 

-Ce ai cu remixurile? întrebă Olivier, privind către figura lui 
O'Blivion pe care un stroboscop din apropiere o decupa în 
caricaturi sacadate, groteşti. 

- Remixurile nu sunt rock'n'roll. Când e la o adică, Dumnezeu 
ştie să pună de-un rock'n'roll. Numai că, atunci când se uită la ce- 
a mai rămas din ţara asta, lasă rockul, ia o chitară rece bătrânească 
şi cântă blues. 

Îşi croiră loc cu coatele prin mulţime şi se îndreptară către 
zona de penumbră, departe de agitația ringului de dans, unde 

puteau spera să mai găsească mese libere. În cele din urmă, 
după ce căutară încolo şi încoace, alegându-se cu ghionturi şi cu 
îmbrânceli, găsiră o măsuţă liberă, lipită de perete. Deasupra 
mesei, pe zid, se vedea urma brun-roşcată a unei mâini, imprimată 
foarte clar şi însoţită de o dâră prelungă, oblică, ce se pierdea cam 
la o jumătate de metru de podea. Olivier privi îndelung semnul 
de pe perete. 

- E graffito sau...? îndrăzni el într-un târziu. 

- E de la un Vârcolac, explică O'Blivion. S-a luat de mine şi 
de Enguerrand în seara când ne sărbătoream investitura. 

Băiatul făcu ochii mari, neştiind dacă să-l ia sau nu în serios 
pe părinte. Reflectoarele îi trimiteau scânteieri colorate prin părul 
unsuros, tăiat în şuviţe aspre, ţepoase, inegale. 

- şi ce s-a întâmplat cu Vârcolacul? 

- Habar n-am, replică O'Blivion ridicându-se de pe scaun. 
Nu l-am mai văzut pe-aici. L-or fi tranşat ai lui pentru banca de 
organe când l-au văzut în ce hal îl aranjasem. Ce bei, vistiernice? 

— Mi se cere de-un Martini, zise Enguerrand. Adă-i şi lu’ ăsta 
mic o bere, ceva. 

O'Blivion încuviinţă din cap şi porni prin mulţime către bar, 
iar trezorierul şi Olivier rămaseră să-l aştepte aşezaţi la masă. Pe 
tăblia transparentă a mesei se vedeau ferestre cu canale 
multimedia care se închideau şi se deschideau, alunecând încet 
încolo şi încoace, mărindu-se, micşorându-se și pulsând ca nişte 
meduze plate, poligonale. 

— Chiar l-aţi scos din circulaţie pe Vârcolacul ăla? se interesă 
Olivier. 

Enguerrand urmărea ferestrele multimedia cu un aer 
preocupat. Lumina slabă ce venea dinspre tăblia mesei îi scotea 
în evidenţă obrajii bărbieriţi cu grijă şi-i proiecta umbre adânci 
asupra ochilor şi frunţii. 

— Astea-s poveşti de-ale lui O'Blivion, zise el pe un ton ab- 
sent. Patronul localului e într-adevăr Vârcolac, îl cheamă 
Wolfgang. 

Puse degetul pe fereastra unui canal de ştiri, iar aceasta încetă 
să mai alunece pe tăblia mesei şi se extinse, acoperind aproape 
toată suprafaţa disponibilă. 

- li place vopseaua de culoarea sângelui închegat, continuă 
vistiernicul, şi a umplut barul cu picturi de-astea dubioase. Dacă-l 
întrebi pe O'Blivion, fireşte că fiecare din mâzgăliturile astea e 

rezultatul unei încăierări la care-a luat parte, sau la care măcar 
a asistat. Hei, ia uite-aici, nici n-ai venit bine-n Gangland şi-ai şi 
ajuns în reţelele de ştiri. 

Într-adevăr, canalul multimedia difuza imagini filmate în 
infraroşu de la întâlnirea care avusese loc ceva mai devreme. 
Macho Kid nu apărea nicăieri, ca o măsură de precauţie probabil, 
în schimb camera digitală insistase asupra chipurilor emaciate 
ale copiilor, între care se vedea şi Olivier. 

in urmă cu câteva ore, se auzi comentariul, hackerii 
gösielor au adus cu bine un nou transport de copii în zona urbană 
autonomă cunoscută în prezent sub numele de Gangland. Din 
opţiunile noilor-veniți, ca şi din alegeri similare efectuate anterior, 
analiştii au dedus că importanța grupării Templierilor este în 
regres, în vreme ce popularitatea şi influența Greilor şi a Îngerilor 
e în continuă creştere. Specialiştii consideră că această schimbare 
reflectă mutații majore la nivelul... 

Enguerrand închise fereastra cu un gest furios, iar deriva fără 
sens a imaginilor reîncepu netulburată. 

- Mutaţii majore la nivelul mamei zmeilor, mormăi 
trezorierul cu un aer sumbru. 

-Ia de-aici un Martini, zise părintele, apărut din mulţime în 
spatele lui Enguerrand. 

Îi aşeză dinainte trezorierului un pahar aburind, apoi se 
instală pe canapea, tolănindu-se şi întinzându-şi un braţ peste 
spetează. Luminile din bar îi jucau pe faţa nerasă şi-i licăreau pe 
ghimpii cromaţi de pe umerii jachetei din piele. 

- Ce ţi-ai tras faţa asta de parcă vrei să muşti pe careva de 
beregată? întrebă el. Relaxează-te. Canapelele de-aici au 
dispozitive pentru masaj, continuă părintele, adresându-i-se lui 
Olivier. Prin gecile-astea de piele groasă masajul nu prea se simte, 
da’ ştii cum e: gestul contează. 

-O să-ţi treacă imediat ideea cu masajul, zise Enguerrand pe 
un ton acru. Prin reţelele de ştiri au început să declare că Templierii 
au intrat în declin. 

O'Blivion luă o gură de Martini, închise ochii şi dădu capul 
pe spate, savurând gustul. 

- Ei zic, ei aud, catadicsi el să răspundă într-un târziu. 

- Ei zic, partenerii noştri de afaceri aud, îl corectă Enguerrand. 
Şi după ce aud, ne lasă cu ochii-n soare şi fac afaceri cu alte găşti. 

— Hai să vă citesc viitorul, nobili Templieri, se auzi o voce 
lângă umărul lui O'Blivion. Pentru doi OCU, aflaţi ce vă aşteaptă 
şi cine vă sunt duşmanii. 

La masa Templierilor se oprise un Necromant murdar şi 
zdrenţăros. Dintre reverele cojite ale hainei de piele se iveau coaste 
ciocolatii descărnate şi oase de pasăre legate cu sfoară soioasă. 
Lumina ultravioletă a stroboscoapelor făcea ca amuletele jalnice 
care se ridicau şi coborau în ritmul respirației pe pieptul 
Necromantului să lase în urmă dâre fosforescente, reflectate vag 
în ochii săi cromaţi. 

— Îţi citesc eu viitorul doar pentru un OCU, se oferi O'Blivion. 
Dacă te mai agiţi mult pe-aici viitorul tău o să fie scurt. Foarte scurt. 

Fără să mai aştepte vreun răspuns, părintele se răsuci înapoi 
pe canapea şi mai luă o gură de Martini. 

- Nu mai ai loc de Necromanţii ăştia. Vând palate virtuale 
vagabonzilor fără locuinţă, fac descântece de doi bani, şi-ţi ies în 
cale când ţi-e lumea mai dragă. 

- De ce li se spune Necromanţi? se interesă Olivier. Deşi 
părintele îi adusese o salată de fructe, încă nu se atinsese de ea. 

~ Credeam că sora ta ştie toate răspunsurile, răspunse 
O'Blivion. 

Enguerrand îi trase un şut în gleznă pe sub masă. Părintele 
se strâmbă, înţelese şi tăcu. 

- Sunt singurii care au legături cu necrosofturile, explică 
trezorierul. Celelalte triburi din Gangland nu vor să aibă nici un 
fel de contact cu ele. Necromanţii însă sunt singurii destul de 
curajoşi — zic ei — sau de nesăbuiţi — zicem noi, ceilalţi — încât să 
lucreze cu morţii. 

- N-am dat şi pielea de pe mine pe salata aia de fructe ca să 
n-o bagi în seamă, spuse O'Blivion făcând semn cu bărbia către 
cupa aşezată dinaintea băiatului. Mai ales că pe-aici, prin 
Gangland, vitaminele sunt pentru colecționari. 

- Pot să stau cu voi, Templierilor? întrebă cineva din spatele 
lui O'Blivion. 

— ţi-am zis cum e cu viitorul dacă n-o răreşti de-aici? se 
burzului părintele întorcându-se în direcţia vocii, apoi se schimbă 
la faţă. 

Lângă masa lor se oprise un ecologist. Lumina reflectoarelor 
din bar se strecura printre firele de muşchi simbiot care-l îmbrăcau 
de la gât în jos într-o salopetă verde. 

— Mă cheamă Evergreen şi nu cred că mi-ai zis cum e cu 
viitorul, părinte. 

O'Blivion deschise şi închise gura de câteva ori, ca un peşte 
pe uscat, apoi reuşi să zică: 

- De-abia am scăpat de un Necromant care vroia să ne 
ghicească viitorul, cine ne sunt duşmanii şi alte chestii de-astea. 
Crezusem că s-a întors ca să mai încerce o dată. 

— Cine-ţi sunt duşmanii e destul de uşor de aflat, răspunse 
Evergreen aşezându-se. Mai greu e să ştii cine-ţi sunt prietenii. 

Nou-venitul luă o gură de bere, apoi aşeză halba pe masă. 

- Ce mai fac Nancy şi Charlie ăla mic? întrebă Olivier, 
amestecând cu linguriţa în salata de fructe. 

— Hei, ia uite cine-i aici, zise Evergreen, ciufulindu-i părul. 
Ce să facă, au mers în Greendream cu prietena mea, Willow. 

— Chiar nu poţi să vorbeşti cu el fără să-l atingi? mârâi 
părintele O'Blivion. Umblaţi toată ziua cu îngrăşăminte şi cu 
ţărână şi naiba ştie ce germeni colcăie pe voi. După ce că am luat 
un singur copil la întâlnirea asta, şi după ce că-i posedat, ar mai 
lipsi să se molipsească de cine ştie ce boală ca să fie tacâmul 
complet. 

Ecologistul se schimbă la faţă şi dădu să se ridice. 

— ştii cum e, dacă mişcă, întinde mâna şi mângâie. Dar, dacă 
deranjez, pot pleca la altă masă. 

Enguerrand îl opri cu un gest al mâinii. 

-Îmi cer scuze. Părintele a cam uitat că ospitalitatea face parte 
dintre îndatoririle Templierilor. 

-Părintele a uitat şi lucruri mai importante, adăugă Evergreen 
pe un ton din care bunăvoința dispăruse în mare parte. Hrana lui 
vine din ţărână. Tot din ţărână creşte şi coca sau peyota cu care se 
prăfuieşte. ţărâna îl ţine, că nu e pasăre care zboară şi nici peşte 
care înoată. şi tot ţărâna o să-l primească atunci când va muri. 

— Asta rămâne de văzut, obiectă O'Blivion. Totdeauna am 
fost de părere că e mai bine să arzi decât să rugineşti. 

- Fii atent ce-ţi doreşti, părinte, zise Evergreen. S-ar putea să 
se îndeplinească. Dar de ce zici că puştiul e posedat? Nu pare să 
fie nimic în neregulă cu el, adăugă făcând semn către Olivier, care 
mânca de zor din salata de fructe. 

- Nu l-ai văzut mai devreme, ripostă părintele. Vorbea pe două 
voci, dintre care una cu siguranţă că nu are cum să fie 

produsă de un băiat de vârsta lui, şi zicea nişte chestii pe care 
copiii ăştia refugiaţi şi complet analfabeți nu au de unde să le ştie. 

— Dacă e cu adevărat posedat poate că n-ar fi trebuit să-l alungi 
de-aici pe Necromantul ăla care vroia să-ţi ghicească viitorul, spuse 
Evergreen jumătate în glumă, jumătate în serios. Ei se ocupă şi cu 
exorcizări, din câte-am auzit. Ţi-ar fi fost de ajutor... 

- Decât ajutor ca al lor, mai bine lipsă, zise O'Blivion făcând 
un semn de lehamite. Mai luăm un rând? 

- Nu sunt posedat, spuse Olivier cu convingere, urmărind 
cu linguriţa prin pahar o bucată de ananas. Sora mea mi-a explicat 
ce înseamnă şi cu siguranţă că în mintea mea nu s-a instalat nici 
un necrosoft. Nu port copia software a unui mort care să-mi 
controleze corpul ca pe o marionetă. 

- De ce îi spui soră? întrebă ecologistul. De ce nu mamă sau 
mătuşă, bunică sau mai ştiu eu ce? 

— Asta e o poveste pe care mi-o spunea aproape în fiecare 
seară, în vreme ce veneam încoace. Am ieşit împreună dintr-un 
pântec de diamant sintetic, fibră de carbon şi beton lunar. E 
adevărat, pentru că îmi amintesc şi eu, ca prin vis, cu toate că s-a 
întâmplat demult, tare demult. Ne-am născut a doua oară 
împreună şi tot împreună am venit aici. Am sosit pe lume 
amândoi. De aceea e sora mea. 

Enguerrand răsuci gânditor paharul gol pe masă. Luminile 
colorate se răsfrângeau uleios prin sticla umedă. 

- Adică tu şi cu chestia aia veniţi dintr-o staţie orbitală? Dacă 
eşti un orbital ajuns aici din pură întâmplare, s-ar putea să ne 
trezim cu necazuri mari în cel mai scurt timp. Şi soră-ta ce e, în 
cazul ăsta? Un program de babysitting? 

-Sora mea e un înger, îl corectă Olivier. Un înger căzut. Doar 
am căzut împreună din ceruri pe Pământ. 


Deodată, zgomotul de fond din Coma se schimbă, ca şi când 
zecile de conversații care aveau loc simultan ar fi făcut loc altor 
tonuri, mai agresive. Apoi muzica se opri şi începură să se audă 
clar glasuri furioase care vociferau. Părintele O'Blivion ridică 
privirea din pahar. Părea să se fi înviorat. 

- Ţine masa ocupată, Enguerrand, zise el. Mă duc să văd 
care-i treaba. 

Işi croi loc cu coatele prin mulţime, lăsându-i la masă pe 
ceilalţi trei. Clienţii localului se adunaseră pe ringul de dans şi 

urmăreau cu atenţie ceva ce se petrecea în mijlocul acestuia. 
În cele din urmă, părintele ajunse aproape de locul unde se auzeau 
vociferările. 

Wolfgang, patronul Vârcolac al localului, stătea proţăpit între 
clienţi şi se certa cu o Cârtiţă. Numai prezenţa Cârtiţei ar fi fost 
suficientă pentru a atrage atenţia, pentru că Poporul Ascuns îşi 
primise pe bună dreptate numele: rareori ieşeau din subteranele 
unde locuiau. 

- Crezi că aici e-o hrubă de-aia împuţită de-a voastră, de-ai 
venit? Coma e local respectabil, nu canal prin care să se târâie 
Cârtiţe. 

— Dar am făcut două duşuri! zise Cârtiţa. 

Părea să spună adevărul, căci blana brună care o acoperea 
din cap până în picioare era curată şi lucioasă, nu năclăită de 
murdărie. 

- Înţelege că în Coma n-au ce să caute șobolani mizerabili. 

- Dacă lucrez la canalizare nu înseamnă că-s şobolan. Ce, 
apa cu care-ţi speli paharele nu vine tot de la Cârtiţe? 

Se făcu linişte. Wolfgang nu găsi nici o replică adecvată, nici 
o insultă care să poată zdruncina argumentul Cârtiţei. După câteva 
clipe, din mulţimea de privitori ieşi Evergreen. Ecologistul se opri 
chiar lângă Vârcolac, dominându-l cu înălţimea. 

- li plătesc eu consumaţia, Wolfgang. Cât vrei tu, numai s-o 
serveşti. 

Patronul înălţă capul către noul-venit. Ochii aurii, cu pupile 
ca nişte tăieturi verticale, susţinură privirea verde a ecologistului. 

- De ce ar trebui ca eu, un Vârcolac, să primesc în Coma o 
Cârtiţă? 

- Pentru că nici măcar voi, Vârcolacii, nu puteţi trăi fără apă. 
lar apa ne-o dau Cârtiţele. Aşa încât te rog încă o dată să o serveşti 
cu ce vrea. 

Îi întinse lui Wolfgang un cip de credit. 

- Plătesc eu. 

Dând din mâinile ca nişte cupe de excavator, îmblănite şi cu 
gheare groase, Cârtiţa mormăi ceva gen „Da' banii mei nu sunt 
buni?”, însă Evergreen îi făcu semn să tacă. Wolfgang încuviinţă 
în silă, nu atât pentru că argumentul ecologistului i-ar fi alungat 
prejudecățile cât mai ales pentru că nimeni din Gangland nu-şi 
putea permite un conflict cu Degetele Verzi. Spre deosebire de 
Cârtiţe, care asigurau întregii zone urbane 

canalizarea şi alimentarea cu apă fără să reacționeze la 
discriminările cărora le erau supuse, Degetele Verzi se mobilizau 
rapid şi răspundeau la orice conflict sau ameninţare punând 
embargou pe hrană. 

- Eu nici n-aş sta în aceeaşi cameră cu unul din şobolanii 
ăştia care mănâncă borş, zise părintele O'Blivion suficient de tare 
ca să-l audă toţi cei aflaţi acolo. 

-Singurul care mănâncă acum borş eşti tu, părinte, răspunse 
Evergreen. 

Era genul de replică pe care O'Blivion o aştepta. Se repezi la 
ecologist ca un T-Rex furios, încercând să-l doboare. Evergreen 
făcu un pas rapid lateral, iar cu mâinile îi dădu un impuls 
suplimentar părintelui, făcându-l să se ciocnească de câţiva dintre 
spectatori, care la rândul lor reacționară prompt şi tăbărâră pe 
O'Blivion. Degetele Verzi nu foloseau implanturi sau programe 
wetware pentru lupta corp la corp, în schimb practicau aikido. 

În mod obişnuit, dacă părintele O'Blivion ar fi atacat un 
ecologist, consecinţele ar fi fost dintre cele mai grave. Printr-o 
convenţie atât de veche încât devenise cutumă, Degetele Verzi erau 
tabu, iar toţi cei prezenţi la agresarea unui ecologist trebuiau să-l 
atace pe agresor. Numai că, de această dată, acţiunea părintelui nu 
semănase cu o agresiune serioasă, Evergreen nu fusese vătămat deloc 
şi, oricum, foarte mulţi dintre cei de faţă înclinau să-i dea dreptate 
lui Wolfgang şi să se simtă ofensaţi de prezenţa Cârtiţei. Prin urmare, 
în afară de cei cu care se ciocnise O'Blivion, şi care începuseră să se 
bată cu el, ceilalţi clienţi din Coma tăbărâră pe Cârtiţă, iar Degetele 
Verzi care se mai aflau de faţă, inclusiv Evergreen, se retraseră din 
încăierare, după cum le era obiceiul. 

Cârtiţa scoase un şuierat ascuţit, şi dinspre intrare începură 
să sosească alte Cârtiţe, întâi câte una-două, apoi într-un şuvoi 
care părea să nu se mai termine. Înghesuiala, care fusese de la 

bun început destul de mare, deveni insuportabilă. Sub cascada 
orgii de lumini şi a stroboscoapelor era greu de distins cine se 
bătea cu cine, iar singurele avantajate erau Cârtiţele, pentru care 
lot ce nu avea blană sau muşchi simbiot trebuia bătut până nu 
mai stătea în picioare. 

Părintele O'Blivion era mai mult decât încântat. Scoase 
mătăniile de la gât şi începu să-i croiască pe toţi cei din preajmă 
cu crucifixul de inox. Părea să nu se mai fi distrat așa bine de ani 
de zile. 

Chelnerii din Coma încercară o vreme să potolească 
încăierarea, apoi renunţară la idee şi se puseră pe împărţit pumni 
în dreapta şi-n stânga. Câţiva Necromanţi se treziseră prinşi în 
îmbulzeală şi, cu toate că nu le era foarte clar de la ce se iscase 
toată tevatura, dădeau şi ei cu sete. Prin aer zburau scaune şi halbe, 
iar din când în când se auzea cum se sfărâmă câte o masă multi- 
media, spre marea disperare a lui Wolfgang. 

Deodată, prin învălmăşeală apăru Enguerrand, urmat 
îndeaproape de Olivier care se străduia să treacă neobservat. 
Trezorierul îl luă de guler pe O'Blivion şi începu să-l târască spre 
ieşire. 

-Ce faci, moşule, unde mă duci? 

Enguerrand îşi croi drum mai departe, fără să-i dea atenţie 
părintelui. 

- Stai că pun eu mâna pe tine, Cârtiţă nenorocită, zise 
O'Blivion altoind cu mătăniile în creştet o creatură îmblănită care- 
i zdrenţuise jacheta din piele cu ghearele. De-abia începusem să 
mă încălzesc. De ce mă scoţi de-aici? 

— În primul rând pentru că s-a umplut de Cârtiţe, şi ălora 
care-o să mai stea mult pe-aici n-o să le fie deloc moale. Şi-n al 
doilea rând pentru că am primit un mesaj că trebuie să mergem 
urgent la Templu, lămuri Enguerrand când ajunseră la ieşire. 

- Păcat, oftă părintele. Mă distram tare bine. 

Greul de la garderobă le înapoie armele cu aerul că mai 
degrabă le-ar fi folosit în încăierarea de dincolo de grilaj. Pe 
culoarul dinspre ieşire, Templierii ajunseră din urmă Degetele 
Verzi. O'Blivion îl bătu pe umăr pe Evergreen. 

— Aveam chef să-ncep o troscăneală, da’ nu ştiam cum, zise 
el. Mersi de ajutor. 

- N-ai pentru ce, răspunse ecologistul înveselit. 

- Când ne mai întâlnim, dau de băut. şi dacă-l vezi pe 
Wolfgang, zi-i să treacă toate pagubele pe cipul meu de credit. 

— Dacă te mai lungeşti mult cu vorba, o să pună iar Cârtiţele 
gheara pe noi, îl zori Enguerrand. 

Urcară treptele măcinate de umezeală şi se opriră pe 
platforma de beton unde-şi lăsaseră cabalinele. Îngerii sosiți în 
urma lor, cu costumele albe împroşcate cu băuturi şi pe alocuri 
pătate cu sânge, urcară pe pteranodonii Isuzu care stăteau 
ghemuiţi în parcare. Reptilele îşi desfăcură uriaşele aripi 
membranoase, scuipară către intrarea barului câteva jeturi de 

napalm care topiră rămăşiţele de plexiglas fixate în rama 
uşilor, apoi se înălțară în văzduh cu mişcări maiestuoase. Părintele 
O'Blivion urmări visător cu privirea liliecii supradimensionaţi care 
survolau acoperişurile şi moriştile leneşe ale generatoarelor 
eoliene. 

- Tare mi-ar fi plăcut şi mie să zbor pe o bestie de-asta 
înaripată, oftă el încălecând pe cabalină. 

- Parcă te plângeai deunăzi că ai rău de înălţime, replică 
Enguerrand. 

O'Blivion dădu pinteni cabalinei şi se îndepărtă în direcţia 
Templului fără să răspundă. 


DIN UȘĂ ÎN UȘĂ 


Maria pregăti prânzul într-o tăcere adâncă. Lumina ce venea 
de afară părea ireală, iar mobila din bucătărie, în alb şi galben pai, 
avea cu totul altă înfăţişare decât după-amiaza târziu, aşa cum o 
vedea de obicei. 

În casă domnea o linişte apăsătoare, ca şi când ar fi avut loc 
un priveghi. Mult mai rău, se corectă Maria în gând. Astă- 
primăvară, când fusese înmormântarea lui Sam, priveghiul care 
o precedase fusese plin de bocete şi de vaiete, cu maică-sa şi cele 
două surori plângând de se zguduia casa, iar Maria ajunsese în 
cele din urmă să le ţină în braţe ca să le liniştească şi să le aducă 
din când în când câte o cutie cu şerveţele din hârtie. Aproape ai fi 
crezut că şi Sam avea să se ridice din sicriu, deranjat de atâta 
gălăgie, numai că, fireşte, sicriul era gol. Doar poza lui formală de 
la Academie era sprijinită de cutia convexă şi lăcuită, din lemn de 
stejar. A doua zi veniseră cu maşini oficiale, negre şi sobre, cu 
steguleţe fluturând, colegi de-ai lui de la Academie, alţi piloţi din 
escadrila lui (puţini, înspăimântător de puţini), garda de onoare 
şi, în cu totul alt gen de automobile, oameni din cartierul unde 
crescuse, ba chiar şi spectatori de la meciurile de fotbal, şi toate 
astea ca să ducă la locul de veci, cu onor, o cutie din lemn goală. 
Pentru că cealaltă cutie, cea din metal, ticsită cu computere de 
bord şi senzori şi rachete şi muniţie de uraniu, cea numită pompos 
avionul cel mai sigur şi mai greu de detectat din lume, cea care 
până de curând fusese atât de secretă 

încât nu i se recunoştea oficial existenţa, cea în care se afla de 
fapt soţul ei, nu mai fusese găsită niciodată... 

Soneria cuptorului cu microunde o făcu să tresară. Tocana 
era gata, iar în bolul aflat dinaintea Mariei foile de salată erau 
tăiate şi răstăiate, sfărâmate şi mărunţite până când nu mai 
rămăsese printre ele nici o bucată pe care s-o poată lua cu furculiţa. 
Lăsă cuțitul Solingen pe masă, cuprinsă de o vagă nedumerire, şi 
aduse farfurii de plastic portocaliu pe care le aşeză cu precizie 
împrejurul bolului de salată. Nu se simţea în stare să umble cu 
farfurii de porțelan. Nu în acea zi. 

Împărţi tocana aburindă în farfurii, puse felii de pâine de 
secară în coşuleţul împletit, apoi trase cu urechea. De la etajul de 
sus nu se auzea nici cel mai mic sunet, ca şi când copiii nu s-ar fi 
aflat în casă. 

- La masă! 

Tăcerea se prelungi. Maria privi încoace şi încolo, nehotă- 
râtă. Îşi umezi buzele de câteva ori. 

- Numai de asta n-aveam nevoie, zise ea cu jumătate de gură. 
Juanita! Lenny! Hai o dată, că se răceşte tocana! 

De pe palierul de sus se auzi o uşă, apoi zgomot de paşi 
mărunți, aproape furişaţi. Juanita se ivi la intrarea în bucătărie, 
ţinând de un colţ revista cu păpuşa Barbie. 

- Stai jos, făcu Maria. Lenny nu vine? 

Fetiţa ridică din umeri, apoi se urcă pe scaun. Revista poposi 
pe marginea mesei, lângă solniţa din plastic vernil. Juanita ridică 
privirea, apoi o lăsă imediat în jos. 

- Lenny! Cât crezi că te mai aşteptăm?! 

Din nou tăcere, cu o nuanţă aproape tangibilă de încăpățânare 
îmbufnată. 

- Lenny, să nu urc eu la tine, c-o să fie vai şi-amar! 

Pe palierul de sus, o altă uşă se deschise, apoi se închise cu 
întârziere, parcă în silă. Zgomot de paşi până în capătul scărilor. 

Pauză. 

Apoi treptele se auziră încet, una câte una. 

Lenny apăru în cadrul uşii, cu privirea în podea. Ostentativ, 
merse mai întâi la masca chiuvetei, deschise coşul de gunoi şi 
aruncă înăuntru câteva rămăşiţe de afiş. 

— Stai jos şi mănâncă. 

Băiatul se supuse. 

- Chiar îţi închipui că avem toată ziua la dispoziţie, ca să 
stăm după tine şi să te aşteptăm cu masa? 

— Da’ ce, te duci la serviciu? 

Maria tresări. Strânse pumnii. Se înroşi la faţă, dar făcu un 
efort vizibil să se stăpânească. 

— Dacă mă duc sau nu la serviciu nu te priveşte, băiete. Lasă 
gălăgia şi mănâncă tocană, ca să nu mănânci bătaie. 

— Cum adică dacă nu te duci la serviciu? întrebă Juanita. 

Femeia amestecă cu furculiţa în farfurie. 

-O să discutăm asta după masă. Acum mâncăm. 

Nici nu vroia să se gândească la ce o aştepta. După ani de 
lucru în cadrul agenţiei, trebuia să meargă din uşă în uşă în 
căutarea unui nou loc de muncă. şi cine ar fi vrut să angajeze un 
fost agent federal? 


LUMINA MUTILATĂ A DIMINEȚII 


a 

In Gangland venise o nouă zi, firavă şi nesigură ca şi cea 
dinaintea ei, învăluită într-o iluzie de nemişcare şi pace. Singurele 
zgomote ce se mai auzeau din când în când pe străzi erau surde, 
înfundate şi răzbăteau din adâncurile stăpânite de Poporul Ascuns, 
căruia nu-i păsa dacă în lumea de afară era noapte sau zi. 

De-a lungul unui bulevard în descompunere, printre maldăre 
de automobile vandalizate, treceau în galop doi Templieri cu un 
copil, îngrijoraţi că lumina mutilată a dimineţii îi prinsese încă pe 
drum. Părintele O'Blivion, cu pletele fluturând în vânt, arunca 
din goana cabalinei priviri bănuitoare încolo şi încoace, ţinând în 
mâna dreaptă puşca hoţească cu ţevi retezate. Enguerrand venea 
la câţiva paşi în urma lui, îmboldindu-şi animalul de călărie cu 
pintenii şi ocolind în galop gropile şi mormanele de moloz. La 
spatele său, pe crupa cabalinei, Olivier îl ţinea strâns cu amândouă 
mâinile pe după mijloc, de teamă să nu cadă. 

De-o parte şi de alta a bulevardului se aflau clădiri devastate, 
unele arse şi înnegrite de napalmul pe care-l scuipaseră 
pteranodonii, altele cu faţada zdrenţuită de tiranozauri sau 
ciuruite de armele graser ale fraţilor Templieri. Din betonul 
măcinat al grinzilor de susţinere, întrezărite printre pereţii 
devastaţi, păreau să crească snopuri de cabluri, lanţuri şi zăbrele 
care se împleteau deasupra străzilor ca o stranie vegetaţie metalică 
multietajată. Prin ochiurile împletiturii se vedeau 

pâlpâind focuri anemice pe platformele etajelor superioare, 
semn că zona nu era pustie, în ciuda numelui de no gang's land. 

- De când s-a făcut lumină parcă tot simt firele unui reticul 
care-mi gâdilă ceafa, aruncă O'Blivion peste umăr. 

— Spală-te mai des şi ceafa o să te mănânce mai puţin, răspunse 
Enguerrand. 

Cu hăţurile strânse uşor, cabalina părintelui încetini 
imperceptibil, iar Katana se opri cu tăişul sub marginea căştii 
trezorierului. 

- Când glumeşti, zâmbeşte, spuse O'Blivion pe un ton 
maliţios. Ca să nu apară confuzii. 

Prin viziera reflectorizantă a căştii trezorierului nu s-ar fi 
văzut oricum nici un fel de zâmbet, dar părintele ignoră cu bună 
ştiinţă acest detaliu. Îi făcea plăcere să-i plătească lui Enguerrand 
cu aceeaşi monedă. 

- N-avem timp de poveşti de-astea, răspunse acesta din urmă 
enervat. Stai să ajungem la Templu şi să vedem pentru ce ne-au 
luat de la distracţia ta preferată, şi pe urmă îţi promit că, dacă vrei 
neapărat, o să-ţi arăt cum se ţine sabia în mână. 

Casca lui Enguerrand ţiui discret o dată, apoi a doua oară. 
Trezorierul răspunse cu voce scăzută, şi timp de câteva minute 
purtă un dialog cu voce scăzută, pe un ton conciliant. Când încheie, 
rămase tăcut pentru mult timp. 

Îşi continuară galopul cale de câteva sute de metri, după care 
traseră de hăţuri şi se opriră în mijlocul bulevardului. Pe un soclu 
masiv, văduvit de statuie, se afla o imagine a doi călăreţi pe un 
singur cal. La pictura murală iniţială câteva mâini neîndemânatice 
adăugaseră numeroase detalii infantile sau scabroase. Părintele 
O'Blivion descălecă şi împroşcă la rândul său câte o creastă 
irocheză galbenă, fosforescentă, deasupra capului fiecăruia dintre 
cei doi călăreţi, ca şi pe creştetul calului. 

- Parcă ne grăbeam, zise Olivier. Acum ne-am oprit numai 
aşa, ca să mâzgălească părintele unde-i vine la îndemână? 

- Am ajuns la graniţa regatului Ierusalimului, zise 
Enguerrand, făcând semn către emblema Ordinului Templierilor. 
Până nu primim permisiunea santinelelor ca să trecem mai 
departe, ne omorâm şi noi timpul cum putem. 

Olivier privi în toate părţile, căutând să străbată cu privirea 
prin clarobscurul de la nivelul străzii. 

- Santinele? Care santinele? Nu văd nimic. 

- Poate că nu te-ai uitat unde trebuia, zise părintele O'Blivion 
urcând înapoi în şaua cabalinei. Eu aş numi asta o urmă a prezenţei 
unei santinele, continuă el punând degetul pe pieptul copilului. 

Olivier cobori privirea şi descoperi că pe piept, chiar deasupra 
degetului incriminator, îi înflorise o garoafă miniaturală de lumină 
coerentă, sângerie. O alta se ivisc între omoplaţii trezoricrului, 
iar o a treia pe fruntea părintelui. 

- Transmite-le odată parola, şi hai să mergem, zise O'Blivion. 

- Ce-ai zice dacă te-aş lăsa aici, la graniță, să aştepţi până-ţi 
aminteşti parola? ripostă trezorierul. 

Din difuzoarele căştii lui Enguerrand se auzi o voce subţire, 
cristalină, care-i somă. Înainte ca trezorierul să poată răspunde la 
somaţie, Olivier începu să pronunţe un şir de allanumerice cu 
voce de contraltă. Laserele de ochire care-i tixaseră clispărură, iar 
părintele zâmbi triumfător: 

- Noroc cu sora lui Olivier. Eu n-aş fi niciodată în stare să-mi 
amintesc toată poliloghia asta nici dacă mi-aş stoarce creierii o 
sută de ani. şi mai au şi prostul obicei să schimbe parola din şase- 
n şase ore. 

Enguerrand dădu pinteni cabalinei şi porni mai departe în 
trap mărunt. 

- Noroc că a intrat în băncile de date ale Templului şi-a scos 
parola de-acolo, mormăi el inciudat. Sunt curios dacă e vreun loc 
unde surioara asta nu poate intra. 

- Locurile neconectate la reţea, răspunse Olivier. Dacă sunt 
ecranate destul de bine şi nu au nici o conexiune cu reţeaua, nu 
poate intra. 

Trezorierul întoarse viziera către cl, privind peste umăr. 

— Dată naibii, sora asta a ta. Cum ziceai că o cheamă? 

Olivier se uită la el cu seriozitate, dar nu desluşi în viziera 
lui Enguerrand decât reflexia unui băiat emaciat, cu părul murdar 
şi țepos. 

— Nu ziceam. Acum îi spun Sis, surioara. O chema altfel 
înainte să ne naştem împreună pentru a doua oară, dar după ce 
am venit pe Pământ şi-a schimbat numele. Crede, la fel ca voi, că 
schimbarea numelui te apără de rele şi de duşmani. 

Enguerrand încuviinţă îngândurat. 

~ De mult n-am mai văzut aşa o brambureală prin Ierusalim, 
comentă părintele O'Blivion punând puşca hoţească înapoi în cobur. 

Privind în jur, văzură că pe străzile devastate din preajma 
Templului forfoteau fraţi Templieri, unii călare pe cabaline, alţii 
pe jos, vorbind toţi cu însufleţire în acelaşi timp. Zgomotul com- 
binat al paşilor pe caldarâmul ciuruit şi vocilor era neobişnuit 
pentru timpul zilei. 

- Ce-or avea fraţii de-au ieşit aşa, grămadă, pe stradă? se 
miră Enguerrand. 

— După câţi sunt pe-aici, aş zice că n-a mai rămas nici o 
santinelă la post în afară de ăia care ne-au oprit, răspunse 
O'Blivion. 

Făcu o pauză. Ochii îi zvâcniră sub pleoape de câteva ori. 

- Nu-i a bună, vistiernice. Ne-a căzut şi reţeaua de 
supraveghere. 

- Cum adică? 

- Cum mă vezi şi cum te văd. Zona de ciberspaţiu unde erau 
centralizate semnalele de la senzori şi camere video e făcută varză. 
Poa' să vină peste noi şi-o turmă de elefanţi în clipa asta. 

Trezorierul apelă o adresă din ciberspaţiu, iar în vizieră îi 
înflori un peisaj devastat acolo unde ar fi trebuit să fie centrul de 
supraveghere electronică al Noului Ierusalim. Se cutremură. Ceva 
mai încolo, printre ruinele sistemului, o reprezentare intens 
colorată a părintelui culegea rămăşiţe şi le examina. Pe faţă i se 
citea un amestec de fascinaţie şi neîncredere. Enguerrand alungă 
peisajul cu o mişcare nervoasă a mâinii. 

-Patrulele şi santinelele să treacă înapoi la posturi! zise el de 
câteva ori cu voce tare, peste măsură de îngrijorat. 

Nimeni nu-i acordă însă vreo atenţie. Toţi fraţii Templieri 
vorbeau simultan, iar de ascultat nu părea să asculte nici unul. 
Treptat, din frânturile de conversaţie, trezorierul şi părintele 
înţeleseră că însuşi Marele Maestru dăduse de necaz. 

Ajunşi în faţa Templului, descălecară şi comutară din 
telecomandă cabalinele pe regim de aşteptare. În mod obişnuit, 
Enguerrand şi O'Blivion ar fi urcat treptele de marmură crăpată 
câte două-trei deodată, numai că în acea dimineaţă înghesuiala 
era atât de mare încât trebuiră să-şi facă loc cu coatele, înaintând 
în şir indian cu Olivier la mijloc. ţinând pasul cu părintele cât de 
bine se pricepea, cu o mână strânsă pe centura de piele a acestuia 
ca să nu fie despărţit de el din greşeală, Olivier aruncă priviri 
furişe în dreapta şi în stânga la ceilalţi Templieri adunaţi acolo. 
Toţi erau îmbrăcaţi în piele neagră, probabil clonată la 

metru pătrat mai degrabă decăt crescută pe animale autentice. 
Sub coafurile rebele şi tatuajele colorate se ascundeau în 
majoritatea cazurilor băieţi doar cu puţin mai vârstnici decât el şi 
care, dacă era să-i dea crezare lui Macho Kid, care-l adusese, nu 
aveau prea multe şanse să apuce douăzeci de ani. OBlivion şi 
Iinguerrand păreau să fie cei mai în vârstă dintre ci. 

Cu toate că Templierii erau adunaţi în număr atât de mare, 
în aer plutea nu atât un spirit de camaraderie cât o ameninţare 
difuză, ca o încărcătură de electricitate statică ce aştepta cel mai 
mic prilej ca să se transforme în trăznet. La intrarea în Templu 
stăteau doi dintre fraţi cu armele graser pregătite. Când O'Blivion 
dădu să intre, unul dintre ei, un zdrahon cu braţul drept lucind 
de solzi din policarbon, făcu semn către Olivier: 

- Nespălatul ăla mic cine c? 

Părintele îl privi lung pe sub sprâncene: 

— Dacă aş puţi ca tine, m-aş feri să-i fac pe alţii nespălaţi. 
Ăsta mic e Olivier, novicele nostru. 

— Numai un novice ne-aţi adus? întrebă santinela, clătinând 
din cap a pagubă. 

— N-aveţi decât s-aduceţi voi mai mulţi data viiloare, aruncă 
O'Blivion peste umăr, întrând în Templu. 

Dacă piaţa gemea de Templieri, coridoarele clădirii erau pustii 
şi tăcute. Pe vremuri, arcologia fusese sediul unei corporaţii 
multinaționale cu pretenţii, însă ploile, viscolele şi mai ales desele 
atacuri ale altor găşti o schimbaseră considerabil. Ferestrele enorme 
din sticlă reflectorizantă cu care clădirea se mândrise în mileniul 
unterior fuseseră în cea mai mare parte sfărâmate şi înlocuite cu 
folii din plastic sau cu bucăţi de carton pătat de umezeală. Din loc 
în loc, cioburile de sticlă care închipuiau ceva cât de cât asemănător 
cu ferestrele de odinioară erau ţinute laolaltă cu discuri metalice 
strânse în şuruburi sau cu cocoloaşe de răşină epoxiclică. Lumina 
dimineții, atâta câtă mai ajungea la nivelul solului, se filtra în 
Templu prin ferestrele împuţinate ca printr-o colecţie de vitralii 
uchingiuite, trezind la viaţă din loc în loc mozaicuri corporatiste 
peste care generaţii întregi de Templieri aşternuseră un palimpsest 
de graffiti. Din tavanele şubrede se cernca praful, aşezându-se încet 
peste tot ca o zăpadă sterilă. 

Urcară câteva rânduri de scări, dintre care unele cu trepte 
metalice care probabil fuseseră iniţial rulante. Din loc în loc, pe 
trepte se întindeau pete de rugină. 

-N-am putea să luăm liftul? întrebă Olivier, gâfâind pe scări 
în urma celor doi Templieri. 

Enguerrand se opri în capătul treptelor ca să-l aştepte. Dincolo 
de umărul său drept se vedea un tavan fals parţial prăbuşit deasupra 
căruia, dintr-o încâlceală de ţevi, se scurgea un fir de lichid murdar 
care lăsase pe perete o dâră umedă, ruginie. 

-Ultimul lift care mai mergea a fost lovit cu o rachetă aer-sol 
de către Îngeri atunci când nu ne-am înţeles la preţul energiei 
electrice. Au fost foarte convingători. 

Olivier îşi scutură fără prea mult succes mâinile de pulberea 
roşcată adunată de pe balustrade. 

-Şi sora mea e un înger, dar niciodată n-ar face aşa ceva. 

Pe coridoarele pustii şi tăcute, paşii lor sunau ca o profanare. 
În mod obişnuit, oriunde s-ar fi dus prin Templu, Enguerrand 
sau O'Blivion ar fi întâlnit unul sau mai mulţi fraţi Templieri 
mergând grăbiţi, cu treburi, însă în dimineaţa aceea păreau să fi 
rămas cu toţii adunaţi în piaţă. 

- Aici e vorba de cu totul alt fel de Îngeri, explică părintele. 

Marele Maestru al Ordinului Templierilor alesese, nu se ştia 
bine din ce motiv, să locuiască la unul dintre etajele superioare, 
unde vântul şi ploaia intrau nestingherite, iar menţinerea 
securităţii reprezenta un coşmar perpetuu. 

- Pariez că până la urmă necazurile i s-au tras pentru că nu 
vroia să stea într-un loc mai ferit, zise părintele în timp ce se 
apropiau de camera Maestrului. 

Mergeau pe un palier susţinut de un şir de stâlpi. În dreapta 
lor, sub un număr de alte paliere, majoritatea prea distruse pentru 
a mai fi practicabile, se întindea un spaţiu vast unde iniţial se 
cultivaseră arbori din pădurile ecuatoriale defuncte, recompuşi 
prin inginerie genetică. După ce tavanul din sticlă cu nervuri de 
oţel al clădirii se prăbuşise, arborii exotici căzuseră pradă unor 
specii de ciuperci microscopice pe care poluarea şi radiaţiile le 
făcuseră agresive şi rezistente. 

- Să-l fi lichidat vreun trăgător? întrebă Enguerrand într-o 
doară. 

Prin dantela ferestrelor arcologiei se întrezăreau alte clădiri. 
Un trăgător bun, dotat cu o armă de mare precizie, ar fi putut 
oricând să-i ucidă pe cei care treceau pe acele paliere. 

- Nici măcar, replică O'Blivion. O rachetă cu acces la sistemul 
de poziţionare globală prin satelit ar rezolva problema mai sigur 
şi cu mai puţine riscuri. 

În cele din urmă, se opriră în dreptul camerei pe care o căutau. 
Pe peretele de lângă uşă era bătută în cuie haina lungă din piele a 
unui Necromant, ca blana unui animal jupuită şi expusă în chip 
de trofeu de vânătoare. 

Uşa era deschisă. 

- Şi, după ce că vroia să stea tocmai aici, la cucurigu, şi-a mai 
ales şi camera de pe colţ, să fie mai expus, comentă părintele cu 
jumătate de gură. 

În mijlocul camerei, ocupând aproape toată supra faţa, trona 
un baldachin enorm. Patul propriu-zis fusese urcat pe stâlpii 
baldachinului la o înălţime de aproape doi metri, iar locul de 
dedesubt fusese amenajat ca spaţiu de lucru, cu birou, fotoliu 
ergonomic tapisat cu gel şi un calculator Orbitech închis într-o 
carcasă transparentă. 

Pe birou zăcea prăbuşit Jacques de Molay, care până de 
curând fusese cel mai vârstnic dintre Templieri. Se zvonise chiar 
că ar fi avut douăzeci şi patru de ani, însă nici unul dintre fraţii 
Templieri nu crezuse o asemenea enormitate. Probabil că 
adevăratul Jacques de Molay, care fusese sehingimits şi ars pe rug 
pentru vrăjitorie de către Filip cel Frumos, s-ar fi înfuriat groaznic 
dacă ar fi ştiut că numele său fusese luat de către un derbedeu 
tatuat care prefera pelerinajele în realitatea virtuală. 

Lângă birou stătea în picioare un adolescent îmbrăcat cu o 
jachetă din piele de antilopă, cu franjuri lungi de-a lungul 
mânecilor. Auzind ultima remarcă a părintelui, zâmbi şi clătină 
din cap. 

— Pe Jacques nu l-a ucis nimeni din spaţiul fizic, îi anunţă el. 

Enguerrand întoarse capul către O'Blivion cu un zâmbet. 

— Păcat că n-am pariat, părinte. M-aş fi îmbogăţit. 

O'Blivion alungă remarca printr-un gest dezinvolt cu mâna: 

- Oricum n-ai nevoie. Doar vistieria Ordinului e la tine. la zi, 
Geoffroy, continuă cl adresându-se fratelui care-i întâmpinase, 
de unde i s-a tras? 

Geoffroy se scărpină în chica murdară, având un acr 
preocupat. Pe degetul mare de la mâna stângă îi sclipea un inel 
din sârmă ghimpată cromată. 

- In tot cazul, de la ceva din ciberspaţiu. 

Părintele pufni ca o balenă ieșită să ia acr. 

- Jeff, sistemul nostru de supraveghere a fost făcut praf, nu 
mi-e clar cum sau de către cine, iar acum a dat coltu’ şi Marele 

Maestru. E-al naibii de mult al naibii de repede, şi vreau nişte 
explicaţii. Ce l-a dat gata? 

Enguerrand se rezemă cu fruntea de fereastră, privind printr- 
o reţea fină de crăpături năclăite de praf către agitația care avea 
loc undeva departe, jos, în piaţă. Inchise apoi ochii şi lăsă răcoarea 
plăcută a sticlei să-i cuprindă faţa în vreme ce Geoffroy deschidea 
şi închidea gura, încercând să spună ceva şi neştiind prea bine ce. 
În cele din urmă, făcu efortul de a deschide ochii din nou şi se 
întoarse pe jumătate către ceilalţi, iar strălucirea dimineţii îl lumină 
din profil. 

— Părinte, ştii mai bine ca mine că Geoffroy de Charnay e cel 
mai bun expert în programe din câţi avem. L-am văzut spărgând 
la pariu coduri orbitale care le puneau nervii pe moaţe IA-urilor. 

Geoffroy zâmbi moale auzind complimentul. 

— Dacă Jeff, continuă trezorierul, zice că Marele Maestru a 
fost omorât de ceva în loc să-ţi debiteze câte programe antidot a 
scris deja, înseamnă că mai mult nu ştie nici el. 

Aruncă încă o privire obosită jos, în piaţă. 

- Înseamnă că ne-a picat pe cap ceva urât de tot de care 
deocamdată habar n-avem cum să ne apărăm. Pentru că nici măcar 
nu ştim ce este. Eu zic să convocăm Consiliul Ordinului. 


INSEGTARUL NUMELOR UITATE 


Maria strânse castroanele de plastic şi le puse în maşina de 
spălat vase. Prin carcasa transparentă, urmări jeturi de săpun lichid 
şi de apă cum treceau ca nişte fântâni arteziene în miniatură peste 
castroane. Juanita răsfoi revista, legănându-şi picioarele sub masă. 
Lenny îi aruncă din când în când priviri îmbufnate pe sub 
sprâncene. 

Femeia puse apoi castroanele umede pe grătar, la uscat, şi 
umplu o ceaşcă cu cafea din aparatul Braun. 

— Hai în sufragerie, le zise copiilor. 

Pe ecranul televizorului din camera de zi, cameleonii fuseseră 
înlocuiţi de nişte ratoni care cotrobăiau în pubele. Maria lăsă ceaşca 
de cafea pe măsuţa de sticlă şi căută telecomanda, apoi, când o 
păsi, închise televizorul. Se aşeză pe canapea, cu un picior strâns 
sub ea, şi sorbi din cafea. Era călduţă şi amară. 

Juanita se aşeză la celălalt capăt al canapelei, cuminte şi puţin 
speriată. „Lenny se trânti într-un fotoliu, încruntat, refuzând s-0 
privească în ochi pe maică-sa. Între brațele enorme, capitonate 
ale fotoliului, părea şi mai mic decât era în realitate. Mic şi 
neajutorat. 

- Agenţia s-a desfiinţat, spuse Maria cu voce egală. Asta 
inseamnă că n-o să mai merg la serviciu. Nu acolo, oricum. 

— şi o să stai cu noi, acasă? întrebă fetiţa. 

Maria puse ceaşca de cafea înapoi pe masă. Căută să pară 
vonvinsă de ceea ce spunea. 

-Câteva zile, poate. Am primit un cec de la agenţie şi o să ne 
descurcăm. Pe urmă o să găsesc alt post şi totul o să fie bine. 

- şi dacă nu găseşti? întrebă Lenny. Ce-o să ne facem? 

Peste braţele încrucişate ale băiatului, imaginea solistului 
vocal de la Shoot 2 Kill părea s-o privească sfidător. 

-O să găsesc. 

- Dacă s-a desfiinţat agenţia, poate că sunt sute de mii de 
foşti agenţi care îşi caută posturi, insistă Lenny. Milioane. 

Maria pufni. 

- Nu fi absurd. Nu au fost milioane de angajaţi în agenţie 
nici pe vremea Războiului Rece. Pe toată coasta de est probabil că 
sunt câteva zeci de mii. Aici, în Philadelphia, cel mult vreo trei 
sute. 

Lenny clătină abătut din cap. 

- Chiar şi aşa. O să fie o luptă pentru posturi, iar cei mai tari 
o să învingă. 

Maică-sa făcu o grimasă. 

- Nu mă lua cu poveşti de la orele de biologie. 

- De pe Animal Planet. La orele de biologie, profesoara nu 
mai are voie să ne predea despre evoluţionism. 

Maria sorbi iar din cafea. Răsuci ceaşca între degete. 

— Chiar şi aşa... Dacă pot face flotări cu aplauze, crezi că nu 
pot concura cu oricine pentru un amărât de post? la, mergeţi sus 
şi jucaţi-vă frumos până dau nişte telefoane! 

Copiii se ridicară, cam fără tragere de inimă, şi urcară scările. 
Maria îi urmări cu privirea, stăpânindu-şi un oftat. Măcar dacă ar 
fi fost de vreun folos flotările cu aplauze... 

Luă de pe măsuţă cablul de fibră optică al reţelei, îi scoase 
capacul protector şi îl introduse în mufa neurală. Sigla AT&T, 
fluorescentă, argintie, i se roti câteva clipe în câmpul vizual, apoi 
agenda personală i se ridică dinaintea ochilor ca un perete acoperit 
cu panouri mici de lemn brun-roşcat. Sub fiecare panou se afla o 
plăcuţă de alamă lustruită pe care erau ştanţate cu litere cursive 
numele şi funcţia unei persoane. Sute şi sute de plăcuţe, sute de 
nume, unele proaspete, altele rămase acolo de cine ştie când. Un 
insectar al numelor pe jumătate sau pe de-a-ntregul uitate. Câteva 
rude, câteva cunoştinţe, câţiva colegi — foşti colegi, se corectă Maria 
cu amărăciune - şi o majoritate covârșitoare de oameni cu care 
venise în contact pe parcursul anchetării diferitelor cazuri pe care 
i le încredinţase agenţia. 

Şi plăcuţa cu numele lui Sam, cu numărul lui de telefon mobil, 
pe care nu avea de gând să-l şteargă vreodată din agendă. Pe care 
nu mai avea cum să-l apeleze... 

Trase mai aproape colţul din stânga-sus al agendei şi începu 
să parcurgă numele în ordine alfabetică. 


CONSILIUL TEMPLIERILOR 


Momentul de linişte care se aşternuse în cameră fu întrerupt 
de zgomot de paşi grăbiţi ce se apropiau pe culoar. O'Blivion îl 
împinse pe băiat cu o mişcare scurtă până în colţ, lângă perete, şi 
trase sabia wakizashi din teacă fără să scoată un sunet. Enguerrand 
se opri din doi paşi lângă uşă, aşezându-se la adăpost în stânga 
tocului. În mână îi răsărise Desert Eagle-ul cu ochire laser, neted 
şi mortal. 

Pe uşă intrară trei Vârcolaci încărcaţi cu aparatură medicală 
de prim-ajutor. Cel aflat mai în faţă avu ocazia să privească foarte 
de-aproape în ţeava pistolului din mâna trezorierului. Pe faţa 
perfect cizelată de chirurgia plastică nu i se clinti nici măcar un 
muşchi. 

- Ia-mi jucăria asta din faţă, Templierule, zise el cu un aer 
visător. Pronunţia îi era uşor îngreunată din cauza unui set 
suplimentar de canini. 

Enguerrand puse Desert Eagle-ul la loc în tocul său din piele, 
iar părintele băgă sabia înapoi în teacă. 

- Care din voi doi are nevoie de îngrijire medicală? întrebă 
Vârcolacul, ignorându-l cu bună ştiinţă pe Geoffroy de Charnay 
care-şi făcea de lucru cu calculatorul Marelui Maestru. 

O'Blivion şi trezorierul schimbară o scurtă privire uşor mirată. 

-Chiar lăsăm impresia că avem nevoie de îngrijire medicală? 
se interesă părintele. 

- Psihiatrică, mai precis, răspunse liniştit Vârcolacul. Dacă 
ameninţaţi cu armele echipe de intervenţie medicală, înseamnă 
că sunteţi duşi rău de tot. 

Enguerrand îşi drese vocea. 

- Scuze... De fapt, suntem toţi în stare de alertă şi... cu confuzia 
asta generală... 

Fraza îi rămase în suspensie sub privirea rece, sarcastică, a 
Vârcolacului. Tăcerea se prelungi şi deveni stânjenitoare. 
Trezorierul începu să privească cu mare atenţie o pată de vopsea 
cât se poate de banală de pe tocul uşii. 

- Crezusem c-aţi venit să-l scoateţi din comă pe nenorocitul ăla 
de pe podea, nu să faceţi pe scorţoşii, se auzi o voce de contraltă. 

Ceilalţi doi Vârcolaci, un băiat şi o fată mult mai tineri decât 
cel care vorbise până atunci, îşi dădură coate. 

— Da, de fapt de-asta... zise fata. Deasupra sprâncenei drepte 
îi pulsa uşor un tatuaj pixelizat cu sigla unei corporaţii 
farmaceutice orbitale. Probabil că primea un tarif orar destul de 
consistent pentru reclamă. 

Se puseră pe treabă cu scanere manuale, endoscoape şi soluţii 
injectabile, microzoare şi nanomecanisme, totul cu eficienţa şi 
precizia unei echipe cu wetware de optimizare performant. Cea 
mai mare parte din aparatura pe care o utilizau avea un aspect 
straniu, reptilian, şi părea să se fi ivit mai degrabă din halucinaţiile 
unui paleontolog decât din laboratoarele de cercetare ale vreunei 
corporaţii. De fapt, dispozitivele erau atât de experimentale încât 
zaibatsu-urile care le încredinţaseră Vârcolacilor nici nu ar fi ad- 
mis public existenţa lor. Iar Vârcolacii, pe de altă parte, le foloseau 
fără reţinere, de cele mai multe ori chiar fără să-şi mai bată capul 
cu instrucţiunile ultrasecrete de utilizare, pornind de la principiul 
că, într-un fel sau altul, trebuiau şi băncile lor de organe să fie 
aprovizionate. 

O vreme, Olivier şi cei trei Templieri priviră eforturile 
coordonate ale Vârcolacilor de a-l readuce la viaţă pe Marele 
Maestru. Chiar şi pentru ei însă era destul de clar că şansele de 
succes erau infime. Într-un târziu, transpirat şi obosit, cel mai 
vârstnic dintre Vârcolaci renunţă, îşi scoase mănuşile chirurgi- 
cale din latex verde şi dădu pe gât fără apă două caşete transpa- 
rente pline cu cristale fine, albe. 

— Vreţi şi voi? întrebă el întinzând tubul cu caşete către ceilalţi. 

Fata cu tatuajul farmaceutic luă şi ea o doză. Celălalt Vârcolac 
clătină din cap: 

- Încă nu mi-a trecut de tot efectul ălora pe care le-am luat 
când veneam încoace. 

Tânărul întinse tubul către Templieri, zâmbind, fără să repete 
invitaţia. O'Blivion aruncă o privire critică spre pilulele din tub. 

— Ce-i acolo? 

- Rollercoaster. 

Părintele surâse. 

— Am luat rollercoaster. L-am văzut pe Dumnezeu. Mare 
scofală. 

Ofensat, Vârcolacul închise tubul cu un pocnet sec ce 
reverberă din pereţi şi-l puse la loc în buzunarul cu fermoar din 
care-l scosese. 

— Pietonilor! 

- Hei, las-o mai uşor, interveni Enguerrand. Părintele a- 
ncercat oricum mai multe prafuri şi ierburi decât noi toţi laolaltă. 
Dar realitatea... 

- Realitatea e pentru ăia care nu pot face faţă drogurilor, 
aruncă Vârcolacul peste umăr ieşind din cameră. 

Se aşternu un moment de tăcere, punctat când şi când de 
fâşâitul uşor al unui aparat pentru respiraţie artificială. 

- Mai e vreo şansă să scape? întrebă Geoffroy făcând semn 
cu bărbia către cadavru. 

Fata zâmbi cu un aer obosit, iar tatuajul de deasupra 
sprâncenei sale drepte îşi schimbă încet culoarea, trecând prin 
toate nuanțele spectrului. 

- Murise dinainte să fi ajuns noi aici, zise ea, privindu-i 
visătoare pe sub pleoape ce păreau prea grele. 

— Asta se ştie, replică trezorierul. Dar n-aveţi cum să-l puneţi 
iar pe picioare? 

Celălalt Vârcolac clătină din cap. 

— Am încercat şi toate tehnicile de resuscitare obişnuite şi o 
reinstalare wetware. Degeaba. 

Părintele se scărpină nedumerit pe bărbie. 

— Ce n-a mers? 

Vârcolacul aruncă o privire prin cameră, peste aparatura 
medicală împrăştiată, căutând cumva să exprime în cuvinte ceea 
ce constatase. 

- Chiar dacă sistemul nervos central a încetat să mai 
funcţioneze de câteva minute, sau uneori chiar ore, o combinaţie 
de agenţi chimici, şocuri electrice şi programe wetware poate să- 
| repornească. Dar cu Jacques s-a întâmplat un lucru... Era să zic 
nemaivăzut, dar în dimineaţa asta am mai întâlnit un caz... E ca şi 
când toate informaţiile din sistemul său nervos central, la toate 
nivelurile, ar fi fost... 

— şterse, interveni vocea de contraltă. Resetate. Ca o formatare. 

Vârcolacul tresări şi se întoarse în direcţia vocii, dar nu întâlni 
decât privirea lui Olilvier. 

— De unde...? îngăimă el, uitându-se cu un aer neajutorat la 
fiecare dintre cei prezenţi. 

- Este sora lui Olivier, explică Enguerrand. Prea multe nu 
ştim nici noi despre ea. Uneori se bagă în vorbă când nu te-aştepţi. 

- Da... A spus ce trebuia, cel puţin de data asta. Din punct de 
vedere informaţional, Jacques a fost distrus atât de sistematic încât 
nu numai că nu-l putem învia, dar n-avem cum să-l folosim nici 
măcar ca piese de schimb. Exact la fel a păţit şi o puştoaică de-a 
Greilor în dimineaţa asta. 

— Cum se numea? întrebă O'Blivion. 

— Ştii cum sunt Greii, răspunse Vârcolacul ridicând din umeri. 
Dacă vreunul are nume, îl păstrează pentru sine. Oricum, li se 
pusese pata rău de tot pe Templieri. 

— De ce tocmai pe Templieri? se interesă Geoffroy. 

Vârcolacul îşi drese vocea. 

- Păi, spuse el evaziv, părea să fie un fel de virus wetware, şi 
cu informaţiile în general voi vă ocupați. 

O'Blivion pufni pe nări. 

- Şi crezi că am fi testat virusurile noi pe Jacques de Molay? 
Adică s-au terminat cobaii şi trebuie să facem experienţe pe Marele 
Maestru? 

- Am presupus asta înainte să se afle de moartea lui Jacques, 
explică fata. Pe urmă ne-am dat seama că nu de la voi provine 
problema. 

-Sper că au înţeles şi Greii şi că le-a trecut, zise Enguerrand. 

Pe faţa Vârcolacului se ivi un zâmbet. 

- Asta era numai unul dintre motivele pentru care li se pusese 
pata. Un altul este că fata, iubita unui şef de-al lor, făcea cibersex... 

— Aşa compliment la adresa Greilor mai zic şi eu, spuse vesel 
părintele făcându-i semn cu cotul trezorierului. 

-= ...Cu jacques de Molay, încheie Vârcolacul, strângând 
aparatura medicală şi îndreptându-se spre ieşire cu fata. 

Veselia părintelui dispăru instantaneu. O'Blivion se mai uită 
o dată lung la cadavru, apoi la calculatorul Marelui Maestru, şi în 
cele din urmă la Enguerrand. 

- Adică chestia asta care l-a ucis pe Jacques e o boală venerică 
virtuală. 

- Între altele, replică nemiloasă vocea de contraltă. 


Geoffroy de Charnay trimise un apel prin reţea către membrii 
consiliului, după care porniră toţi patru de-a lungul pasarelei în 
descompunere către scări. 

- Asta ne mai lipsea, bombăni părintele, care venea în urma 
celorlalţi. Boli venerice virtuale care să te facă să dai colţu' cât ai 
zice peşte. De-acum n-o să se mai poată face nici cibersex fără 
prezervativ. Da’ şi când o să pun mâna pe-ăla care-a copt gingăşia 
asta, Necromant, Vârcolac sau ce mă-sa o fi... 

— Aţi vrut o conectare cât mai bună la reţea. Acum o aveţi cu 
tot cu riscurile pe care le implică, replică Geoffroy de Charnay 
peste umărul plin de franjuri al jachetei din piele. Puştiule, ar trebui 
să afli până unde a ajuns tehnologia... 

— Dacă te referi la microzoarele care formează o reţea continuă 
de la sebum la sânge şi limfă şi de-acolo la fluidul cerebro-spinal 
pentru a facilita interfaţa directă a sistemului nervos central cu 
ciberspaţiul, nu te deranja cu explicaţiile, interveni vocea de 
contraltă. Olivier are aşa ceva din a treia lună de viaţă intrauterină. 

Charnay făcu o grimasă. 

- Nu te amări degeaba, încercă Enguerrand să-l îmbuneze. 
Aşa ne taie macaroana surioara asta a lui Olivier de când am 
cunoscut-o. 

-Şi nici măcar n-avem cum să dăm cu ea de pământ, completă 
părintele O'Blivion. 

— Asta rămâne de văzut, replică Charnay. După consiliu, aş 
vrea să-l examinez pe băiat şi să aflu care-i treaba cu surioara asta 
a lui. Dacă-i făcută din rânduri de cod o să-i mai tai avântul. 

-Şi dacă-i un înger? întrebă părintele. Sau un demon? 

- Chiar şi pentru aşa ceva există proceduri de exorcizare. 

Coborâră o scară metalică pe care înflorise rugina. De pe 
tavanul zdrenţuit aflat undeva departe, deasupra lor, se 
desprindeau când şi când picături mari de condens, purtate de 
vântul care intra şuierând prin ferestre. 

- Nu mi-a plăcut deloc faza cu Greii, zise trezorierul. 

- Dă-i în mă-sa. Ălora li se pune pata din orice, replică 
Charnay. 

- Uşor de zis „dă-i în mă-sa,” dar sistemul nostru de 
supraveghere-i la pământ şi noi pierdem timpul complet aiurea. 
Sper să organizăm apărarea Ierusalimului cât de repede. Asta dacă 
nu durează consiliul o mie de ani. 

Părintele îşi şterse de pe obraz un strop de apă. 

- Nu-ţi face iluzii. Parcă n-ai şti cum sunt consiliile-astea. 

La capătul unui coridor se afla ceva care iniţial fusese o sală 
de conferinţe, cu o privelişte spectaculoasă asupra pieţei şi 
clădirilor din jur. Sala suferise însă un incendiu şi două confruntări 
cu arme automate, precum şi o lungă serie de vandalisme mărunte, 
iar pereţii îi erau acoperiţi cu un strat gros de funingine în care 
Templierii scrijeliseră nume, date, lozinci şi înjurături împletite 
într-o dantelărie aproape uniformă. Din loc în loc se zăreau găuri 
de gloanţe şi pete de sânge uscat. Părintele se opri lângă peretele 
din spate, scoase sprayul şi împroşcă o inscripţie cu majuscule 
strâmbe: IF IT WORKS, IT'S OBSOLETE. 

-Crezi că ne-am adunat ca să-ţi admirăm caligrafia, părinte? 
întrebă un tânăr înalt şi uscăţiv care stătea în picioare lângă 
fereastră. Lumina ce pătrundea prin ramele pustii îi sclipea pe 
lanţurile cromate de pe umerii jachetei din piele. 

-Cel puţin nu-s analfabet ca tine, Hugues de Payens, replică 
O'Blivion retuşând E-ul final, căruia vopseaua i se prelinsese în 
josul zidului. 

Hugues ridică din umeri. 

— Dacă mai vii cu texte de-astea, într-o zi o să-ţi crăp capul ca 
să văd cum arată ştiinţa de carte. 

Mâna părintelui zvâcni şi scoase Katana din teacă, iscând un 
şuier ce nu prevedea nimic bun. 

— Poţi să-ncerci şi-acum, spătare. 

Enguerrand puse o mână grea pe braţul lui O'Blivion. 

— Acum încercăm să ţinem un consiliu. 

În urma lor intrară un vlăjgan blond, cu plete până la mijloc, 
şi un roşcat cu părul strâns într-o panglică de catifea. 

— lar foloseşti sabia pe post de ventilator, părinte? întrebă 
blondul. 

De la nas până la lobul urechii stângi îi atârna un lănţişor din 
argint. 

- Cu tine o s-o folosesc pe post de endoscop, Bertrand de 
Born, mârâi O'Blivion băgând katana la loc în teacă. 

— Ai vrea tu. 

- Hai să-i dăm drumu’, că ne-apucă noaptea, interveni 
Enguerrand. 

Se aşezară pe scaune desperecheate împrejurul unei mese a 
cărei tăblie din sticlă servise pe vremuri drept uşă într-un magazin 
universal. Pe dosul ei se vedea un autocolant pe jumătate dezlipit, 
deasupra căruia se formase o pată de murdărie. Bertrand de Born 
se lăsă pe spate şi-şi puse pe masă picioarele încălţate în cizme cu 
pinteni, dar o privire neagră a părintelui îl făcu să le dea imediat 

os. 
! - Am fost informați că Greii pregătesc un atac împotriva 
Ierusalimului, zise Enguerrand. Ar trebui... 

- Ar trebui să ne amintim că e consiliu, nu bâlci, şi să 
respectăm nişte reguli, îl întrerupse Hugues de Payens, care se 
aşezase în capul mesei. 

Trezorierul se aşeză la loc şi-i făcu semn să prezideze 
adunarea. Spătarul mulţumi cu un semn din cap, apoi spuse: 

— Întrucât membrii consiliului s-au întrunit cu toţii, declar 
şedinţa deschisă. 

Încercă să continue, dar din gât nu-i mai ieşi decât un horcăit. 
Sub bărbia spătarului se ivise o săgeată din oţel care-i trecea prin 
laringe şi-l ţintuia de speteaza scaunului. Pe reverele cu lanţuri ale 
jachetei din piele i se revărsau şuvoaie groase de sânge. 

- Noi o declarăm închisă, tună un Greu din uşă. 

Desert Eagle-ul lui Enguerrand îi puse instantaneu Greului 
un licurici laser în ochiul stâng, apoi scuipă trei gloanţe care-i 
împrăştiară musculosului ţeasta într-un nor de sânge, creier şi 
aşchii de os. Alţi Grei intrară, trăgând cu arme automate şi arbalete. 
O'Blivion, care-l ţinea pe Olivier pe genunchi, se răsturnă cu tot 
cu scaun şi se întinse la podea folosind speteaza drept pavăză. 
Băiatul stătea ghemuit sub el, neîndrăznind nici măcar să sufle. 

- Rămâi aici până-i rezolvăm pe-ăştia, îi şopti părintele la 
ureche. Să nu cumva să te mişti. 

O'Blivion scoase puşca retezată de sub jachetă şi aruncă o 
privire peste spetează ca să evalueze situaţia. În sala de consiliu 
se aflau opt Grei, poate chiar zece, şi pe uşă mai intrau din când 
în când alţii, în grupuri de câte doi sau trei. Sala se umpluse de 
fum, pe podea zăceau din loc în loc cadavre, iar Templierii nu 
aveau unde să se retragă. 

- Băga- mi-aş să-mi bag, mârâi părintele printre dinţi. 

Într-un colţ, Enguerrand se lupta cu trei atacatori deodată, 
rotind paloşul cu lamă ceramică în dreapta şi-n stânga. Bertrand 
de Born, a cărui spadă se rupsese, folosea rămăşiţele unui scaun 
drept măciucă şi încerca fără prea mare succes să pareze loviturile 
de halebardă a patru matahale. În spatele său lupta roşcatul, plin 
de sânge. Charnay zăcea într-un colţ, cu o săgeată înfiptă în coapsă, 
iar un Greu care tocmai intrase porni spre el cu gând să-i dea 
lovitura de graţie. O'Blivion trase. Greul se împrăştie pe perete, 
sfârtecat de un glonţ exploziv. 

- Mai doreşte careva? întrebă părintele ridicându-se cu puşca 
pregătită dindărătul scaunului. 

Greii întoarseră o secundă privirile spre el. Templierii 
profitară. Enguerrand îi despică ţeasta unui Greu, iar Bertrand de 
Born şi însoţitorul său îi aruncară pe alţi doi pe fereastră. Gestul îl 
costă însă scump pe O'Blivion. O matahală gemând de muşchi 
prefaţi, cu faţa ascunsă îndărătul unei măşti din oțel pline de ţepi, 
intră mugind pe uşă şi se repezi către el. 

— Te calc pe cap şi-ţi mănânc creierii! 

- Mănânci pe mă-ta, replică părintele şi apăsă celălalt trăgaci 
al puştii. 

Iar cartuşul nu percută. 

Timp de o secundă, O'Blivion rămase blocat, cu un aer de 
neîncredere mirată. În secunda următoare, matahala îl prinse în braţe, 
îl lovi cu capul în figură, ameţindu-l şi umplându-l de sânge, îl dobori 
dintr-un pumn şi începu să-l calce metodic în picioare. Părintele 
încercă să se târască undeva la adăpost, dar Greul îl urmări şi-l lovi 
mai departe sistematic, fără să-i lase timp să se dezmeticească. Într- 
un târziu, Desert Eagle-ul lui Enguerrand mai scuipă trei gloanțe. 
Matahala ezită, părând să fi pierdut ritmul mişcărilor. Se întoarse, 
cu sângele şiroind pe spatele enorm, şi porni încet, cu un aer hotărât, 
in direcţia de unde veniseră împuşcăturile. După doi paşi însă pieptul 
păru să-i erupă într-un jet de lichide şi fragmente de organe. Greul 
ne prăvăli la pământ ca o marionetă uriaşă, 

dezarticulată. În spatele său, cu puşca retezată fumegând, 
O'Blivion repetă înciudat: 

— Mănânci pe mă-ta. 

Sprijinindu-se într-un scaun răsturnat, cu speteaza înţesată 
de săgeți, părintele încercă să se ridice şi izbuti abia la a treia 
încercare. Din locurile unde ţepii de pe masca Greului îi găuriseră 
fruntea şi obrajii îi curgea sânge. O rafală de Uzi îi împroşcă pieptul 
şi abdomenul şi-l trânti din nou la podea. 

- Acum mi-aţi găurit şi geaca preferată, remarcă el, ridicându- 
se cu mari eforturi. 

- Predaţi-vă că-l omor, tună un Greu de undeva din spatele 
său. 

Părintele O'Blivion se întoarse şi văzu că Olivier era ţinut de 
un Greu care-i proptise ţeava unui revolver în tâmplă. 

- M-aţi auzit? Predaţi-vă sau îl omor. 

O'Blivion puse puşca jos cu mişcări lente, făcându-i în acelaşi 
timp semn lui Olivier să stea locului. 

— Şi săbiile, insistă Greul. Cu mâna stângă. 

— Cum vrei, zise împăciuitor O'Blivion, ştergându-şi un fir 
de sânge de pe obraz cu dosul mâinii. 

- Hai mai repede. 

Părintele trase cu stânga wakizashi din teacă, retezându-i 
Greului mâna în care ţinea arma, iar din întoarcere îl străpunse 
şi-l ţintui de perete. Totul se petrecu din două mişcări fluide, 
perfecte, şi dură o jumătate de secundă. 

— Ne vedem la tribunal, îi spuse O'Blivion, privindu-l peste 
garda sabiei. 

Greul era prins ca un fluture în insectar, iar din cauza sângelui 
care-l podidise pe nas şi pe gură nu mai putea nici să vorbească. 
Ridică totuşi sprâncenele întrebător. 

- La Judecata de Apoi, explică părintele, şi-i smulse sabia 
din rană. 

Vlăjganul se prelinse pe perete până jos, lăsând în urmă o 
dâră roşie, lipicioasă. 

Bertrand de Born izbutise între timp să smulgă o halebardă 
de la un atacator şi, rotind-o ca pe o morişcă, făcu loc în mijlocul 
sălii. Partenerul său roşcat se prăbuşise ciuruit de gloanţe într-un 
colţ, în mijlocul unei bălți de sânge. 

- Luaţi-vă novicele şi plecaţi dracului de-aici cât mai pot să-i 
ţin! strigă Bertrand, aruncându-şi cu o zvâcnire pletele peste umăr. 


GANGLAND 67 


Enguerrand îl luă pe Olivier pe după umeri şi se opri la 
marginea platformei din beton a etajului. Părintele aruncă o privire 
jos, în piaţă. Locul părea să fie plin de tiranozauri Isuzu care-i 
fugăreau pe Templieri încoace şi-ncolo. 

- Unde mama naibii să plecăm? întrebă el cu jumătate de 
gură, culegând puşca hoţească de pe jos şi încărcând-o din nou. 

— Dacă nu te duce mintea, dă-i măcar o mână de ajutor lui 
Bertrand că mă ocup eu de asta, zise Enguerrand. 

Trezorierul scoase dintr-un toc aflat la subţioară ceva ce 
scmăna cu un pistol care în ţeavă avea un mic harpon. 

— Asta ce mai e? întrebă O'Blivion. 

— Scobitoare pentru scafandri. ţine-i pe Grei până rezolv 
treaba. 

Părintele încuviinţă, cam în silă, şi se întoarse către intrarea 
sălii. Trase un glonţ exploziv care-l rupse în bucăţi pe unul dintre 
Grei şi-i făcu pe ceilalţi să se retragă. 

Enguerrand ochi terasa unei clădiri mai scunde din apropiere 
şi apăsă pe trăgaciul pistolului, iar harponul ţâşni, trăgând după el 
un fir subţire de curcubeu. Când harponul se înfipse cu o bufnitură 
în acoperiş, trezorierul împroşcă cu spray o zonă de aproximativ un 
metru. În urma norului pulverizat se ivi un fir incredibil de subţire, 
prins într-o izolaţie de răşină sintetică. Enguerrand tăie firul cu un 
bisturiu laser miniatural, apoi legă porţiunea izolată de una dintre 
tijele din oţel contorsionat care ieşeau din perete. Pregăti apoi două 
inele din ceramică. 

- Hai, părinte, că s-au furat cam multe! strigă el peste umăr. 

O'Blivion privi cu un ochi critic firul infim de curcubeu ce 
vibra uşor în bătaia vântului. 

— Crezi că la vârsta mea mai am tupeul să mă joc de-a 
funicularul pe monomol? 

— Atunci n-ai decât să stai aici ca să-ţi vină de hac Greii, se 
răsti Enguerrand. 

Cu un aer nehotărât, părintele îşi frecă bărbia ţepoasă, mânjită 
de sânge. 

— OK, da’ te duci tu primu’. Eu şi Olivier venim de cum te 
asiguri că e totul în regulă. 

- Vezi să nu v-aştept o sută de ani, îl avertiză Enguerrand, 
apoi alunecă pe inelul de ceramică de-a lungul filamentului 
monomolecular. Coborârea îi fu salutată cu săgeți de arbaletă şi 
rafale de mitralieră venite de jos, din piaţă. 

- Te-ai gândit că o mişcare greşită, oricât de mică, l-ar putea 
costa pe unul dintre voi o mână sau un picior? întrebă vocea de 
contraltă. 

- Lasă, surioară, nu-mi mai adu aminte, răspunse O'Blivion 
amărât. 

Il luă pe Olivier pe după mijloc cu mâna dreaptă, apucă inelul 
de ceramică în stânga şi trase aer în piept. 

- Te ţii bine? 

Băiatul făcu semn din cap că da. 

- OK. Indiferent ce se-ntâmplă, să nu-mi dai drumul până 
nu ajungem cu bine jos. S-a-nţeles? 

Olivier încuviinţă din nou. 

- Hai. 

Imediat cum părintele începu să coboare de-a lungul 
filamentului, o salvă de Uzi îi ciurui spatele jachetei, iar câteva 
săgeți de arbaletă se opriră cu bufnete înfundate în cămaşa 
antiglonţ. 

- ţine-te! strigă el către Olivier, răsucindu-se în aer şi scoțând 
puşca. 

In cadrul fără geamuri al ferestrei de unde tocmai plecaseră 
se agitau câţiva Grei, încercând fără prea mare succes să-şi 
reîncarce la repezeală armele. Bertrand de Born nu se vedea 
nicăieri. Cu părul fluturând peste faţă din cauza curentului, 
O'Blivion întinse braţul cu puşca şi trase. Unul dintre Grei fu 
aruncat îndărăt de impactul glonţului exploziv. 

- Mai luaţi o pauză, mânca-mi-aţi pensia, mârâi el printre 
dinţi. 

Imediat cum pronunţă ultimul cuvânt se răsturnă pe spate 
pe terasa plină de gunoaie a blocului. Enguerrand îl dădu de-o 
parte pe Olivier, apoi îl săltă de revere pe O'Blivion şi-i trase un 
pumn în faţă, expediindu-l iarăşi la podea peste un strat de cioburi, 
lângă un panou fotoelectric sfărâmat. 

- Asta pentru ce mai e, vistiernice? întrebă părintele, 
încercând să se şteargă de sânge. 

- Tu ai cămaşă antiglonţ şi te doare-n pai'ş'pe, dar ăsta mic 
nu-i protejat în nici un fel. De ce mama dracilor te-ai întors spre 
Grei? 

- Ca să-i mai liniştesc. Ce era să fac? 

Pufnind pe nări ca un taur înfuriat, Enguerrand scoase o cutie 
cu cartuşe şi începu să-şi reîncarce Desert Eagle-ul. 

- Să stai cu spatele la ei şi să ieşi cu bine din belea. Să-l aperi 
pe Olivier cu cămaşa antiglonţ şi cu şoriciul tău personal, dacă e 
nevoie. Asta trebuia să faci. 

O'Blivion se ridică de jos cu un aer ofensat şi, călcând peste 
fuioare de praf şi frânturi de oţel ruginit, se îndreptă clătinându- 
se către marginea terasei ca să evalueze situaţia din piaţă. 

- Greul ăla o căuta oricum cu lumânarea, zise el cu jumătate 
de gură. 

Enguerrand puse Desert Eagle-ul înapoi în toc şi-i aşeză o 
mână pe umăr părintelui, printre ţepii de oţel cromat ai jachetei. 

- Da, a fost o lovitură bună. Mie nu ştiu dacă mi-ar fi reuşit 
în condiţiile-alea. 

O'Blivion zâmbi. 

— Nici eu nu-s sigur că mi-ar mai reuşi a doua oară. 


DARUL CU FÂN 


„Şi atinse următoarea plăcuţă, Emmeline Miller, 
criptanalistă, iar panoul de lemn crescu şi se transformă într-o 
uşă masivă, lăcuită, şi Maria ciocăni având senzaţia distinctă că o 
dureau încheieturile degetelor de la atâta ciocănit în uşi virtuale, 
ceea ce i se părea ironic, căci o alegere stilată se dovedea acum 
propria ei pedeapsă, având în vedere că sistemul, sau mai degrabă 
interfaţa grafică a sistemului cu utilizatorul, îi păruse la început 
ceva cu mult stil, oarecum retro, ca echivalentul virtual al recepţiei 
unui hotel victorian cu lambriuri din lemn brun-roşcat şi lămpi 
de gaz cu abajururi aurii, iar magia grafică a micilor panouri care 
creşteau şi se transformau în uşi masive o încântase de-a dreptul, 
numai că magia aceea îşi avea rostul ei când Maria ar fi trebuit să 
apeleze zece-douăzeci de numere telefonice într-o zi, aşa cum era 
o zi obişnuită la birou — fusese, se corectă ea — dar în nici un caz 
nu era interfaţa cea mai eficientă când încerca să ia la rând toate 
numerele din agendă, iar operaţiunea era cu atât mai obositoare 
cu cât spectacolul grafic avea nevoie de ceva vreme, oricum, câteva 
secunde bune, ca să se desfăşoare în toată splendoarea lui 
texturală, şi, înmulţit cu câteva mii de nume listate în agendă, 
toate acele secunde de animaţie computerizată minuțioasă şi stilată 
însemnau o infernală pierdere de timp, cu atât mai frustrantă cu 
cât numerele de telefon, nefiind folosite de luni, sau în unele cazuri 
chiar de ani de zile, nu mai erau de actualitate şi fie le aparţineau 
unor 

persoane complet necunoscute, fie, cum aparent era cazul 
de faţă cu numărul lui Emmeline Miller, nu îi mai aparţineau 
nimănui, iar Maria n-ar fi vrut totuşi să renunţe înainte de a fi 
parcurs întreaga agendă pentru că ştia prea bine că relaţiile 
personale, cu substratul lor tribal, primau destul de des, mai des 
decât era oricine dispus să recunoască, în orice caz, faţă de ideea 
de a afişa un anunţ pentru un post şi a aştepta apoi candidaţii, şi 
chiar dacă, în ceea ce o privea, mai bine de trei sferturi dintre cei 
listaţi în agendă nu ar fi încadrat-o în categoria celor cu care aveau 
relaţii personale, tot prefera să-i caute unul câte unul şi, în situaţia 
în care numerele de telefon mai erau de actualitate, să-i întrebe 
dacă o puteau ajuta să se angajeze, decât să ia la rând anunţurile 
cu oferte de muncă din ziare, mai ales că nu avea abonament la 
nici un ziar şi i se părea o irosire a resurselor, cel puţin deocamdată, 
să facă abonamente de trei luni la ziare numai ca să cerceteze 
rubricile cu anunţuri de locuri de muncă timp de câteva zile, cu 
toate că ediţiile online erau ceva mai ieftine decât cele imprimate 
pe hârtie şi le putea vedea cu câteva ore mai devreme, dar nu 
ajunsese acolo, nu deocamdată, şi prefera să privescă uşi virtuale 
care creşteau şi descreşteau, să ciocăneascăi, de multe ori având 
impresia clară că nu făcea decât să caute acul într-un car cu fân în 
care poate că, la urma urmei, nici nu se afla vreun ac, şi câteodată, 
frustrant de rar, să constate că i se deschidea uşa — ce uşă era de 
data asta? Aruncă o privire furişă către plăcuţa de alamă: 
Nathaniel Murdoch, consultant software — şi că nimerise chiar la 
persoana pe care o căuta, cu toate că Murdoch, în cazul de faţă, 
numai a consultant software nu arăta... 

Templierii însoţiţi de Olivier coborâră câteva etaje de-a 
lungul unor scări de beton obosit. De afară, prin ferestrele sparte 
şi zidurile găurite, ajungea la ei larma bătăliei. Pe măsură ce 
coborau un palier de scări, apoi încă unul, prin pereţi şi de-a lungul 
treptelor urca până la ei, cu insistenţă sporită, venindu-le parcă 
în întâmpinare, o vibraţie aflată la limita audibilului, o zvâcnire 
grea repetată periodic, ca un şir de tunete din depărtare. În cele 
din urmă, privind prin ramele pustii ale ferestrelor de la etajul 
întâi, aflară sursa vibraţiilor. 

Prin piaţă treceau din când în când tiranozauri enormi, 
purtând pe spate Grei cu musculaturi hipertrofiate. Deşi O'Blivion 
şi Enguerrand ştiau prea bine că toţi acei călăreţi erau vânjoşi, 
siluetele Greilor li se păreau nişte jucării firave în comparaţie cu 
masivitatea reptilelor care-i duceau. Fiecare pas al saurienilor făcea 
să se zguduie pământul, trimițând un tremur ce nu ajungea în 
creier prin urechi, ci mai degrabă urcând de-a lungul oaselor. Când 
trei sau mai mulţi tiranozauri traversau piaţa în acelaşi timp, 
efectul combinat devenea insuportabil. 

O'Blivion se aşeză într-un colţ şi scoase din buzunarul de la 
piept o sticlă plată căreia îi deşurubă încet capacul, având grijă să 
nu verse vreo picătură de lichid. Trezorierul îi aruncă o privire 
scârbită. 

— Acu! ţi-o mai fi arzând şi de băut, remarcă el. Oi fi vrând să 
serbezi victoria Greilor, sau ce? 

O'Blivion nu catadicsi să răspundă. Vărsă câteva picături din 
sticlă în podul palmei stângi, apoi îşi tamponă rănile de pe obraji 
şi din frunte, strâmbându-se şi mormăind printre dinţi ceva de 
mamă din cauza usturimii. 

- Mă mir că ţi-a dat prin cap să foloseşti alcoolul şi ca 
dezinfectant, spuse Enguerrand pe un ton ceva mai blând. 

- Doar n-o să stau să fac septicemie de la ţepii ăluia. Cine ştie 
pe unde-avea obiceiul să-şi lase masca aia când n-o purta pe faţă. 

- După cum arăta, cred că n-o dădea jos nici când dormea. 

- Cu-atât mai rău, zise părintele. Greii oricum încă n-au 
descoperit conceptul de baie. 

Aruncă o privire critică la nivelul alcoolului din sticlă, apoi 
mai turnă câteva picături în palmă şi reluă operaţia. 

— Părinte, înţeleg că-ţi place să te joci de-a doctorul, da’ chiar 
aşa, de unu' singur? 

O'Blivion se uită chiorâş la trezorier. 

— Vrei o gură? întrebă el, întinzându-i sticla. 

- Nu, Doamne fereşte. Cum o să-ţi beau dezinfectantul? 

- Nici nu-ţi dădeam, replică părintele şi trase o duşcă 
/dravănă. E bun şi de anestezic, declară, astupând sticla şi 
aşezând-o înapoi în buzunar. 

Enguerrand aruncă o privire furişă afară. Greii, unii pe jos, 
alţii călare pe tiranozauri, mergeau deja netulburaţi încoace şi 
încolo cu diverse treburi ca şi când regatul Ierusalimului ar fi fost 
al lor. Era al lor. Trezorierul înţelese asta treptat, ca şi când limbajul 
corporal relaxat al invadatorilor ar fi fost un agent chimic revelator 
pentru developarea unei imagini mentale. 

— De data asta s-a cam terminat cu Ordinul, zise O'Blivion, 
care nici nu se deranjase să privească pe fereastră. Stătea aşezat 
pe podeaua plină de moloz, cu spatele rezemat de un perete, şi 
lustruia cu o zdreanţă puşca retezată. 

— De ce eşti aşa convins? 

- Parcă n-ai vedea. Teritoriu nu mai avem. Templul a fost 
ocupat. Fraţii Templieri s-au împrăştiat care încotro ori au fost 
omorâţi. şi nici eu nu mă simt prea bine. 

Puse zdreanţa într-un buzunar, apoi scoase din bandulieră 
două cartuşe şi încărcă arma. În penumbră, printre şuviţele negre 
ce i se revărsau de pe frunte, ochii părintelui sclipeau ca ai unei 
fiare. 

— Ordinul nu înseamnă teritoriu, îl corectă Enguerrand, iar 
războiul cu Greii nu s-a terminat. 

— De-aici aşa pare. 

— Vino-ţi în fire. De-abia a început, şi-avem multe de făcut. 

Trezorierul se ridică şi porni către palierul de scări ce ducea 
la parter. Olivier îl urmă imediat fără să comenteze. Ajuns în 
capătul scării, Enguerrand aruncă o privire peste umăr. 

-Te mişti azi sau ce faci? 

O'Blivion oftă adânc, apoi cu încetineală şi efort reuşi să se 
ridice la rândul său. 

— După toată tevatura asta aş fi avut chef să mă odihnesc 
niţel, mormăi el. 

- Las’ c-o să te odihneşti destul pe lumea ailaltă, replică 
trezorierul de la jumătatea scărilor. 

- Pe naiba. Necrosofturile nu numai că n-au parte de linişte, 
da’ nici ălora vii nu le dau pace. 

Casca lui Enguerrand ţiui. 

- Da... Da, eu... Nu, Marele Maestru nu e disponibil... Nu, 
situaţia e sub control... E OK, o să ne respectăm obligaţiile 
contractuale, nici o problemă... Se poate, dar v-am spus că situaţia 
e sub control... 

Trezorierul făcu un gest scurt prin aer, retezând convorbirea. 

- Mama lor de investitori! 

Ajunseră la parter, după care porniră spre o ieşire lăturalnică, 
printre grinzi căzute şi cabluri rupte ce atârnau din tavan. Din 
când în când, călcătura grea a tiranozaurilor făcea să le cadă în 
cap Templierilor bucăţi de tencuială. La capătul unei scări scurte 
care ajungea până la nivelul străzii se vedea o uşă metalică de 
serviciu, pe jumătate smulsă din balamalele ruginite. Enguerrand 
le făcu semn celorlalți doi să stea nemişcaţi, apoi se uită afară. 

Uşa metalică dădea într-un gang aparent pustiu. La o privire 
mai atentă însă, trezorierul remarcă un zdrahon postat la ultimul 
etaj al unei clădiri din partea cealaltă a pieţei. Greul era înarmat 
cu o puşcă graser luată probabil de la un Templier şi cerceta zona 
printr-un binoclu cu infraroşii. De acolo, de sus, avea o linie de 
ochire perfectă către gang. 

Enguerrand se retrase la adăpost şi scoase Desert Eagle-ul. 

- E liber gangul? întrebă părintele cu voce scăzută. 

Trezorierul privi iarăşi către santinelă, apoi activă ochirea 
laser. Pistolul trase o serie sacadată de trei cartușe. 

- Acum este, replică Enguerrand cu întârziere. Hai repede. 

Alergară de-a lungul gangului către piaţă, ghemuindu-se din 
când în când la adăpost îndărătul câte unei pubele răzlețe. 

- Ce rost mai are să ne maimuţărim aşa? întrebă părintele în 
şoaptă. Oricum ăia au auzit împuşcăturile şi ne-aşteaptă să 
scoatem capul. Tu chiar nu poţi să pui amortizor la pistolul ăla? 

Enguerrand se uită compătimitor la el. 

- Nu-i pistol. E tun. Aşa că n-are rost. 

Părintele ridică din umeri. 

— Tu ştii... Acum ce facem? 

- Sper că nu ţi-ai pierdut telecomanda în toată tăvăleala aia. 

O'Blivion duse mâna sub jachetă, la centură, şi desprinse de 
pe un inel din inox o telecomandă cât unghia pe care i-o arătă 
trezorierului. Enguerrand încuviinţă din cap, apoi îşi puse casca. 

- N-o să fie nevoie să ieşim de la adăpost. Nu deocamdată, 
cel puţin. 

— Şi cu casca aia ce faci? se interesă O'Blivion. 

— Accesez sistemul de poziţionare globală prin satelit, veni 
răspunsul dindărătul vizierei reflectorizante. Vreau să dau de 
urma gloabelor. 

- Folosiţi sistemul de poziţionare globală, zise vocea de 
contraltă, ca să detectaţi din satelit două cabaline care-s în piaţă, 
la nici zece metri de voi ? 

~ Dacă-i vorba să-mi apăr pielea, n-au decât să fie şi la un 
metru, că tot aşa o să fac, se răsti Enguerrand. Bun... Părinte, 
cabalinele sunt undeva în dreapta noastră, lângă treptele 
Templului. Le ţine un Greu de căpăstru. 

- De fapt le vinde, interveni din nou vocea de contraltă. Şi-a 
folosit jokerul ca să deschidă o licitaţie în rețea, iar acum primeşte 
oferte din întreaga lume. 

— A făcut asta cu cabalina mea?! se scandaliză O'Blivion. 

- Mă tem că deja nu mai e a ta, pentru că i-a fost adjudecată 
lui Haroun Muhammad din Kuweit. 

- S-o crezi tu, răspunse părintele înciudat. 

Închise ochii, iar în ceața sângerie dindărătul pleoapelor apelă 
citeva meniuri. Făcu o cercetare rapidă printre abonaţii 

la reţea din Kuweit, intră în sistemul lui Haroun Muham- 
mad ca şi când acesta n-ar fi avut nici un fel de protecţii şi activă 
un program de traducere simultană pentru arabă. 

- Eu în locul tău i-aş cere banii înapoi bivolului ăla plin de 
muşchi şi l-aş da urgent în judecată prin tribunalul de la Haga, 
zise părintele, dublat de o rafală de atacuri glotale. 

— De ce? răsună o întrebare perplexă, tradusă instantaneu 
într-o engleză cu inflexiuni Oxbridge. 

Părintele întinse mâna în care ţinea telecomanda şi trimise 
câteva licăriri în direcţia cabalinelor. Animalul său de călărie se 
încordă brusc, fornăi scoțând două jeturi de aburi pe nări, apoi 
rupse hăţurile, se ridică pe picioarele din spate şi începu să-l calce 
sistematic în copite pe Greul care îl ţinuse de căpăstru. Caldarâmul 
se umplu de sânge. 

- Uite de-aia, că dacă nu ţi-ai recuperat mai iute investiţia, 
acum n-ai s-o mai recuperezi deloc. Să-ţi fie învăţătură de minte: 
ai grijă ce faci cu banii, zise O'Blivion şi întrerupse legătura. 

Cabalinele veniră în galop către ei, trecând printre câţiva 
malaci care nu înțelegeau prea bine ce se întâmpla. Cei mai mulţi 
dintre Grei căutară să se ferească din calea lor, temându-se 
probabil să nu aibă soarta celui ce organizase licitaţia. Unul însă 
avu destulă prezenţă de spirit ca să folosească arbaleta pe care o 
purta pe antebraţul stâng şi să trimită o săgeată în crupa cabalinei 
lui O'Blivion. Din rană începu să se prelingă un fir de lichid verzui. 

Enguerrand încălecă şi-l trase în şa şi pe Olivier, însă părintele 
se opri ca să examineze rana. O altă săgeată îl izbi în umăr, dar se 
opri în cămaşa antiglonţ. O'Blivion se clătină din cauza loviturii. 

- Uite ce i-au făcut, fir-ar ai dracului. şi cabalina e aproape 
nouă. 

- Las’ c-o oblojeşti mai târziu, zise trezorierul. Hai să plecăm 
o dată! 

De pe străzile din jur începură să se audă din nou tiranozaurii 
apropiindu-se cu paşi ce făceau să tremure pământul. O'Blivion 
urcă în şa. Se pregătea să-şi îndemne cabalina cu pintenii când 
privirea i se încrucişă cu a zdrahonului care-i rănise animalul. 
Greul încordase din nou arbaleta şi pregătea încă o săgeată. De 
sus, din şa, părintele întinse puşca înspre el. 

- Las-o jos, c-ai tras destul, îl sfătui O'Blivion şi apăsă pe 
trăgaci. 

Cartuşul îi făcu în piept malacului o gaură cât pumnul, îi 
transformă spinarea într-un gheizer roşu, îl aruncă doi paşi îndărăt 
şi-l trânti la pământ. Părintele zâmbi, dând pinteni cabalinei. 
Sclipirea dinţilor albi pe faţa nerasă, murdară şi brăzdată de 
sudoare avea ceva atât de înfricoşător încât Greii se retraseră din 
calea lui O'Blivion. 

- Ne mai vedem, promise părintele pe când se îndepărta în 
galop. 


Se opriră din goană după mai bine de o oră, când se 
asiguraseră că nu-i mai urmärea nimeni. Erau departe în no- 
gang's-land, iar soarele amiezii se strecura cu greu prin țesătura 
metalică dintre clădiri şi arunca din loc în loc bănuţi de lumină 
aurie pe pavaj. O minicameră montată pe un grilaj se roti încet şi 
se aţinti asupra Templierilor. 

Părintele descălecă şi, ţinând cabalina de dârlogii rupţi, îi 
examină rana din crupă. 

- Ce zici, părinte? întrebă Enguerrand. 

- Depinde ce fel de săgeată e. Dacă-i dintr-alea cu gheare în 
cruce, numai un chirurg o mai scoate de-acolo. 

— De ce nu te uiţi mai întâi la asta? se interesă Olivier indicând 
săgeata care rămăsese înfiptă în jacheta lui O'Blivion. E de la acelaşi 
trăgător. Probabil e de-acelaşi fel. 

Templierul îi urmă sfatul. Smulse săgeata din umăr, făcând 
să se sfâşie pielea neagră a jachetei, apoi îi examină vârful cu 
atenţie. 

-Ia uite cu ce-au venit. Săgeţi cu tijă din duraluminiu. Vârfuri 
late, din oţel, ascuţite ca bricele. Gheare întoarse. 

- Au fost proiectate ca să străpungă corpul şi să taie tot ce 
întâlnesc — vase de sânge, nervi, muşchi, zise Olivier. Săgeţi de 
război. Doar nu vă aşteptaţi să vă atace cu săgeți de vânătoare? 

O'Blivion îl privi pe deasupra vârfului de oţel albăstrui. 

- Astea de unde le mai ştii, tot din National Geographic Online? 

- Nu, din Biblioteca Congresului. 

Părintele zâmbi. 

- Vistiernice, om fi pierdut Templul, da-i clar că am gâştigat 
un novice... Dacă eşti aşa isteţ şi le ştii pe toate, Olivier, ţine-mi 
puţin cabalina de căpăstru ca să-i scot săgeata. 

Când O'Blivion atinse tija săgeţii, creatura fornăi şi bătu din 
copite. Părintele o lovi liniştitor cu palma pe spinare. 

— Uşurel, fata tatii. 

Din fericire, rana nu era prea adâncă. Săgeata intrase pieziş, 
cale de vreo trei degete, şi se oprise în osul şoldului. O'Blivion 
mişcă tija într-o parte şi-n alta, încet, ca să lărgească puţin rana şi 
să le facă loc ghearelor. Cabalina zvârli din picioare şi scoase un 
sunet care, deşi părea un acord de chitară electrică distorsionat la 
extrem, probabil era nechezat. 

- Ţine-o bine acuma, vistiernice! 

Enguerrand luă creatura de harnaşament, Olivier o ţinu de 
hăţuri, iar părintele o mângâie din nou pe spate ca s-o calmeze. 

— Hai, că suntem aproape gata, zise el, apucând tija săgeţii cu 
mâna stângă. O să se termine i... me... 

Cu o mişcare bruscă, smulse săgeata din rană. 

— ..„diat. 

Din crupa cabalinei începu să curgă un şuvoi de lichid verde. 
O'Blivion scoase cârpa cu care lustruise puşca şi acoperi rana. 

- Dă-mi sprayul din cobur. 

Viziera reflectorizantă a căştii lui Enguerrand se întoarse spre 
părinte. 

- Acum îţi mai arde şi de graffiti. 

- Nu ăla cu vopsea. Ăla-i la mine-n buzunar. Ă/'lalt, cu gel 
antiseptic. 

Trezorierul îi întinse sprayul, iar părintele împroşcă plaga 
cu un nor de picături care se coagulă imediat într-o peliculă subţire, 
transparentă. Dedesubtul acesteia, marginile rănii începură să 
crească încet unele spre altele ca înflorirea unei curbe matematice 
infinit de complexă. O'Blivion se şterse pe frunte cu dosul mâinii, 
apoi se uită la săgeată. 

- Am deja două. Cred că m-aş putea apuca să strâng chestii 
de-astea. 

- Ţi-au mai rămas vreo trei înfipte în spate, replică 
Enguerrand. Ia întoarce-te. 

li smulse săgețile din pielea jachetei şi i le înmână, răsărite 
parcă din tolba unui Cupidon cu porniri de ucigaş în serie. 

- Faci colecţie? 

O'Blivion se încruntă, iar în ochi îi apăru o sclipire sumbră. 

- Fac planuri să le înapoiez Greilor într-un mod plăcut, 
răspunse el. 

Apoi vântul veni să i se joace prin pletele negre. Părintele 
păru să-şi aducă aminte de ceva şi zâmbi. 

- Ştii că n-ai avut o idee rea? 

— Care idee? întrebă Enguerrand în timp ce încăleca din nou. 

O'Blivion scoase din buzunar sprayul cu vopsea. 

-Cu graffiti. Asta e pentru Olivier. 

Şi împroşcă pe un zid din apropiere cu majuscule inegale: LI 
R NEVER ALONE WITH SCHIZOPHRENIA. 


Se îndreptară apoi spre Eden, un local al Îngerilor aflat în 
apropiere. Templierii trecură călare printr-un portal placat cu 
basoreliefuri din bronz şi ajunseră într-un fel de cavernă vastă. 
Clădirea servise probabil drept muzeu cu mai multe decenii 
înainte şi fusese gândită ca un uriaş dom transparent parcurs de 
jos până sus de o galerie în spirală. Pe alocuri încă se mai vedeau 
rămăşiţe ale acestei galerii, mici platforme din beton cu margini 
frânte ce se întindeau deasupra golului cale de un metru sau doi. 
Între ele însă se ţesuse pe ziduri o iederă din scări de frânghie şi 
pasarele de metal, traversată din loc în loc de cabluri din fibră 
optică. De-a lungul pereţilor din sticlă şerpuiau fire electrice şi 
furtunuri din cauciuc ce împrumutau vitraliilor o notă abstractă, 
iar la mare înălţime, chiar sub tavan, stăteau agăţaţi cu capul în 
jos zeci de pteranodoni ca nişte lilieci uriaşi cu ciocuri cornoase şi 
aripi din material compozit. Pe ansamblu, clădirea lăsa impresia 
că fusese încredinţată unei echipe de restauratori năstruşnici care 
împânzise toţi pereţii cu schelării şi pe urmă plecase pentru 
totdeauna. 

Când Templierii ajunseră în mijlocul sălii, de pe tavanul boltit 
se desprinseră doi pteranodoni care coborâră fâlfâind din aripile 
enorme şi se opriră la joasă înălţime, fixându-i pe cei trei călăreţi 
cu aruncătoarele de flăcări. 

— Ce doriţi? întrebă o voce sintetică. 

O'Blivion întinse mâna către puşcă, dar Enguerrand îl opri 
cu un gest. 

- Ştii că nu suport să stau de vorbă cu... 

Figurii încruntate a părintelui nu-i răspunse decât o imagine 
reflectată în viziera rece a trezorierului. 

- Ştiu. Dar de data asta va trebui să suporţi. 

Pteranodonii rămaseră la aceeaşi înălțime, bătând agale din 
aripi şi urmărindu-i impasibili cu privirea pe Templieri. 

— Ce doriți? repetă vocea. 

- Adăpost pentru o oră-două, răspunse Enguerrand. Poate 
şi acces la rețea cu o rată mare a transferului de date şi sisteme 
eficiente de criptare. 

Un alt pteranodon cobori din tavan. Pe spinarea acestuia 
călărea o tânără în salopetă albă, cu eşarfă din mătase la gât şi 
cască din piele cu ochelari de protecţie pe cap. Cu un semn, Îngerul 
le trimise pe celelalte două reptile zburătoare înapoi de unde 
veniseră. 

-Sunt Gabrielle, nobili Templieri. Am să vă servesc de îndată 
ce dovediţi că aveţi cu ce plăti. 

- Acceptaţi cipuri de credit Mitsuyama-Lagrange? întrebă 
trezorierul, făcând lumina să licărească pe un dreptunghi minuscul 
de plastic şi siliciu. 

- Oricând şi oriunde, răspunse Gabrielle, căreia reflexia 
cipului îi străluci în ochi. Urmaţi-mă. 

Pteranodonul se înălţă în aer ca o viziune reptiliană despre 
fiinţe eterice. Templierii descălecară şi începură să urce, iar mii 
de icoane pe sticlă le însoţiră trecerea cu priviri oarbe, ascetice, în 
care se ascundea un vag reproş. 

- Ingerii s-au gândit la ceva anume când au folosit o asemenea 
diversitate de stiluri picturale? întrebă Olivier, care se oprise la 
capătul de sus al unei scări de frânghie pentru a se uita cu mai 
mare atenţie la o icoană bizantină a arhanghelului Mihail. 

- Ei nu s-au gândit la mare lucru, răspunse O'Blivion, 
făcându-i semn să continue urcuşul. Microzoarele, în schimb, se 
gândesc mereu la altceva. De câte ori am trecut pe-aici erau 
ocupate cu pictatul icoanelor noi şi mâncatul ălora vechi. 

cele din urmă, se opriră pe o rămăşiţă a galeriei spirale, 
cam la un sfert din înălţimea domului. Pe platformă aşteptau 
cuminţi câteva banchete obosite pe care, printre pete de ulei şi de 
vopsea, se zărea din loc în loc sigla Greyhound. Părintele se aşeză 
imediat şi închise ochii. 

- Nu-ncerca s-adormi, îi zise Enguerrand. ţi-am mai spus că 
avem o grămadă de treabă. 

- Aş prefera o grămadă de ochiuri cu şuncă şi un somn bun, 
mormăi O'Blivion. 

- Poate mai târziu. Acum trebuie să luăm legătura cu alţi 
Templieri. 

Trezorierul apucă un cablu de fibră optică şi-l conectă la o 
mufă a căştii. Pe interiorul vizierei îi înflori un spaţiu virtual. 

- Hai o dată, părinte! Dac-ai şti cât ne taxează Îngerii pentru 
fiecare minut, nu ţi-ar mai arde de moţăit. 

O'Blivion se supuse bombănind şi îşi înfipse un cablu într-o 
mufă din occipital. 

- Pe Olivier cum îl conectăm? întrebă el. Văd că n-are nici un 
fel de mufe. 

- Nu-i nevoie de aşa ceva, replică băiatul. E de-ajuns să mă 
atingă cablul oriunde pe corp. Microzoarele o să aibă grijă de tot. 

Domul Edenului se dizolvă, iar în locul icoanelor pe sticlă se 
ivi o dantelă gotică din piatră cenuşie. De jur împrejurul 
Templierilor apăru un vast labirint de coridoare, săli, bolți şi 
galerii, înţesat de arce frânte, nervuri şi stele. În lumea reali, 
gravitația ar fi făcut imposibilă construirea unui asemenea delir 
arhitectural în stil gotic târziu, dar spațiul virtual le permisese 
Templierilor să adauge etaj peste etaj, sală după sală, turlă lângă 
turlă într-o structură atât de vastă încât părea de necuprins. 

- Bun venit în sediul virtual al Ordinului Cavalerilor 
Templieri, îi ură Enguerrand lui Olivier. Aici se întruneşte consiliul 
dacă unii membri nu se află în Templu. 

— Cum se face că Greii nu au intrat şi aici? se interesă băiatul. 

Întrebarea stârni ecouri slabe printre galerii şi stele. 

- Programul spaţiului virtual în care ne aflăm nu e stocat în 
regatul Ierusalimului, ci într-un server orbital, răspunse 
Enguerrand. Criptarea e o metodă bună de protecţie, dar distanţa 
fizică ajută şi ea. 

— De ce n-ar fi suficientă criptarea? 

Trezorierul se opri la o intersecţie de coridoare şi privi 
împrejur, apoi deschise o uşă cu vitralii şi îşi invită însoțitorii într- 
o sală vastă, înţesată de coloane. 

- După cum ai văzut azi, un calculator, fie el cât de bine 
criptat, nu rezistă unei lovituri cu halebarda. Tocmai de-asta 
preferă Ordinul ca programele deosebit de valoroase să fie stocate 
pe orbită, departe de pericolele fizice. 

Olivier izbucni în râs, iar hohotele sale răsunară printre 
nervurile şirurilor de coloane. 

- Ce ţi se pare aşa de amuzant? întrebă O'Blivion iritat. 

- Ideea asta că un program stocat într-un server orbital ar fi 
în siguranţă. 

Părintele îi aruncă o privire obosită lui Enguerrand, după 
care îi puse băiatului mâna pe umăr. 

— Şi de ce n-ar fi? 

-Cunosc pe cineva care a distrus în câteva ore aproape toate 
datele dintr-o staţie orbitală: programe, aplicaţii, spaţii virtuale, 
baze de date, răspunse Olivier. Distanţa fizică n-a protejat staţia 
în nici un fel. 

O'Blivion se sprijini cu spatele de un stâlp din piatră cenuşie. 

— Drace. In câteva ore. Cine-a făcut asta? Un hacker? 

Băiatul clătină din cap. 

- Un virus? întrebă trezorierul. 

Olivier făcu semn că nu. 

— Un înger păzitor. Sora mea. 

Părintele pufni. 

- Înger păzitor... Pare mai degrabă înger exterminator. 

Porniră mai departe prin sală, călcând pe umbrele lungi ale 
coloanelor. 

- Oricum, ar fi păcat ca spaţiul ăsta să fie distrus, zise 
Enguerrand gânditor. Fraţii Templieri au muncit o grămadă ca 
să-l facă. Lumină. Reflexii. Texturi. Efecte sonore. Praf. 

- Nu e destul praf în lumea reală? întrebă novicele. 

Trezorierul zâmbi. 

— Uită-te puţin în urmă. 

Pe podea, în lumina piezişă, se vedeau trei şiruri de paşi. O 
serie de urme era formată din adâncituri mici, separate de intervale 
scurte, şi era încadrată de alte două, mai mari. şirurile de urme 
începeau în depărtare, la uşa cu vitralii, mergeau în linie dreaptă 
şi se opreau sub picioarele Templierilor. 

- Aici nu bate vântul, nu intră ploaia, explică Enguerrand. 
Praful păstrează fiecare pas al fiecărui frate Templier. Pentru 
totdeauna. 

- Spaţiul ăsta face mai mult de-atât, zise o voce de undeva 
din stânga lor, din umbra coloanelor. Îi păstrează şi pe Templieri 
cu înfăţişare, amintiri, mod de a vorbi. Nu-i poate învia în lumea 
reală, din păcate. 

Enguerrand şi O'Blivion se întoarseră în direcţia vocii. Prin 
spaţiul vast al sălii, lăsându-se parcă mângâiat de razele strecurate 
prin vitralii, se apropia de ei un vlăjgan tatuat pe braţe şi pe piept. 
Ultima oară îl văzuseră în camera de pe colţ, ucis de o entitate 
informaţională pe care nici expertul în virusuri şi decriptări al 
Ordinului n-o putuse identifica. Trezorierul şi părintele 
îngenuncheară, cu săbiile rezemate în pardoseală. 

- Ridicați-vă, le spuse Jacques de Molay. De ce v-aţi apucat 
să-ngenuncheaţi? 

- Doar eşti Marele Maestru al Ordinului, spuse Enguerrand, 
cu privirea în pământ. 

- Am fost. Acum nu mai sunt decât un necrosoft şi n-aş fi 
fost nici măcar atât dacă nu-mi făcea jokerul câte o copie de 
siguranţă săptămânal. Hai, terminaţi cu prostiile şi ridicaţi-vă. 

Cei doi Templieri se supuseră. 

- Asta-i novicele? întrebă Molay făcând semn către Olivier. 

— Ai şi aflat de el? făcu părintele. 

- Da, au dat ceva pe reţelele de ştiri orbitale. S-a transmis în 
direct prin satelit toată invazia Ierusalimului, iar la sfârşit au arătat 
cum l-aţi scos de-acolo pe Olivier. 

Îşi reluară drumul prin sală însoţiţi de Jacques de Molay, iar 
băiatul, privind înapoi, observă că paşii Marelui Maestru nu lăsau 
urme în praf. 

- Au mai scăpat fraţi Templieri? se interesă trezorierul. 

— Prea puţini. 

Merseră câtva timp în tăcere, rumegând ştirea. Se apropiau 
încet de un alt capăt al sălii, dominat de un rozariu enorm ce 
împrumuta luminii o puzderie de culori şi nuanţe. 

- Şi-acum ce vom face ca să-i alungăm pe Grei? întrebă 
O'Blivion. 

Molay ridică din umeri şi zâmbi. Un zâmbet trist. 

- Rămâne să faceţi voi planuri şi să le duceţi la îndeplinire. 
Dacă am să plănuiesc în locul vostru, asta nu vă poate duce decât 
la înfrângere. 

Afirmația îi descumpăni vizibil pe cei doi Templieri. Se 
obişnuiseră ca Marele Maestru să ia decizii, iar ei şi ceilalţi membri 
ai Ordinului să le ducă la îndeplinire. Li se păruse firesc, de-a 
lungul celor câţiva ani de când fuseseră investiţi cavaleri, şi 
răsturnarea ordinii pe care o cunoşteau îi dezarmase. 

- De ce să nu facem ca şi până acum? întrebă trezorierul într-un 
târziu. De ce ne-ar putea duce la înfrângere planurile tale? 

— Pentru că necrosofturile sunt perfect previzibile, zise Oli- 
vier. Un adversar căruia poţi de la bun început să-i prevezi toate 
manevrele posibile este mai uşor de învins. 

Templierii priviră în urmă, către novice, apoi spre Jacques 
de Molay. Marele Maestru încuviinţă tăcut din cap spusele 
băiatului, apoi se risipi treptat în aer ca o ceaţă de pixeli. 

Enguerrand rămase pe gânduri. 

- Ce facem, vistiernice? întrebă părintele. Se pare că s-a 
terminat cu Ordinul... 

- Nu s-a terminat. Ordinul sunt oamenii. Ordinul suntem 
noi. 

O'Blivion privi abătut prin sala pustie. 

-Chiar că Ordinul suntem noi, zise el, că numai noi am mai 
rămas. Doi Templieri şi-un novice. 

Trezorierul clătină din cap cu înverşunare. 

-O să fim mai mulţi. Mult mai mulţi. Îţi promit. 

— Ai de gând să cumperi nişte clone? făcu O'Blivion. 

- Nu Am de gând să coalizez celelalte triburi. 


i 


IERE NEGRE 


Nathaniel Murdoch o privea dintr-o interfață veche, plată, 
ca un ecran de cinematograf de la mijlocul secolului precedent. 
Perspectiva era ciudată, căci împrejurul figurii lui, care acoperea 
o bună parte din ecran, se vedeau copaci înălțându-se spre cer. 
Era aproape ca şi când Maria ar fi stat întinsă pe iarbă sau pe o 
bancă într-un parc, cu necunoscutul acela bărbos lângă ea, 
inconfortabil de aproape. 

Apoi imaginea se mototoli, iar Murdoch întinse o palmă 
uriaşă, murdară, şi o netezi la loc. 

— Scuze. Bate vântul destul de tare azi şi-mi ghemuieşte 
laptop-ul. 

- De ce nu foloseşti funcţia de rigidizare? întrebă Maria 
nedumerită. 

Murdoch zâmbi, cu aerul că se scuza din nou. 

— S-ar putea să se fi şters din greşeală când s-a mai făcut 
curăţenia automată prin fişiere, şi acum ar trebui să reinstalez 
sistemul. 

- Şi...? Reinstalezi sistemul, decât să te chinui aşa. 

Murdoch se scărpină în barba încâlcită care-i acoperea faţa. 

- Nu cred că mai am Kit-ul de instalare. In fine... N-are 
importanţă, merge şi aşa. 

Femeia simţea că ceva era foarte nelalocul lui. Murdoch avea 
figură de om inteligent, dar părea nebărbierit şi nespălat de cel 
puţin o lună. Purta costum bleu-marine şi cravată, dar 


85 


86 Florin Plica 


cămaşa era murdară, ba chiar de-a dreptul neagră la guler. 
Laptop-ul părea să fie un model costisitor, dintre cele foarte subţiri 
şi flexibile, dar Murdoch nu avea kit-ul de instalare al sistemului 
de operare, şi foarte probabil nici creditul necesar ca să descarce 
kit-ul din reţea. 

Maria se simţi ca şi când ar fi fost la plimbare pe un lac 
îngheţat şi ar fi auzit gheaţa pârâind. 

- Poate... am sunat într-un moment nepotrivit? încercă ea să-şi 
croiască drum spre o încheiere diplomatică. Revin cu altă ocazie. 

- E un moment la fel de potrivit ca oricare altul, o asigură 
Murdoch. Chiar dacă revii cu altă ocazie, tot aici mă găseşti, iar 
laptop-ul probabil tot fără funcţia de rigidizare o să fie. L-aş prinde 
la colţuri cu nişte pietre, dar mi-e că-l sfâşie vântul. 

Maria îşi luă inima în dinţi. 

-Poate n-am găsit persoana potrivită? Îl căutam pe Nathaniel 
Murdoch, consultant software. 

-şi l-ai găsit, o asigură el. E drept că de vreo şase luni am statut 
de freelancer, dar tot consultant software se cheamă că sunt. 

- Sunteţi cumva în pauza de prânz? 

Pusese întrebarea mai mult ca să păstreze aparențele. Mur- 
doch zâmbi strâmb, iar în barbă îi sclipiră câţiva dinţi galbeni. 

-Poți să-i zici şi aşa. Sunt în pauza de prânz de aproape patru 
luni. 

Maria închise ochii. O lua ameţeala. 

- Şi... pentru ce ai sunat, Maria? 

Deschise ochii. Bărbosul privea preocupat undeva în stânga 
ei, atingând din când în când ecranul cu un deget sau două. 
Unghiile îi erau lungi şi îndoliate. 

-Maria Conchita Alonzo. Inspector federal şef. Fost, începând 
de azi-dimineaţă. Lasă-mă să ghicesc. Ai luat la rând toate numele 
din agendă ca să-i întrebi pe cunoscuţi dacă te pot ajuta să-ţi găseşti 
un nou loc de muncă. 

Femeia strânse buzele, stăpânindu-şi cu greu iritarea. Nu era 
atât de naivă ca să creadă că numai agenţiile federale şi serviciile 
secrete aveau programe pentru culegerea datelor despre 
populaţie, dar se enerva de fiecare dată când vedea asemenea 
programe pe mâna unor persoane fără autorizaţie. 

Murdoch zâmbi, etalându-şi din nou dantura murdară. 

- Hei, e în regulă. Am trecut şi eu pe acolo. Gândeşte-te la 
mine ca la o versiune a ta aflată cu şase luni mai încolo pe axa 

timpului. În prima zi am luat la rând numele din agendă. Pe 
urmă am căutat anunțuri în ziare. Ai să vezi. 

- De ce ai fi o versiune a mea? Am casă, am familie... 

- Cine zice că n-am avut şi eu? Am avut casă, dar era 
contractată cu credit ipotecar şi când am rămas în urmă cu plata 
mi-a luat-o banca. Am avut familie, dar soţia a intentat divorţ şi 
mi-a luat copiii şi economiile. Nici n-o învinuiesc. Cine ştie, dacă 
se întâmpla invers, poate că şi eu aş fi făcut la fel ca ea. Vremurile 
când o familie se ţinea cu un singur salariu s-au dus de mult. 

- Poate n-ai avut noroc, zise Maria fără convingere. 

- Ce ni se întâmplă nu se cheamă noroc, nu se cheamă 
ghinion, nu se cheamă karma, răspunse Murdoch pe un ton plin 
de amărăciune. Se cheamă macroeconomie. Azi dispare federaţia, 
mâine dispar agenţiile federale, poimâine ajunge în şomaj o armată 
de agenţi federali. 

-Şi tu asta ai păţit? Ai ajuns în şomaj? 

- Nu ştiu ce-ţi închipui că e ajutorul de şomaj, zise bărbatul, 
uşor încruntat, dar conform legislaţiei ţi se taie ajutorul dacă refuzi 
trei locuri de muncă pe care ţi le oferă serviciul de protecţie socială. 
Ca urmare, de cum te duci cu cererea pentru ajutor de şomaj, ei îţi 
oferă trei posturi de neurochirurg, traducător din norsa veche şi 
înghiţitor de săbii, tu nu le ocupi pentru că nu ai calificarea 
necesară şi ei îţi taie ajutorul de şomaj încă înainte să ţi-l acorde, 
cu legea în mână. Oricum, ţi-am zis deja că am statut de freelancer. 

Interfața se încreţi din nou, dar Murdoch o netezi la loc. 

— Pe de altă parte, dacă știi unde să cauţi, găseşti o economie 
paralelă. 

- Piaţa neagră? 

- Lasă piaţa neagră. Aia e doar motivul pentru care nu 
colapsează economia vizibilă, oficială. Eu mă refer la o economie 
interstiţială, dacă vrei, una care nici măcar nu e impozabilă. 

Maria ridică o sprânceană. 

— Cum să nu fie impozabilă? 

- Pentru că nu se bazează pe bani, ci pe favoruri. Să-ţi dau 
un exemplu. I-am făcut cuiva o favoare şi i-am testat criptarea 
bazei de date, iar în schimb ea mi-a făcut o favoare şi mi-a trimis 
un laptop nou. I-am făcut altcuiva o favoare trimiţându-i o parolă 
de acces la o bancă online foarte discretă, iar în schimb el mi-a 
făcut o favoare şi mi-a trimis icre negre. 


— Icre negre? 

Bărbosul deschise un borcan de plastic si-i arătă conţiriutul. 

— Uită-te aici, dacă nu mă crezi. De az:-dimineaţă mănânc 
icre negre de cea mai bună calitate. E drept că ar trebui să cerşesc 
dela careva niţică pâine, ca să nu le mănânc aşa, goale, dar, oricum, 
sunt icre negre. 

- Poate că ar trebui să-i mai faci cuiva o favoare pentru pâine, 
sugeră Maria. 

Bărbatul îi aruncă o privire bănuitoare. Remarca păruse destul 
de sarcastică, deşi tonul nu fusese. 

- În fine, ce vroiam să-ţi arăt este că în toată rețeaua asta de 
favoruri — şi e o reţea globală — nu au loc nici un fel de transferuri 
de bani. şi dacă nu se transferă bani, nici administraţiile de stat 
nu au ce să impozeze. 

— Sună destul de... medieval, zise Maria, neîncrezătoare. 

-Comunicarea e globală şi criptată, pachetele vin prin FedEx, 
majoritatea favorurilor sunt de natură informaţională... Sigur, 
admise Murdoch cu o sclipire ironică în ochi. Foarte medieval. 

— Pe de altă parte, nimeni nu-ţi face favoarea să-ţi plătească 
chiria, continuă Maria. 

Murdoch făcu o grimasă, ca şi când femeia i-ar fi atins un 
nerv. 

- Ar implica bani şi prin urmare impozite. 

— Am înţeles. Cel puţin am aflat unde nu vreau să ajung. Ăă... 
Murdoch, după ce termin cu telefoanele o să trec să-ţi aduc o pâine. 
Să-mi zici unde te găsesc. 


PORTRETE ȘI VIzlUNI 


Imaginaţia părintelui O'Blivion era destul de bogată ca să 
născocească idei absurde mai des decât ar fi putut să suporte 
oricine, inclusiv, uneori, el însuşi. Dar propunerea de a coaliza 
triburile, indiferent pentru care scop, era o absurditate atât de 
enormă încât îl depăşea complet. Ceea ce-l neliniştea mai tare era 
faptul că nici măcar nu fusese propunerea lui, ci a lui Enguerrand. 

- Te-ai gândit să faci un fel de alianţă între găşti? întrebă 
O'Blivion când îi reveni graiul. 

Trezorierul încuviinţă din cap. Împrejurul lor, vasta 
construcţie gotică virtuală emana o impresie intensă, apăsătoare, 
de pustietate. Nu sentimentul binecunoscut de Templieri că 
împreună cu alţi membri ai Ordinului se aflau în prezenţa 
grandiosului ce înfioară, ci mai degrabă o senzaţie că, fiind com- 
plet singuri în clădirea rătăcită prin labirintul propriei contemplări, 
prezenţa lor era nedorită. Senzaţia era atât de persistentă încât 
părintele vorbi cu voce joasă, aproape şoptită, ca şi când s-ar fi 
temut să nu stârnească ecouri. 

- E cea mai sinistră aberaţie din câte-am auzit vreodată. 
Triburile din Gangland s-au războit dintotdeauna şi o s-o facă 
întotdeauna. N-ai cum să schimbi asta. 

Enguerrand ridică din umeri. 

- Merită să-ncerc. Nu am mare lucru de pierdut. 

O'Blivion pufni şi începu să se plimbe încolo şi încoace ca un 
tigru în cuşcă. 

- Auzi, n-are mare lucru de pierdut, mormăi el ca pentru 
sine. 

— Vrei să propui un plan mai bun? întrebă trezorierul. 

Părintele se opri, se frecă peste obrajii ţepoşi, apoi se întoarse 
către Enguerrand. Printre şuviţe, în ochi i se vedea o sclipire 
maliţioasă. 

— Da. Am un plan mai bun. 

Trezorierul făcu un gest ironic de invitaţie. 

— S-auzim. 

- Plecăm naibii de-aici, luăm o cursă suborbitală, mergem în 
Hawaii şi ne prăjim la soare cu ghirlande de orhidee la gât până 
la adânci bătrâneţi. Face cinste vistieria Ordinului Templierilor, 
aflat acum în pragul desființării. 

Enguerrand clătină din cap. 

- De plecatul de-aici au grijă sateliții militari ai cartelurilor 
orbitale, care nu lasă nimic mai mare decât şoarecii să iasă din 
Gangland. Curse suborbitale regulate nu mai există de când a 
izbucnit războiul. Pătura de ozon e-aşa de zdrenţuită încât n-o s- 
apuci să te prăjeşti prea mult la soare şi-o să mori de la un cancer 
de piele cu mult înainte să ajungi la adânci bătrâneţi. Orhideele 
se mai găsesc doar în laboratoarele de recompunere ADN la 
preţuri care-au desfiinţat definitiv ideea de ghirlandă. lar puţinul 
care-a mai rămas din Insulele Hawaii după ce s-au topit calotele 
glaciare şi a crescut nivelul oceanelor a fost oricum transformat 
de necrosofturi într-un iad radioactiv. Cam asta ar fi cu planul 
tău mai bun. 

O'Blivion încovoie umerii şi lăsă capul în jos. 

— Am zis şi eu aşa. Credeam că... 

- Credeam că poţi face şi tu distincţia dintre lumea reală şi 
site-urile Playhouse, părinte. Îţi închipui că Bertrand de Born ţi-a 
salvat viaţa ca să visezi ghirlande de orhidee? 

- Şi cum ai de gând să coalizezi triburile? 

Trezorierul se gândi câteva clipe, iar tăcerea ce-i înconjura 
deveni încet-încet apăsătoare, ca un glas uriaş, neauzit, care-i 
îndemna fără încetare să părăsească templul rămas al nimănui. 

- Ar trebui să luăm legătura cu conducătorii lor, zise 
Enguerrand într-un târziu. Să le trimitem câte un mesager care 

să le spună ce ni s-a întâmplat şi să le-arate că-i pândeşte 
ucelaşi pericol. Greii pot ataca şi învinge fiecare trib, pe rând, şi o 
s-o facă dacă nu-i opreşte cineva. 

- Foarte frumos. Cum o să trimiţi câte un mesager la fiecare trib 
din Gangland dacă din tot Ordinul n-am mai rămas decât noi doi? 

Pe viziera de mercur a trezorierului se reflecta o imagine 
deformată a şirurilor de coloane gotice, ca o gravură în care Escher 
s-ar fi jucat cu liniile perspectivei. 

- Nu se poate să nu fi scăpat şi alţi Templieri, veni răspunsul 
dindărătul vizierei. 

- Atunci unde sunt ăia care-au scăpat? insistă părintele. Nu 
vezi că ne-nvârtim de-atâta timp pe-aici şi nu ne-a ieşit în cale 
nici un supravieţuitor? Nu ţi-e clar că n-am rămas decât noi doi? 

-— Trei, zise Olivier. 

O'Blivion se întoarse către el, gata să-i spună în faţă că până 
atunci le fusese mai mult o povară decât un ajutor, dar ceva din 
privirea novicelui îl făcu să-şi înghită replica usturătoare şi să 
încuviinţeze fără prea multă tragere de inimă. 

-În fine, trei. N-avem cum să trimitem mesageri, Enguerrand. 
Noi trebuie să fim mesagerii. 

Trezorierul încuviință din cap cu gravitate. 

- Mă bucur că ai zis-o. După cât erai de pornit să pleci, 
credeam că ai de gând să mă laşi baltă şi că o să trebuiască să duc 
toată treaba la capăt de unul singur. 

Părintelui îi pieri din nou graiul. Avea senzaţia sâcâitoare că 
tocmai fusese tras pe sfoară fără să înțeleagă prea bine în ce mod. 

— Ar trebui să ne mişcăm repede, continuă Enguerrand. Să 
punem la punct alianţe multiple în cel mai scurt timp posibil, după 
care să-i atacăm pe Grei. Pentru maximă eficienţă ar trebui să ne 
despărţim. Te las să alegi la care triburi vei merge. 

O'Blivion îl privi sceptic. 

- Vrei să zici pentru maximă ineficienţă. 

— Cum adică? 

— Ar trebui să ne despărţim pentru maximă ineficienţă, explică 
părintele răbdător. 

Trezorierul scoase un mormăit de exasperare. 

-Nu ţi-e clar că, dacă în timp ce tu negociezi cu una din găşti 
eu conving o alta să se alieze cu noi, treaba o să fie gata de două 
ori mai repede? 

-Nu ţi-e clar că dacă intri singur pe teritoriul unui trib n-o să 
mai ieşi niciodată viu de-acolo şi treaba n-o să fie gata în vecii 
vecilor? contracară O'Blivion. 

- Dar de data asta e altfel, obiectă Enguerrand. Mergem 
pentru negocieri. E ca o misiune diplomatică. 

Părintele alungă obiecţia cu o ridicare din umeri. 

- Mult le pasă ălora de misiunea ta. Parcă n-ai şti că flăcăii 
întâi trag şi pe urmă pun întrebări. 

Trezorierul încuviinţă abătut din cap. 

- şi noi făceam tot aşa, admise el. 

— Dacă e s-avem măcar o şansă ca să ducem ideea asta la bun 
sfârşit, o să trebuiască să mergem împreună la fiecare trib în parte. 
Şi-ar fi cazul să ne mişcăm, încheie O'Blivion, chit că nu m-aş mai 
ridica de-aici. 

Apelară meniul cu opţiuni şi ieşiră din program. Templul 
virtual al Ordinului se risipi ca o dantelărie gotică prefăcută în 
fum, iar Enguerrand îşi scoase cablul din cască. 

— Ar mai fi ceva de făcut înainte să plecăm, zise el către 
O'Blivion, care-şi freca ochii încercând fără succes să alunge 
oboseala. Să-i luăm lui Olivier o cămaşă antiglonţ din reţea 
policatenară. 

- Bine, bine, mormăi părintele. Altfel cine ştie ce se mai 
întâmplă şi iar mă trosneşti că de ce nu l-am apărat pe-ăsta mic cu 
şoriciul meu. 

Prefăcându-se că n-auzise, Enguerrand trecu cipul de credit 
prin fanta aparatului de marcaj de la masă şi se ridică. 

— Mergem azi? 

În spatele său, pestriţ şi urât, se ivi un pteranodon cu ciocul 
deschis. Lansatoarele de napalm aţintite asupra Templierilor nu 
prevesteau nimic bun. 

- Nu mergeţi nicăieri până nu plătiţi, îi anunţă o voce joasă 
care făcu să tremure sfinţii din icoanele pe sticlă. 

Părintele duse mâna la puşca retezată, dar lansatoarele îl 
urmăriră cu precizie. Trezorierul îi făcu semn să se liniştească. 

— Am plătit, anunţă el. Uite, mai verificăm o dată. 

Trecu din nou cipul de credit prin aparat. 

-O fi ceva cu aparatul vostru. Cipul meu de credit e în regulă, 
doar îl folosesc de ani de zile. 

- Banca orbitală Mitsuyama-Lagrange e de altă părere, zise 
pteranodonul. 

- Nu se poate. 

- Întreabă-i, dacă nu crezi. Dar grăbeşte-te, că mai aşteaptă şi 
alţi clienţi. 

Enguerrand încuviinţă, îşi conectă rapid casca şi intră înapoi 
în ciberspaţiu, însoţit de O'Blivion şi de Olivier. Urmă un coşmar 
tehnicolor de treizeci de secunde în care ocoliră canalele oficiale, 
sparseră sistemele de apărare ale băncii şi se înfiinţară în biroul 
virtual al directorului, eliminându-l pe interlocutorul acestuia ca 
şi când n-ar fi fost. 

- Avem o problemă, zise Enguerrand în chip de explicaţie. 

Directorul rămase tăcut câteva momente, timp în care 
secretara intră şi ea în birou. Neştiind ce să facă în prezenţa 
Templierilor, femeia lăsă capul în jos şi păstră la rândul ei tăcerea. 
Apoi, pe nesimţite, directorul se schimbă la faţă. Împrejur, decorul 
se transformă şi el. Fotoliile generoase din piele, vazele Ming şi 
lămpile Tiffany dispărură, urmate de pereţii cu lucrări 
neopostminimaliste, diplome şi certificate. In locul lor apărură 
un câmp, o roabă, un apus de soare, un coş cu merinde, câţiva 
saci, o furcă, toate redate în texturi ce sugerau un mediu mult mai 
vechi şi mai imprecis decât voxelii. Directorul însuşi apărea acum 
nu ca un japonez îmbrăcat în costumul tradiţional al bancherilor, 
mătase italiană bleu-ciel la două rânduri, ci mai degrabă ca un 
țăran rătăcit dintr-o zonă mediteraneeană, din cu totul alt secol. 
Secretara, deşi rămasă în postura supusă pe care o adoptase de la 
bun început, ajunse să poarte broboadă, galoşi, fustă şi şorţ. 
Tăcerea se prelungi mult după ce ultimele detalii ale transformării 
se definitivaseră. 

— Cum era gluma aceea veche? zise directorul într-un târziu. 
Când am deschis banca, un prieten de-al meu s-a făcut profesor 
de matematică. Am stabilit o înţelegere. El nu dă bani cu 
împrumut, eu nu rezolv probleme. 

Părintele pufni. 

- Nu-i genul acela de problemă, Takeda, preciză Enguerrand. 

- Domnul pe care l-aţi întrerupt la jumătatea propoziției, sau 
mai bine spus la jumătatea unui cuvânt, continuă directorul ca şi 
când n-ar fi auzit, se întâmplă să fie unul dintre investitorii 
importanţi ai trustului nostru bancar. Chiar discutam despre o 
nouă investiţie a domniei sale. Nu trebuie să vă spun cum a 
reacţionat la întreruperea asta. Nu trebuie să vă spun cum am 
reacţionat la reacţia lui. 

Enguerrand deschise câteva ferestre în aer, aruncă o privire 
şi le închise la loc. 

- Alex Dickinson, DatArmaggedon, 5,36 la sută din acţiunile 
trustului Mitsuyama-Lagrange, discutaţi despre treizeci şi şapte 
miliarde OCU şi „spălare“ e termenul de care aveţi nevoie. Nu 
„investiţie”. 

Pesajul, care până atunci fusese alb-negru, explodă în culori 
vii, nuanţe de portocaliu, auriu şi ocru. Împrejur erupseră stânci, 
iar directorul Takeda şi secretara suferiră o nouă metamorfoză. 
Coada greblei îi creştea acum femeii din braţ, iar roaba, ca o sfidare 
la adresa gravitaţiei, i se prelungea cu tot cu saci directorului dintr- 
un fes turcesc. În schimb îi dispăruse carnea de pe faţă, lăsând 
doar un craniu care, în ciuda dinţilor rânjiţi, părea să aibă o 
expresie mai degrabă tristă. 

- La ultima estimare, tezaurul pe care-l administrez se ridica 
la o sumă mai mare de treizeci şi şapte de miliarde OCU, continuă 
Enguerrand. Cu câteva ordine de mărime. 

- Bine spus „se ridica”, zise Takeda. Am fost abordaţi de noii 
stăpâni din regatul Ierusalimului, sau cum se numea terenul acela 
din Gangland, şi au fost chiar foarte convingători cu parole de 
acces, negocieri, contracte şi comisioane. 

Trezorierul făcu un efort ca să nu scrâşnească din dinţi. 

- Credeam că avem ceva mai mult decât nişte parole şi nişte 
semnături electronice pe contracte virtuale. Credeam că avem o 
relaţie continuă de co-prosperitate, bazată pe încredere reciprocă 
şi pe fidelitatea Ordinului Templierilor încă de la înfiinţarea 
trustului bancar. V-am încredinţat tezaurul Templierilor ani 
îndelungaţi, iar Mitsuyama-Lagrange a profitat din plin de asta. 
Acum Templierii trebuie să poarte un război. Războaiele costă. 

Faţa descărnată a directorului zâmbi. 

-Se presupune că în societatea globală fiecare e liber să creadă 
în cine sau ce doreşte, dar în egală măsură e dator să nu le impună 
şi altora credinţa sa, prin forţă ori constrângere. Cât priveşte arta 
războiului, ştiţi cum se spune: măiestria se dovedeşte cu mijloace 
puţine. 

- Presupun că ăsta e un proverb japonez, zise părintele pe 
un ton tăios. 

— Chinezesc, preciză Takeda. 

O'Blivion trase katana din teacă şi reteză mânerul roabei. 
Următoarea lui lovitură întâlni un zid, căci directorul băncii şi 
secretara se transformaseră acum în ruine uriaşe, cu tencuiala 

scorojită, vag antropomorfe, găurite de ferestre înalte, 
dreptunghiulare, fără rame ori geamuri. Peisajul se umpluse acum 
cu nuanțe de mov şi albastru. Peste creștetul celor două ruine 
planau păsări. 

- Crezi că o zecime de procent, acolo, sau cât ți-au dat Greii 
în contract, o să te ducă cine știe unde? urlă părintele. N-ai atâta 
minte ca să-nţelegi că lor nu le stă mintea la investiții pe termen 
lung, la afaceri globale şi la alte subtilități? Greii nu-s decât nişte 
derbedei cu muşchi şi aere, pe când Templierii au format una 
dintre primele corporaţii multinaționale şi au inventat scrisoarea 
de credit ca instrument bancar. 

Trezorierul îi puse o mână liniştitoare pe umăr. O'Blivion se 
smuci, dar Enguerrand îl apucă din nou şi-l întoarse cu faţa spre 
el. 

- Ăia au fost alţi Templieri, cu o mie de ani în urmă. Era altă 
treabă. şi vorbeşti la pereţi, părinte. 

O'Blivion puse sabia înapoi în teacă. 

- Asta nu-i face pe Grei nişte parteneri de afaceri mai de 
încredere decât Templierii, mormăi el, mai mult pentru sine. Dacă 
circulaţia creditelor din Gangland intră pe mâna ăstora, o să 
colapseze cât ai zice peşte. 

Peisajul se transformă încă o dată, iar cele două siluete 
deveniră două rame aurite prin care se vedeau nori, plaje pustii şi 
câte o masă pe care zăceau abandonate o piatră de cântar, un pahar 
gol cu o linguriţă, şi un ciorchine de struguri. Din zare se apropie 
o siluetă feminină, pas cu pas, cu o încetineală exasperantă. În 
cele din urmă, ocoli masa din silueta lui Takeda, se prinse cu 
mâinile de marginea ramei şi se căţără prin ea. 

- Habar n-aveţi de negocieri. 

O'Blivion tresări. Figura nou-venitei îi era străină, o brunetă 
cu pomeţi rotunzi, nas fin şi buze cărnoase, senzuale. Dar vocea îi 
era cât se poate de familiară. 

— Bine-ai venit, surioară, spuse Olivier. 

— Cum l-ai convins? întrebă Enguerrand. 

— Nu l-am convins, ridică ea din umeri. L-am şters. 

— Nu-mi spune că a folosit simuri de personalitate când le 
dădeam un comision suplimentar special ca să tratez cu o persoană, 
nu cu un program, zise trezorierul cu un aer sumbru. 

Fata făcu o grimasă scurtă care aproape ar fi putut să treacă 
drept zâmbet. 

- V-am restituit averea Ordinului până la ultimul bănuţ, 
continuă ea. Liniile de credit s-au redeschis, cipurile de credit 
funcţionează din nou, Greilor le-am tăiat ţeava. Am auzit că aveţi 
un război de dus. 

Se căţără înapoi printr-una dintre ramele antropomorfe şi 
ocoli masa din prim-plan. Îi privi peste umăr, cu părul brunet 
fluturând în vânt şi acoperindu-i faţa. 

- Căraţi-vă de-aici şi aveţi grijă de fratele meu. 

IN PARC 


După-amiază, cu destul de puțin înainte de începerea orei 
de vârf când lumea pleca de la birouri, Maria Alonzo ajunse într- 
un parc din centrul Philadelphiei. Nu coborî din maşină, ci preferă 
să ruleze încet pe o stradă care mărginea parcul. În dreapta ei, 
dincolo de trotuar, trunchiuri de banian aclimatizat conspirau să 
înfulece dioxid de carbon, să întindă frunze şi lăstari şi să se 
înmulțească. 

Desişurile de banian arătau frumos şi cu siguranţă că dădeau 
bine în peisaj. În mod clar fuseseră plantate acolo ca să 
îmbunătăţească imaginea locală a unor zaibatsu-uri precum 
Fujitsu-Geneline, dar Maria avea senzaţia că desişurile acelea erau 
un exemplu tipic de prea puţin prea târziu. 

Femeia crescuse cu televiziune prin cablu, urmărind zilnic 
ştiri aparent disparate despre defrişări, inundaţii, alunecări de 
teren, inaugurări de platforme industriale în ţări în curs de 
dezvoltare, secete, creşterea temperaturilor medii anuale, topirea 
ghețarilor, modificări ale ţărmurilor, fenomene meteorologice de 
violenţă extremă. Toate aceste lucruri alcătuiau o litanie continuă 
ca un zgomot de fond al emisiunilor de ştiri, presărată cu imagini 
de sinistraţi şi victime, o acuzaţie permanentă la adresa celor care 
distruseseră pădurile şi modificaseră ireversibil climatul. Prin 
comparaţie cu acea avalanşă de dezastre, desişurile de banian din 
parc păreau un gest frumos, dar în mare parte nesemnificativ. 

Cel puţin apăreau insistent în cărţile poştale ilustrate precum 
cele expuse în cascade colorate pe un raft de sârmă rotativ, lângă un 
stand de ziare tipărite. Iar dincolo de stand, cu mâinile în buzunarele 
sacoului bleu-marine, aştepta Nathaniel Murdoch, privind încolo şi 
încoace ca un popândău din documentarele pe care le urmărea Juanita. 
Era mai înalt şi mai slab decât crezuse Maria. 

li făcu semn cu farurile o dată, apoi încă o dată. 

— Aţi putea arde becurile prematur, iar abuzurile de utilizare 
nu sunt acoperite de asigurarea auto, o atenţionă maşina pe un 
ton plăcut. 

- N-am voie să claxonez în oraş, explică Maria. 

Murdoch o recunoscu şi se apropie zâmbind. Femeia cobori 
geamul din dreapta. 

— Salut, Nathaniel. Arăţi mai înalt. 

Consultantul ridică din umeri. 

- N-o fac intenţionat. 

La gât purta înnodat laptopul, pe post de eşarfă. Nu cadra 
deloc cu costumul şi cravata. Maria avea impresia că îl legase acolo 
numai ca să se dea mare. 

Îi întinse o franzelă. O înfăşurase înr-un şervet de hârtie 
pufoasă, poroasă, ca să nu se prăfuiască. 

- Poftim. ţi-am adus-o ca să ai la icrele negre. 

Murdoch apucă franzela cu o mână murdară, cu unghii negre 
şi crăpate. Pe degetul inelar încă i se mai vedea urma ca un şanţ 
lăsată de verighetă. 

Dacă portiera şi geamul, chiar lăsat, închipuiseră o barieră, 
pâinea aceea înfăşurată în şervet de hârtie formă între ei o punte 
firavă. Peste acea punte, Murdoch o privi cu un aer nesigur. 

— Şi ce favoare ai dori în schimb? 

Maria lăsă din mână celălalt capăt al pâinii. 

- Voi, bărbaţii, sunteţi groaznic de încuiaţi. O favoare cere 
altă favoare. Un ban câştigat aici înseamnă un ban cheltuit dincolo. 
Unii pierd, alţii câştigă. Sunt sătulă până în gât de viziunea asta 
îngustă luată din paginile de sport ale tabloidelor. Dă-le în mă-sa 
de favoruri. E o pâine şi-atât. Mare scofală! 

Dădu să închidă geamul. 

-Stai puţin! făcu Nathaniel. 

Puse pâinea sub braţ şi căută prin buzunare, grăbit, dar 
metodic. De-acum, mirosul lui de transpiraţie acrită şi haine 
nespălate se infiltrase în maşină. 

- Mă aşteaptă copiii, încercă Maria să încheie discuţia. 

— Te rog, nu pleca aşa repede. Unde naiba... A! Uite. 

li întinse un petic de hârtie maro, care probabil fusese rupt 
dintr-o pungă pentru mâncăruri la minut. Maria se uită lung; la 
petic, apoi la consultantul software. 

- Sper că nu e o adresă din ciberspaţiu. Sau vreo schemă 
piramidală. Sau vreo investiţie sigură, garantată, care să-mi tragă 
din cont şi ultimii bani. Sau vreo reclamă la cine ştie ce program 
shareware care să-mi dea viaţa peste cap. 

Murdoch zâmbi strâmb, arătându-şi dinţii îngălbeniţi. 

- Viaţa ta a fost deja dată peste cap. Pur şi simplu încă nu 
simţi. 

— Ştiu. 

— N-am zis că nu ştii. Am zis că nu simţi. Nu încă... 

Lăsă peticul să cadă în maşină, pe marginea banchetei din 
dreapta, aproape de portieră. Maria se uită la peticul maroniu 
cum s-ar fi uitat la o molie moartă de foame pe fundul unui sertar. 
Bătu cu degetul arătător pe bord, în spatele volanului, lângă 
senzorul care comanda închiderea ferestrelor. 

— Până la urmă, ce e pe hârtia aia? 

Consultantul clătină din cap. Vântul făcea să-i fluture laptopul 
de la gât şi un colţ al şervetului în care era învelită franzela. 

— O adresă geografică la care să mergi şi să susţii un interviu 
pentru un post. 

- Un post? 

- Nu sunt sigur că o să-ţi placă, dar am convingerea că eşti 
calificată ca să-l obţii. Ai să vezi. 

Maria ridică o sprânceană, neîncrezătoare. 

— Dacă n-ai cerut o favoare, nu înseamnă că nu meriţi una, 
continuă Murdoch. Să ai baftă! 

Şi porni grăbit către desişul de banian. 

Enguerrand îşi deconectă casca, trecu din nou cipul de credit 
prin aparat şi-i făcu semn pteranodonului că totul era în regulă. 
Spre uşurarea Templierului, bestia fâlfâi din aripi şi se îndepărtă. 

— Hai, părinte, zise Enguerrand peste umăr. 

Nu primi nici un răspuns. O'Blivion aţipise într-o rână, cu 
capul rezemat pe spătarul fotoliului Greyhound, cu o mână în 
poală şi cealaltă atârnând până la podea. Trezorierul îl scutură 
uşor, apoi încă o dată. 

- Hai, părinte. 

Cam nedumerit, O'Blivion se frecă la ochi şi se ridică în capul 
oaselor. 

- Să-mi bag picioru' dacă mai are omul o clipă de linişte. 
Abia apucasem s-adorm. 

- Dac-ai şti cât ne-au taxat Îngerii, nu i-ar mai arde de somn. 
Hai o dată, că avem treabă. 

Prin vitralii trecu încet lumina albăstruie a unui proiector. 
Edenul se umplu de duhuri străvezii şi umbre ceţoase. Părintele 
profită de neatenţia generală, scoase sprayul cu vopsea şi împroşcă 
pe perete: IF IT'S 2 LOUD, U R 2 OLD. 

leşiră. Undeva, departe, soarele se pregătea probabil să 
apună, dar pe străzile din Gangland, sub straturile de țesătură 
metalică, era deja aproape beznă. Vântul se înteţise, iar 
generatoarele eoliene de pe Eden vâjâiau ritmic. 

Enguerrand îl urcă pe Olivier pe cabalină, desprinse nişte 
bandă magnetică ce i se încurcase animalului printre copite, apoi 
încălecă la rândul său. 

- Acolo, în Templu... zise băiatul. 

— Ce-i cu Templul? 

— Aţi spus că-i păstraţi pe toţi fraţii Templieri. Asta nu 
înseamnă că sunt necrosofturi? 

Enguerrand privi spre O'Blivion, dar acesta doar clătină din 
cap cu un aer neajutorat. 

— Dacă fraţii aceia Templieri nu mai există ca persoane, insistă 
Olivier, ci numai ca simulări software, copii de personalitate care 
bântuie prin ciberspaţiu, nu se cheamă că sunt necrosofturi? 

Ca să câştige timp, Enguerrand dădu pinteni cabalinei. 

~ Credeam că sora ta îţi spune tot ce ai nevoie să ştii. 

- Mă interesează părerea voastră. Acolo de unde vin e un 
război teribil, iar necrosofturile au un punct de vedere mult mai 
clar decât celelalte tabere. Luptă împotriva tuturor celor vii. 

— Da, ştiu, răspunse trezorierul. 

- Am rătăcit şase ani prin locurile astea, despre care sora mea 
spune că pe vremuri erau o singură ţară, şi unele dintre cele mai 
mari nenorociri pe care le-am văzut le-au făcut necrosofturile. 

O'Blivion strânse din buze şi privi în altă parte, încruntat. 

— Am trecut şi noi prin asta, preciză Enguerrand. 

— şi atunci cum de produceţi şi păstraţi necrosofturi? Nu 
vedeţi ce prăpăd fac? 

Trezorierul schiţă un gest vag cu mâna. 

— Sistemele noastre de protecţie... începu el fără prea multă 
convingere. 

- Necrosofturile-astea-s cam ca armele nucleare, interveni 
O'Blivion. Demodate, periculoase, nişte catastrofe care aşteaptă 
să se-ntâmple. Toţi le condamnă când le au alţii, dar fiecare are 
câteva în secret. Fiecare speră că sistemele sale de securitate sunt 
absolut sigure şi că accidentele o să li se întâmple numai altora. 

— Dar nu vedeţi...? 

- Vedem, sigur că vedem, îl întrerupse părintele. Fiecare 
generaţie ţine prea mult la familie şi la prieteni ca să se despartă 
de ei, aşa că-i „imortalizează”. Au fost portretele pictate, apoi 
fotografiile, pe urmă înregistrările video şi hologramele. 

Necrosofturile-s mai tari decât toate, pentru că păstrează şi 
personalitatea, nu numai imaginea, şi la început e chiar fain să le 
ai, ca un album de familie. Pe urmă, pozele din album încep să-şi 
facă planuri... 


Călăreau de un minut sau două, iar părintele moţăia în şa, 
cât pe ce să dea cu nasul de coama cabalinei, când explozia unei 
rachete undeva înspre sud îl făcu să tresară. 

- Auzi, făcu el buimac, da” noi unde ne ducem? 

Enguerrand pufni, exasperat. 

- Cum „unde“? La Bertrand de Blanchefort, ca să-i luăm 
cămaşă de reţea policatenară lui Olivier. 

O'Blivion gemu adânc, din străfunduri de oboseală şi 
mahmureală care rivalizau cu fosele oceanice. 

- La ce ne duci înapoi în regatul Ierusalimului? Abia am 
scăpat de-acolo, e plin de Grei peste tot, dintre-ai noştri n-a mai 
dat nimeni nici un semn de viaţă afar’ de Jacques de Molay, care 
oricum a murit, şi-acuma vrei zor-nevoie să ne-ntoarcem. 

Descumpănit, Enguerrand opri cabalina. 

-Îmi pare rău, nu mi-am dat seama. Cred că m-a ajuns şi pe 
mine oboseala. 

- Las’ c-o să te odihneşti destul pe lumea ailaltă, veni replica 
pe un ton înveninat. 

Trezorierul trase de hăţuri, întoarse cabalina şi se opri lângă 
O'Blivion, aproape atingându-i animalul de călărie cu genunchiul. 
Peste ei se prelingea ritmic lumina roşie a unui girofar, fragmentată 
de țesătura metalică. 

- Asta ce mai vrea să-nsemne? 

O'Blivion făcu un gest de lehamite. 

— Ăilalţi n-au voie să fie obosiţi. Da’ când e cât p-aci să ne 
bagi iar în gura lupului, vai! n-a fost cu intenţie, domnu” e obosit. 
Mai dă-te-n... 

— Dă-te jos de pe cabalină până nu te dau eu, îi tăie vorba 
Enguerrand. 

- Ai complexe de inferioritate când te privesc de sus sau care- 
i... 

Un brânci aproape că-l dobori din şa pe părinte. 

— Am zis să te dai jos. 

Cam nesigur, O'Blivion descălecă. Enguerrand cobori şi el 
dintr-o mişcare, trase sabia din teacă şi aproape-i crăpă capul 

părintelui. Katana zvâcni însă în sus şi într-o parte, înclinată 
ca un acoperiş, iar spada trezorierului alunecă de pe ea precum 
ploaia. Paloşul izbi iar şi iar. O'Blivion pară de fiecare dată, 
cutremurându-se din tot corpul sub impactul loviturilor. În cele 
din urmă, se dezechilibră şi căzu. 

- Ţi-am promis c-o să-ţi arăt cum se ţine sabia în mână, zise 
Enguerrand. 

— Dacă vă luaţi aşa la harţă din toate nimicurile, mă mir c-a 
mai fost nevoie de o invazie ca să-i omoare pe toţi Templierii, se 
auzi vocea de contraltă a îngerului căzut. Greii ar fi trebuit s- 
aştepte până vă omoraţi voi între voi. 

— De ce te bagi? întrebă trezorierul peste umărul jachetei. 

- E-o chestie personală, zise părintele aproape concomitent. 

- Nu v-am redat accesul la tezaurul Ordinului doar ca să vă 
ţineţi de balet cu săbiile. Dacă vă-nchipuiţi c-a fost o treabă uşoară, 
n-aveţi decât s-o faceţi voi data viitoare. 

Asta păru să aibă efectul scontat. Cei doi Templieri îşi puseră 
săbiile înapoi în teci. De pe cabalina lui Enguerrand, Olivier îi 
privea cu ochi de j jar, adânciţi în orbite. 

- Îmi plac copiii, continuă vocea care-i ieşea băiatului din 
gâtlej, dar adolescenţii mă fac să mă caţăr pe pereţi. 

Trezorierul se uită la O'Blivion cu un aer resemnat. 

- Hai să ne dăm din drum până găsesc ceva. 

Apucară cabalinele de căpăstru şi le duseră printr-o sală 
pustie, semănată ici-colo cu cioburi de sticlă şi bucăţi de moloz, 
apoi printr-o deschidere unde cândva se aflase o uşă de serviciu 
şi după un zid, în întuneric, lângă nişte scări de beton. Trezori- 
erul aprinse proiectorul armei graser, împunse bezna cu un deget 
de lumină albăstrie încolo şi încoace, după care opri proiectorul. 
Locul părea pustiu, iar un curent de aer li se juca prin păr. 

Îl coborâră pe Olivier de pe crupă. Scoaseră harnaşamentul 
de pe cabaline şi puseră şeile lângă perete. ţesălară animalele, apoi 
părintele culese de pe jos o bucată de carton pe care se ghicea 
sigla Camel şi se aşeză împreună cu novicele pe trepte. 

Enguerrand comută viziera căştii pe funcţia de monitor şi 
dinainte îi înfloriră obiectele de lumină intensă ale ciberspaţiului 
local. Întinse un deget către cochilia abia ghicită a unui satelit 
geostaţionar, răsuci perspectiva, îşi aşternu dinainte imensitatea 
albăstrie a planetei, apoi trasă un patrulater pe imaginea din satelit. 
Restul imaginii dispăru, lăsându-l cu o felie de realitate 

cu muchiile tăiate îngrijit. Trase de marginile imaginii şi o 
mări până când clădirile din Gangland i se iviră ca nişte piese 
Lego împrăştiate pe o pătură. 

Din stânga ecranului luă o picătură de gel verzui, translucid, 
care i se întinse pe mână ca o mănuşă fosforescentă. Pe podul 
palmei, Enguerrand deschise un ecran virtual, tastă un cod 
numeric, după care îl închise. Mângâie imaginea cu mişcări 
sistematice, ca şi când ar fi vrut s-o şteargă de praf, iar în urma 
mănuşii de gel rămaseră câţiva licurici verzui din care crescură 
nume şi coordonate GPS. Pe unul dintre licurici îl încercui şi-l 
trase mai aproape, o adresă deasupra unei case destul de mici 
ascunsă îndărătul unui bloc ruinat. 

— Uite că e un magazin de arme la câteva străzi distanţă, îi 
spuse părintelui, scoţându-şi casca. 

Nu primi nici un răspuns. 

O'Blivion aţipise din nou. Se ghemuise pe trepte, proptit de 
perete, iar Olivier i se cuibărise alături, cu capul rezemat de braţul 
lui. Enguerrand rămase liniştit câteva clipe, uitându-se la ei, apoi 
ridică din umeri. 

- Bănuiesc că n-o să se mute magazinul de-acolo câteva ore, 
zise el cu jumătate de gură. 

Căută în coburii cabalinei şi luă câteva detectoare de mişcare ca 
nişte gândăcei roşii emailați pe care le lipi cu câte o picătură de Krazy 
Glue la intrarea principală, la uşa de serviciu şi pe scări. Afară, pe 
stradă, nu se zărea nimeni. Declanşă detectoarele cu o telecomandă 
translucidă, iar aparatele întinseră fascicule nevăzute de-a curmezişul 
intrărilor. Dacă venea cineva, aveau să ţiuie. 

Apoi, Enguerrand luă de pe crupa cabalinei un colet din fo- 
lie aluminizată şi din el scoase şi derulă un sac de dormit din 
GoreTex albastru. Cu un clinchet metalic, trase fermoarul şi 
desfăcu sacul de dormit ca pe o pătură, după care îi înveli pe 
Olivier şi pe O'Blivion. Părintele bolborosi ceva în somn. 

Trezorierul căută pe pipăite şi găsi încă două bucăţi de car- 
ton pe care le trase lângă peretele îndepărtat al casei scărilor. Se 
aşeză pe ele, cu spatele rezemat de zid, în aşa fel încât să poată 
vedea dacă ar fi venit cineva din stradă. Peretele era destul de 
rece. La etajele de sus, vântul cânta încetişor prin coridoarele şi 
camerele pustii. 

După un timp, Enguerrand aţipi şi el cu capul pe genunchi. 


INTERVIU 


O vreme, Maria Alonzo şofă pe străzile din ce în ce mai 
aglomerate, preferând să ignore peticul de hârtie maro pe care Mur- 
doch i-l strecurase pe bancheta din dreapta. Deasupra, printre clădiri, 
se zăreau straturi de smog care la apus aveau nuanțe portocalii- 
roşiatice. Opri la un semafor, între un taxi blindat şi o dubiță viu colorată 
de la o firmă de mâncare chinezească. Şoferul dubiţei dădea din cap 
în ritmul unei muzici care-i intra pe fir, printr-o mufă din spatele 
urechii, direct în nervul auditiv. 

Se uită din nou la peticul de hârtie. După ore în şir de bătut 
fără folos la uşi virtuale, de discuţii, de rugăminţi, nu se alesese 
decât cu o adresă şi o promisiune vagă de la un boschetar suficient 
de defazat faţă de realitate ca să-şi spună în continuare consul- 
tant software. 

La urma urmei, ce avea de pierdut? 

Întinse mâna după hârtie, dar maşina din spatele ei îi trimise 
un semnal scurt cu farurile în oglinda retrovizoare. Tresări. Se 
schimbase culoarea semaforului. 

Trecu de intersecţie pe sub un banner care o îndemna să 
urmărească TrueCrime 24/7, apoi staţionă lângă un hidrant ca să 
citească biletul. Embers, 30, Colin Powell St. 

- Du-mă la numărul 30, pe Strada Colin Powell. 

Maşina rămase tăcută timp de două secunde. Firma de neon 
a unui salon de tatuaj îi revărsa cascade de lumini colorate pe 
capota emailată. 

-Strada Colin Powell se află într-o zonă cu coeficient ridicat 
de risc, zise Toyota. Orice pagube aş suferi acolo nu ar fi acoperite 
de contractul de asigurare. De asemenea... 

- Du-mă acolo. 

Maşina tăcu şi porni. 

Douăzeci de minute mai târziu, Toyota intră pe o stradă 
mărginită de clădiri de la mijlocul secolului precedent, dărăpănate. 
Deasupra, din loc în loc, se vedeau vergele de metal întinse lângă 
ferestre, cu sfori pe care atârnau rufe puse la uscat. Pe trotuare, 
câţiva copii se jucau, iar în caroseria vandalizată a unui Chevrolet 
verde, peticită cu folie de plastic lipită cu bandă adezivă argintie, 
dormea un bătrân cu un câine. Când trecu Toyota, câinele se trezi 
şi începu să latre. 

Intrarea de la numărul 30 era o uşă masivă, nituită, cu o vizetă 
care pe Maria o trimise cu gândul la închisorile victoriene. Uşa 
fusese vopsită într-o nuanţă mată de negru, probabil în câteva 
straturi aplicate cu grijă, numai că efectul impresionant era com- 
promis de un graffito prăzuliu, DA FUNKEE MUNKEE. 

Maria se uită la uşă, apoi împrejurul ei, dar nu zări nicăieri 
numele Embers. Cobori din maşină şi o încuie. Deasupra ei, la o 
fereastră din blocul de vizavi, o negresă între două vârste scutură 
o faţă de masă. Câinele nu se mai vedea. Probabil intrase înapoi 
în culcuşul din Chevrolet. 

Se apropie de uşă, ezită un moment, după care ciocăni. 

Vizeta se deschise. 

Ochii căprui-închis ai unui negru o priviră. Maria susţinu 
privirea câteva secunde. 

— Am venit pentru interviu, zise ea în chip de explicaţie. 

Vizeta se trânti la loc cu un ţăcănit metalic. Trecură câteva 
momente, iar femeia chiar se gândi că poate era mai bine să plece. 
De la o fereastră deschisă undeva, la etaj, se auzea o melodie R&B. 

Apoi uşa nituită se deschise fără zgomot, culisând pe 
balamale bine unse. leşiră pe rând negrul care se uitase la Maria 
prin vizetă, doi portoricani, un alb tuns perie şi un asiatic obez. 
Negrul ţinea în mâna dreaptă o bâtă de baseball. 

- Ia uite ce-a târât pisica până aici, zise albul. 

Se răspândiră în evantai împrejurul Mariei. Negrul rămase 
la mijloc. 

-M-a trimis Nathaniel Murdoch, continuă femeia, privindu-i pe 
rând. Consultantul software. 

Unul dintre portoricani încuviinţă imperceptibil din cap. 
Ceilalţi păreau nici să nu fi auzit. Pe tricoul albului, Maria 
recunoscu sigla formaţiei Shoot 2 Kill. 

Negrul dădu s-o lovescă cu bâta de baseball. Femeia se feri, 
apoi se ghemui ca să evite o a doua lovitură, se răsuci şi-i seceră 
un picior atacantului. Se ridică şi făcu doi paşi îndărăt. 

Portoricanii scoaseră bricege butterfly pe care le deschiseră 
cu mişcări abile şi reflexii de crom ieftin. Maria eschivă, prinse o 
încheietură şi-o răsuci, apoi auzi clinchet metalic pe pavaj. 

- Chingada! ţipă cel căruia îi sucise mâna. 

-Y tu madre tambien, îi răspunse femeia printre dinţi. 

Se feri de celălalt briceag o dată, şi încă o dată, apoi îl lovi pe 
portorican în genunchi şi-l izbi cu podul palmei în stern, 
trimiţându-l peste negrul care tocmai se ridicase. Două braţe 
musculoase o înşfăcară şi-o ridicară de la pământ, o strânseră de- 
i tăiară respiraţia şi-o trântiră pe asfalt. 

Maria izbi cu braţele în lături ca să atenueze impactul, lovi 
roată cu picioarele, după care se ridică dintr-un salt. 

Albul tuns perie se năpusti asupra ei şi-o puită până la 
clădirea de pe partea cealaltă a străzii, unde o trânti de perete. 
Mariei îi clănțăniră dinţii şi i se întunecă vederea. Scutură din cap 
ca s-o limpezească, dar un pumn în plex îi tăie răsuflarea. 

— Mâţa zgârie, făcu el. 

Femeia îl lovi între picioare o dată, şi încă o dată, apoi îl 
îmbrânci ca să-şi facă loc şi-i dădu o lovitură cu piciorul în tâmplă, 
din întoarcere. Bărbatul căzu secerat. 

Maria aruncă o privire scurtă spre ceilalţi, care deja luaseră 
distanţă, apoi se aplecă asupra albului ameţit, îl luă cu stânga de 
tricou, îl ridică pe jumătate şi-l lovi năprasnic cu podul palmei în 
nas, proiectându-l înapoi pe pavaj cu un pocnet sec. 

— Vorbeşti prea mult. 

Se întoarse spre ceilalţi. Asiaticul făcu un gest ca s-o 
liniştească. 

- Am avut necazuri, am pierdut personal. şeful vrea să 
angajeze gardă de corp. Felicitări pentru cum te-ai descurcat la 
interviu. 

O conduseră dincolo de uşa metalică, în josul unei scări în 
spirală, pe lângă sigle de neon şi decoraţiuni abstracte, printre 
baruri şi mese şi separeuri şi ringuri de dans, până într-o cameră 
unde, între un birou cât un camion şi un seif cât o ladă frigorifică, 
şedea un est-european spălăcit îmbrăcat într-un costum italian 
azuriu de trei piese. Spălăcitul îi aruncă o privire neaşteptat de 
prietenoasă. 

— Bine ai venit la Embers. 

Enguerrand se trezi buimac şi amorţit. Se făcuse dimineaţă. 
O rază de soare rătăcită se răsfrângea dintr-un dreptunghi de 
alamă prins într-o faţadă de peste drum şi îl gâdila pe faţă. 
Trezorierul se ridică şi se întinse de-i trosniră oasele, apoi se frecă 
la ochi, căscă şi se uită împrejur. Ici şi colo, din tavan atârnau 
cabluri electrice ca nişte viscere colorate dintr-un atlas virtual de 
anatomie. 

Trezorierul dezactivă detectoarele de mişcare, le culese şi le 
aşeză înapoi în coburi, după care înşeuă cabalinele şi le duse pe 
rând de căpăstru în sala de la intrare. 

Urină într-un colţ. SANGRE LOCO RULEZ proclama o 
inscripţie roz pe peretele dinspre stradă. Enguerrand n-ar fi putut 
să spună dacă Sangre Loco era un şef sau o gaşcă demult uitată, 
sau poate vreo trupă de smash metal mexican. Îşi trase fermoarul 
de la pantaloni. 

Casca îi piui discret o dată, apoi de încă două ori. O aşeză pe 
cap, iar pe interiorul vizierei îi apăru unul dintre partenerii de 
afaceri ai Ordinului Templierilor, un orbital pe care programele 
de ajustare grafică îl făceau ireal de proaspăt, arătos şi bronzat. 

— Ai spus că totul e în regulă şi că situaţia e sub control, dar 
rapoartele noastre arată că circulaţia creditelor a intrat în sfera 
altei bande, iar Templierii au fost practic exterminați, zise orbitalul. 

- Bună dimineaţa şi dumneavoastră, răspunse Enguerrand. 

Orbitalul făcu o grimasă. 

- În noile condiţii, reluă el, voi fi nevoit să limitez pierderile 
organizaţiei noastre, şi să vă întrerup aprovizionarea cu materiale 
şi carburanţi. 

Trezorierul îşi căută cuvintele timp de câteva clipe. 

- Ar fi prematur. Pregătim o contraofensivă, iar circulaţia 
creditelor, cel puţin, a intrat din nou sub controlul Ordinului. 

- Care Ordin? izbucni orbitalul, exasperat. 

- Câţiva dintre noi au supravieţuit şi, repet, circulaţia 
creditelor din Gangland este în continuare sub controlul nostru. 
Investiţiile orbitale în zonă sunt la fel de sigure ca întotdeauna. În 
plus, continuă Enguerrand pe un ton mai scăzut, nimeni nu ar 
câştiga nimic dacă experimentul social din Gangland ar fi 
întrerupt. Dimpotrivă, tocmai acum, când... 

-Când ce? îl întrerupse celălalt. Când investiţiile noastre riscă 
să se piardă? 

„Când unul dintre grupuri pare să-şi fi propus 
exterminarea pe rând a celorlalte, iar altul caută să le coalizeze 
pentru a menţine echilibrul puterilor, putem spune că 
experimentul a devenit mai interesant de urmărit. Şi — cine ştie? — 
mai profitabil pentru investitori. 

Orbitalul îi aruncă o privire sceptică. 

- V-aţi gândit cât aţi avea de câştigat dintr-un reality-show 
despre campania noastră împotriva Greilor? încheie Enguerrand 
pe un ton încurajator. 

Intrerupse convorbirea, destul de îngrijorat. Deşi Gangland 
era un ţinut autonom în multe privinţe, totuşi depindea de 
bunăvoința orbitalilor pentru carburanţi, aparatură, piese de 
schimb şi materiale, iar întreruperea aprovizionării ar fi afectat 
toate triburile din zonă. Se întoarse în casa scărilor. 

Părintele se întinsese într-o rână pe câteva trepte şi dormea 
liniştit în continuare, iar Olivier, auzind mişcare, deschisese ochii 
şi se uita în tăcere la Enguerrand. 

- Ai apucat să dormi, cât de cât, sau te-a înghiontit părintele? 

Băiatul zâmbi, apoi se ridică. 

-Nu m-a înghiontit, mi-a ţinut de cald. şi de dormit am dor- 
mit în locuri mult mai rele. 

Trezorierul încuviinţă din cap. 

— Aş mânca şi un cal, zise el căscând. Dar nu o cabalină. Ia 
vezi ce face O'Blivion, mai doarme mult? 

- Mai doarme pe mama zmeilor, mormăi părintele. Ce să 
mai doarmă dacă te-a apucat cheful de conversaţie? 

- Atunci, hai să luăm ceva de mâncare şi pe urmă să-i 
cumpărăm lui Olivier o cămaşă antiglonţ. 

O'Blivion se ridică şi el, scutură sacul de dormit şi-l împachetă 
înapoi în husă, după care urcă pe scări. 

— Unde pleci? făcu Enguerrand. 

- Mă duc să dau mâna cu cel mai bun prieten, sosi răspunsul 
de undeva de pe următorul palier. şi sigur n-am de gând să ţi-l 
prezint şi ţie. 

După câteva minute, părintele coborî. Enguerrand îşi puse 
casca, deschise o tastatură virtuală şi apelă un program telecom. 

— De care pizza vreţi? 

— Hawaiiană, zise O'Blivion. 

- Mexicană, spuse Olivier. 

- O să-i distrugeţi sănătatea dacă-l hrăniţi numai cu pizza, 
zise îngerul căzut. 

-E prima dată şi n-am mai mâncat nimic de-aseară, protestă 
băiatul. 

Enguerrand se luă cu mâinile de cap. 

— Bun, ai zis mexicană. 

Apelă un număr din memorie: 

— Aş dori trei pizza, una cu ton şi ceapă, una mexicană şi una 
hawaiiană... La Ogou Feray, magazinul fraţilor Fourier... 
Enguerrand. 

Închise interfaţa programului telecom, apoi îşi luă cabalina 
de căpăstru şi ieşi în stradă. 

- Vine în maxim o jumătate de oră, aruncă peste umăr. 

O'Blivion împroşcă pe perete LIFE IS LIKE A VACUUM 
CLEANER şi îl urmă pe trezorier. Îl ajută pe Olivier să se urce pe 
crupa cabalinei, după care încălecă în şa. 

— Abia aştept, mormăi el în barbă. N-am mai mâncat de... 

Indemnă cabalina din hăţuri şi porni în trap uşor. 

— De... continuă el, cam încruntat. De mult, în tot cazul. 


După ce călăriră până la a treia intersecţie, Enguerrand coti 
către o clădire înaltă ale cărei etaje superioare îşi pierduseră 
ferestrele fațadei şi pereţii interiori, rămânând numai ca un 

schelet de grinzi din oţel şi beton armat. La parter, cineva 
sudase pe toată lungimea clădirii plasă metalică din tije groase, 
iar din loc în loc se vedeau picioare de găină legate cu sfoară. 
Vântul le clătina uşor. Mirosul de carne în descompunere îl făcu 
pe O'Blivion să strâmbe din nas. 

- Presupun că asta, la mintea lor, e sonerie. 

— Asta, la mintea noastră, e ofrandă către Ogou Feray, 
răspunse o siluetă din umbră, dincolo de plasa metalică. Noi îi 
aducem ofrande, loa ne apără. 

Un adolescent negru, cu codițe antileze, deschise o secţiune 
a plasei şi îi privi pe vizitatori. Pe pieptul gol îi atârnau mărgele 
din lemn colorate în negru şi verde şi un tub de cartuş din alamă 
legat cu un lănţişor de bile cromate. 

- Suntem Enguerrand şi O'Blivion din Ordinul Templierilor, 
spuse trezorierul, iar acesta e Olivier, novicele nostru. Venim cu 
gânduri paşnice. 

___ — Astaarmerita să apară la ştiri, spuse adolescentul zâmbind. 
In Gangland au mai rămas Templieri... 

Vocea lui era muzicală, aproape cântată. 

— Am aflat lucruri foarte bune despre magazinul vostru de 
arme şi muniții, continuă Enguerrand ca şi când n-ar fi auzit 
remarca Necromantului. Avem nevoie de o cămaşă antiglonţ din 
reţea policatenară. 

Puştanul clătină uşor din cap, iar tubul de cartuş se izbi de 
mărgele cu un clinchet slab. 

- Reţea policatenară să fie, dacă vreţi. Veniţi înăuntru să vă 
arăt ceva mai de soi decât reţeaua policatenară. 

Deschise plasa mai larg, iar Templierii descălecară şi intrară, 
purtându-şi cabalinele de căpăstru. 

- Care din fraţii Fourier eşti? se interesă O'Blivion. 

- Jac, răspunse Necromantul cu un aer impasibil. Antwan e 
în poligon. 

Îi conduse printre stâlpii de beton de la parter către o clădire 
din spate. La intrare, pe uşa masivă din oţel nituit, stătea zugrăvită 
o siluetă multicoloră cu lance şi scut. Templierii îşi priponiră 
cabalinele. 

- Acesta e loa războiului, Ogou Feray, explică Jac. Spuneţi că 
veniţi cu gânduri paşnice, dar aţi face bine să-i aduceţi ofrande 
lui Ogou. Cărarea vă e lungă şi primejdioasă. Iar şansele de 
izbândă... 

Cei doi Templieri schimbară o privire sceptică, apoi îl urmară 
pe Necromant în magazin. În vitrine de plexiglas, pe rafturi îmbrăcate 
în catifea vişinie, se vedeau expuse şiruri de arme de foc, arme albe, 
grenade şi lansatoare de rachete, lucind stins sub spoturile cu halogen. 
Nu se zăreau nicăieri etichete cu preţuri. 

- Spuneai că vrei să ne arăţi ceva mai de soi decât cămăşile 
din reţea policatenară, spuse Enguerrand. 

Necromantul încuviinţă. 

- Sigur. V-am adus întâi aici ca să vă uitaţi la săbii, poate vă 
alegeţi ceva... 

O'Blivion ridică o sprânceană, mirat. 

-Ce să-mi aleg? Am un set de săbii din perioada Tokugawa. 

Jac zâmbi uşor. 

— Am văzut şi sunt săbii bune. Destul de bune... 

Se îndreptă spre o vitrină din colţ, afundându-se cu tenişii 
jerpeliţi în mocheta grena de pe podea. 

— Noi avem o Murasama. 

Părintele pufni. 

- Sigur. şi eu sunt Maica Tereza. 

Necromantul ridică din umeri şi dădu să se întoarcă. 

- De unde până unde aveţi o Murasama? Pe eBay nu s-a mai 
vândut una la licitaţie de douăzeci şi şapte de ani! 

- Cine a zis că tot ce se vinde pe lumea asta trebuie să treacă 
prin eBay? 

- N-aveţi de unde... N-aveţi cum! zise O'Blivion neîncrezător. 

Porni cu paşi mari către vitrină şi aşteptă ca Necromantul s- 
o deschidă, apoi să ia o sabie japoneză străveche din culcuşul ei 
de catifea. 

Se uită îndelung la teacă, la panglica împletită de pe mâner, 
la gardă şi la cele două jumătăţi de statuetă menite să-l protejeze 
pe stăpânul sabiei. Pe urmă, încet, trase katana din teacă două 
palme şi privi lama cu atenţie. Neîncrederea i se transformă treptat 
în nedumerire. 

Împinse lama înapoi în teacă şi îi înapoie sabia Necromantului 
cu amândouă mâinile. Jac o aşeză înapoi în vitrină. 

— Cât costă? se interesă părintele, cu o voce gâtuită. 

— Dacă trebuie să întrebi, înseamnă că nu-ţi permiţi s-o 
cumperi, răspunse adolescentul. 

O'Blivion lăsă capul în pământ, dezamăgit. 

— Dacă e de vânzare, nu înţeleg cum de o mai ai în magazin. 

Jac zâmbi. 

- Ştii cum e, părinte. Lucrurile bune se tac. ţi-am spus de 
sabia noastră Murasama numai pentru că eşti dintre cei care 
cunosc asemenea lucruri... 

- Nu înţeleg; nici cum s-a despărţit proprietarul de ea de 
bunăvoie. O asemenea sabie e nepreţuită. 

Necromantul ridică din umeri. 

- N-a zis nimeni că a dat-o de bunăvoie. Ogou Feray ne 
îngrijeşte şi ne scoate în cale ce ne trebuie, iar noi îi aducem zilnic 
ofrande, pentru că e iute la mânie şi bunăvoința lui se pierde uşor. 

Scutură din cap, aruncându-şi peste umăr câteva codițe negre 
în care se vedeau împletite memorii flash. 

— Poate că însoţitorul tău vrea o sabie adevărată, continuă el. 

- E suficient de adevărată, răspunse Enguerrand de lângă 
intrare. 

Jac zâmbi, iar dinţii foarte albi îi sclipiră în lumina spoturilor. 

— Lamele ceramice sunt casante. O sabie de Damasc ar fi mai 
de încredere. 

— Am zis de la bun început că am venit să cumpărăm o vestă 
antiglonţ, făcu trezorierul. Cât despre lamele ceramice şi cât de 
casante sunt, lasă-mă pe mine să-mi fac griji. 

Ajunsese la capătul răbdării, iar efortul vizibil al 
Necromantului de a-i convinge să cumpere şi alte arme îl scosese 
din sărite. 

Jac tăcu, îmbufnat, şi-i duse pe scări de marmură la etajul 
întâi. 

— Antwan! strigă el când ajunsese aproape de capătul de sus 
al scărilor. Nu trage, că urc cu doi clienţi! 

Intrară pe un coridor lung care pe o latură avea un şir de 
ferestre mari, iar pe celălalt uşi şi pe alocuri rame de ipsos poleit 
în care probabil că odinioară se aflaseră tablouri. Printre pereţii 
pe jumătate demolaţi ai clădirilor din jur se strecura ici şi colo 
lumina dimineţii. Dinspre un capăt al coridorului se apropie un 
băiat ceva mai vârstnic şi mai înalt decât Jac. În scobitura braţului 
stâng purta o puşcă cu lunetă. 

- Bine aţi venit în magazinul lui Ogou Feray, spuse el. 

Peste blugii tociţi din care atârnau franjuri purta o centură 
cu tocuri de piele în care avea diferite tipuri de încărcătoare. 

Fiecăruia dintre ele i se luase vopseaua la colţuri şi de-a lungul 
muchiilor. 

- l-am adus să vadă cămaşa antiglonţ, explică Jac. 

Antwan încuviinţă din cap. Avea părul împletit în rânduri 
paralele, nu în codițe libere ca fratele său mai tânăr. 

— Chiar e de văzut, spuse el zâmbind. Haideţi. 

Îi conduse la capătul îndepărtat al galeriei, unde se vedeau 
câteva arme rezemate de perete. 

— Am vrut să fac o comparaţie între o cămaşă obişnuită de 
reţea policatenară şi una pe care Jac şi cu mine am îmbunătăţit-o, 
explică el. 

La celălalt capăt al galeriei se vedeau două manechine, unul 
învelit în voalul de borangic al reţelei policatenare de diamant 
sintetic, celălalt într-o vestă albă, lăptoasă. 

~ Pentru început, Heckler& Koch, explică Antwan. 

Duse puşca la umăr şi trimise câte patru cartuşe în fiecare 
dintre manechine. Cel învelit în reţea policatenară se clătină. Pe 
coridor se răspândi mirosul iute al prafului de puşcă. 

Antwan deschise arma, scoase încărăcătorul şi-l puse într-un 
toc de la centură, apoi luă o altă puşcă dintre cele rezemate de 
perete. 

- M-11, foarte populară. 

Rafale automate răpăiră scurt. Din zidul îndepărtat zburară 
bucăţi de tencuială. Manechinele se zguduiră sub impactul 
gloanţelor. 

Necromantul scoase încărcătorul din armă, apoi o aşeză 
înapoi şi luă o arbaletă. Răsuci mecanismul cu clichet, încordă 
arcul arbaletei şi se uită cu un interes politicos la snopul de săgeți 
pe care O'Blivion îl purta legat la centură. 

- Presupun că le-aţi primit de la Grei? 

- Da, şi vreau să le dau înapoi cum le-am primit, spuse 
părintele. 

- Dă-mi două. 

Potrivi una dintre săgeți în locaşul arbaletei, apoi o trimise 
şuierând prin aer în primul manechin, care se izbi de perete cu o 
bufnitură. Cu un aer preocupat, răsuci iar mecanismul cu clichet, 
fixă a doua săgeată în locaş şi o trimise pe urmele celei dintâi. 

- Şi, la urmă, arma graser pe care o preferau Tempierii. 

Casca lui Enguerrand zbârnâi discret o dată, apoi a doua oară. 
Trezorierul răspunse. 

- A sosit pizza. E la intrare, explică el. 

- Imediat, spuse Antwan. 

Trimise fascicule tăcute, violete, în cele două manechine, iar pe 
piepturile acestora se iviră găuri carbonizate. Prin cel îmbrăcat în 
reţea policatenară începuse să se vadă peretele din spate. 

Enguerrand cobori şi găsi în faţa uşii magazinului un triciclu 
cu motorul în funcţiune şi o ecologistă cu trei cutii de carton calde 
în mâini. Pe cap şi pe frunte avea ramuri simbiote cu frunze 
prelungi. Cabalinele o priveau cu un aer de curiozitate blândă. 

Enguerrand luă cutiile cu pizza şi-i întinse ecologistei un cip 
de credit, iar ea trecu cipul printr-o fantă de pe bordul triciclului. 

— Cum se face că foloseşti un motor cu ardere internă? întrebă 
trezorierul. Nu poluează? 

În ochii verzi ai ecologistei licări amuzamentul. 

- Hidrogenul, prin ardere, se transformă în vapori de apă. 
Apa, prin hidroliză, dă hidrogen şi oxigen. şi tot aşa. 

Dădu un tur cu triciclul prin curtea interioară, apoi plecă. 
Enguerrand urcă înapoi la etaj şi-i găsi pe ceilalţi adunaţi lângă 
manechine. Antwan scoase cele două cămăși antiglonţ de pe ele 
şi le arătă celorlalţi rezultatele. 

-O cămaşă obişnuită de reţea policatenară rezistă la gloanţe, 
dar parte din impactul cinetic al unor proiectile masive, cum ar fi 
săgețile de arbaletă, îl poate vătăma pe purtător, explică el. 

Inflexiunile muzicale îi dispăruseră din glas. 

— Am simţit pe pielea mea, zise O'Blivion cu un aer sumbru. 
Mare minune că nu mi-au rupt nişte coaste cu săgețile lor. 

- În schimb, continuă Necromantul, cămaşa făcută de noi 
are o căptuşeală de gel pentru atenuarea impactului, şi e 
impregnată cu arahnofibră care-i dă rezistenţă. În plus, senzori 
de mişcare de pe suprafaţa vestei provoacă rigidizare locală 
instantanee în zona unde urmează să lovească proiectilul, şi 
diminuează considerabil riscul fracturilor toracice. 

Cei doi Templieri se consultară din priviri. 

-O să cumpărăm trei, spuse Enguerrand, întinzându-le cipul 
de credit. Vreţi nişte pizza? 

Deschiseră cutiile şi luară câte o felie de pizza aburindă. 

- Un singur lucru nu înţeleg, zise părintele între două 
înghiţituri. De unde aveţi arahnofibră, că pe-asta parcă n-o produc 
decât Degetele Verzi? 

Jac zâmbi şi-i arătă ceva cu degetul pe fereastră. O'Blivion se 
uită afară. 

Printre clădiri, la umbra unor panouri fotoelectrice, între 
grinzi şi stâlpi, se întindea un hăţiş de fire albe şi lipicioase. Erau 
groase cam ca sfoara de împachetat şi tesute într-o încâlceală deasă. 

- Tot de la Degetele Verzi o avem şi noi, explică Jac. Multe 
lucruri poţi obţine cu o vorbă bună. Sau cu o sarbacană. 

Dintre plasele albicioase cobori încet o capră, alegându-şi fără 
grabă drum printre firele albe asemenea unui alpinist începător. 

- Au combinat gene de păianjen cu gene de capră ca să 
producă arahnofibră în loc de lapte, spuse Antwan. Oricum, de 
când am luat-o noi pare să fie mai fericită. Cred că în serele 
Greendream n-o lăsau să-şi ţeasă plase... 

De dincolo de geam, capra îi privi cu ochi blânzi, de ierbivor, 
şi behăi. 

„Exact asta-i mai lipsea, Doamne apără şi păzeşte, după ce 
rămăsese fără loc de muncă la desfiinţarea agenţiei, care oricum 
fusese cea mai proastă mişcare cu putinţă pe care-ar fi putut s-o 
facă ăia, ca şi când ar fi lăsat practic un continent întreg de izbelişte, 
exact asta-i mai lipsea, să dea nişte golănaşi de cartier cu ea de 
pereţi şi să măture cu ea pe jos, ca să vezi la ce le stă ăstora mintea 
după ce-şi petrec copilăria cu ochii la filme de-alea cu bătăi făcute 
cu buget redus prin Hong Kong, San Andreas să ne apere, şi- 
acum îi mai vâjâia capul şi-o dureau coastele, numai de n-ar fi 
plesnit vreuna, da’ las’ că le-arătase ea cum stă treaba, mama lor 
de derbedei şi cu cine le băgase toate prostiile-alea-n cap, cel puţin 
albul ăla mai zăcea pe jos şi când terminase ea de vorbit cu 
ucraineanul şi plecase, dinspre partea ei n-avea decât să rămână 
acolo până la Judecata de Apoi, Doamne iartă-mă, prea o căutase 
cu lumânarea şi se-ntreba dacă un interviu pentru o nenorocită 
de slujbă ca bodyguard arăta aşa, cum Dumnezeu or fi fost 
încăierările pe bune, nu că şi-ar fi dorit să ajungă vreodată într- 
una, Santa Maria de Santiago de Compostella să ne aibă-n pază, 
oricum o mai dureau şi-acum toate alea de la interviul ăsta, şi 
toată bătaia de cap pentru ce, ca să aibă privilegiul să-l apere pe 
de-alde Levcenko, când ştia clar încă de la academie să nu se pună 
vreodată cu Mama Lege, Mama Natură şi mama lor de mafioţi 
ucraineni, cam atunci o apucase spaima cu adevărat, la discuţia 

din birou, nu la păruiala din stradă, aia fusese mai mult de 
încălzire, n-ar mai fi avut parte de alta la fel, da’ trebuise să-şi 
limpezească mintea repede de tot ca să discute cu ucraineanul, 
nu că s-ar fi aflat prima oară nas în nas cu asemenea specimene, 
da’ sigur fusese prima dată fără armă, fără vestă antiglonţ, fără 
colegi, fără echipă de sprijin, fără microfon laringeal, fără 
transmiţător în nervul auditiv şi-n general fără ştirea nimănui, 
excepţie făcând trogloditul ăla de Murdoch care-o băgase-n gura 
lupului, sigur, lui ce-i păsa, la o adică, parcă i-ar fi rămas lui copiii 
fără mamă, şobolan nespălat ce era, noroc că-i merseseră repede 
şi mintea şi gura la discuţia cu Levcenko... 

UN DUȘ RECE 


Coloanele de lumină răzleață ce se prelingeau până pe străzi 
la amiază îi găsiră pe Templieri departe de magazinul de arme al 
fraţilor Fourier. Deasupra lor, vântul făcea să vibreze uşor 
ţesăturile de rămăşiţe metalice, o monstruoasă orchestră de coarde 
care cânta melodia pustietăţii. 

-Nu cred că ne prinde bine să mergem ziua, spuse O'Blivion 
privind cu suspiciune încoace şi încolo. 

Enguerrand întoarse capul către el, iar câteva raze rătăcite i 
se reflectară în vizieră. 

— Uită-te mult şi bine la lumina zilei. 

- Niciodată nu mi-a plăcut foarte tare, spuse O'Blivion cam 
înciudat. Mă simt o ţintă prea uşoară. 

— Uită-te şi ţine minte cum arată, repetă trezorierul. O să 
intrăm pe tărâmul Poporului Ascuns, şi cine ştie când o să mai 
ieşim la suprafaţă ca să vedem soarele din nou. 

- Sau dac-o să mai ieşim, completă părintele cu jumătate de 
gură. 

In stânga lor, de un stâlp, atârna un banner publicitar 
străvechi, acoperit cu un strat de mâzgă şi praf sub care se 
întrevedea sigla stilizată a corporației Toksy Cola. Din când în 
când, câte o adiere de vânt îi clătina marginile zdrenţuite. 

— Dar cum o să intrăm? întrebă Olivier. 

Părintele îl privi peste umăr. 

— Cârtiţele se îngrijesc de multe lucruri, iar reţeaua de încălzire 
e unul dintre ele. Mă rog, ce-a mai rămas din ea. 

Enguerrand a prins o imagine termică din satelit şi acum 
mergem la o centrală de termoficare. Dacă o fi centrală... 

Trezorierul îşi îndemnă cabalina la pas printr-un gang îngust. 
O'Blivion îl urmă. Gangul era mărginit pe o parte cu pubele, iar 
pe cealaltă cu saci din plastic plini de gunoaie. Printr-o minune, toate 
pubelele aveau capace bine puse la locul lor. 

- Auzi, cum crezi că...? 

Întrebarea părintelui se frânse la jumătate, căci capacele 
zburară cât colo, iar din pubele ieşiră Cârtiţe înarmate cu securi, 
cu ţepuşe şi cu arbalete. Înconjurară cabalinele, le î împinseră 
printre sacii de gunoaie, unde nu aveau spaţiu de manevră, şi-i 
ţinură pe Templieri la respect. 

O'Blivion privi de sus, din şa, făpturile îmblănite, săgețile de 
oțel care-l aţinteau, ţepuşele proptite în coastele cabalinelor, 
securile pregătite să le reteze picioarele. Apelă câteva programe, 
iar în câmpul vizual i se iviră diagrame cu posibile direcţii de 
mişcare şi atac. 

— Vistiernice... 

- Nici să nu te gândeşti, răspunse Enguerrand, care ţinea 
mâinile ridicate deasupra capului. Am venit cu intenţii paşnice, 
aşa că stai liniştit. 

Părintele se conformă. Cârtiţele apucară cabalinele de dârlogi 
şi le duseră dincolo de gang, într-un spaţiu dintre clădiri unde se 
înălța un punct de termoficare vechi, cu tencuiala pe jumătate 
căzută. Acolo unde pe vremuri fuseseră ferestre, Cârtiţele 
instalaseră foi de blindaj acoperite cu un strat de ciment. Din coşul 
ruginit al construcţiei ieşea un fuior de fum care se furişa către 
cer printre straturile de țesătură metalică. 

- Deci, până la urmă, chiar centrală era, zise O'Blivion 
descălecând. 

Enguerrand îşi scoase casca şi privi împrejur. 

-Şi ce treabă aveţi voi cu centrala noastră? îi întrebă o Cârtiţă 
din prag. 

În mâini ţinea o puşcă automată, iar banda de cartuşe cobora 
până la podea şi se pierdea undeva mai în spate. Mâinile aspre 
ale Cârtiţei, îmblănite şi cu gheare groase, creau impresia că 
mitraliera era fragilă ca o jucărie. 

— Ai grijă cum umbli cu aia, să nu răneşti pe cineva din 
greşeală, zise părintele. 

- Părintele O'Blivion, fără îndoială, spuse Cârtiţa. Întâi dă 
din gură şi pe urmă nu se mai gândește. Incorigibil. 

- Nu cred că am avut onoarea... 

Cârtiţa făcu un semn de lehamite cu mâna. 

- Ba ai avut-o, şi încă cum. Mi-a mai rămas şi acum sânge 
închegat prin blană de la mătăniile tale. 

Părintele se lumină la faţă. 

— Aa, tu eşti Cârtiţa aia din Coma pentru care a ieşit atâta 
tămbălău! E, hai că n-a fost rău. Dacă nu s-a lăsat cu oase rupte 
sau cu ochi scoşi, n-a fost nimic serios, numai aşa, o păruială. 

Cârtiţa zâmbi, iar lumina amiezei îi sclipi pe colții albi. 

- Nu s-a lăsat cu oase rupte şi cu ochi scoşi înainte să plecaţi 
voi. Pe-ăilalţi care-au mai rămas în local i-am aranjat destul de 
frumos. Cred că Wolfgang o să se gândească mult şi bine pe viitor 
dacă mai face mutre când mergem pe-acolo. Dar tot nu mi-aţi 
spus ce treabă aveţi cu centrala noastră. 

- Nu cu centrala propriu-zisă avem treabă, explică Enguerrand. 
Vrem să intrăm pe tărâmul Poporului Ascuns, atâta tot. 

Cârtiţele se uitară contrariate una la alta. 

— Şi mai ce? Cheile de la Poarta Raiului? 

- De fapt, pentru Porta Raiului m-am gândit să spargem 
parola de acces... şi... 

O'Blivion lăsă fraza în suspensie sub privirea batjocoritoare 
a Cârtiţei. Tăcerea se prelungi câteva clipe, devenind stânjenitoare. 

— Nimeni nu intră de bunăvoie pe tărâmul nostru. şi nimeni 
nu iese. 

Împrejurul cabalinelor, Cârtiţele clătinară din cap cu un aer 
hotărât. 

-Cu ieşitul o să vedem cum e la momentul potrivit, continuă 
trezorierul. Deocamdată am vrea să vă cerem ajutorul. 

Pe deasupra lor se auzi un fâlfâit şi, la mică înălţime, imediat 
deasupra clădirilor, trecu un pteranodon în zbor rapid, apoi încă 
unul, ceva mai la dreapta celui dintâi. 

— Ce anume vreţi? întrebă Cârtiţa. 

— Mai întâi, am vrea să facem câte un duş, că suntem de zile- 
ntregi pe drumuri şi nu ne-am mai spălat de mult. 

O'Blivion îi aruncă o privire sceptică. 

— Asta te include şi pe tine, părinte, făcu Enguerrand. Aş vrea 
să mă şi bărbieresc, dar în cazul părintelui asta e opţional. Aş 
vrea să discut cu şeful cuibului despre o alianţă şi pe urmă aş 
vrea să intrăm pe tărâmul vostru ca să căutăm alte cuiburi. 

Cârtiţa încuviinţă din cap. 

- Cel puţin prima parte sună de parcă aţi fi venit la hotel. 
Din câte ştiu, Vârcolacii sunt ăia care au Hyattul. 

— Dar Poporul Ascuns e acela care are apă fierbinte, răspunse 
trezorierul. 

-Şi tot despre noi spuneţi că trăim în mocirlă şi alte amabilităţi 
de-astea, zise Cârtiţa aruncându-i lui O'Blivion o privire neagră. 
Dacă aţi venit cu intenţii paşnice, cum se face că duceţi aşa un 
arsenal după voi? 

Ca din întâmplare, părintele lăsă mâna stângă pe mânerul 
sabiei scurte. 

— Nu întotdeauna cei cu care ne întâlnim au şi ei intenţii 
paşnice, spuse Enguerrand. Dar vă dăm cuvântul nostru că n-o 
să folosim armele decât dacă vom fi în primejdie. De data asta 
avem o problemă gravă şi nu ne arde să pornim încăierări fără 
rost. Nici măcar părintelui. 

Creatura îmblănită îi măsură încă o dată din cap până în 
picioare, stăruind asupra lui Olivier. 

— Cel puţin în novicele vostru am încredere, pentru că e 
neînarmat. În fine... Tu rămâi cu mine, îi spuse ea unei Cârtiţe 
care purta un AK-47. Restul, mergeţi înapoi la pază. 

Celelalte Cârtiţe plecară către gang şi se reaşezară la pândă. 
Templierii o urmară pe cea cu puşca mitralieră prin centrala termică. 
Din loc în loc, de grinzile metalice nituite atârnau becuri cu vapori de 
mercur care aruncau o lumină intensă, orbitoare, şi iscau umbre adânci. 
Împrejur, pe lângă pereţi se înălţau cazane şi tevi marcate cu benzi de 
culoare. Toate instalaţiile păreau bine întreţinute şi vopsite de curând. 
Nu se zăreau pete de praf sau pânze de păianjen, în schimb se auzea 
zumzetul constant al unor ventilatoare. 

- Frumos păstraţi centrala asta, spuse Enguerrand. 

Cârtiţa încuviinţă din cap. 

— Dacă n-o păstrăm, se strică, şi pe urmă rămân zone întregi 
din oraş fără apă caldă. Cu căldura, hai, te mai descurci cu o 
aerotermă, cu un reşou, cu ceva, cu toate că Îngerii au pus nişte 
preţuri înfiorătoare pe curentul electric. Dar civilizaţia însemnă 
apă caldă. 

Enguerrand îi întinse Cârtiţei cipul de credit. Creatura ezită 
o clipă, apoi întinse mâna şi luă dreptunghiul de plastic. Îl trecu 
printr-un aparat portabil de la centură, unde se înregistră costul 
tranzacţiei, apoi îi înapoie cipul trezorierului. 

Îi conduse la o uşă metalică întredeschisă, vopsită în gri, 
dincolo de care se zăreau cabine de duş, chiuvete şi oglinzi. 
Enguerrand îl îndemnă pe Olivier să meargă cel dintâi ca să se 
spele. Băiatul intră şi închise uşa. 

- În legătură cu trosneala din Coma... începu părintele cam 
nesigur. 

Cârtiţa îl fixă cu privirea, fără să spună nimic. Avea ochi mari, 
căprui. 

- N-a fost nimic personal. Doar aşa, o chestie ca între noi, 
băieţii. Mi se pusese pata rău de tot pentru că, din tot transportul 
lui Macho Kid, numai unul a vrut să vină la Templieri. Ailalţi s- 
au dus care-ncotro, numa! la noi nu. 

Părintele tăcu şi lăsă privirea în pământ. Nu primi nici un 
răspuns, iar motoarele hidraulice ale centralei punctară pauza din 
conversaţie cu murmure slabe, ritmice. Într-un târziu, Cârtiţa se 
îndură să răspundă. 

- La noi n-a venit nici unul. Noroc că Poporul Ascuns nu se 
fereşte de înmulţirea firească şi fiecare cuib are grijă de puii săi. 
Cât priveşte chestia dintre noi, băieţii, puteai să te iei de altcineva. 
Sunt Ulrika, şefa cuibului. 


Când ieşi Olivier, aburind şi cu părul umed, O'Blivion intră 
în baie fără să spună un cuvânt. Enguerrand aşteptă ca părintele 
să închidă uşa în urma lui. 

-Poate că n-am pornit chiar din punctul cel mai nimerit, zise 
el cu voce scăzută. Dar avem nevoie de ajutorul vostru. 

— De asta m-am prins, răspunse Ulrika. Ce nu înţeleg este în 
ce fel ar avea Poporul Ascuns nevoie de Templieri. Atâţia câţi au 
mai rămas. 

Enguerrand schimbă o privire cu Olivier. Pe faţă îi trecu 
umbra speriată a unui zâmbet. 

- Greii au distrus un trib întreg, dintr-o singură lovitură. 
Luptele din Gangland au de obicei alt tipar. Durează luni de zile, 
iar atacatorii le erodează adversarilor puterea câte puţin la fiecare 
manevră. Partea mai slabă are timp... 

Îşi luă capul în mâini, căutându-şi cuvintele. 

— ...Are timp să vadă cum se apropie catastrofa. Oamenii au 
timp să caute adăpost la alte triburi, sau să facă pace cu 
învingătorii, iar dacă în cele din urmă au mai rămas câţiva prea — 
Sau prea proşti, completă Cârtiţa. 

- Da, mă rog, sau prea proşti ca să renunțe, nu se miră nimeni 
dacă învingătorii îi fac una cu pământul. Dar asta li se întâmplă 
numai ultimilor rămaşi pe poziţii, şi ăştia sunt de regulă foarte 
puţini. Nu-ţi aminteşti cum a fost cu Nelegiuiţii? Când i-au distrus 
Îngerii, acum cinci ani, nu mai rămăseseră decât o mână de oameni. 

Ulrika încuviinţă. 

- Pe când Greii, continuă Enguerrand, au dat năvală şi i-au 
omorât pe toţi Templierii. În afară de noi, pe care ne vezi, nu cred 
să mai fi scăpat cineva. Pentru Grei n-a contat cine avea vreun ta- 
lent, ce rost aveam noi, Templierii, pe lumea asta, sau altceva de 
soiul ăsta. N-au întrebat dacă vreunul dintre noi vroia să li se alăture. 
Au venit, au călcat totul în picioare, şi asta a fost. 

- Aflasem povestea în cea mai mare parte de pe canalele de 
ştiri, spuse Cârtiţa. Tot nu pricep cu ce ne-aţi putea ajuta. 

Trezorierul o privi în ochi. 

-~ Cine îi va împiedica să facă asta cu fiecare trib în parte, pe 
rând? 

- La suprafaţă, nu ştiu, răspunse Cârtiţa, şi nu cred că e 
problema noastră. Pe tărâmul nostru, n-au decât să încerce dacă 
le dă mâna. 

Sprijini puşca mitralieră pe podea cu un ţăcănit. 

- Cu tiranozaurii n-au cum să intre în tuneluri. Fără, n-au 
nici cea mai mică şansă. Nu împotriva noastră, la noi acasă. 

- Şi dacă Greii vor stăpâni întregul Gangland, iar toate 
celelalte triburi vor fi pierit, cine o să vă mai plătească apa caldă 
sau căldura? Cine o să vă cheme ca să reparaţi ţevăria? Cine o să 
vă dea de lucru? 

Ulrika lăsă privirea în podea. Se aşternu tăcerea. Apoi 
O'Blivion ieşi, cu părul ud şi negru încreţit tot şi lipit de ţeastă, 
împroşcând stropi, iar Enguerrand intră la rândul său ca să se 
spele. Pe jacheta părintelui, ţepii cromaţi se acoperiseră cu un strat 
fin de condens. 


După douăzeci de minute, când trezorierul ieşi, proaspăt 
bărbierit şi cu părul pieptănat şi strâns în coadă, Ulrika rezemă 
puşca mitralieră de o conductă şi se apropie de el. 

- Nu conduc decât unul dintre cuiburi, zise ea. Ne ocupăm 
mai mult cu distribuirea apei calde... Nu ştiu ce le-am putea face 
Greilor, cel mult să-i lăsăm nespălaţi câteva zile. 

Pe faţă îi flutură un zâmbet. 

-Nu ştiu nici câtă încredere pot avea în voi, cu toate că sunteţi 
numai doi. 

Olivier ridică privirea, cu un aer jignit. Curat şi cu părul 
moale, proaspăt spălat, arăta mai puţin sălbatic. 

- Mă rog, trei. Dar ştiu pe cineva în care pot avea încredere. 
ştiu pe cineva care vede. Mergeţi întâi la el şi pe urmă... dacă el mă 
asigură că totul e în regulă cu voi, o să merg pe mâna lui şi-o să vă 
sprijin. Cât priveşte celelalte cuiburi, nu pot să promit nimic. 

Enguerrand se lumină la faţă, vizibil uşurat. 

— Mulţumim. E mai mult decât speram. şi cum o să ajungem 
la această... persoană de încredere? 

Ulrika făcu un semn peste umăr către santinela cu pistol- 
mitralieră. 

— O să vă conducă Bjorn. El ştie drumul, că m-a mai însoţit 
de câteva ori. 

Ceva mai încolo, pe podeaua de mozaic lustruit, se afla un 
chepeng. Ulrika îl deschise, dezvăluind intrarea într-un puț 
întunecos. Pe una dintre laturile puţului era înfipt în zidărie un 
şir de scoabe groase, din oţel. Bjorn puse arma în spinare, pe o 
curea, şi cobori pe scoabe ca pe o scară. O'Blivion căută în buzunar 
după o lanternă. Ulrika ridică mâna prevenitor. 

-O să vă fie mai bine fără lumină acolo jos, Templierilor. Pe 
tărâmul nostru trăiesc multe fiinţe şi prea puţine dintre ele sunt 
prietenoase. 

Mormăind, părintele se supuse şi aşeză lanterna înapoi în 
buzunar, după care cobori pe urmele lui Bjorn. Olivier îl urmă. 
Înainte să coboare, Enguerrand se întoarse către Cârtiţă. În ochi 
avea un licăr de veselie. 

— Dacă spui că n-ai prea mare încredere în noi, cum se face că 
ne laşi să intrăm cu arme pe tărâmul Poporului Ascuns? 

şefa cuibului clătină din cap imperceptibil. 

-S-ar putea să vă trebuiască mai repede decât îţi închipui. 

Trezorierul zâmbi ca pentru el şi cobori pe urmele celorlalţi, 
în beznă. 

BONUS 


ÎIncepuse să se întunece când Maria Alonzo se apropie din 
nou de parcul cu desişuri de banian aclimatizat. Pe cer, nuanțele 
roşiatice erau înlocuite de tonuri de violet şi indigo, iar pe fațadele 
clădirilor din centrul Philadelphiei se aprindeau firme luminoase 
şi reclame animate. 

Pe trotuar, lângă chioşcul de ziare, o aştepta Murdoch, cu o 
jumătate din franzelă înfiptă într-un buzunar al sacoului. şervetul 
de hârtie în care era înfăşurată pâinea atârna afară. 

Maria parcă şi cobori din maşină, apoi luă un pachet din 
portbagaj. 

- Te-ai şi întors? 

ÎI privi, de la părul năclăit şi faţa bărboasă la pantofii prăfuiţi 
şi scâlciaţi. Trebuia să-şi amintească bine în ce hal decăzuse fostul 
consultant software ca să se poată stăpâni şi să nu-l ia la pumni. 

- Cum a fost interviul? 

Femeia se gândi un moment. 

— Am trecut şi prin situaţii mai grele... 

- A, bun! 

- Dar lista e foarte scurtă. 

Murdoch deschisese gura ca să spună ceva, dar se răzgândi 
şi o închise la loc. 

— E acolo, la Embers, unu’ tuns scurt care o să vrea să mă 
găsească. Atunci când o să-şi revină, cel puţin... 

Consultantul ridică din sprâncene şi dădu din cap. Pe 
laptopul înnodat la gât îi clipeau câteva luminiţe minuscule. 

— Asta îmi aminteşte de ceva, continuă Maria. 

Căută în buzunarul jachetei şi scoase peticul de hârtie maro 
pe care Murdoch i-l dăduse cu o oră mai devreme. 

— Ar trebui să-ţi vâr asta undeva, fără vaselină. Ce-a fost în 
capul tău când m-ai trimis să caut un post la asemenea oameni? 

Bărbatul dădu din mâini, privind cu un aer nesigur când în 
ochii Mariei, când la biletul dintre degetele ei. 

- Cum să-ţi spun... M-am gândit că acolo, la agenţie, v-au 
pregătit în tot felul de domenii: arte marţiale, tir cu arme de foc, 
diverse alte tehnici, şi ai putea să lucrezi ca gardă de corp. 

Maria închise ochii un moment, apoi îi redeschise şi îl privi 
cu milă. 

- Ca gardă de corp la nişte traficanţi de droguri? Nathaniel, 
agenţia în care am lucrat caută sistematic asemenea oameni. Sau, 
în fine, înainte să se desființeze, îi căuta. De obicei, îi găsea în saci 
de plastic, făcuţi pachet în câte un portbagaj. 

— Am zis că nu sunt sigur că o să-ţi placă... 

Femeia dădu ochii peste cap. 

-Nu de plăcut e vorba. Dacă ar fi aflat cu ce mă ocup — cu ce m- 
am ocupat până ieri — ar fi fost îndreptăţiţi să creadă că eram un 
agent sub acoperire care încerca să se infiltreze în organizaţia lor. Ai 
cea mai vagă idee ce mi-ar fi făcut când ar fi aflat? 

— Te-ar fi împachetat într-un sac de plastic şi te-ar fi lăsat 
într-un portbagaj? 

Maria făcu o grimasă acră. 

~ Foarte amuzant, Nat, băiete. Ar trebui să ai o emisiune a ta, 
la televizor. Chestia cu plasticul şi cu portbagajul e modul lor de 
a avea grijă de afaceri. Dar când un agent sub acoperire se 
infiltrează în treburile lor, au tendinţa să ia asta foarte personal. 
Am văzut rezultatele, şi nu vrei să ştii cum arată. 

Murdoch se schimbă la faţă. Într-un fel, Mariei îi păru rău 
pentru el. 

— OK, am înţeles. Tu eşti cu programele, iar lumea reală e 
ceva care li se întâmplă altora. 

— Am încercat să-ţi fac la rândul meu o favoare pentru că ai 
fost amabilă cu mine, zise bărbatul pe un ton amărât. 

-M-am fofilat până la urmă, continuă Maria. Le-am povestit 
că am copii de crescut şi că programul de lucru de la 

Embers îmi strică orele când fac lecții cu ei şi când îi duc la 
plimbare. 

Consultantul o privi neîncrezător. 

— După ce ai dat cu ei de pământ la interviu...? 

- ştiai cum sunt interviurile?! 

— Doar nu crezi că eşti prima persoană pe care am trimis-o să 
lucreze pentru Levcenko? 

Femeia lăsă pachetul din mână şi-l înşfăcă pe consultant de 
reverele soioase. 

— Băi, şobolanule! 

- Eşti prima care se întoarce de la interviu pe picioarele ei, 
chiţăi Murdoch speriat. Asta vroiam să te întreb: după ce ai dat 
cu ei de pământ, te-au mai crezut că eşti mamă devotată şi că-ţi 
creşti copiii? 

Maria luă pachetul de pe trotuar. 

- Chiar sunt o mamă devotată şi chiar mă ocup de creşterea 
copiilor mei, dacă vrei să ştii. Dacă m-au crezut sau nu, e problema 
lor. Oricum, trebuia să plec de acolo înainte să-şi pună prea multe 
întrebări în legătură cu mine, şi în mod cert înainte să afle 
răspunsurile. Mai ales că lui Levcenko i-a plăcut cum m-am 
descurcat la interviu. 

- şi-atunci de ce n-ai păstrat postul? 

Femeia clătină din cap, zâmbind ca pentru sine. 

- Mi-am petrecut ani de zile conducând echipe care să-i 
investigheze pe unii ca Levcenko şi să-i bage la răcoare, iar acum 
vrei să-ncasez gloanţe ca să-i apăr pielea unuia de teapa lui? În 
fine, ce-a fost, a fost. Mi-a dat ceva, un fel de bonus, sau un avans 
de plată pentru cazul când aş vrea să mă întorc. 

Ochii îi sclipiră jucăuş. 

- Din bonus ţi-am luat şi ţie ceva: un sac de dormit din 
GoreTex. E uşor, e călduros şi e bleu-marine, ca să se asorteze cu 
costumul. 

Li întinse pachetul şi dădu să plece. 

-Stai puţin, zise Murdoch. 

Căută în buzunare şi îi oferi o notiţă scrisă cu marker albastru 
pe o fâşie ruptă chiar din şervetul de hârtie în care fusese înfăşurată 
franzela. Maria îl privi lung, luă fâșia şi citi notiţa cu atenţie. 

— Asta ce mai e? Încă un traficant de droguri? 

Murdoch clătină din cap. 

— Nu. O orbitală. 


E DESUBTURI 


La capătul de jos al şirului de scoabe ajunseră într-un tunel 
cufundat în beznă deplină. Aerul era răcoros şi destul de proaspăt, 
iar în tunel se simţea un curent slab. Enguerrand privi în toate 
părţile dar, cu excepţia unui dreptunghi palid de lumină electrică 
aflat departe, deasupra lor, nu izbuti să zărească nimic. O'Blivion 
nici nu se osteni. Apelă din meniuri un program de grafică, iar 
acesta îi transformă inputul vizual, amplificând marginile şi 
muchiile şi atenuând culorile. Din noua perspectivă, tunelul 
deveni o feerie geometrică în tonuri de gri, cu linii negre precise 
care delimitau un snop de ţevi şi conducte. 

Enguerrand, Olivier şi călăuza lor îmblănită se transforma- 
seră în schiţe în cărbune, cu haşururi şi umbre. Trezorierul îşi 
puse casca pe cap. 

— Vezi ceva? 

Enguerrand făcu un semn către vizieră. 

- Casca are şi receptori în infraroşu, aşa că măcar vă văd pe 
voi şi ţevile de apă caldă. 

Părintele încuviinţă din cap. 

- Eu le-aş mulţumi încă o dată canalelor muzicale. 

— De ce? Ai primit vreun premiu? ţi-ai scos album? 

O'Blivion se prefăcu că nu sesizase ironia. 

— Nu încă. Dar sunt pe lume atâţia puştani crescuţi cu canale 
de muzică şi atunci când se duc la concerte vor aşa mult să caşte 
gura tot la grafici spectaculoase, încât DatArmageddon 


129 


130 Florin Piiea 


s-a îndurat de ei şi-a scos nişte wetware pentru modificarea 
inputului vizual. Unul dintre filtre e pentru viziune de noapte, 
muchii şi margini. Acum vă văd de parcă v-ar fi schiţat simul ăla, 
Piranesi. 

Bjorn îl atinse uşor pe umăr pe părinte, apoi făcu semn din 
cap către tunel. 

— Mergem imediat, spuse O'Blivion. 

Scoase din buzunarul jachetei zdrenţuite sprayul cu vopsea 
şi împroşcă pe peretele curbat, placat cu gresie: SHOOT 2 KILL 
KICKS ASS. 

-Ce naiba faci? se enervă Bjorn. Nu te-ai prins că pe tuneluri 
nu sunt graffiti? 

- E păcat să nu fie, răspunse părintele admirându-şi caligrafia 
fosforescentă. 

Ceea ce păruse o pată de igrasie ceva mai sus pe peretele 
concav se mişcă, la început imperceptibil, apoi ondulă încet, 
pulsând, şi coborî peste plăcile de gresie dreptunghiulare. Pata 
întunecată se prelinse până la inscripţie, trimise pseudopode 
împrejur, după care se târî peste literele inegale, scurse, şi în urma 
ei peretele rămase la fel de curat ca la început. După ce nu se mai 
văzu nici fărâmă de inscripţie, pata se căţără înapoi de unde venise, 
aproape de tavan. Templierii o priviră lung. 

- De-asta nu sunt graffiti, zise Cârtiţa în chip de explicaţie. 

O'Blivion ridică din umeri şi puse sprayul înapoi în buzunar. 

— Asta e, măcar am încercat. Hai. 

Cu pistolul-mitralieră legănându-i-se pe spate încoace şi 
încolo, Bjorn porni de-a lungul tunelului, iar Templierii îl urmară. 
Prin spaţiul acela tubular, paşii lor stârneau ecouri. 

- Ce tuneluri sunt astea? îl întrebă Olivier. 

Cârtiţa întinse o mână îmblănită, cu gheare, şi mângâie uşurel 
peretele curbat. Undeva, mult în faţa lor, se vedea o lumină palidă. 

— Asta prin care mergem a fost de canalizare, dar Poporul 
Ascuns l-a recondiționat, explică Bjorn. Au mai fost şi tuneluri de 
metrou, pasaje subterane... Pe lângă toate astea, am săpat şi noi 
tunelurile noastre. Săpatul, reparaţiile şi consolidările nu se opresc 
niciodată. 

Novicele încuviinţă din cap cu un aer gânditor. 

- De când am venit în America am petrecut destul timp prin 
subsoluri şi tuneluri, zise el ca pentru sine. 

- Două-trei zile? se interesă Cârtiţa. 

- Practic, şase ani, cu excepţia unor scurte intervale când 
ieşeam după mâncare sau ne mutam dintr-un adăpost în altul. 
Deşi jos, aici, e greu să numeri zilele şi nopţile. Dar au fost ceva 
mai bine de şase ani... 

Bjorn îl bătu uşurel pe umăr. 

— Parcă ai fi de-ai noştri. De ce te ascundeai? 

Olivier făcu o grimasă. Un zâmbet scurt, lipsit de veselie. 

— De ce nu ne ascundeam? La început a fost Războiul Orbital. 
Pe urmă Al Doilea Război Civil. Acum e prăpădul ăsta cu 
necrosofturile. Când toţi care zboară pe deasupra cu avioane sau 
elicoptere îţi aruncă în cap tot felul de rachete şi de bombe, e cam 
greu de deosebit care e duşmanul. şi, în plus, sora mea a fost 
blestemată, aşa că multă vreme s-a ascuns şi ea. 

- Cine a blestemat-o? Un Necromant? 

-O programatoare. 

Ajunseră la o porţiune unde un alt tunel se intersecta cu al 
lor în unghi drept. Bjorn se opri, adulmecând. După un timp, 
înaintă cu precauţie până la colţ, privi în stânga şi în dreapta şi 
adulmecă din nou. Într-un târziu, le făcu semn să-l urmeze şi coti 
pe tunelul din dreapta. 

— Dacă aţi recondiționat tunelurile astea, ce se întâmplă cu 
apele menajere? întrebă Olivier. 

— Ce să se întâmple? făcu Bjorn. Canalizarea a fost proiectată 
la dimensiunile astea pe vremea când Gangland se numea altfel, 
iar în oraş locuiau milioane de oameni. Acum nu cred să mai fie 
nici cinci mii, aşa că apele menajere pot să circule pe conducte 
mai mici, cum e asta. 

Făcu semn către o conductă groasă cât el care se întindea de- 
a lungul tunelului, sprijinită din loc în loc pe suporturi metalice. 
Deasupra ei, susţinute de scoabe înfipte în perete, treceau câteva 
conducte mai subţiri, unele învelite în material termoizolant, altele 
acoperite cu un strat uniform de vopsea. 

— Tunelurile le-am golit, le-am spălat, le-am dezinfectat, le- 
am ventilat, le-am placat din nou cu gresie. Acum am tras pe-aici 
conducte de încălzire, ţevi de apă caldă şi rece, tot ce trebuie. Am 
luat problema-n mână la modul serios, cum s-ar zice. 

— Parcă sora ta îţi spunea tot ce aveai nevoie să ştii, interveni 
O'Blivion din spatele lor. Mă mir că nu ne dai şi nişte hărţi 3D ale 
subteranelor. 

- N-am mai văzut-o de azi-dimineaţă, răspunse Olivier. 

-Cu hărţile, fie ele 3D sau nu, i-ar fi destul de greu, completă 
Cârtiţa. Întâi, pentru că după acordul orbital toate datele despre 
Gangland au fost clasificate, şi în al doilea rând pentru că avem şi 
noi oamenii noştri care caută şi distrug toate informaţiile din 
ciberspaţiu care se referă la tărâmul nostru. 

— şi voi cum vă descurcaţi? 

— Parcurgem tunelurile cu piciorul şi le învăţăm. Nu scriem 
despre asta, nu facem fotografii, nu întocmim hărţi. Oricum, tot 
ce are formă digitală se scurge şi se răspândeşte în reţea mai 
devreme sau mai târziu, aşa că singurele hărţi ale subteranelor 
din Gangland se află în mintea noastră. 

-şi nu pătrunde nimeni acolo? zise părintele. 

Bjorn clătină din cap, cu un aer sceptic. 

-Nu prea îmi dau seama cum. Poporul Ascuns nu foloseşte 
interfeţe neurale. 

— Atunci... 

Replica lui O'Blivion fu întreruptă de o formă întunecată care 
sări în mijlocul lor. Într-o clipită, Olivier se lăsă la podea şi se 
rostogoli sub snopul de conducte metalice, iar Enguerrand şi 
O'Blivion traseră săbiile din teci. 

Creatura era mare cam cât un Dobermann, scheletică şi agilă. 
Sări pe conducte, de acolo pe peretele opus, apoi cu toate cele 
patru picioare pe pieptul trezorierului. Enguerrand căzu grămadă, 
cu creatura peste el. Se zbătu, căutând s-o dea jos, în vreme ce 
fălcile ei îi clănțăneau cu furie la câţiva centimetri de viziera căştii. 
Cu un efort, o împinse în perete, după care se ridică într-un 
genunchi, dar creatura îl înhăţă de mânecă şi-l scutură, cât pe ce 
să-i smulgă braţul din umăr. 

O'Blivion o lovi de câteva ori cu sabia scurtă, făcând să-i 
zboare scântei din spinare. Bestia nu se sinchisi. Dădu să-i apuce 
mai bine antebraţul trezorierului, dar acesta îşi trase mâna înapoi. 
O'Blivion îi înfipse creaturii sabia printre coaste. 

O jerbă de scântei lumină tunelul pentru o clipă. Creatura 
dădu să se întoarcă spre părinte, iar acesta abia izbuti să-şi scoată 
wakizashi dintre coastele ei. Din rană ţâşni un fluid albastru palid, 
fluorescent, care împroşcă pereţii. 

Bestia deschise fălcile într-o sfidare mută şi încercă să se 
repeadă asupra lui O'Blivion. Cu amândouă mâinile, părintele îi 
înfipse sabia în gura larg deschisă. Apoi, Enguerrand o izbi 


GANGLAND 133 


năprasnic în spate cu paloşul ceramic şi-i frânse şira spinării. 
O'Blivion trase sabia şi, dintr-o răsucire, decapită creatura. Capul 
zbură cât colo şi se izbi de perete, apoi căzu peste conducte, iscând 
un zăngănit metalic, iar trupul rămase zvâcnind pe podea, în timp 
ce lichidul albastru ţâşnea din el în jeturi. 

Părintele descrise un arc cu sabia prin aer, şterse lama cu o 
mişcare rituală, apoi puse wakizashi înapoi în teacă. Olivier ieşi 
din ascunzătoare. 

- Ce pana mea a fost asta? întrebă O'Blivion. 

Se aplecară ca să examineze rămăşiţele creaturii. Trupul 
fusese învelit într-o carcasă moale, subţire, flexibilă, cu aspect 
aproape organic, prin care se vedeau ieşind din răni câteva coaste 
din material compozit, tuburi transparente şi tendoane din fibră 
de carbon. Membrele se terminau cu perniţe de pâslă printre care 
sclipeau gheare din oţel cu seraţii. 

— Ne-a avertizat Ulrika de cum am venit că s-ar putea să avem 
nevoie de arme, zise trezorierul cu voce scăzută. 

- Oricum, sigur nu e o creaţie Genentech, spuse părintele 
uitându-se la fălcile disproporţionate ale bestiei. Aia se orientează 
de obicei către un aspect adorabil sau măcar agreabil când 
proiectează creaturi. Chiar mă întreb cine o fi proiectat urâţenia 
asta. 

- N-a fost proiectată, interveni Bjorn cu jumătate de gură. A 
evoluat. 

Templierii se întoarseră spre el. 

- Cum adică a evoluat? făcu O'Blivion. 

— Din câte ştiu, evouţia are numai două versiuni, zise 
Enguerrand. Una e cea biologică, strămoşească, iar cealaltă e în 
format electronic şi are loc în ciberspaţiu. Câteva din implanturile 
părintelui, spre exemplu, au circuite evoluate, nu proiectate. Or, 
creatura asta care ne-a atacat nu ţine de nici una dintre versiuni. 

- Nici n-am spus că ar ţine de ele, răspunse Bjorn. 

O'Blivion scoase din mânecă briceagul Smith & Wesson şi 
tăie carcasa de pe trupul înţepenit, apoi o îndepărtă şi dădu la 
iveală sistemele din interior. Aprinse lanterna şi lumină cu ea 
coloana vertebrală fracturată. Vertebrele păreau făcute din cermet, 
dar în acelaşi timp aveau un aspect poros, coralier, ca şi când ar fi 
fost crescute, nu turnate. 

- Nu se vede nici o siglă, nici un număr de serie, nici un cod 
de bare, spuse el, ştergându-se pe mâini de fluidul albastru al 


154 Florin Piiea 


creaturii. Chiar dacă a apărut prin evoluţie digitală, n-a fost 
fabricat de nici o firmă. De unde vine? 

Bjorn zâmbi, parcă uşor jenat. 

- Nu e obligatoriu ca evoluţia digitală să aibă loc sub control 
uman. Sau ca rezultatele ei să apară numai în ciberspaţiu. 

Părintele pufni, exasperat. 

— Uite ce e, chestia asta a fost cât pe-aci să ne vină de hac. N-am 
nici un chef să dăm peste o gaşcă-ntreagă şi să ne facă zdrenţe numai 
pentru că tu vrei la ora asta să vorbeşti în dodii. Zi o dată ce-i cu 
bestia şi de unde-a venit până nu mă dau jos la tine. 

Enguerrand îl trase de mânecă, iar O'Blivion se potoli. 

- Avem microzoare peste tot în tuneluri, zise Cârtiţa. Ele 
curăţă murdăria, purifică aerul şi păstrează pereţii curaţi, cum aţi 
văzut. 

Părintele încuviinţă din cap. 

- Tot ele proiectează şi cresc creaturile astea care patrulează 
tunelurile, lichidează intruşii, prind şobolanii, repară instalaţiile 
şi vopsesc ţevăria. 

-Cum naiba repară şi vopsesc cu labele astea? făcu părintele. 

Combinația de pâslă şi oţel serat îl pusese foarte tare pe 
gânduri, iar bezna dimprejurul lor părea să se fi umplut de 
ameninţări tăcute, aproape tangibile. 

- Fiecare e alcătuită altfel, explică Bjorn. Sunt de multe soiuri, 
au o mulţime de unelte încorporate şi uneori se luptă între ele. 
Rămăşiţele se folosesc pe urmă la construirea altor creaturi. 

- Ja stai puţin, zise Enguerrand. Pe voi cum de nu vă atacă? 

-Chiar aşa, întări O'Blivion. Când a tăbărât bestia pe noi, la 
tine nici nu s-a uitat. 

Bjorn ridică din umeri. 

- Avem şi noi microzoare simbiote. Se hrănesc cu bucățele 
de piele descuamată, cu fire de păr desprinse, cu praf, iar creaturile 
din tuneluri le simt şi ne lasă în pace. 

Părintele ridică din sprâncene. 

— Poate de-asta nu l-a atacat nici pe Olivier. Deşi... Dacă mă 
gândesc, poate că microzoarele au control şi asupra evoluţiei 
voastre. 

Cârtiţa zâmbi. Cu un aer conspirativ, îl bătu cu palma pe 
braţ pe O'Blivion. 

-Chiar şi dacă ar fi aşa, aş zice că până acum au făcut o treabă 
foarte bună. şi creează tot timpul chestii folositoare, ca să nu stăm 
precum celelalte triburi la mâna trusturilor orbitale. 

Trezorierul dădu din cap. 

-Nu m-ar mira să aflu că din când în când câte una din bestiile 
astea create prin evoluţie artificială ajunge în laboratoarele din 
Lagrange şi pe urmă se fabrică în serii mici şi se vinde pe bani 
grei. 

Cârtiţa îi ignoră remarca. 

- Hai să mergem mai departe, spuse Bjorn ridicându-se de 
lângă carcasa jupuită. Aproape am ajuns. 

Când Maria ajunse înapoi acasă, se înnoptase de-a binelea, iar 
pe trotuarele din suburbie se vedeau uneori oameni care-şi plimbau 
câinii. Lăsă maşina pe alee şi intră în casă. Se descălţă, luă nişte papuci 
de plastic cu perniţe de gel şi merse în baia de la parter. 

Se spălă bine pe mâini, se dezbrăcă şi îşi examină hainele — 
cam pătate de noroi în urma interviului — apoi făcu un duş. Când 
termină, se şterse bine cu un prosop roz, pufos, curăţă oglinda de 
condens şi îşi privi reflexia cu atenţie. Pe mâini, pe coate şi 
genunchi avea mici julituri, iar pe spate şi pe şoldul stâng era 
zgâriată. După cum o ustura pielea capului, probabil căpătase 
zgârieturi şi acolo când o trântise malacul cel alb de perete. 
Oricum, mare minune dacă albul n-avea să vorbească cu glas de 
soprană când avea să-şi revină în simţiri. 

Îşi diluă câţiva mililitri de betadină într-un pahar şi îşi 
dezinfectă cu mare grijă toate zgârieturile şi juliturile, strângând 
din dinţi când simţea usturime. În cele din urmă, îşi puse chiloţi 
curaţi şi se înfăşură în halatul grena de baie al lui Sam, imens, 
călduros şi care o făcea să se simtă mică şi protejată. 

Puse hainele grămadă în coşul cu rufe murdare, apoi îşi 
aminti de biletul pe care i-l dăduse Murdoch, aşa că scoase puţin 
blugii din coş şi recuperă biletul. 

Îşi uscă părul. 

Trecu prin bucătărie, unde în loc de cină îşi amestecă suc de 
portocale cu Stolichnaya într-un pahar-sondă, apoi urcă în 
dormitorul ei. 

Se întinse pe pat, direct peste cuvertura imitație de urs polar, 
şi se simţi tentată să adoarmă, pur şi simplu, şi să se trezească 
abia a doua zi. După câteva minute, însă, luă paharul de pe 
noptieră şi bău o înghiţitură rece, apoi încă una. Căpătase de la 
Sam obiceiul de a ţine votca în congelator. 

Când trecu de jumătatea paharului, iar usturimea 
zgârieturilor se estompase într-un fel de amorţeală plăcută, luă 
de lângă pat cablul de reţea şi îl conectă la mufa neurală. În minte 
îi înflori sigla AT&T, apoi i se desfăşură agenda cu panouri din 
lemn şi plăcuţe din alamă, dar Maria o împinse deoparte cu un 
gest hotărât, după care deschise în aer un meniu fluorescent şi 
apelă o tastatură virtuală. Formă adresa primită de la consultantul 
software şi sectoare de ciberspaţiu trecură în goană pe lângă ea, 
creându-i senzaţia vertiginoasă că se înălța la ceruri. 

Deasupra ei, parcă din neant, se deschise o trecere ca un iris. 
Fu absorbită. 

Ajunse pe o câmpie întinsă, cu ierburile şi arbuştii redaţi în 
detalii minuţioase, aproape obsesive. Undeva, la mare distanţă, 
se zăreau nişte munţi colorați într-o uşoară tentă de albastru din 
cauza depărtării. Pe cerul azuriu, ici şi colo, pluteau scame de 
nori. 

— Adorabil, nu-i aşa? Lui Teddy îi păcea foarte mult, şi mereu 
venea aici. 

Lângă Maria se ivise o femeie de treizeci şi ceva de ani, înaltă, 
cu părul de un blond închis şi ochi căprui, blânzi. 

- Da, e... E frumos, făcu Maria, luată cam pe nepregătite. 

— şi dumneata eşti...? reluă femeia. 

- Maria Conchita Alonzo. Inspector-şef. Am primit adresa 
dumneavoastră de la Nathaniel Murdoch, consultant software. 

Femeia clipi de câteva ori, căutând să-şi amintească. 

- A, sigur, zise ea după câteva momente. Un prieten al unui 
prieten. Da. Nathaniel Murdoch. Apropo, ce mai face domnul 
Murdoch? 

-Nu prea bine. Acum şase luni şi-a pierdut postul, şi de vreo 
patru luni doarme prin parcuri, în Philadelphia. 

— Teribil. Am vorbit cu el o singură dată, dar mi-a făcut o 
impresie bună. 

Maria zâmbi imperceptibil. 

— Şi mie, iniţial. 

Femeia ridică o sprânceană perfect pensată şi creionată. 

— Iniţial? 

— Are o manieră cel puţin ciudată de a înapoia o favoare, 
explică Maria. 

- Înţeleg... 

- Spre exemplu, mi-a dat adresa aceasta fără să-mi spună 
cum vă numiţi sau cu ce v-aş putea ajuta. Iar de ce s-a întâmplat 
la o adresă pe care mi-a dat-o mai devreme, în cursul zilei, nici nu 
vreau să-mi aduc aminte. 

Femeia cea înaltă păru uşor contrariată. 

- E drept că, în mediul nostru, nu prea ne facem cunoscut 
numele, şi cu atât mai puţin adresa privată din ciberspaţiu. 

Aruncă o privire împrejur. 

- Dumnezeu ştie cât îmi ia din puterea sistemelor de calcul 
menţinerea peisajelor preferate ale lui Teddy la asemenea 
rezoluţie. Nici nu vreau să mă gândesc ce s-ar întâmpla dacă ar 
da năvală aici o mulţime de nepoftiţi. Dar, trecând peste asta, am 
avut un motiv ca, la sfatul consilierului meu pentru relaţii cu 
publicul, să îi comunic adresa mea domnului Nathaniel Murdoch. 
La rândul său, acesta a dovedit discreţie şi profesionalism. 
Dumneata eşti prima persoană care m-a contactat în opt luni. Şi 
ai grad de inspector-şef... 

Maria încuviinţă din cap. 

~ Atunci... 

— Aţi putea, cel puţin, să-mi spuneţi cum vă numiţi? insistă 
Maria. Cum să vă spun? 

— „Doamnă” cred că e suficient, răspunse femeia, ridicând 
uşor din umeri. 

- Perfect, doamnă. Mi-am pierdut soţul în războiul vostru de 
independenţă. Acum stau singură în patul nostru. şi îi port halatul 
de baie. Şi îi beau votca. Şi îi simt lipsa. Cred că nu e ziua potrivită 
ca să fiu ţinută la distanţă cu asemenea răceală de o orbitală. 

Femeia clătină din cap. O boare de vânt îi legăna părul. 

- Îmi cer scuze. Pentru noi, orbitalii, păstrarea discreţiei este 
a doua natură. Dar am nevoie de ajutorul dumitale, pentru că şi 
eu am pierdut pe cineva. 

Maria încuviinţă, îndemnând-o, pe tăcute, să continue. 

— Cu şase ani în urmă, fiul meu, Teddy, a fost ademenit de o 
inteligenţă artificială şi a fugit din habitatul nostru. A ajuns pe 
Pământ, iar condiţiile de acolo fiind aşa haotice practic a dispărut. 

-Şi credeţi că mai poate fi găsit? 

- Sunt aproape sigură. L-am văzut în urmă cu mai bine de 
opt luni la o emisiune de ştiri. Arăta destul de schimbat, dar cred 
că el era. 

- În opt luni e posibil să fi plecat oriunde din locaţia unde l- 
aţi văzut la ştiri. 

Femeia schiţă un zâmbet trist. 

-Foarte puţin probabil. Ajunsese într-un teritoriu secret, păzit 
cu stricteţe. Gangland... 

Maria simţi că îi fugea pământul de sub picioare. 

— Nu numai că vreţi să găsesc pe cineva despre care nu ştiţi 
cu certitudine dacă mai e în viaţă şi care a dispărut de şase ani, 
dar mai vreţi şi să îl caut într-un teritoriu atât de secret încât nu i 
se recunoaşte existenţa și nu i se face cunoscută locaţia. Of, Santa 
Juanita, păzeşte-ne! La ce ştiri l-au dat? 

— Pe un canal multimedia criptat, din habitatul nostru. 

Pe moment, Maria se simţi ispitită să întrerupă convorbirea, 
să-l caute pe Levcenko şi să accepte să-i fie gardă de corp. Acum, 
părea o slujbă mult mai sigură şi mai ferită de riscuri. 

-Pentru ce nu l-aţi recuperat atunci, imediat după aterizare? 

Orbitala se întristă. 

— În habitatul nostru sunt reguli foarte stricte privitoare la 
evitarea contaminării, iar ex-Statele Unite se încadrau printre ţările 
cu un risc ridicat, aflate practic sub interdicţie. Abia recent au 
devenit disponibile noi generaţii de nanozoare simbiote care pot 
face sistemul imunitar uman mult mai eficient. Acum, indiferent 
cu ce ar fi contaminat Teddy, l-am putea vindeca, iar societatea 
de aici l-ar putea primi înapoi. 

Maria căută să gândească repede şi clar, furioasă că votca şi 
oboseala îi încetiniseră mintea. 

— Aveţi date despre el? Imagini, emisiunea de la ştiri, grupa 
de sânge, date genetice, modelul vaselor de sânge de pe retină, 
amprentele digitale? 

— Amprentele nu le am, spuse femeia. Celelalte informaţii 
am să ţi le trimit. 

— Aveţi adresa? 

Femeia schiţă un zâmbet plin de indulgență. 

— Ţi-am localizat şi analizat tot sistemul de acasă înainte să-ţi 
permit accesul în spaţiul meu privat, Maria. 

Fosta inspectoare făcu un efort să ignore tonul condescendent. 

— Şi încă ceva. Ca să-l caut, vreau să fiu plătită cu bani 
adevăraţi. Un avans suficient ca să-mi acopere cheltuielile de 
drum, şi o lichidare pe care o s-o discutăm la momentul potrivit. 

Pentru prima oară, orbitala păru cu adevărat şocată. 

— Au trecut mai bine de optzeci de ani de când unii ca Mar- 
lowe lucrau pe douăzeci şi cinci de dolari pe zi plus cheltuielile, 
insistă Maria Alonzo. şi, oricum, pe vremea aia douăzeci şi cinci 
de dolari însemnau cu totul altceva. Dacă e să plec de lângă copiii 
mei şi să vă caut fiul tocmai în Gangland, va trebui să mă plătiţi 
cu bani adevăraţi. 


a 


VĂZĂTORUL 


Conduşi de Bjorn, Templierii nimeriră printre şine ruginite 
într-un tunel de metrou abandonat. Urcară o scăriţă metalică de 
pe care, la cea mai mică atingere, vopseaua veche, umflată, cădea 
în solzi sfărâmicioşi, apoi ajunseră pe un peron, într-o staţie pustie. 
Trecură pe lângă un afiş pe jumătate sfâşiat care făcea reclamă la 
un film indian de pe vremea când programatorii din India încă 
mai împânzeau Coasta de Vest, cu mai bine de douăzeci de ani în 
urmă. 

Părintele se uită lung la actriţa de pe afiş, o frumuseţe delicată 
al cărei nume nu-i spunea nimic, după care, aproape cu părere de 
rău, împroşcă sub chipul fetei SURVIVAL OF THE SICKEST. 

Grăbi pasul ca să-i prindă din urmă pe ceilalţi. Urcară pe o 
scară rulantă înţepenită, printre cartoane şi pungi de plastic 
ferfeniţite, şi din când în când ghemotoace iuți de blană o luară la 
fugă din culcuşuri, ocolind cizmele Templierilor. 

Sus, la capătul scărilor, se vedea o lumină palidă. 

Într-un târziu, ajunseră acolo unde pe vremuri se aflaseră 
chioşcurile de bilete şi turnicheţii. Enguerrand îşi scoase casca. 
Lumina provenea de la câteva aeroterme aşezate împrejurul unui 
culcuş din cartoane şi haine vechi. lar pe cartoane, în genunchi, în 
poziţie de meditaţie, stătea un bărbat nebărbierit, cu părul lung şi 
slinos. Era îmbrăcat în câteva cămăşi cadrilate, puse de-a valma 
una peste alta, pe jumătate descheiate, şi în nişte blugi jerpeliţi. 
Avea ochii închişi. 

- V-am auzit venind, spuse el fără să deschidă ochii. 

O'Blivion schimbă o privire întrebătoare cu trezorierul. 

- Suntem... începu Enguerrand. 

- Sunteţi într-o situaţie disperată, îi tăie vorba celălalt. 
Suficient de disperată ca să cereţi ajutor până şi de la cei pe care- 
i dispreţuiţi cel mai mult. De la cei pe care-i numiţi Cârtițe. 

Pe buze îi flutură un zâmbet ironic. 

Templierii îl măsurară încă o dată din priviri, apoi îşi traseră 
câte un carton în apropierea aerotermelor şi se aşezară, punându- 
şi săbiile de-a curmezişul, pe genunchi. Olivier preferă să rămână 
în picioare. 

- Nu prea ne ajută dacă ne spui lucruri pe care le ştim deja, 
remarcă trezorierul, clătinând din cap. 

- Nu prea ne ajută dacă vorbim aşa, cu ochii închişi, zise 
părintele. 

Enguerrand se schimbă la faţă şi-i aruncă părintelui o privire 
neagră. O'Blivion înţelese într-un târziu ce gafă monumentală 
făcuse. 

Văzătorul era orb. 

- Atunci, încercă părintele să repare gafa, de ce ţii lumini 
aprinse pe-aici? 

Trezorierul se întunecă şi mai tare. Uneori, O'Blivion dovedea 
tot atât tact ca un elefant într-un magazin de porţelanuri. 

- Uite-aşa, zise Văzătorul, ca să se ştie că nu e sat fără câini. 

— Când am venit încoace, ne-am întâlnit cu o chestie, insistă 
părintele. 

Celălalt încuviinţă. 

- Mai vin şi pe-aici, uneori. Dar n-au reflexe destul de ra- 
pide. 

Olivier se aşeză şi el lângă Enguerrand şi îl privi cu atenţie 
pe pustnic. Era greu de spus în lumina caldă a aerotermelor, dar, 
judecând după înfăţişare, Văzătorul părea să fie trecut de treizeci 
de ani. 

— Ulrika... zise Bjorn. 

— Ulrika ar vrea să ştie ce e cu ei, şi dacă sunt periculoși, şi în 
ce măsură se poate încrede în ei, îl înterupse Văzătorul. Se poate 
încrede în ei în destul de mare măsură, pentru că ei au nevoie de 
sprijinul ei mult mai mult decât invers. 

Dădu încet din cap, ca şi când ar fi ascultat o voce îndepărtată, 
auzită numai de el. 

— Dar probabil ştie deja asta. 

O'Blivion se uită cu înţeles la Enguerrand, iar acesta ridică 
resemnat dintr-o sprânceană. 

- Sunt periculoşi, reluă Văzătorul, pentru că sunt strânşi cu 
ușa. Probabil că şi Ulrika, în situaţia lor, ar deveni mult mai 
periculoasă decât e acum, sau decât îşi închipuie că poate fi. 

Îşi frecă uşurel palmele pe genunchi, peste țesătura soioasă a 
blugilor. Imperceptibil, cale de un milimetru, încoace şi încolo. 

-Dar nu sunt periculoşi pentru ea, ori pentru Poporul Ascuns, 
dacă de asta se teme, completă el. 

Pleoapele îi tremurară. Văzătorul înclină capul într-o parte, 
ca şi când ar fi ascultat cu mare atenţie. 

-Tar ce e cu ei... 

Surâse. 

- Au pornit ca să împlinească ceva neînchipuit de greu şi nu 
şi-au dat seama ce-i aşteaptă... Iar unul dintre ei... 

Întoarse faţa cu pleoape tremurânde către ei, ca şi când i-ar fi 
privit pe rând pe fiecare. Enguerrand tresări uşor şi se uită în altă 
parte. 

- Unul dintre ei are planuri secrete, ca nişte roţi rotind alte 
roţi, în gânduri de trei ori ascunse. Planuri pe care nu şi le-a 
mărturisit nici sieşi, necum celorlalţi doi. 

Templierii lăsară privirile în pământ. Cumva, aerul de lângă 
aeroterme părea să fi devenit dintr-o dată mult mai fierbinte. 

— Dar să-i zici Ulrikăi, spuse Văzătorul, că planuri de trădare 
şi nimicire a Poporului Ascuns n-au urzit. 

Bjorn încuviinţă din cap. 

- Deocamdată... 


Acel „Deocamdată...” pluti ca o ameninţare asupra 
Templierilor tot drumul de întoarcere. Acuzaţia implicită a 

Văzătorului le stricase cheful de conversaţie, iar părintele O'Blivion 
nici măcar nu mai încercă să împroaşte inscripţii pe pereţi. Într-un 
târziu, urcară pe rând şirul de scoabe metalice şi ajunseră înapoi în 
centrala termică unde se despărţiseră de Ulrika. 

Faţă de tunelurile din care veneau, în centrală părea aproape 
cald, iar lumina îi orbea. 

Dar încăperea era destul de aglomerată. 

Imprejurul chepengului, la oarecare distanţă, îi aşteptau cam 
două duzini de Cârtiţe. Unele sure, altele aproape albe, 

câteva tărcate ca nişte pisici. Aproape toate purtau coliere 
din colţi şi gheare, iar părintele recunoscu într-o amuletă de la 
gâtul unei Cârtiţe bătrâne o gheară de oţel cu seraţii precum cele 
ale bestiei care îi atacase în tunel. 

Se aşezară pe o băncuţă, cu Olivier între ei. Bjorn merse lângă 
Ulrika, îi puse mâna pe braţ şi începu să-i relateze ceva în şoaptă, 
la ureche. şefa de cuib încuviinţă de câteva ori din cap, fără să 
vorbească. 

Părintele se uită chiorâş la becurile de deasupra. 

— Dacă ştiam, mi-aş fi luat nişte ochelari de soare, zise el cu 
voce scăzută. 

- Bani aruncaţi, răspunse trezorierul. N-am pomenit pereche 
de ochelari care să te ţină mai mult de două zile. 

Cârtiţa care purta la gât gheara de oţel îşi drese glasul, iar 
celelalte îşi dădură una alteia coate şi încetară discuţiile şoptite. 

— Vă mulţumim că aţi venit... 

- Mulţumim de invitaţie, spuse O'Blivion. 

Cârtiţa îl săgetă cu o privire plină de dispreţ. 

— Vă mulţumim că aţi venit la chemarea Ulrikăi, conducători 
ai Poporului Ascuns. După cum vedeţi, în cuibul ei au ajuns câţiva 
dintre prigonitorii noştri de la suprafaţă. 

Olivier se încruntă. Nu sosise în Gangland decât de câteva 
zile şi în acest timp nu prigonise pe nimeni, sub nici o formă. 

-Mai mult, Ulrika ne spune că au nevoie de ajutorul nostru. 

Cârtiţele se foiră, agitate. 

- Toţi cei de la suprafaţă au nevoie de ajutorul nostru, zi de 
zi, insistă Cârtiţa, pentru că toţi au nevoie de apă. Nimeni n-ar 
recunoaşte acest lucru în afară de prietenii noştri dintotdeauna, 
Degetele Verzi, dar asta nu face nevoia tuturor mai puţin reală. 

Dădu din cap de câteva ori, măsurându-i cu privirea pe 
Templieri. 

- Dar prigonitorii aceştia nu au nevoie numai de apă. Au 
nevoie să ne riscăm vieţile ca să recâştigăm ceea ce au pierdut ei 
prin nesăbuinţă. 

- De fapt... încercă Enguerrand să-i explice, dar, cu o privire 
rece, Cârtiţa făcu să-i rămână explicaţia în gât. 

— Au nevoie să purtăm un război care nu e al nostru, pentru 
un scop care nu e al nostru. 

Făcu un gest cu palma deschisă către celelalte Cârtiţe din 
încăpere. 

- Au nevoie să scoată castanele din foc cu mâna noastră. 

Creaturile îmblănite se foiră din nou, indignate. Enguerrand 
bănuia în sinea lui că nici una dintre ele nu mâncase vreodată 
castane coapte. 

— Şi dacă nevoia lor e atât de mare, continuă Cârtiţa, aş vrea 
să-i întreb de ce nu i-a împins în calea noastră când am drenat 
tunelurile? Ori când am dat piept cu inundația din primăvară? 
Sau când ne-am războit cu Surorile Sorţii? 

Aprobări din ce în ce mai zgomotoase îi însoţiră fiecare dintre 
întrebări. Cârtiţele începură să-şi agite ţepuşele şi toiegele. 

- Dacă-i întrebaţi de toate astea, mai mult ca sigur că nici n- 
au auzit de marile încercări prin care am trecut în ultimul timp. Și 
asta pentru că Poporul Ascuns îşi rezolvă singur problemele. Ce 
se întâmplă sub pământ, rămâne sub pământ. 

Se întoarse spre Templieri şi întinse toiagul sculptat, într-un 
gest acuzator. 

-Şi ce se întâmplă la suprafaţă, la suprafaţă să rămână! 

O'Blivion se uită cruciş la capătul toiagului, care i se oprise, 
tremurând uşor, la câţiva centimetri de figură. După câteva clipe, 
bătrâna Cârtiţă puse toiagul înapoi în podea şi se îndreptă anevoie 
spre bancheta de unde se ridicase. 

-Şi ce-am avea de câştigat? ridică glasul o Cârtiţă din stânga 
lui Enguerrand. Că, de pierdut, e foarte clar că am avea, şi încă 
foarte mult! 

O altă Cârtiţă se ridică, una neagră şi spătoasă, mai înaltă cu 
o jumătate de cap decât cea care le vorbise. 

— Ar fi o nebunie să luptăm în acest război al clanurilor de la 
suprafaţă, chiar dacă am avea de câştigat, zise ea cu glas puternic. 

Rumoarea se potoli treptat. 

- Nu cunoaştem terenul de la suprafaţă. Nu ştim cum să 
luptăm acolo. E prea multă lumină şi nu ne putem ascunde. Nu 
ştim ce aliaţi ar putea aduce Greii în acest război. 

Se cutremură. 

— Şi, chiar şi fără aliaţi, Greii ar fi redutabili în câmp deschis, 
cu fiarele grozave pe care le călăresc. 

Se întoarse către Templieri şi deschise braţele, jumătate a 
neputinţă, jumătate a triumf. 

— Nu e terenul nostru, nu sunt armele noastre, aşa că n-are 
cum să fie războiul nostru. 

Se aşeză la loc. De lângă ea se ridică o Cârtiţă rotofeie, tărcată. 

— Ulrika spunea că vor o alianţă. Ce alianţă? Că nu mai sunt 
Templieri! Alianţă cu doi săbieri rămaşi de izbelişte şi cu 
aschimodia asta mică? 

Olivier îi aruncă o privire duşmănoasă pe sub sprâncene. 

— Cu ce-o să ne ajute ăştia trei când o să ne fugărească Greii? 

Celelalte Cârtiţe o aprobară zgomotos. 

- Cu ce o să vă ajute atitudinea asta când Greii o să 
stăpânească Gangland, iar toţi clienţii voştri plătitori o să fie oale 
şi ulcele? întrebă Enguerrand. 

Se ridicase în picioare, dominându-i pe toţi cu înălţimea, iar 
Cârtiţa tărcată făcu doi paşi îndărăt şi se aşeză pe banchetă fără să 
mai sufle o vorbă. 

- Nu am nevoie de ajutorul vostru numai ca să recâştig 
Regatul Ierusalimului pentru Ordinul Templierilor — atât cât a 
mai rămas. Am nevoie de ajutorul vostru în primul rând ca să 
opresc extinderea Greilor. Pentru că extinderea asta ne ameninţă 
pe toţi deopotrivă, chiar dacă nu ne distruge pe toţi deodată. 

Se uită cu insistenţă la Cârtiţa cea bătrână care mai devreme 
gesticulase cu toiagul. 

- Am nevoie să scoateţi din foc castanele voastre, că de ale 
Ordinului o să ne ocupăm noi. 

ÎI privi apoi pe cel din stânga. 

— Aţi avea de câştigat o nouă situaţie, în care să vi se acorde 
respectul pe care-l doriţi şi la care aveţi tot dreptul. 

Se întoarse spre Cârtiţa neagră şi spătoasă. 

- De luptat o să luptaţi unde şi cum vă pricepeţi mai bine. Ar 
fi o nesăbuinţă să vă cer să luptaţi în câmp deschis, şi n-am să v-o 
cer niciodată. 

O privi în cele din urmă pe Cârtiţa tărcată. 

- Dacă-mi duc planurile la îndeplinire, alianţa va fi mai mare 
şi mai puternică decât ai putea bănui. Iar Greii vor fi singuri. 

Le lăsă câteva clipe să-i înţeleagă bine spusele. 

— Iar după aceea, reluă trezorierul, vă dau cuvântul meu că 
veţi fi întotdeauna bineveniţi în Templu. Pentru mine, îndatorirea 
de ospitalitate a Cavalerilor Templieri nu este o vorbă în vânt. 

Se aşeză la loc. Cârtiţele începură să dezbată în şoaptă, 
atingându-se din când în când pe braţ ori bătându-se uşurel una 
pe alta pe umăr. 

O'Blivion clipi de câteva ori şi îşi înăbuşi un căscat. Lumina 
intensă a becurilor cu vapori de mercur începuse să-l obosească. 

După aproape un sfert de oră, în care Templierii amorţiseră 
şezând pe banchetă, Cârtiţa cea bătrână se ridică din nou şi îşi 
drese glasul. 

Discuţiile şoptite se opriră, una câte una. 

- şefii de cuib au luat o hotărâre, anunţă Cârtiţa. 

Enguerrand şi O'Blivion încuviinţară din cap, plini de interes. 

- Poate nu hotărârea pe care aş fi recomandat-o, dar o hotărâre 
pe care o va urma întreg Poporul Ascuns. 

Cârtiţa se apropie de ei un pas, apoi încă unul, sprijinindu-se 
în toiagul sculptat. 

- Vă vom ajuta în acest război, anunţă ea solemn. Vom lupta 
împotriva Greilor. 

Făcu o pauză şi îşi drese vocea. 

- Însă numai dacă vor lupta împotriva lor şi Degetele Verzi. 


PAS CU PAS 


Maria se lipi de Sam şi îl lăsă să îi cuprindă talia cu brațul. 
Petrecuse atâtea zile pe drumuri, la croitor, făcuse atâtea probe 
pentru rochie, ca totul să fie perfect la balul absolvirii, iar acum 
avea aşa o stare plăcută când se lăsa învăluită în braţele lui uriaşe şi 
purtată pe ringul de dans, în sala de festivități. Sam mirosea atât de 
bine, şi era îmbrăcat în costumul acela alb, aşa de elegant. O ţinea 
în braţe cu delicateţe, o făcea să se simtă fragilă, prețioasă... 

Se roteau în paşi de vals, ceea ce era puţin ciudat pentru balul 
acela, unde mai degrabă s-ar fi aşteptat să-i vadă pe DJ-ii liceului 
cu platanele şi mixajele lor. Mai repede, din ce în ce mai repede, şi 
lumea parcă se învârtea şi ea împrejurul lor, nebună, ameţitoare... 

Ameţitoare... 

Ameţită, Maria întredeschise ochii. Aţipise aşa cum se 
întinsese pe pat, în halatul de baie şi cu veioza aprinsă. Se ridică 
în capul oaselor, căscă şi se frecă la ochi. 

Îşi desprinse cablul de reţea din mufa neurală, îl acoperi cu 
capacul de pe noptieră, apoi merse la şifonier ca să-şi ia o cămaşă 
de noapte. Sam alesese un model ale cărui uşi erau placate cu 
oglinzi de sus până jos, şi plasase strategic şifonierul în faţa patului. 
De aproape un an, în fiecare seară, Maria urmărise în lumea 
oglinzilor o femeie singură şi tristă. Avea chipul său. 

După ce se îmbrăcă cu o cămaşă de noapte imprimată cu 
flori mari, lila, Maria hotări să treacă pe la bucătărie şi totuşi să 

mănânce cât de cât ceva. Paharul de Stolichnaya cu suc de 
portocale pe stomacul gol nu fusese cea mai inspirată idee. 

Cobori tiptil, pe întuneric, ţinându-se de balustradă, iar din 
frigider luă o cutie de margarină şi o pungă de pâine feliată. După 
ce puse două felii în prăjitorul de pâine, pe pipăite, se aşeză la 
masă şi urmări LED-urile de control ale aparatului. 

Avea ceva timp la dispoziţie, aşa încât începu să-şi aşeze 
gândurile în ordine. 

Într-o singură zi îşi pierduse postul de la agenţie, îşi căutase 
toţi cunoscuţii din agenda telefonică, susţinuse un interviu în urma 
căruia o mai dureau şi acum toate oasele, primise o ofertă şi o 
sumă frumuşică drept bonus, discutase cu o orbitală şi acceptase 
să caute o persoană dispărută. Mai mult, i se promiseseră bani 
adevăraţi. În legătură cu banii avea de gând să facă o listă precisă. 

Nu era deloc rău pentru prima zi de şomaj, mai ales că destui 
alţii în locul ei pur şi simplu mergeau acasă şi se uitau la televizor. 
Sau îşi zburau creierii... 

Mai mult pe pipăite, unse cu margarină cele două felii de 
pâine prăjită şi începu să le mănânce. 

Pe de altă parte, din moment ce acceptase cazul, avea să fie 
nevoită să caute acel teritoriu secret, Gangland, şi, o dată ajunsă 
acolo, trebuia să-l găsească pe acel Teddy, presupunând că băiatul 
ar mai fi fost în viaţă. Iar în ceea ce privea întoarcerea de acolo... 

Mestecă, gânditoare. 

Intoarcerea era o chestiune foarte delicată. Maria nu ştia nimic 
precis, dar auzise zvonuri, şi nici unul dintre ele nu avea darul s- 
o liniştească. Se spunea că orbitalii plasaseră sisteme avansate de 
supraveghere şi pază deasupra zonei urbane, iar singurii care 
puteau intra şi ieşi de acolo nestingheriţi erau hackerii şoselelor. 
Aşa încât, chiar dacă ajungea vreodată până în Gangland, Maria 
trebuia să se întoarcă imediat cu cel care o aducea acolo. Ar mai fi 
fost posibilitatea de a rămâne în Gangland până la sosirea 
următorului hacker, dar femeii i se părea strict teoretică. 

Până la urmă, constată Maria pe când mesteca ultima 
îmbucătură din cea de-a doua felie, şansele ei de a-l găsi pe acel 
Teddy în realitate erau practic nule atât timp cât nu lua legătura 
cu el în ciberspaţiu şi nu-l convingea mai întâi să vină la o întâlnire 

cu ea şi să o însoţească pe drumul de întoarcere. Dar asta 
avea să fie partea uşoară. Ca agent federau, atâţia ani, cea mai 
mare parte din activitatea ei se desfăşurase in ciberspaţiu. 

Puse margarina şi pâinea înapoi în frigider, apoi urcă scările, 
se întinse în pat, sub cearşafuri, şi îşi înfipse cablul în mufa neurală. 

Află că Lenny era treaz, conectat la un spectacol multimedia: 
„l-aţi văzut în sălbăticia australiană şi în Tahiti, în Antarctica şi în 
Deşertul Gobi. Acum se confruntă cu o provocare încă şi mai 
dificilă: South Bronx Survivor.” Se retrase, neobservată, şi îşi 
deschise biroul virtual, o încăpere sobră, cu pereţii acoperiţi de 
corpuri de bibliotecă în care se înşirau, frumos aliniate, mii de 
cărţi legate în piele. Apelă fişierele primite de la orbitală, apoi îl 
activă pe Modelator. 

Modelatorul arăta ca o maimuţă mov, cu privire înţeleaptă 
şi mâini foarte agile. Luă imaginile cu băiatul dispărut, le 
suprapuse şi apoi le intersectă la diferite unghiuri, trase şi împinse 
de anumite porţiuni, iar degetele sale îndemânatice creară un 
model tridimensional, o hologramă detaliată a lui Teddy la vârsta 
de şase ani. Operația dură treizeci de secunde. 

— Păstrează o copie a modelului, îi spuse Maria. Acum aş 
vrea să văd cum ar arăta cu şase ani mai în vârstă, în condiţiile în 
care a ieşit foarte rar la lumina zilei şi a mâncat... ştiu şi eu?... O 
dată pe zi. Cel mult. 

Maimuţa se apucă din nou de treabă, cu o iuţeală greu de 
urmărit, iar din mâinile ei ieşi un alt model, mai înalt, mai palid şi 
cu mult mai slab. Maria deschise în aer o fereastră, rulă reportajul 
primit de la orbitală şi făcu stop-cadru pe o imagine în care apăreau 
mai mulţi copii. Mări imaginea, spori rezoluţia figurii unui băiat 
ceva mai înalt, surprins pe când ducea un măr la gură, şi apoi o 
compară cu modelul creat de maimuța mov. 

Dacă nu lua în seamă coafura, modelul şi imaginea semănau 
chiar bine. 

Compară pe rând diferitele trăsături, pas cu pas, după 
metodele de investigaţie ale agenţiei, apoi, pentru mai multă 
siguranţă, confruntă figura din stop-cadru şi cu modelul 
băieţelului de şase ani. 

După ce constată că foarte probabil orbitala nu se înşelase, 
Maria îşi aminti şi de celălalt aspect al poveştii lui Teddy, 
inteligenţa artificială care îl convinsese să plece din habitat. Poate 

că măsurătorile antropometrice îi arătau că exista o 
probabilitate foarte ridicată ca băiatul apărut la ştiri să fie Teddy, 
dar Maria prefera să verifice căutând în reţea urme ale acelei 
inteligenţe artificiale şi ale băiatului, cu toate că în ciberspaţiu 
şase ani însemnau practic o eternitate. Înainte să aibă o certitudine, 
nici nu se gândea să plece de acasă, de lângă Lenny şi Juanita. 

Apelă ora exactă. 4:56. Prea devreme ca să discute personal 
cu Vanessa, de la arhive, aşa încât îi trimise un mesaj vocal. 

Lenny nu mai era în reţea. Se deconectă şi ea, căută pe bâjbâite 
capacul de plastic de pe noptieră şi acoperi mufa cablului, apoi se 
ghemui între cearşafuri şi încercă să adoarmă. 

Dinaintea ochilor îi jucau frânturi de lumină colorată. 


ab 


PLAZĂ 


Undeva, înspre Pacific, soarele se pregătea să apună, iar pe 
străzile din Gangland, sub ţesăturile de resturi, umbrele se îndeseau. 
Enguerrand şi O'Blivion plecaseră de ceva timp de la centrala termică 
a Poporului Ascuns, dar discuţia dintre ei abia se încinsese. 

— Decât să mai faci faze de-astea, mai bine ţine-ţi gura! zise 
trezorierul cu năduf. 

- Da’ cine mama zmeilor ar fi crezut că-i orb de-adevăratelea? 
Că nu costă o avere să-ţi crească Vârcolacii nişte ochi, sau să-ţi 
faci transplant de la careva, sau să-ţi pui de-ăia artificiali, pe alese! 

Enguerrand întoarse viziera către părinte. 

- La halul în care trăia, ţi-a făcut impresia că-i poate plăti pe 
Vârcolaci? Probabil îl hrănesc Cârtiţele, de milă. 

O'Blivion ridică din umeri, ca un arici slăbănog şi trist cu 
ţepi cromaţi. 

- Am zis şi eu, n-am dat cu paru’... 

Trezorierul clătină din cap, exasperat. 

— Ai mai dat cu bâta-n baltă şi când ne-am întâlnit cu şefii de 
cuib! 

- Da’ ce vrei? Am zis că, după ce-au aflat de la Văzător că pot 
avea încredere în noi, o să înceapă să se poarte şi ei mai omeneşte. 

Enguerrand îşi îndemnă cabalina să sară peste o groapă din 
pavaj. 

— Uiţi că, în afară de Degetele Verzi, nimeni nu s-a purtat 
omeneşte cu Cârtiţele de când sunt ele. şi te aştepţi ca, după un 
pic de conversaţie, să-şi schimbe atitudinea şi să nu mai fie 
bănuitoare? Ce naiba, părinte! 

Prin hăţişul metalic, undeva în dreapta lor, se aprinse un 
proiector ca un turn de lumină alb-albăstruie înălţat spre cer. După 
câteva clipe, ceva mai departe, se aprinseră încă două. O'Blivion 
le privi puţin, apoi îşi îndemnă cabalina ca să-l ajungă din urmă 
pe trezorier. Pletele cârlionţate îi fluturau uşor. 

- Degetele Verzi... 

Enguerrand îl privi peste umăr. 

- Ce-i cu ele? 

— Pe Cârtiţe, hai, treacă-meargă, le mai îndupleci să se lupte. 
Oricum, nu cred că au avut vreodată mai mult de două săptămâni 
în care să nu se bată cu careva, sau între ele. Dar cum să-i 
convingem să intre în războiul ăsta pe ecologişti, care nu se luptă 
cu nimeni, nici să-i pici cu ceară? 

Trezorierul nu răspunse. Dinaintea lui, Olivier stătea pe 
spinarea cabalinei şi se uita la clădirile pe lângă care treceau, mai 
tăcut decât de obicei. Ceva mai încolo, pe un acoperiş, câteva 
generatoare eoliene încolonate retezau ritmic aerul, vâjâind. 

Templierii ajunseră la o intersecţie. 

-Uite Plaza, arătă părintele către o clădire de vizavi. Mă întreb 
dacă or mai fi pe-acolo ecologiştii ăia care vindeau sushi. 

Enguerrand pufni pe nas. 

— Te mai gândeşti şi la altceva decât la mâncare? 

- La ceva de băut, dar asta merge mai bine după masă. Hai, 
vistiernice, că dacă bănănăim aşa, pe drumuri, fără să mâncăm, o 
să ne moară novicele de foame! 

O'Blivion îşi îmboldi animalul de călărie către Plaza. Clădirea 
fusese pe vremuri un mall, ceva care se numise centru comercial 
şi servise drept sită prin care treceau oameni şi în care rămâneau 
bani. Dar, după ce zona urbană rămăsese pe mâna gpăştilor de 
adolescenţi, Plaza nu îmbătrânise frumos. Bună parte dintre plăcile 
de marmură lustruită care îi îmbrăcaseră faţada dispăruseră, 
desprinse una câte una şi duse să pardosească podelele din 
cluburile de noapte. Plăcile rămase ici şi colo arătau ca nişte dinţi 
răzleţi din gura unui bătrân care îşi scosese proteza. Prin ferestrele 
crăpate şi prăfuite se vedeau moviliţe de moloz şi resturi cărora 
nimeni nu le găsise vreo întrebuințare. 

— De unde iau Degetele Verzi peşti pentru sushi? întrebă Oli- 
vier. 

- Geamuri din vitrine, explică O'Blivion cu un gest scurt. 
Apă de ploaie de pe acoperiş, filtrată în cisterne şi adusă în acvarii 
cu furtunuri. Plante în acvarii. Peşti fitofagi. Sushi. 

Intrarea în Plaza fusese pe vremuri o uşă dublă, automată, 
cu senzori şi servomotoare, într-o uriaşă arcadă din sticlă şi metal. 
Dar uşile dispăruseră, ca şi majoritatea geamurilor din arcadă, iar 
rama metalică fusese îndepărtată, segment cu segment, în cea mai 
mare parte. Din intrarea impresionantă mai rămăsese numai o 
gaură imensă, cu tije matalice inegale atârnând pe alocuri din 
tavan. Mall-ul părea o balenă de beton cu gura ştirbă. 

Cabalinele Templierilor stârniră ecouri cu copitele. În rest, 
Plaza era tăcută şi pustie. 

— Mă mir că n-au pus muzică de-aia, de-a lor, ambientală, 
zise părintele, cam nedumerit. De obicei se aude din stradă. 

Împrejurul lor se întindeau magazine ruinate, cu vitrinele 
lipsă, ca nişte cochilii goale. Din loc în loc se vedeau scări rulante, 
câteva cu treptele la locul lor, cele mai multe cu treptele lipsă. 
Nivelurile superioare ale mall-ului păreau la fel de pustii. 

— Dacă n-au deschis şi rămân nemâncat din cauza lor, să vezi 
ce scandal le trag când o să mai dau ochii cu ei! 

Deodată, cabalinele călcară în băltoace, pleoscăind. 
Enguerrand scoase arma graser şi aprinse proiectorul cu xenon. 

- Nu cred c-o să mai deschidă vreodată. 

La lumina proiectorului începură să vadă detalii. Acvarii 
mitraliate, cu geamurile smulse din rame de presiunea apei. Bălţi. 
Plante acvatice împrăştiate peste tot. Peşti zvâcnind slab, ici şi 
colo, cu boturile deschise. Forme omeneşti nemişcate, zăcând între 
mese şi scaune răsturnate. 

Cei doi Templiei descălecară. O'Blivion aprinse o lantemnă. Lumină 
spinarea acoperită cu muşchi simbiot a unui ecologist, din care se iţeau 
două tije de oţel inox, sclipind ca nişte lumânări sinistre. 

Aruncă o privire către Enguerrand, căruia imaginea celor 
două săgeți i se reflecta în vizieră. 

Apoi, prin tălpi, simţiră amândoi o vibraţie grea, ritmică, 
surdă. Trezorierul puse rapid un picior în scară şi se urcă în şa. 
O'Blivion se uită în toate părţile, împungând bezna cu fasciculul 
palid al lanternei. 

- Pe cai, părinte! zise trezorierul, trăgând de hățuri ca să-şi 
întoarcă în loc cabalina. şi stinge dracului lumina! 

În gaura uriaşă de la intrarea în mall se ivi o siluetă 
mătăhăloasă, o umbră imensă, neagră, decupată în semiîntune- 
ricul albăstrui dimprejur. 

Părintele închise lanterna cu o secundă prea târziu. 

- Hei, veniţi încoa”! răsună o voce dinspre intrare. V-am zis 
io c-am auzit ceva! 


Enguerrand apucase să-şi comute viziera căştii pe infraroşii, 
iar umbra de la intrare pulsa în nuanţe de verde. Deasupra, pe 
spinarea saurianului sintetic, se vedea silueta în nuanţe portocalii 
şi roşii a unui Greu. Apoi, dinspre piaţă, la intrarea în mall-ul 
părăsit veniră alţi doi tiranozauri, şi încă unul. 

- Indiferent ce s-ar întâmpla, rămâi călare, îi zise trezorierul lui 
Olivier. Dacă mă doboară ăştia şi dacă nici părintele nu scapă, fugi! 

Băiatul ridică privirea spre el, peste umăr. 

— şi unde să mă duc? 

Enguerrand se gândi o clipă, cu ochii la siluetele 
amenințătoare de la intrare. 

-În Greendream. 

Olivier încuviinţă. 

Templierul apelă un program telecom. 

— Uite ce-o să facem: urcăm. 

— Nu ne batem cu ei? îi sună vocea lui O'Blivion în urechi. 

— Urcăm măcar două etaje, ca să nu ne calce ăştia-n picioare. 

Prin aer şuierară câteva săgeți de arbaletă, dintre care una îl 
izbi în piept pe trezorier, imediat sub clavicula stângă. Impactul 
îl făcu să se clatine. 

Enguerrand smulse săgeata din jachetă şi-o aruncă pe jos, 
apoi apucă hăţurile şi mână cabalina înapoi de unde venise. 

- Hai, părinte! Hai să le-arătăm că de data asta n-au de-a face 
cu Degete Verzi! 

Îndemnă cabalina la galop şi căută o scară rulantă cu treptele 
în bună stare. Din urmă se auziră paşii grei, rapizi, ai 
tiranozaurilor. Riscă o privire peste umăr. Pentru nişte creaturi 
atât de masive, saurienii se mişcau cu viteză şi eleganţă, ca nişte 
coşmaruri rânjite care zguduiau pământul din temelii. 

Prima scară rulantă la care ajunse avea numai un şir de bare 
din oţel, ruginite şi murdare, acolo unde ar fi trebuit să fie 

treptele. Enguerrand trase de hăţuri ca să ocolească scara şi 
conduse cabalina în goană până la următoarea. Creatura se aburcă 
pe trepte, fornăind, iar în urma lor se prăv ali lama grea a unei 
securi care îndoi marginea de jos a scării. Trezorierul nu privi în 
urmă, ci îndemnă cu hăţurile şi genunchii cabalina să urce cât 
putea de repede. 

Aproape ajunseseră sus, când o salvă de pistol-mitralieră îl 
izbi în spate ca un pickhammer. Olivier gemu, îngrozit. 

- E-n regulă, e-n regulă, şopti trezorierul. 

De jos se auzeau răgetele groase ale tiranozaurilor şi clinchete 
de încărcătoare băgate la repezeală în pistoalele-mitralieră. 

Răzbiră pe palierul etajului întâi, la adăpost de tirul Greilor, 
iar Enguerrand căută din ochi o scară care să-i ducă mai sus. 
Întoarse cabalina în loc. Ceva mai încolo, în penumbră, se 
întrezărea o scară, dar o parte a palierului se prăbuşise, iar între 
ei şi scară se căsca o gaură. 

Îndemnă animalul de călărie la galop, luă avânt şi sări peste 
gaură. Tardiv, după ce ajunseseră cu o zgâlţâitură pe partea 
cealaltă, în urma lor se auzi o rafală scurtă. Cabalina mai făcu 
câţiva paşi, apoi Enguerrand o întoarse şi o mână pe scări în sus, 
spre etajul al doilea. Într-un loc, pe la jumătatea scării, lipseau 
două trepte, dar cabalina trecu fără să se împiedice. 

Aproape că ajunseseră în capătul de sus când, fără veste, scara 
se rupse cu ei. Olivier se agăţă de una dintre margini şi rămase 
suspendat, însă cabalina şi trezorierul căzură printre cele două 
laturi ale scării şi aterizară pe palierul de la etajul întâi într-o ploaie 
de trepte sfărâmate, tije rupte şi solzi de rugină. 

Enguerrand încercă să se dezmeticească. 

O lovitură năprasnică în cap îl smulse cu totul din şa şi-l izbi 
de perete. Se prăvăli la pământ. Lumea pieri ca lumina dintr-un 
bec stins. 


al 


CICATRICE 


La 7:03 o trezi un apel pe telefonul mobil. Bâjbâi după el pe 
noptieră, îl apucă — un fel de meduză molatecă din gel bleu 
translucid prin care se vedeau circuite electronice - şi răspunse. 

- Bună dimineaţa, Maria. 

Vanessa. 

- Bună. 

- Am găsit mesajul tău şi m-am gândit că, dacă mi l-ai trimis 
la ora aia, sigur e ceva urgent. 

Se strădui să zâmbească. 

- E destul de urgent, da. 

- Tehnic vorbind, dacă am fost concediate de la agenţie, nu 
mai avem ce căuta în arhive, continuă Vanessa. Dar ce nu fac eu 
pentru tine? 

- Muchas gracias, hermana. 

- De nada. Dar ai grijă ce faci. Chestia aia pare al naibii de 
periculoasă. 

Puse telefonul înapoi pe noptieră, apoi îşi introduse cablul 
de reţea în mufă. Intră în biroul virtual, care era scăldat într-o 
lumină aurie, ireală, şi începu să cerceteze materialele primite de 
la Vanessa. 

Erau destul de numeroase, însă toate datau dintr-o perioadă 
extrem de scurtă — câteva zile standard, din urmă cu şase ani. 
Cele mai multe se refereau la pagubele produse de o entitate 
informaţională extrem de virulentă care fusese lansată în 

ciberspațiul unui habitat orbital, Insula Unu. Lista 
distrugerilor avea proporţiile unui infocid. 

Alte câteva rapoarte şi articole se refereau la eforturile de a 
contracara entitatea şi în mod special la campania purtată de o echipă 
din Lagrange Hive. Chiar şi după şase ani, operaţiunile celor din 
Lagrange impresionau prin profesionalism. Dar nu o capturaseră. 

Ultimele informaţii se refereau la fuga lui Teddy şi a 
inteligenţei artificiale cu ajutorul unei navete, inclusiv un dialog 
suspect în care entitatea încercase să folosească vocea băiatului. 
Apoi nimic, de parcă îi înghiţise pământul. 

Dispariţia celor doi părea încă şi mai ciudată când Maria o 
compara cu vizibilitatea lor informaţională de până atunci. Băiatul 
petrecuse zilnic mai mult timp în mediul virtual decât în realitate 
(inclusiv în preeria pe care o vizitase ea în seara precedentă). 
Inteligența artificială fusese stăpânită de o frenezie distructivă de 
neimaginat, de pe urma căreia economia Insulei Unu îşi revenise 
abia după optsau nouă luni. lar după aterizare (filmată din satelit, 
disponibilă într-un format digital desuet) cei doi dispăruseră cu 
totul din ciberspaţiu. 

Şi dispăruţi rămăseseră timp de şase ani. În ceea ce o privea 
pe Maria, după ce văzuse prăpădul făcut de inteligenţa artificială 
în ciberspaţiul habitatului, ar fi preferat ca măcar aceea să rămână 
dispărută pentru totdeauna. La urma urmei, ea era plătită numai 
ca să-l găsească pe băiat... 

Din rapoarte află şi adresa virtuală a celei care condusese 
echipa din Lagrange Hive, Helga Weissmann. Mariei i se păru de 
mirare că Helga, spre deosebire de marea majoritate a orbitalilor, 
îşi făcuse publice numele şi adresa. Speră în sinea ei că, după atâta 
timp, adresa mai era valabilă. 

Era. 

Din ciberspaţiul aglomerat al habitatului Lagrange, Maria 
trecu printr-o uşă culisantă cromată şi ajunse pe o alee cu pietriş 
ce ducea, printre pomi de înaltă rezoluţie, la un conac enorm cu 
ziduri îmbrăcate în granit. Peisajul era minunat, dar femeia nu 
avea nici timp, nici chef să-l parcurgă pe jos, aşa încât făcu un 
fast-forward până la intrarea principală. 

În loc de scanner retinal, la intrare găsi un cordon textil. Trase 
de acesta, iar în conac răsună un clopoțel. 

Aşteptă. 

Uşa se deschise şi Maria se pomeni faţă în faţă cu un construct 
metalic, un robot cu braţe scheletice şi şenile în loc de picioare. O 
examină de sus până jos cu luminiţele roşii care-i ţineau loc de 
ochi. 

- Cu cine am onoarea? 

Femeia se stăpâni cu greu să nu zâmbească. Uşierul arăta ca 
o jucărie pe care vreun fan încărunţit o asamblase şi o pusese în 
funcţiune ca să aducă la viaţă virtuală cine ştie ce amintire de 
tinichea dintr-un film de serie B pe care-l văzuse în copilărie, în 
urmă cu o jumătate de secol sau mai mult. 

Poate chiar asta era. 

- Maria Conchita Alonzo. Inspector şef. O caut pe Helga 
Weissmann. 

Uşierul încuviinţă din cap. 

— Urmaţi-mă. 

Maria intră. Indiferent cine crease robotul, avusese răbdarea 
necesară ca să-i migălească tot felul de detalii grafice pe carcasă, 
pete de ulei ars, urme de rugină ici şi colo, zgârieturi. La umeri 
avea roţi dinţate, care pe marginea carcasei toracice arătau ca 
tivurile decorative ale unei veste. 

şenilele lăsau urme adânci pe covoare. 

Intrară într-un salon cu mobilă tapisată în mătase liliachie. 
Scaunele şi mesele aveau picioare curbate, cu înflorituri. 

Lângă cămin, pe unul dintre fotolii, stătea o femeie căruntă, 
rotofeie, cu nişte ochi albaştri, ageri, care păreau în stare să taie 
sticlă. 

— Maria Conchita Alonzo, inspector şef, anunţă uşierul. 

- Fostă, preciză Helga Weissmann fără să clipească. 

Robotul se uită de la stăpână la vizitatoare şi înapoi, cu un 
zumzet de servomotoare aproape imperceptibil. 

- Fostă, admise Maria. Oricum, nu vă caut în calitate de 
reprezentantă oficială a agenţiei. 

- Oricum, chiar dacă ai fi fost în calitate oficială, jurisdicţia 
defunctei agenţii nu se întindea până în Lagrange Hive, continuă 
Helga fără să o scape din priviri. 

— Dacă ziceam că sunt detectiv particular, v-aţi fi aşteptat 
poate să am impermeabil şi pălărie cu borul moale, încercă 
vizitatoarea să glumească. 

Gura orbitalei se încreţi uşor, ca şi când tocmai ar fi muşcat 
dintr-o lămâie. 

— Am altele pe cap, aşa că nu m-am mai uitat de mulți ani la 
filme din secolul trecut. 

Fără să vrea, Maria aruncă o privire spre uşierul care se 
pregătea să iasă. 

- Să nu-ţi închipui cine ştie ce, zise Helga. Pe Robbie l-a 
asamblat nepoţica mea. A fost un program bun la vremea lui... 

Se aşternu tăcerea. 

- Şezi, spuse orbitala într-un târziu. M-am retras din afaceri 
de vreo doi ani, dar poate că nu s-a auzit şi pe Pământ. 

- N-am venit pentru devirusare. Am... 

~ Atunci, pentru ce? făcu Helga, ţintuind-o cu privirea aceea 
alertă şi inconfortabilă. 

— Am venit în legătură cu un caz de acum şase ani, din Insula 
Unu. 

Privirea orbitalei se înmuie. 

- A, cazul ăla... Mi-a lăsat nişte cicatrice. Am... 

Clipi de câteva ori, căutându-şi cuvintele. 

- A fost singura dată când am dat greş. Când am început 
operaţiunea nu ştiam, dar atunci, pe Insula Unu, nu ne confruntam 
cu virusuri, ci cu o inteligenţă artificială modificată. Avea numele 
de cod dMON... 


PE OG FRUMOŞI 


O'Blivion bâjbâi după cabalină, apoi îşi aminti de programul 
grafic pentru recunoaşterea muchiilor. Îl apelă, în timp ce podeaua 
vibra sub paşii grei ai tiranozaurilor. 

Mall-ul explodă într-o feerie de linii şi haşururi. Dinspre 
intrare, ca nişte coşmaruri ale lui Giger, soseau în galop doi 
saurieni. Părintele căută din ochi cabalina, trase sabia lungă din 
teacă, inspiră adânc, apoi expiră. 

Greul care călărea primul saurian încercă să-l zdrobească pe 
Templier. O'Blivion sări în lateral, se ghemui şi se rostogoli, iar 
tiranozaurul, din inerție, se izbi de un perete şi-l crăpă. 

Cel de-al doilea malac trecu pe lângă părinte şi încercă să-i 
despice ţeasta cu o lovitură de halebardă. Purta arma într-o singură 
mână, ca pe un satâr. Când lama cobori, şuierând, pe tăiş îi luciră 
câteva reflexii fugare. 

O'Blivion pară lovitura cu tăişul sabiei, făcând halebarda să 
alunece, apoi izbi cu o răsucire măiastră, dar nu nimeri decât pielea 
groasă a unui picior de tiranozaur. Fugi către cabalină. Până să 
întoarcă Greii saurienii pe care călăreau, părintele era deja în şa. 
Dădu pinteni creaturii şi fugi către ieşire, căutând din ochi o scară 
rulantă pe care să urce. 

Un ciocan îl izbi în spinare, apoi încă unul. 

- Grijania lor, zise Templierul printre dinţi, ăştia o să-mi facă 
praf jacheta! 

Avea o vagă impresie că Enguerrand urcase pe partea dreaptă 
a mall-ului, aşa încât căută o scară în stânga. Din urmă 


tól 

se auzeau iar paşii grei, rapizi, ai saurienilor. O'Blivion trase 
de frâie şi dădu să urce pe prima scară ieşită în cale. Era aproape 
ruinată, cu majoritatea treptelor lipsă. Părintele îşi îndemnă 
cabalina să urce. 

- Hai, fata tatii! Hai, că ne ţine dacă ne mişcăm repede. 

Un saurian se ivi lângă scară şi dădu să muşte din margine. 
O'Blivion îi altoi una cu tăişul peste bot, dar bestia nu se sinchisi. 
Apucă marginea scării între dinţi şi scutură din cap, făcând scara 
să se clatine. 

Cabalinei îi alunecă un picior din spate printre două trepte. 
Părintele aproape căzu din şa din pricina zguduiturii. 

— Hai, fato! Hai cu tata! 

Cabalina fornăi şi se încordă, sprijinindu-se în picioarele din 
faţă, şi îşi trase dintre trepte copita dindărăt. Saurianul deschise 
fălcile ca să mai muşte o dată, iar părintele dădu pinteni şi răzbi 
la capătul de sus al scării, nevătămat. 

Aruncă o privire împrejur. Enguerrand nu se zărea nicăieri. 
În schimb, pe partea cealaltă a palierului de la primul etaj, se vedea 
un Greu care urcase scările pe jos. 

O'Blivion îndemnă cabalina să urce încă un rând de scări. 
Ajunse la etajul al doilea, unde mai mulţi pereţi interiori lipseau 
şi, prin ferestrele sparte, mai intra câte o rază de lumină electrică 
de afară. Se uită încolo şi încoace după trezorier, şi-i zări cabalina 
pe partea cealaltă, aproape de capătul unei scări rulante. 

Dar cabalina dispăru, cu un scrâşnet grozav care acoperi până 
şi răgetele saurienilor de la parter. 

Abia atunci se sperie părintele cu adevărat. 

- Enguerrand! 

Pe telecom nu-i veni nici un răspuns. 

Dădu pinteni cabalinei şi se apropie de marginea palierului. 
De jos, de la parter, sosi şuierând o săgeată care se înfipse ceva 
mai încolo, în tavan. 

- Vistiernice! 

La etajul întâi, printre sfărâmăturile scării, se vedeau cabalina 
lui Enguerrand şi două siluete omeneşti, dintre care una prăvălită 
la pământ. 

— Vistiernice, eşti teafăr? întrebă O'Blivion. 

Nici un răspuns. 

Duse mâna la puşca din cobur, dar îşi aminti că muniţia pe 
care o folosea de obicei — jumătate praf de puşcă, jumătate alice 

mari — nu avea efect la mare distanţă. După aceea apelă un 
program de spart parole, generă un cod şi intră în sistemul de 
comenzi al cabalinei trezorierului. 

Creatura fornăi, se ridică pe picioarele din spate şi-l lovi cu 
copitele pe Greul care-l doborâse pe Enguerrand. Malacul bătu în 
retragere, după care fugi pe scări în jos. 

O'Blivion închise comenzile cabalinei şi comută pe viziunea 
geometrică, euclidiană. Îşi îndemnă animalul de călărie către locul 
unde se rupsese scara, prea îngrijorat ca să se mai gândească la 
Greii de la parter. Pe o margine a scării, suspendat deasupra 
golului, îl găsi pe Olivier. Băiatul se ţinea încleştat cu degete albite 
de efort de o muchie de oţel. Nu zicea nici pâs. 

Părintele descălecă şi se apropie de marginea scării, evaluând 
din ochi distanţa până la băiat. Se sprijini de porţiunea care ieşea 
deasupra palierului, apoi îngenunche şi întinse mâna către Oli- 
vier. 

Îi despărţea aproape o jumătate de metru. 

Părintele întinse braţul cât putea de mult, dar tot degeaba. 

- Ce facem? zise Olivier. 

— Ţine-te bine! 

Îşi scoase de la gât şiragul de mătănii şi aruncă un capăt înspre 
băiat. Bilele din tek se ciocniră cu zgomot de tabla scării, dar prea 
departe de mâinile băiatului. Pe palierul de mai jos, cabalina lui 
Enguerrand necheză. 

- Hai să-ncercăm altfel, zise părintele cu voce scăzută. 

Răsuci şiragul între degete, apoi aruncă înspre Olivier capătul 
cu crucea din inox. Băiatul aproape că-l prinse, dar nu izbuti. 

— Poţi să-l apuci, zise O'Blivion. 

Aruncă mătăniile încă o dată, iar Olivier prinse crucea între 
degete. 

- OK, nu te grăbi! Prinde-te cât poţi de bine! 

Băiatul dădu din cap şi apucă mătăniile strâns. 

-O să trebuiască să dai drumul la muchia aia şi să te apuci şi 
cu mâna ailaltă de mătănii. O să te cam zgâlţâie, da’ să te ţii 
zdravăn. 

Olivier încuviinţă. Dădu drumul marginii de care stătuse 
suspendat şi oscilă pe lângă palier, prins de mătăniile părintelui. 

O'Blivion icni şi trase de mătănii, apoi îl apucă pe băiat de 
braţ şi-l ridică peste marginea scării. Il puse pe podea, în siguranţă, 
şi-l bătu pe spate. 

— Te-am prins. 

Zâmbi, iar ochii îi sclipiră în penumbră, printre şuviţele negre, 
ondulate. 

-Te-am prins! Facem noi Templier din tine... 

Se ridică şi, după ce-şi puse mătăniile înapoi la gât, luă 
hăţurile cabalinei. 

- Hai după vistiernic. 


Enguerrand îşi reveni cu mare greutate. Îi vuia capul de parcă 
i-ar fi dat cineva un subwoofer la maximum în cască, iar lumea îi 
plutea în ceaţă pe dinaintea ochilor. Căzuse pe-o parte şi braţul 
care îi fusese prins dedesubt amorţise. 

Se întoarse pe spate, urmărind cum mall-ul se învârtea cu el 
ca un carusel cu luminile stinse. Dădu să se ridice. Durerea 
zvâcnindă din cap îl dobori la loc. 

Avea o bănuială că nu l-ar fi ajutat cu nimic să ia o aspirină. 

Sau o cutie întreagă. 

De undeva, de la mare distanţă, se auzeau răgete, ţipete şi 
împuşcături, dar parcă toate ajungeau la el printr-un zid de vată. 
şi sigur nu erau problema lui... 

Se întrebă cum s-o fi descurcat O'Blivion cu patrula Greilor. 
Olivier... 

Olivier! 

Făcu un efort supraomenesc şi se ridică în coate, apoi în șezut. 
Pulsaţia din craniu îl trăgea într-o parte şi-n alta, dar Enguerrand 
strânse din dinţi şi refuză să cadă iar la podea. Vederea i se limpezi 
treptat. 

Cabalina era în apropiere. 

Trezorierul îşi culese sabia de jos şi se chinui să se ridice în 
genunchi, apoi în picioare. Privi împrejur. Prin gaura din podea 
se vedea uneori ceva mişcare la parter. In rest, pe palierul etajului 
întâi era pustiu. 

Luă arma graser din coburii cabalinei şi, cu precauţie, se 
apropie de marginea palierului, acolo unde se deschidea un spaţiu 
enorm de la parter până sub cupola ciuruită aflată undeva, 
deasupra, în întuneric. 

Precauţia se dovedi de prisos. 

Dintre Grei, unul zăcea pe jos, lângă un stâlp, cu pieptul 
sfârtecat de puşca hoţească a părintelui, iar ceilalţi trei, călări pe 
tiranozauri, erau ocupați să-l fugărească pe O'Blivion prin 

mall-ul părăsit. Părintele era ghemuit pe cabalină şi făcea sla- 
lom printre stâlpi şi scări rulante înţepenite, iar Greii se căzneau 
care să-l prindă din urmă, care să-şi reîncarce armele. Saurienii 
pe care călăreau, deşi agili, nu se simțeau deloc la largul lor printre 
atâtea obstacole şi, văzuţi de sus, semănau cu nişte elefanţi într-o 
cursă cu obstacole. 

Enguerrand activă proiectorul cu xenon, prinse un Greu în 
cerculeţul de lumină alb-albăstruie al armei şi-l străpunse cu un 
fascicul graser ca pe un gândac pus la insectar. 

Subit, toată agitația de la parter încetă. Saurienii încremeniră 
într-un stop-cadru grotesc. Până şi părintele strânse hăţurile şi 
privi în sus, căutând să vadă cine trăgea şi de unde. 

Un tiranozaur trecu pe lângă el, îi izbi cabalina cu coada şi-o 
doborî. În cădere, animalul de călărie îi prinse piciorul păr intelui. 

O'Blivion ţipă. 

Enguerrand îi luă pe rând în colimator pe ceilalţi Grei. O rafală 
de pistol-mitralieră făcu să zboare bucăţi de tencuială lângă el, 
dar trezorierul îl dobori pe trăgător cu un fascicul graser. 

Unul dintre tiranozauri, rămas fără călăreț, apucă în fălci 
cabalina părintelui şi-o smuci în toate părţile, apoi îi frânse şira 
spinării. Enguerrand îl nimeri în bot, fără prea mare rezultat, apoi 
în ochi. Bestia scoase un răget adânc şi se prăbuşi, zvârcolindu- 
se. 

O'Blivion se târî, cum-necum, la adăpost după un stâlp, în 
vreme ce trezorierul dobora unul câte unul saurienii rămaşi. Intr- 
un târziu, Enguerrand deschise tastatura virtuală a programului 
telecom şi formă un număr de-al Vârcolacilor. 

- Am nevoie de-o ambulanţă la Plaza... Enguerrand, 
trezorierul Ordinului Templierilor... Farsă? Ce farsă?! Părintele 
O'Blivion şi-a rupt piciorul! 

Se uită cu atenţie împrejur. Nu se mai vedea nici un pericol. 

Cobori la parter, ducându-şi cabalina de căpăstru, şi se 
apropie de locul unde zăcea O'Blivion. Din umbră, de pe o scară 
de vizavi, sosi şi Olivier, tăcut şi speriat. 

Părintele se ridicase într-un cot, murdar de praf, de 
transpiraţie şi de sânge. Partea din dreapta a feţei îi era umflată 
acolo unde se lovise când îl doborâse saurianul. 

- Cabalina... zise el cu glas stins. 

— Dă-o-n mă-sa de cabalină! făcu trezorierul. Ce-ţi face 
piciorul? 


165 Florin Pliea 


O'Blivion se uită la cracul drept al pantalonilor, rupt şi sfâşiat 
pe alocuri. Sub picior i se formase o mică baltă de sânge. 

- Nici nu vreau să mă gândesc. Da’ tot de cabalină mă doare 
mai mult. O aveam de la investitură, şi m-a scos dintr-o groază de 
belele... 

- Măcar cu scosul, zise Enguerrand, desfăcându-şi centura, 
că de băgat văd că te bagi şi singur în belele. La ce naiba ai coborât, 
când ţi-am zis clar să urci? 

Părintele se încruntă şi refuză să răspundă. Trezorierul 
deschise un şiş cu buton, îi despică lui O'Blivion cracul 
pantalonilor, apoi îi examină rănile şi-i legă centura strâns în jurul 
coapsei. Aruncă o privire către cabalina părintelui. Zăcea câţiva 
metri mai încolo, ruptă în două, iar lichidul verzui care-i ţinea loc 
de sânge se împrăştiase de jur împrejur. Alături, năclăit cu lichid 
verde pe bot şi pe gât, zăcea răpus şi saurianul care îi venise de 
hac. 

-Stai aici, părinte, că mă duc să-i întâmpin pe Vârcolaci! Lasă, 
c-o să-ţi cumpăr altă cabalină... 

Se ridică şi porni spre ieşire. 

- Tu să fii sănătos, adăugă cu glas scăzut. 


Trecu parcă o veşnicie până când ambulanţa Vârcolacilor, o 
dubiţă pe pernă de aer, sosi fulgerând din girofarurile roşii şi 
albastre. Enguerrand le ieşi în cale — o doctoriţă şi doi brancardieri 
-le achită intervenţia şi-i conduse în Plaza, la locul bătăliei. 

În întuneric, îl găsiră pe părintele O'Blivion şchiopătând 
printre cadavre ca un bâtlan accidentat. Se sprijinea în sabia lungă 
ca într-un baston, iar în mâna cealaltă îi sclipea stins lama fractală 
a briceagului Smith Wesson. 

- La ce naiba ne-ai chemat? se burzului unul dintre 
brancardieri. Văd că merge de n-are treabă! 

- Şi mai scrie şi tâmpenii pe pereţi! adăugă celălalt. 

Trezorierul se uită la părinte, la degetul acuzator al 
Vârcolacului, apoi la stâlpul incriminat. LIVE 4EVER OR DIE 
TRYING, declama în majuscule portocalii caligrafia strâmbă a lui 
O'Blivion. 

Enguerrand oftă adânc. 

— Nu ţi-am zis să stai liniştit? 

O'Blivion şterse lama briceagului pe pantalon, fără s-o ajute 
câtuşi de puţin să fie mai curată, după care închise briceagul şi-l 

puse înapoi, în cealaltă mânecă. Căută apoi într-un buzunar 
al jachetei şi scoase câteva rămăşiţe însângerate. 

- Doar nu era să stau degeaba când ai zis că vii încoace cu 
Vârcolacii! Am prelevat câte un ochi, un testicul, un rinichi, ceva... 
Greilor de-aici oricum nu le mai folosesc. 

Brancardierii şi doctoriţa îl priviră aproape cu milă. 

- Uitaţi, insistă O'Blivion, ochiul ăsta e practic intact! Mă rog, 
o abraziune ici-colo, dar nici una pe cornee. 

Doctoriţa, o adolescentă cu părul ras pe una din tâmple, se 
uită la trezorier, dar acesta clătină din cap, neajutorat. 

- Briceagul nu era steril, îi spuse ea. Nici instalaţie frigorifică 
pentru păstrarea organelor nu am adus în ambulanţă... 

Părintele fu vizibil dezamăgit. 

— Păcat... Ziceam c-o să câştig, şi eu nişte bani aşa, pe ochi 
frumoşi... 

Şi lăsă globii oculari să cadă în noroi. 


O WEST 


li trebuiră trei luni şi o săptămână Mariei Alonzo ca să se 
infiltreze în ciberspaţiile generate în Gangland, să dea de urma 
lui Teddy şi, în final, să-i afle adresa. Se dovedi o muncă foarte 
migăloasă, căci unele triburi de acolo erau experte în depistarea 
şi distrugerea programelor de supraveghere. Zile şi nopţi la rând, 
Maria plantă programe-cârtiţă cu nemiluita, culese date de la cele 
rămase nedepistate — deprimant de puţine — dormi şi mâncă pe 
apucate. 

În prima săptămână făcu eforturi să gătească şi să le dea de 
mâncare copiilor la ore fixe, dar se convinse repede că sistemele 
de protecţie din Gangland erau atât de eficiente încât, dacă nu se 
ocupa exclusiv cu infiltrarea, nu avea să reuşească în veci. Un 
tunel de lumină mozaicată o absorbi, întrerupt uneori de scurte 
intervale tulburi în care Maria mergea la toaletă, mânca o felie de 
pizza sleită sau se trezea brusc, fără să-şi dea seama când aţipise 
şi fără să se simtă câtuşi de puţin odihnită. Duşul deveni o 
amintire. 

Prin casă crescură maldăre de cutii de carton, colorate şi 
soioase, de la mâncarea vietnameză, thailandeză, mexicană, 
chinezească pe care Lenny o comanda în fiecare zi. Naţiunile Unite, 
sub formă de fărâmituri şi sosuri. Poate că prin cutiile alea 
începuseră să mişune noi forme de viaţă... 

Intervalele de realitate aveau o coloană sonoră zgomotoasă 
şi agresivă produsă de uzbecii aceia cu bărbi rare, ori de alți visători 
ca ei, de prin lumea a treia, care îşi închipuiau că genurile derivate 
din heavy-metal mai aveau ceva de spus. Cam după două luni, 
Maria îşi dădu vag seama că petrecea atât de puţin timp în lumea 
reală încât nu ascultase nici una dintre melodiile acelea, dacă 
melodii se puteau numi, de la cap la coadă. 

Câteodată, noaptea târziu, o descoperea pe Juanita ghemuită 
în pat, lângă ea. 

Dar în cele din urmă, prin octombrie, răzbi. 

Se prelinse din tavanul unui dojo, ca o lacrimă transparentă, 
monstruoasă, iar în drum spre podea se metamorfoză într-o siluetă 
omenească. 

Nimerise între Teddy şi un adolescent înalt, nebărbierit, cu 
părul lung şi inelat. Amândoi purtau bastoane de bambus şi 
exersau mişcări de kendo. Când o văzu, pletosul încercă s-o 
lovească în moalele capului, iar undeva pe la jumătatea mişcării 
băţul de bambus se transformă în sabie. 

Maria întinse mâna stângă în întâmpinarea sabiei şi o pojghiţă 
subţire de gheaţă se întinse pe lungimea lamei, apoi îl cuprinse 
pe pletos din creştet până în tălpi şi îl încremeni. 

Teddy luă o poziţie defensivă. 

- E în regulă, spuse femeia. Am venit numai ca să vorbim. 

Băiatul o măsură din priviri, plin de neîncredere. Făcu semn 
cu bărbia către pletosul îngheţat. 

- Halal început de conversaţie. 

Maria ridică din umeri. 

— A căutat-o cu lumânarea. 

- N-a fost nimic personal. Aşa e părintele, întâi trage şi pe 
urmă nu mai pune întrebări. 

Femeia ridică privirea spre tăişul sabiei, care rămăsese 
încremenit la zece centimetri deasupra frunţii ei. 

— Da, sigur. Nimic personal. 

— Tot nu mi-ai spus pentru ce ai venit, reluă băiatul. 

— Ba da. Ca să vorbim. Atât. 

Teddy lăsă bastonul în jos. 

- O.K. Vorbeşte. 

Maria inspiră adânc. Pierduse atât timp cu programele de 
supraveghere şi infiltrare, încercând şi eşuând şi încercând din 
nou, încât aproape uitase pentru ce dorea să intre acolo. 

- Maică-ta... Adică... Bun, cineva mi-a spus că şi-a pierdut 
copilul acum mai bine de şase ani. Cu aproape un an în urmă, te- 
a văzut la ştiri. Persoana crede că tu eşti copilul acela. 

Băiatul dădu din cap. 

— Şi...? 

- Am făcut analize antropometrice, am comparat figura ta şi 
a copilului pierdut. şansele sunt de 80,65 la sută ca într-adevăr să 
fii acel copil. 

- Mhm. 

Maria se simți la capătul răbdării. 

- M-am chinuit trei luni şi ceva ca să pătrund aici. Vreau 
măcar să ştiu dacă tu eşti într-adevăr cel pe care-l caut. 

Nehotărât, băiatul răsuci între degete capătul băţului. 

- Gangland e plin de orfani şi de copii ai nimănui, spuse el 
pe un ton evaziv. 

- Se poate, insistă Maria, dar eu am treabă cu unul singur, 
care a plecat de pe Insula Unu, însoţit de o entitate cu numele de 
cod dMON. Băiatul se numea Teddy. 

Prin ochii puştiului trecu o sclipire de mânie. 

- După ce i-ai făcut părintelui, acum mai rosteşti şi nume 
adevărate în gura mare! 

Se transformă într-un val de fum verde, iar din tavan cobori 
o ploaie de napalm arzând. 

Maria comandă din reflex MAX REVERSE, lăsă în urmă dojo- 
ul incendiat şi se deconectă de la reţea. Clătinându-se de oboseală, 
merse prin întuneric până în bucătărie şi luă din congelator sticla 
de Stolichnaya. Nu se mai deranjă s-o combine cu suc de portocale, 
sau măcar s-o toarne în pahar. Luă o gură uleioasă, infernal de 
rece. 

- Asta a fost, zise ea încet. Acum o să merg în vest. 


WYATT 


ÎI întinseră pe O'Blivion pe brancardă, îi împroşcară spray 
antiseptic pe răni şi-l duseră în ambulanţă. 

- Cum e? o întrebă trezorierul pe doctoriţă. 

Fata zâmbi şi dădu încurcată din umeri. 

— Cum să fie? Dacă era bine, n-ar fi avut nevoie de noi. Dar mai 
mult ca sigur c-o să scape cu viaţă. Nu pentru el mi-aş face griji... 

— Dar pentru cine? 

Doctoriţa ridică mâna şi pipăi îndoitura din casca lui 
Enguerrand. Atât emailul cât şi vopseaua săriseră acolo unde îl 
izbise Greul cu securea. 

- După cum arată urma asta, m-aş teme de un traumatism 
cranio-cerebral, zise fata. 

Enguerrand scoase casca, observă urma izbiturii şi rămase 
fără grai. 

- Şi-aşa vii la Hyatt, continuă doctoriţa pe un ton rezonabil. 
Ar fi bine să te vedem... 

Trezorierul încuviinţă din cap. Fata plecă pe urmele 
brancardierilor, călcând cu atenţie printre băltoace şi cadavre. 
Enguerrand îşi puse casca la loc, apoi verifică harnaşamentul 
cabalinei. Aproape încheiase când îl luă din nou ameţeala. Se 
clătină şi se apucă de şa ca să nu cadă. 

Inspiră adânc de câteva ori, clipi ca să-şi limpezească vederea, 
apoi se întoarse către Olivier: 

— Hai să mergem! 

Il ridică pe spinarea cabalinei, dinaintea şeii, după care 
încălecă şi el. Trase de hăţuri, întoarse animalul de călărie în loc şi 
porni către ieşire. De jur împrejur, în obscuritate, se întrezăreau o 
puzderie de cadavre şi rămăşiţe. Era convins că până dimineaţă 
aveau să dispară toate, inclusiv carcasele enorme ale saurienilor. 


Drumul către Hyatt dură o veşnicie. Pentru Enguerrand, unele 
etape ale călătoriei apărură clare, limpezi ca nişte cărţi poştale 
holografice colorate în tonurile de sepia ale nopţilor din Gangland. 

Insă nici una nu ţinu mai mult de două minute. 

Fără veste, prin câmpul vizual îi pulsau interfeţe de programe 
pe care nu le apelase, iar lumea începea să se învârtească nebuneşte, 
amenințând să-l trântească de pe cabalină. De fiecare dată, se propti 
în scăriţe şi scutură din cap, clipind furios ca să alunge viziunile 
nepoftite, dar acestea nu se lăsau gonite cu una, cu două. Realitatea 
începu să-i parvină în felii subţiri, separate de episoade tulburi în 
care ţeasta părea să-i fie strânsă în menghină şi bătută ritmic cu 
ciocanul. Îndărătul pleoapelor îi ţâşneau scântei. 

Într-unul dintre intervalele când durerea zvâcnindă din cap se 
mai potoli, Enguerrand văzu faţada Hyatt. Din hotel mai rămăsese 
doar numele, căci Vârcolacii îl transformaseră în spital. De la distanţă, 
clădirea părea să aibă o înfăţişare aproape uniformă, însă la o 
examinare mai atentă ferestrele şi balcoanele se dovedeau a fi 
neperechi, deşi oarecum asemănătoare, precum figurile unor copii 
dintr-o familie numeroasă. Unele ferestre erau acoperite cu folii din 
plastic de diferite culori, altele aveau geamuri reflectorizante negre, 
aurii sau albastre, panouri de plexiglas, ochiuri de sticlă prinse în 
rame de plumb ca nişte grilaje, folii cu bule de aer care de la distanţă 
păreau suprafeţe din dantelă, plase de sârmă, membrane polimerice 
ca nişte meduze uriaşe, ţintuite pe rame, bucăţi de carton pătat de 
umezeală, foi de placaj pe care aerul din Gangland le încreţise, carton 
gudronat, plase din plastic împotriva insectelor, cărămizi de sticlă 
ca nişte ochi de peşte, bannere publicitare vechi pe care se vedeau 
sigle ale unor corporaţii orbitale, foi de tablă ruginite, toate într-un 
mozaic haotic, neplanificat, cvasi-organic, punctat ici şi colo de 
aparate pentru aer condiţionat. 

Pe nepusă masă, prin imaginea fațadei începură din nou să-i 
apară şi să-i dispară interfeţe grafice, meniuri de opţiuni, pulsând în 
ritmul durerii din tâmplă. Apoi Hyatt-ul se înnegură cu totul. 

Ca prin vis, cabalina îi purtă până la intrare, unde o molie 
spectrală, teleoperată, cu aripi de curcubeu, le dădu târcoale, după 
care plecă să aducă ajutoare. 

Când îl întinseră pe targă, Enguerrand încercă să le spună 
ceva, cu toate că nu vedea deloc bine cine sau ce îl purta prin 
spital. 

Dar gura nu-l ascultă. 


Pe drumul spre Hyatt, în ambulanță, pe O'Blivion îl chinuiră 
mâncărimi şi furnicături pe piciorul rănit. Se foi, se suci, scrâşni 
din dinţi, dar furnicăturile sporiră în loc să se diminueze, chiar şi 
după ce îi îndepărtară garoul improvizat. Pe lângă asta, ambulanţa 
îl zgâlţâia încolo şi încoace, iar sirena pur şi simplu îl călca pe 
nervi. 

-Ce te foieşti atâta? îl întrebă unul dintre brancardieri după 
câteva minute, când deveni clar pentru toţi cei din dubiţă că 
părintele n-avea de gând să se mai potolească. 

- Mă mănâncă picioru', ce să fie! 

De pe bancheta din faţă, doctoriţa se întoarse şi-i zâmbi. Pe 
unul din incisivi avea un stras ca un fulg de zăpadă. 

— E foarte bine că te mănâncă. Nanomecanismele din gelul 
antiseptic lucrează să-ţi sutureze vasele de sânge şi să-ţi refacă 
țesuturile afectate de accident. 

— Şi tot de la asta am şi furnicături? 

-Nu chiar. Alte nanounităţi atacă microorganismele din plăgi 
şi folosesc descărcări electrice ca să distrugă anumite proteine care 
le ţin învelişul de polimeri laolaltă bacteriilor. Pentru tine, 
descărcările astea nu sunt decât nişte uşoare furnicături, dar 
bacteriile zboară în bucăţi ca nişte pepeni mitraliaţi, câteva sute 
de mii în fiecare secundă. 

O'Blivion dădu din cap în semn că înţelesese. Deasupra lui, 
între un tub de oxigen şi un suport metalic pentru perfuzii, pe 
tavanul ambulanţei se vedea un afiş autocolant de la Crucea Roşie: 
DONAJI SÂNGE. Dedesubt, cineva adăugase cu marker negru o 
semnătură: Contele Dracula. 

- N-aţi putea măcar să-nchideţi sirena? întrebă părintele. 

Şoferul îi aruncă o privire peste umăr. 

— Şi noi ce distracţie am mai avea la faza asta? 

O'Blivion aproape că le recomandă nişte albume de Frank 
Zappa, dar se abţinu. 

Dubiţa viră, apăsându-l pe părinte de marginea metalică a 
brancardei, apoi frână. Brancardierii coborâră de pe bancheta din 
faţă, trântiră portierele şi deschiseră uşile din spate în lumina 

de neon a intrării de urgenţă în Hyatt. Didură brancarda jos, 
extinseră troliul de dedesubt, apoi îl duseră pe O'Blivion înăuntru, 
pe culoare luminate strident, printre Vârcolaci îmbrăcaţi în halate 
albe şi verzi. 

— Unde mergem? întrebă părintele când îl împinseră prin uşi 
gemene, batante, în ceea ce pe vremuri fusese bucătăria 
restaurantului. 

- La chirurgie, îi explică doctoriţa. Piciorul trebuie vindecat, 
şi repede. 

Aruncă o privire complice către unul dintre brancardieri. 

- E încă devreme, şi parcă văd că până dimineaţă o să mai 
avem măcar zece-două'ş'pe cazuri, toate mai grave ca ăsta. 

- Vistiernicul unde e? 

Fata ridică din umeri. 

— A zis că vine şi el încoace. Trebuie să sosească. 

În câmpul vizual al părintelui se ivi o figură nouă, cu mască 
chirurgicală verde, sprâncene stufoase şi ochi cu pupile 
dreptunghiulare. 

- Ce mi-ai adus, Bathory? 

Doctoriţa înclină uşor capul, privind în jos la O'Blivion. 

- Fracturi multiple. Tibie, peroneu, femur. 

— Şi? făcu chirurgul, încurajator. 

— Şi-atât. Plăgi superficiale, chestii de-astea. Da’ pe-alea le-au 
rezolvat nanomecii pe drum. 

- Slăbuţ. 

Fata dădu ochii peste cap. 

— Ce vrei, frate? A fost un accident de călărie, nu un dezmăţ 
S&M! Las’ că te văd eu dimineaţă, pe la a en'ş'pea urgenţă! 

Chirurgul pufni dispreţuitor pe nas. 

- Nu-mi duce grija, Bathory! Metamfetamină să fie... 

Fata şi brancardierii se îndepărtară, apoi se auzi zgomotul 
uşilor batante. Figura cu halat şi mască verde dispăru o clipă, după 
care se întoarse, purtând un bidon din plastic alb, de doi litri. 

- Va trebui să bei asta. 

O'Blivion ridică o sprânceană şi se uită la bidon cu un aer 
critic. 

— Sper că-i de pileală. 

Chirurgul clătină din cap. 

- F-deoxi-glucoză. 

- Bafta mea, făcu părintele. Măcar să fi fost beta-endorfină... 

Ochii Vârcolacului se încreţiră la colţuri. 

- Ar fi de-ajuns câţiva mililitri de endorfină ca să mori. De 
fericire. F-deoxi-glucoza doar o să-mi arate la o scanare care dintre 
țesuturi sunt sănătoase şi care sunt devitalizate, după care o să 
lrecem la tratament şi terapie intensivă. 

Părintele încuviinţă din cap. Luă bidonul. 

— Hai, noroc! 


Vârcolacul neurolog întinse un deget păros şi-i arătă ceva lui 
Olivier pe una dintre fotografii. 

- Creierul e o reţea complexă de neuroni şi celule gliale, dar 
are consistenţă de jeleu. Poţi să-l mănânci cu linguriţa dacă-ţi pui 
ambiția. Însă dacă te-apuci şi dai cu el de pereţii cutiei craniene, 
praful se-alege de jeleul ăsta. Vezi ce s-a întâmplat aici, în zona 
pre-rolandică? 

Olivier încercă să zâmbească politicos, să-şi aştearnă pe figură 
expresia de copil cuminte. De câtva timp, cea pe care o numea 
sora lui plecase şi nu mai revenise. Dacă ar fi fost cu el, probabil i- 
ar fi afişat explicaţii cu litere mărunte în câmpul vizual, clarificând 
rostul fiecărui lucru asupra căruia Olivier şi-ar fi aţintit privirea. 
Aşa, fotografiile imprimate după ce lui Enguerrand i se făcuse o 
scanare RMN păreau numai nişte exerciţii migăloase în 
reprezentarea fractalilor în tonuri de gri. Fascinante, complexe, 
impresionant de detaliate şi complet de neînțeles pentru el. 

- Dacă, Doamne-fereşte, n-am fi fost în Gangland, continuă 
Vârcolacul, ci în Federaţia Noii Anglii, unde tot ce se întâmplă cu 
pacienţii se înregistrează şi de multe ori se foloseşte la tribunal în 
procesele de malpraxis, ar fi trebuit să declar că amicul tău a suferit 
un traumatism cranio-cerebral acut cauzat de impactul cu un 
obiect contondent. 

Olivier încuviinţă, cam nedumerit. 

- Ţie pot să-ţi spun adevărul. I-a tras careva un par de i-a 
sunat apa-n cap. 

— Secure, preciză cu voce scăzută băiatul. 

Vârcolacul ridică din umerii musculoşi. 

— Mă rog, secure să fie dacă zici tu. Pe lângă vătămarea de la 
început, i-au plesnit şi câteva vase de sânge minuscule şi i-au 
inundat încet-încet o zonă restrânsă din creier. De-aia l-au 

apucat amețeli, i s-a strâmbat gura şi după un timp n-a mai 
fost în stare să vorbească. 

— Şi ce-i de făcut? întrebă Olivier. 

Vârcolacul zâmbi. De sub buza superioară i se ivi un set 
suplimentar de canini care licări în lumina lămpilor scialitice. 

— Ce să facem? O să ne jucăm cu el de-a Discovery Channel. 
___ Se îndreptă spre un rastel metalic şi luă un spray antiseptic. 
Îşi pulveriză câte un nor parfumat pe fiecare mână. Dintr-o cutie 
de carton vernil trase o pereche de mănuşi din latex pe care şi le 
puse încet, fără grabă. Deasupra capetelor lor, un aparat de aer 
condiţionat uruia pe un ton grav. 

- Pe la începutul secolului, reluă Vârcolacul, amicului tău i- 
ar fi găurit carotida ca să-i bage pe-acolo o sondă. Grosolan, 
murdar şi destul de riscant. 

Deschise o cutiuţă din plastic transparent şi, cu o pensetă, 
scoase din ea ceva care semăna cu o bobiţă de strugure. 

- Ar fi împins sonda aia, care lor li se părea chiar subţire, 
dincolo de poligonul lui Willis, în artera silviană, şi asta numai ca 
să vadă starea ţesuturilor. 

La unul din capete, bobiţa întinse cleşti negri, minusculi, 
subţiri ca nişte fire de păr. ţinând-o în continuare cu penseta, 
Vârcolacul o aşeză pe gâtul lui Enguerrand, într-o parte. Bobiţa 
îşi înfundă cârligele în pielea Templierului. 

-Noi folosim o căpuşă care face anestezie locală, dezinfectează, 
trimite nanomecanisme ca să opereze țesuturile locale şi repară 
peretele arterial la plecare. Finuţ, curat şi fără riscuri. 

Zâmbi strâmb, dezvăluindu-şi din nou caninii. 

— Atât de curat că au început şi heroinomanii să se injecteze 
cu căpuşe de-astea. 

Căpuşa se contractă şi se zbârci. 

- Asta a fost primul val, comentă Vârcolacul. Nanounităţi 
care o să curețe celulele moarte, o să îndepărteze cheagurile de 
sânge şi o să elimine porțiunile necrozate. 

Se aşeză pe un scaun rotativ, luă o telecomandă cât un biscuit 
de pe birou şi puse în funcţiune un ecran de pe perete. 

— Uite că deja au început să ne transmită imagini din artera 
carotidă. Acum nu mai trebuie decât să ronţăim floricele şi să ne 
uităm la film. 

Îi aruncă o privire gânditoare băiatului. 

-La ceţi-o fi trebuit să te dai cu Templierii? Mai bine te făceai 
neurolog... 


COLUMBIANUL 


A 

În primele două zile şi două nopți de după confirmare, Maria 
dormi. Ocazional trecu pe la toaletă, uneori întâlnindu-se la intrare 
sau la ieşire cu Juanita şi cu Lenny. Renunţaseră să-i mai arunce 
priviri acuzatoare. 

În cea de-a treia dimineaţă, se trezi suficient de întremată şi cu 
mintea limpede. Făcu un duş pe îndelete. Se spălă pe dinţi ca să 
scape de senzaţia că în gură îi crescuse pluș acru. Îşi tăie unghiile. 

Trecu apoi în bucătărie, pregăti ochiuri cu şuncă, boluri cu 
lapte şi cereale şi îşi făcu o ceaşcă de cafea. De jur împrejur, pe 
mese, pe frigider, în chiuvetă şi pe podea zăceau maldăre de cutii. 
Cutii în care fusese livrată mâncare la minut, cutii de cereale, cutii 
de sucuri, pungi de plastic, pahare de spumă poliuretanică, o mare 
de ambalaje cum Maria nu mai văzuse decât în liceu, în camera 
lui Sam, din cămin, după petrecerile care însoțeau victoriile la 
fotbal. 

Cafeaua era suficient de tare ca să topească linguriţa. 

Din buzunarul de la pieptal halatului, Maria scoase telefonul 
mobil şi formă numărul tatălui ei. Părinţii săi nici acum nu îşi 
implantaseră mufe neurale pentru comunicare în realitatea 
virtuală, iar de când începuseră problemele cu necrosofturile nici 
că mai vroiau să audă de aşa ceva. 

- Hola! 

- Hola, Maria! 

— Ce mai faceți? 

- Noi, bine, dar ne-a sunat Juanita şi ne-a zis că nu faci bine 
deloc. 

Mariei îi îngheţă zâmbetul. Simţi că obrajii îi luau foc. 

— Ne-a spus că stai tot timpul în ciberspaţiu. Nu mai dormi 
aproape deloc, nu prea mai mănânci, nici copiilor nu le mai dai 
de mâncare. Ce fel de mamă eşti? 

- Acum am terminat. 

-Cu îndatoririle de mamă? Sigur, aşa se pare, că ai terminat 
de mult cu ele. 

Se luptă să înghită nodul din gât. 

- Nu, cu ciberspaţiul. S-a desfiinţat agenţia, mi-am pierdut 
postul de inspector şi am prins un contract ca detectiv particular. 
Am găsit un copil pierdut. 

— Vezi să nu-i pierzi pe ai tăi, în schimb! Dacă nu-i tratezi cu 
responsabilitate, la ce i-ai mai făcut? 

Maria clipi de câteva ori ca să-şi stăpânească lacrimile. 

- Tocmai despre responsabilitate e vorba. Am avut de ales 
între un şir de slujbe mărunte, nu neapărat legale sau bănoase, cu 
care abia să ne ducem traiul de pe o zi pe alta, şi un contract pe 
bani adevăraţi, care să ne permită să plecăm într-un habitat orbi- 
tal şi să trăim liniştiţi acolo. şi-am ales. 

— Maria, asta nu înseamnă că trebuie să-ţi negdlijezi copiii! 

— Asta înseamnă că, pentru o perioadă, trebuie să plec din 
oraş ca să-l găsesc pe acel băiat. Aş putea să-i las la voi pe Lenny 
şi Juanita? 

— Cum adică să pleci din oraş? Unde să pleci? 

-Trebuie să ajung în Gangland. 

— Of, San Francisco de Assisi, ajută-ne! Maria, nici măcar nu 
ştim sigur dacă Gangland există cu adevărat! Vrei să te joci de-a 
detectiva în Neverland? În ţara lui Oz? 

- Gangland există cu adevărat, tată, numai că locaţia sa este 
secretă. Şi, dat fiind că băiatul pe care m-am angajat să-l găsesc e 
acolo, acolo trebuie să mă duc! 

- Şi dacă ai să pieri pe drum? Nu te gândeşti că aproape tot 
ce a însemnat partea continentală a Statelor Unite e acum 
pustietate sau teatru de război civil? 

— Decât să mor încet de foame, mai bine să pier luptându-mă 
pentru biletele de plecare pe orbită. 

- Cel puţin adu-i la noi pe copii... 

— De-asta am sunat, tată. Azi trec pe la voi şi vi-i las. 

— Sam s-ar răsuci în sicriu dacă ar şti. 

- Sam n-a ajuns niciodată în sicriu. 

Închise telefonul şi, cu mâini tremurânde, îşi şterse lacrimile 
de pe obraji. Se întoarse şi îi văzu pe Juanita şi Lenny la intrarea 
în bucătărie, îmbrăcaţi în pijamale. O priveau în tăcere. 

— „Neaţa. 

Nu-i răspunseră. 

— Ce-i? Ce s-a întâmplat? 

- De ce vrei să pleci, mami? întrebă fetiţa. 

- O să ne laşi cu columbianul? făcu Lenny. 

Maria se stăpâni cu greu. 

- Lenny, te rog să nu fii obraznic. Poate că bunicul a venit 
din Columbia cu părinţii lui când avea doisprezece ani, dar are 
cetăţenia americană şi a lucrat ca poliţist în Philadelphia, în brigada 
antidrog, timp de patruzeci şi trei de ani, apărând legea şi ordinea. 

- Parcă văd că n-o să mă lase să ascult Shoot 2 Kill, nici să 
comand mâncare chinezească. 

Maria se uită împrejur, la bucătăria năpădită de ambalaje. 

-Cred că te-ai săturat deja de mâncăruri la minut, chiar dacă 
nu vrei să recunoşti. O să facem curăţenie aici, o să aruncăm toate 
cutiile astea, o să ne facem frumos bagajele şi o să mergem la 
bunici ca să staţi acolo vreo două săptămâni. 

- Pot să-mi iau păpuşile? 

- Da, Juanita, o să luăm şi păpuşile. Acum, hai la masă, până 
nu se răcesc ochiurile. 


ORWOLOKA 


1 


„Când glumeşti, zâmbeşte,” alunecarea nebunească pe 
filamentul monomol, fălcile creaturii în tunel, „Ordinul suntem noi,” 
reculul greu al pistolului Desert Eagle, tijele cromate ale săgeţilor în 
beznă, „Dă-te jos de pe cabalină până nu te dau eu,” bastonul acuzator 
al Câtiţei, vertijul brusc provocat de ruperea scării, explozia 
minielicopterului, metamorfoza directorului într-un ţăran 
meridional, „Noi o declarăm închisă,”... 

Deschise ochii larg, căutând cu braţele în lături un sprijin ca 
să oprească prăbuşirea interioară printre amintiri. 

— Uşurel, cavalere, să nu-ţi spargi venele cu acele de perfuzie. 

Lângă trezorier se ivi un Vârcolac. Un set suplimentar de 
canini îl făcea să pară vag ameninţător. 

- Se plâng atâţia că viaţa e prea lentă, zise Enguerrand cu 
voce slabă. Da’ şi când ia viteză, să te ţii! 

Vârcolacul aruncă o privire către Olivier. 

- A reînceput să vorbească. Asta înseamnă că şi al doilea val 
de nanomecanisme şi-a îndeplinit misiunea, iar celulele de cultură 
au reparat țesuturile vătămate. 

Trezorierul înghiţi în sec, luptându-se cu greaţa. Amintirile 
fuseseră vii, intense, iar amestecul de fragmente îl dezorientase. 

- Ce-a fost... asta? 

— După tratament, am testat zonele din creier unde avuseseră 
loc leziuni ca să vedem dacă funcţionează normal. 

Enguerrand încuviinţă din cap. 

- Sper că au ieşit bine testele. 

Vârcolacul, care îi scotea acele de perfuzie unul câte unul, 
zâmbi. Puzderia de dinţi ascuţiţi îi trezi Templierului o amintire 
recentă. 

- Bine, spuse Vârcolacul. Cum să nu... 

- Bun. Pentru că n-o să mă convingă nimeni să le repet prea 
curând. 

Se ridică în şezut pe marginea mesei de operaţie. 

— Viaţa de Templier se trăieşte destul de greu la viteză 
normală. Nu cred că şi-ar dori cineva s-o mai vadă şi în reluare, 
pe derulare rapidă. 

Olivier zâmbi. Se ridică de pe scaunul unde stătea şi-i aduse 
lui Enguerrand vesta antiglonţ cu arahnofibră, apoi jacheta din 
piele cu umărare din policarbon. 

Trezorierul se echipă cu atenţie, încheie fiecare fermoar şi 
cataramă, apoi se întoarse către Vârcolac. Îi întinse cipul de credit, 
iar neurologul îl trecu prin fanta unui aparat de pe masă. 

- Recomandări pentru convalescenţă? 

Vârcolacul îi aruncă o privire sceptică şi-i înapoie cipul. 

— Odihnă, în primul rând. 

Enguerrand încuviinţă. 

-O să mă odihnesc imediat cum terminăm campania. 

— Şi să te fereşti de tipii cu securi. 

- Asta e mai greu. Cu ei avem treabă. 

Neurologul ridică din umeri, resemnat. 

— Atunci, o să ne revedem cât de curând. Asta în cazul fericit. 

Trezorierul îşi luă casca de pe o măsuţă. În vizieră se reflectau 
imaginile cenuşii obţinute prin rezonanţă magnetică. 

- Mulţumesc, oricum. Hai, Olivier. 


Afară, pe un culoar luminat din loc în loc de tuburi 
fluorescente, Enguerrand se opri. Îşi puse casca, deschise interfaţa 
grafică, apelă câteva programe. 

Făcu o grimasă. 

Închise ochii, iar globii oculari îi zvâcniră frenetic sub pleoape. 

După câteva clipe, redeschise ochii. 

— Noroc cu copia de rezervă, zise el ca pentru sine. Nu ştiu ce 
mi-or fi făcut prin creier nanomecanismele alea, dar a trebuit să- 
mi reinstalez wetware-ul pentru telecomunicaţii. 

Se dădură deoparte, lângă perete, ca să le facă loc unor 
Vârcolaci care aduceau pe o brancardă o fată rănită. Olivier se 
uită lung în urma lor, apoi îl privi pe trezorier. 

— Aşa e mereu în Hyatt? 

- Da, e... E alertă permanentă. Mănâncă şi dorm când şi unde 
apucă, fac tot felul de intervenţii, de operaţii. De multe ori îşi 
descarcă din ciberspaţiu wetware chirurgical şi pe urmă trec 
imediat la lucru pe viu. Când o dau în bară, prelevează organe. 

-Şi cât o ţin aşa? 

- Nu prea mult. Destui preferă să ia metamfetamină decât să 
doarmă şi, la cât au de lucru, poate că şi tu ai face la fel în locul 
lor. Se topesc ca lumânările şi în câţiva ani se duc. 

La capătul culoarului ajunseră într-un hol ceva mai mare, cu 
câteva fotolii scunde, desperecheate, şi o măsuţă pe care zăcea un 
maldăr de reviste medicale cu foi lucioase. Enguerrand chemă un 
lift. 

Câteva momente mai târziu, când liftul sosi, trezorierul 
deschise grilajul poleit, plin de lujeri răsuciţi din fier forjat, şi intră 
cu Olivier între oglinzi gravate, cu rame baroce. Din oglinzi îi 
priveau un adolescent obosit şi un copil cu părul ţepos. 

— Plecăm? 

Liftul începu să urce. 

- Nu încă, răspunse Enguerrand. Mergem să vorbim cu 
cineva care a avut atâta minte ca să se lase de amfetamină. şi să se 
apuce de administraţie. 

Liftul opri. Trezorierul deschise grilajul şi dădu piept cu un 
individ uriaş care îl privi bănuitor pe sub sprâncene. Spre 
deosebire de ceilalţi Vârcolaci, care purtau halate vernil sau bleu 
pal, capişoane şi uneori măşti chirurgicale, malacul era îmbrăcat 
cu nişte blugi lălâi şi un tricou cu numele unei echipe de baseball 
pe care n-o urmărise niciodată jucând. 

— Am venit s-o văd pe Orwoloka, explică trezorierul. 

Uriaşul nici nu se clinti. Părea să calculeze în câte moduri ar 
fi putut sparge oglinzile din lift cu capul Templierului. 

- Wolf! se auzi vocea unei fete de undeva, de la distanţă. 
Lasă-i să intre! 

Cu un regret imens, aproape palpabil, Wolf se dădu în lături 
un pas şi le permise lui Enguerrand şi lui Olivier să treacă. Îi urmări 
cu privirea, aşteptând parcă din partea lor să facă o mişcare greşită, 
iar Olivier, care se uită la el peste umăr, grăbi pasul şi o luă înaintea 
trezorierului. 

Trecură printre şiruri de coloane decorate cu basoreliefuri 
ncoaztece, pe lângă plante ornamentale, fotolii şi măsuţe. Pe trei 
laturi, apartamentul Orwolokăi avea pereţi de sticlă prin care se 
zărea cerul liber. A patra latură era acoperită aproape integral cu 
monitoare pe care apăreau în direct scene din clinică. 

În întâmpinarea lor veni o fată de vreo şaptesprezece ani, cu 
părul blond auriu, drept. Purta o rochie de seară roşie, cu paiete 
lucioase, care unduiau nefiresc. Când fata se apropie, ocolind 
frunzele luxuriante ale unui ficus, Enguerrand observă că textura 
unduitoare pe care o crezuse acoperită cu paiete era de fapt o 
masă de termite roşii care mişunau. 

— Bine aţi venit, Templierilor, spuse fata şi zâmbi. 

Pe buza de jos avea o lacrimă de aur. 

Enguerrand urmări, fascinat şi oripilat în acelaşi timp, cum 
termitele care formau una dintre mânecile scurte ale rochiei 
migrau către piept, schimbând croiala decolteului. 

— A... Bună seara, Orwoloka, zise el într-un târziu, cu un efort 
să-şi desprindă privirea de la termite. Sau bună dimineaţa, că mai 
e puţin şi răsare soarele. 

Fata îi aruncă o scurtă privire lui Olivier, apoi se uită din 
nou la Enguerrand. Le făcu semn să se aşeze pe o canapea tapisată 
cu mătase italiană crem. 

-S-a întâmplat ceva la tratament? se interesă ea. 

Enguerrand clătină din cap. Deşi se străduia s-o privească în 
ochi pe şefa Vârcolacilor, totuşi, fără să vrea, ochii îi alunecau din 
când în când mai jos, la insectele roşii care i se târau fetei pe corp fără 
încetare. Se simţi stânjenit şi căută să se uite în altă parte. 

— Nu, tratamentul a fost minunat. M-am... m-am restabilit 
foarte bine. 

Orwoloka zâmbi şi se aşeză picior peste picior. Termitele se 
căţărară bezmetice unele peste altele ca să se adapteze noii poziţii. 
De-a lungul gambei drepte, până la genunchi, rochia se despică. 

— Motivul pentru care am ajuns la tratament, continuă 
Enguerrand, este că, împreună cu părintele O'Blivion, sunt într-o 
misiune. Căutăm să formăm o alianţă împotiva Greilor. 

Fata încuviinţă din cap. Ochii îi erau colorați într-o nuanţă 
intensă de portocaliu. 

-Pe noi să nu contaţi. Greii sunt dintre cei mai statornici clienţi 
ai noştri. Nu trece zi sau noapte fără să vină pe-aici doi-trei din ei 
ca să-şi mai grefeze nişte muşchi, să-şi mai înlocuiască nişte 

tendoane, ceva. Pe când, dacă ar fi după Templieri, am muri 
de foame. Voi nu daţi banii decât pe haine de piele, cabaline şi 
arme. 

Trezorierul îi aruncă o privire lui Olivier. 

- Nici pe astea n-o să mai dea banii fraţii Templieri de-acum 
încolo, explică Enguerrand. Practic... 

- Practic, Greii v-au exterminat, completă Orwoloka. ştiu. 
Păcat. 

— Păcat de oameni, întări trezorierul. 

— Păcat că nu ne-au anunţat din timp, zise fata, clătinând din 
cap. 

Lumina îi licări în păr. 

- Când am ajuns la locul măcelului, era deja prea târziu şi n- 
am mai putut preleva organe. O întreagă avere s-a prăpădit aşa, 
aiurea. 

Enguerrand îi aruncă o privire piezişă. Dincolo de figura 
frumoasă şi de zâmbetul dulce, Orwoloka avea o minte ascuţită 
şi rece. 

- Asta ar fi o problemă majoră cu Greii, reluă el. Nu prea fac 
lucruri calculate, ci de multe ori îşi urmează impulsurile violente, 
indiferent de consecinţe. Poate că data viitoare vor ataca Hyatt- 
ul, cine ştie... 

Fata făcu o grimasă neîncrezătoare. 

— Dac-o să încerce când o fi lună plină, abia aştept. Când ne- 
apucă năbădăile, nu ne stă nimic în cale. 

Enguerrand îşi stăpâni un fior de spaimă. Auzise şi el, în 
vremea noviciatului, de la Templierii mai mari, poveşti de groază 
despre nopţile cu lună plină. 

- Poate o să vină când o fi lună nouă, încercă el să glumească. 
Dar mai sigur e că, dacă vor extermina celelalte triburi, nu veţi 
mai avea alţi pacienţi în afară de Grei. Aşa încât gândeşte-te puţin 
ce va fi mai profitabil: să vă alăturaţi alianţei, sau să-i lăsaţi pe 
Grei să-şi facă de cap în continuare? 

Câteva termite îndrăzneţe i se căţărară Orwolokăi pe gât în 
sus, iar fata le mătură cu degetele şi le aruncă în poală. 

- Totuşi, am pierde nişte bani frumoşi de la ei... 

Enguerrand scoase cipul de credit din buzunarul de la piept. 

— Vi i-ar returna Ordinul Templierilor pentru următorii cinci 
ani. 

Orwoloka îl privi cam cu neîncredere. Îşi dădu deoparte o 
şuviţă care îi intrase în ochi. 

- Şi, continuă trezorierul, ar mai fi un comision pentru 
persoana care ar autoriza tranzacţia. Să zicem... zece la sută? 

Fata clătină din cap. Se uită la Olivier. 

- Tu ai fost de faţă. Ia zi, ce i-a pus Nosferatu în perfuzie? 

Băiatul ridică din umeri. 

— Ai idee despre ce vorbeşti, Templierule? reluă Orwoloka. 
Nu mai zic de comision, lasă-l încolo, dar ai idee de câţi bani îi 
uşurăm pe Grei în fiecare an? 

Enguerrand închise ochii. Păru să se gândească timp de câteva 
clipe. 

- Cincizeci şi şase de milioane două sute şaptezeci de mii de 
OCU pe anul calendaristic trecut, spuse el într-un târziu. 

Orwoloka rămase cu gura căscată. Termitele îi creară o serie 
de găuri rotunde de la subsuoara stângă până la şold şi închiseră 
despicătura din dreptul gambei. 

- Ci... cincizeci... cum...? îngăimă fata. 

- Ori cinci. şi zece la sută separat, pentru tine, repetă 
trezorierul. 

Pentru prima dată de la începutul întâlnirii, şefa Vârcolacilor 
păru cu adevărat descumpănită. 

- Când aţi putea să ni-i...? 

— Acum. Pe loc. Banu’ vorbeşte, vraja se uşcheşte, cum ar 
zice părintele. 

- Ei, nu, că asta-i prea de tot! 

Fata se ridică de pe canapea. Câteva termite răzlețe alergară 
disperate pe podea ca să se agaţe de trena rochiei. 

- Ia să-ţi văd culoarea banilor! 

Enguerrand o urmă, se aşeză la biroul ei, dinaintea unui 
monitor uriaş, transparent, şi în trei minute autoriză cele două 
transferuri. 

Orwoloka solicită confirmarea tranzacţiilor, apoi se întoarse 
spre trezorier, înveselită şi uşor nedumerită. 

- Hai, că ai un stil să pui problema... Să mai vii pe la noi! 

Se uită la Olivier, apoi la Enguerrand. 

- Eventual neînsoţit, adăugă ea cu un zâmbet şăgalnic. 


CONTRA VEATIE 


Maria şofă mult timp în tăcere, atentă la trafic. La un moment 


dat, pe deasupra lor trecu o dronă de la poliţia rutieră. Copiii o 
ignorară, deşi de obicei se agitau şi ţipau de bucurie când vedeau 
micile aparate zburătoare. 


Se uită la ei în oglinda retrovizoare. Juanita în dreapta. Lenny 


în stânga. La mijloc, strategic, cutia de carton cu jucăriile Juanitei. 


Lenny se uită la ea, îmbufnat. 

— Ce-i? 

Nici un răspuns. 

-Ce e? 

— Ea cum de a avut voie să-şi ia toate jucăriile? 

Maria oftă exasperată. 

-O luăm de la capăt, zise ea cu jumătate de gură. 

-şi-a adus şi păpuşile Barbie, şi jucăriile pluşate, şi revistele, 


şi creioanele colorate, şi... 


ea! 


Il privi din nou în oglinda retrovizoare. 
— Şi ce? 
- Şi cutia cu jucăriile ei ocupă mai mult loc în maşină decât 


- Lenny, maşina e destul de mare, încercă femeia să păstreze 


un ton rezonabil. 

- Dacă e destul de mare, de ce n-am avut voie să-mi iau 
albumele Shoot 2 Kill, şi posterele, şi tricourile? 

Maria îşi drese vocea. 

— Uite, am luat toate benzile desenate. Şi tricoul cu Nemo pe 
care ţi l-a cumpărat tati la Disneyland. Ştii cât de mult îţi plăcea... 

— Asta a fost anul trecut. 

Femeia începu să bată cu degetele în volan. Opriră la un 
semafor. Se întoarse spre bancheta din spate. 

- Lenny, ţi-am explicat deja. Bunicul nu agreează genul heavy 
metal. 

- Da’ Shoot 2 Kill nu sunt heavy metal! Sunt mult mai răi 
decât leşinaţii ăia de demult, Guns'n'Roses, Bon Jovi, Motley Crue 
Şi care mai erau. 

- Tocmai de-aia, bunicului o să-i placă şi mai puţin. 

— Verde, zise maşina. 

Maria porni din nou. 

- N-o să dureze mult. O săptămână, maximum două, minţi 
ea, şi pe urmă ne întoarcem acasă şi-o să poţi să-i asculţi din nou. 

Se gândi puţin. 

— La căşti. 

- Două săptămâni? Două săptămâni fără Shoot 2 Kill? Peste 
trei zile o să lanseze un album nou, cu înregistrări din turneu! şi o 
să stau ca fraieru' zece-un'ş'pe zile până să-l ascult! Mami, parcă 
ne-ai duce la bulău. 

- Băiete, ai grijă cum vorbeşti! 

— Discuţiile prelungite în timpul şofatului sporesc riscul 
accidentelor, interveni maşina pe un ton plăcut. 

Maria dădu ochii peste cap. 

-San Antonio, cum s-o fi oprind blestemăţia asta? 

- Sabotarea asistentului de trafic constituie contravenţie, o 
avertiză Toyota. Se pedepseşte cu amendă de trei până la cinci 
sute de OCU şi cu suspendarea permisului de conducere. 

- Bine, bine, scuteşte-ne, zise femeia. 

Ajunseseră în cartierul unde locuiau părinţii ei. Pe alei, ici- 
colo, se vedeau bătrânei mergând agale, pe sub castani. O doamnă 
în vârstă plimba în lesă un Saint Bernard. 

— Uite şi casa bunicilor. 

Lenny dădu din cap, complet lipsit de entuziasm. 

Maria parcă maşina pe alee cu spatele, apoi cobori, le deschise 
portierele copiilor şi luă cutia cu jucării de pe bancheta din spate. 

Băiatul porni cu paşi mărunți spre uşa de la intrare. 

- Lenny, unde te duci? 

Băiatul se opri. 

- Vino înapoi şi ia-ţi geanta din portbagaj, că doar n-ai 
servitori! 

Maria deschise portbagajul, îi dădu lui Lenny geanta cu 
hainele lui şi apoi luă geanta Juanitei, cutia cu benzi desenate a 
băiatului, iar deasupra cutia cu jucării. 

- Juanita, mergi şi sună la uşă. 

Le deschise doamna Mendez, parcă mai scundă şi mai rotofeie 
decât şi-o amintea Maria de la ultima vizită. 

— Tata...? 

Bătrâna clătină din cap. 

- Tata e supărat şi deocamdată nu vrea să te vadă. 

Maria cobori privirea. 

- Înţeleg. 

Lăsă bagajele în holul de la intrare. Se aşeză pe vine dinaintea 
fetiţei. 

— Juanita, să fii cuminte. O să mă întorc repede şi totul o să 
fie bine. 

Fetiţa era bosumflată. După câteva clipe, o privi acuzator pe 
sub sprâncene. 

- Aşa a spus şi tati când a plecat... 


A 


PĂPUȘI, ANDRELE ȘI WETWARE 


O'Blivion se uită cu un aer critic la piciorul său drept, 
răsucindu-l încoace şi încolo. Pe gambă şi mai sus, pe coapsă, se 
vedeau din loc în loc cicatrice albicioase. 

- L-am făcut ca nou, explică Vârcolacul. 

Deşi operaţia se terminase de mult, nu îşi dăduse masca jos 
de pe faţă. Părintele îl bănuia în sinea lui că suferea de o teamă 
patologică de contaminare. 

— Hai, curaj! Încearcă-l. 

Cu delicateţe, O'Blivion puse piciorul pe podea şi se ridică. 
Făcu un pas, apoi încă doi, până la fereastra cu geam armat, lăsând 
impresia că în loc de oase îi implantaseră tije de sticlă. Bătu cu 
călcâiul în podea încet, apoi ceva mai tare. Făcu o genuflexiune. 

- Cred că-i gata de drum, spuse el în cele din urmă. 

De pe un scaun scheletic, din tije albe, îşi luă pantalonii din 
piele şi se uită la cracul sfâşiat. 

- N-ai nişte catgut sau ceva, să-mi cârpesc pantalonii? îl 
întrebă pe Vârcolac. 

Chirurgul îi aruncă o privire sceptică. 

— Arăt eu a croitor? 

O'Blivion clătină din cap şi îşi puse pantalonii. Cracul despicat 
atârna jalnic. Îmbrăcă apoi un tricou cojit cu sigla Gorthaur, vesta 
antiglonţ, îşi puse banduliera cu cartuşe, mătăniile din lemn de 
tek, iar deasupra jacheta găurită şi tăiată care abia se mai ţinea. 

Îşi scutură pletele pe spate şi desprinse câteva şuviţe care-i 
rămăseseră încurcate printre ţepii cromaţi de pe umeri. 

Îşi puse apoi săbiile la centură şi luă de jos puşca retezată. Se 
uită cu atenţie pe sub pat, pe sub scaune, din ce în ce mai îngrijorat. 

- Ai pierdut ceva? îl întrebă Vârclacul. 

- Aveam câteva săgeți de-ale Greilor, explică O'Blivion. 

Chirurgul ridică din umeri. 

-Or fi rămas la locul accidentului. Când te-au adus aici, sigur 
nu le aveai. 

O'Blivion încuviinţă, cam dezamăgit. Îşi aminti apoi de ceva 
şi scoase un cip de credit. l-l întinse chirurgului, dar acesta nu-l 
atinse. 

- Acolo, îi arătă el aparatul de taxat de pe masă. 

Părintele trecu cipul prin fanta de citire. Pe ecran, o animaţie 
viu colorată ilustră un transfer bancar. 

— Ar mai fi ceva, spuse O'Blivion într-o doară. E aici, la voi, o 
fată de vreo cin'ş'pe ani, cu un tatuaj pixelizat deasupra sprâncenei 
drepte. Lucrează la un serviciu de intervenţii rapide. Unde o 
găsesc? 


În holul de la parter, Enguerrand şi Olivier ieşiră din lift. Pe 
podeaua de marmură lustruită se reflectau ventilatoarele şi 
spoturile luminoase din tavan. 

În drum spre ieşire, se intersectară cu două fete cu puţin mai 
mari decât Olivier care spălau pe jos cu o soluţie dezinfectantă 
aromată. 

Casca lui Enguerrand sună. Templierul activă o interfaţă 
pentru telecomunicaţii. 

- Ai promis că situaţia o să intre sub control, îi spuse 
investitorul orbital. 

Trezorierul nu răspunse. Ridică uşor dintr-o sprânceană, cam 
stânjenit, şi nu îndrăzni să-l privească în ochi pe interlocutor. 

— Au trecut atâtea zile, şi lucrurile tot n-au intrat în normal, 
continuă orbitalul. Vă furnizăm materiale, informaţii şi aparatură 
ca să le folosiţi, nu ca să vă plimbaţi de colo-colo fără rost. 

- N-a fost chiar fără rost, îndrăzni Enguerrand. 

— Ce-s gogoşile-astea?! Ne aşteptăm din partea voastră să vă 
faceţi treaba ca de obicei, să-ncercaţi să ne spargeţi protecţia 

datelor, să-i testaţi şi pe competitorii noştri, să mai umblați 
la programele pe care vi le-am trimis, nu să vă târâţi prin tuneluri 
şi să vă ţineţi de prostii. 

- N-ar fi fost profitabilă o emisiune în direct cu...? 

Orbitalul făcu un gest de lehamite. 

- Aia merge, oricum, de când a început invazia Noului 
lerusalim şi aduce profituri rezonabile. Dar nu asta ne doare. 
Testarea programelor bate pasul pe loc din cauză că Templierii 
au fost decimaţi, iar concurenţa nu doarme. 

- Condiţiile... 

- Condiţiile au fost întotdeauna mai mult decât atrăgătoare, îl 
întrerupse orbitalul. Vă dăm spărgătoare de gheaţă şi pe deasupra 
vă lăsăm să veniţi cu orice alte programe doriţi. Ce sunteţi în stare să 
furaţi, puteţi vinde oricui vreţi. Vă mai şi plătim pentru colaborare. 
Alţii riscă pedepse cu închisoarea. Sau mai rău. 

Enguerrand nu comentă. În principiu, ceea ce îi spunea 
reprezentantul investitorilor era corect, deşi la fel de important 
cra ceea ce nu spunea. Trezorierul îşi amintea destule dăţi în care 
gheaţa ce proteja sistemele orbitale îi devorase minţile unui 
Templier sau altuia. 

- Suntem foarte dornici să reluăm colaborarea în condiţiile 
ştiute, spuse el pe un ton umil. O să facem ordine şi o să ne apucăm 
iar de treabă cât de curând. 

Orbitalul clătină din cap. 

— „Cât de curând” nu mai valorează nimic. Vremea lui „cât 
de curând” a fost şi s-a dus. ţi-am acordat destule zile, dar nu v- 
aţi întors la treabă, iar pe noi asta ne-a costat timp, bani, materiale. 

Enguerrand încuviinţă. 

— Am să discut cu partenerii mei şi o să luăm în consideraţie 
alternativele, reluă investitorul. Oi fi tu priceput la negocieri, dar 
vă plătim pentru fapte, nu pentru vorbe. 

Viziera redeveni transparentă. O vreme, Enguerrand rămase 
privind în gol. 

— Asta ne mai lipsea, zise el într-un târziu, cu glas scăzut. 

Clipi de câteva ori ca şi când ar fi vrut să se trezească dintr- 
un vis tulbure. Se uită încoace şi încolo, apoi în spate. 

- Pe unde-o fi părintele? Că doar i-am spus să coboare. 

O'Blivion nu se vedea nicăieri. În cele din urmă, Enguerrand 
se îndreptă spre recepţie. Dincolo de tejgheaua lăcuită, o fată şi 

un băiat examinau pe un monitor imagini cu secţiuni p:intr- 
un corp uman. 

— Mă scuzaţi... 

Fata ridică privirea. Avea ochi verzi, cu pupile verticale, ca 
de pisică. 

— A trecut pe-aici un Templier nebărbierit, cu plete negre, 
ondulate? 

— A trecut azi-noapte. L-a adus Bathory cu ambulanţa. Avea 
piciorul rupt. 

Trezorierul surâse. 

— Asta ştiu. Vroiam să aflu dacă nu cumva a ieşit acum câteva 
minute. 

Vârcolacul comută monitorul pe imagini înregistrate de 
camerele de securitate, derulă rapid, apoi clătină din cap. 

— N-a ieşit. Nu în ultimele şase ore, oricum. 

Enguerrand încuviinţă şi se îndepărtă. 

-Încă n-a coborât, îi spuse el lui Olivier. 

Pe lângă ei trecu un grup de copii care începu să alinieze 
sticle de bere goale în apropierea unor uşi glisante. După ce 
ordonară trei rânduri de sticle, se duseră până aproape de capătul 
holului, lângă uşile unui lift de mare capacitate, şi se sfătuiră câteva 
minute. În cele din urmă, unul dintre ei îşi luă avânt şi aruncă o 
bilă de bowling înspre sticle. Bila ateriză cu o bufnitură surdă, 
urui pe podea, spulberă câteva sticle. Cioburi săriră sclipind şi se 
împrăştiară în toate părţile. 

Urmă la rând o fetiţă de vreo zece ani. Bufnitură. Uruit. Cioburi. 

Un băiat ceva mai mare. Bufnitură. Uruit. Cioburi. 

Copiii începură să ţopăie şi să strige de bucurie. Nu mai 
rămăsese nici o sticlă întreagă. 

Câţiva dintre ei se întoarseră, aliniară alte sticle şi recuperară 
bilele. Când se îndreptau spre uşile liftului, Enguerrand îl opri pe 
unul dintre băieţi. 

— De ce faceţi cioburi? 

— Pe-aici trec brancardierii de la ambulanţe cu cazurile 
urgente, explică băiatul. 

- Lasă copiii-n pace, vistiernice! se auzi o voce de undeva 
din dreapta. 

Enguerrand se întoarse. Mai jerpelit decât de obicei, dar pe 
picioarele lui, părintele O'Blivion venea dinspre lift. Pe uşa liftului 
sclipea o inscripţie portocalie proaspătă, BORN 2B WIRED. 

- Unde naiba ai fost pân-acum? 

Părintele zâmbi pe sub mustață. 

— Am rugat o fată să-mi repare pantalonii cu un capsator. şi, 
dacă tot a trebuit să scot pantalonii... 

Trezorierul se uită în ochii părintelui, apoi la cracul 
pantalonilor de piele, prins de bine, de rău cu un şir de capse 
pentru hârtie, apoi iar la părinte. 

- Eşti nebun. 

- Nebun eram să nu profit. Vârcolacii îşi rescriu ADN-ul când 
intră în breaslă, în loc de adenină, guanină, timină şi citozină 
folosesc nişte substitute, aşa că riscuri de infecţii virale — zero, 
riscuri de sarcină — zero. Viaţă! 

Enguerrand clătină din cap. 

— Şi eu care credeam că mai ai niţel şi te cureţi... 

Se îndreptă spre ieşire, însoţit de Olivier şi de părinte. În urma 
lor, uruitul bilelor de bowling şi clinchetul cioburilor reîncepu. 


Dinaintea intrării, pe trotuar, aşteptau două cabaline 
Genentech, una a lui Enguerrand, cealaltă nouă-nouţă. O'Blivion 
căscă ochii şi începu să zâmbească. Grăbi pasul. Îi lăsă puţin în 
urmă pe ceilalţi doi şi se apucă să examineze din toate părţile 
cabalina cea nouă. li cercetă copitele, dantura, urechile cu 
microreceptori, picioarele, gâtul, crupa, harnaşamentul. 

— Au mai parcurs ceva cicluri CAD-CAM de când am intrat 
ultima dată în catalogul lor virtual, zise părintele după câtva timp. 

Îi străluceau ochii. 

-S-o stăpâneşti sănătos! îi spuse Enguerrand. la vezi ce are- 
n coburi. 

O'Blivion desfăcu coburii de piele ţintuită şi scoase o pereche 
nouă de pantaloni, cu rozete de argint de-a lungul tighelelor, şi o 
jachetă cu umerii bătuţi în ţinte piramidale nichelate. 

— Uau! şi nici măcar nu-i ziua mea! 

Trezorierul ridică din umeri. Peste Templieri se prelinse încet 
lumina unui proiector. 

- Aşa, de însănătoşire... 

Părintele îl luă în braţe şi-l bătu pe spate. 

— Mersi, să trăieşti! 

- Nu te-mbraci cu ele? întrebă Enguerrand când scăpă din 
îmbrăţişare. 

- A... Ba da. À... 

O'Blivion privi nesigur împrejur. 

- la întoarceţi-vă voi cu spatele! 

— De ce? făcu Enguerrand înveselit. 

— Uite, de-aia, ca să nu vă-ngălbeniţi de invidie. 

Trezorierul se supuse, zâmbind, şi, apucându-l pe Olivier de 
umăr, îl întoarse şi pe el. 

- Da’ oricum o să te vadă Vârcolacii de la recepţie, comentă 
Enguerrand. 

- Aia n-au decât să mă pupe undeva dacă nu-şi văd de 
treburile lor, mormăi părintele. 

Urmară zgomote de fermoare, clinchete de catarame, sunetul 
moale al pieii tăbăcite încreţindu-se pentru prima dată. 

— Ei, cum îmi stă? 

Se întoarseră. Enguerrand îl privi din cap până în picioare. 

- Numai bun de speriat copiii mici prin magazine. Hai să 
mergem. 

Părintele încuviinţă, dar, în loc să încalece, începu să golească 
sistematic vechea jachetă. Transferă nunchaku-ul într-una dintre 
mânecile noii jachete, briceagul cu lamă fractală în cealaltă mânecă, 
spray-ul cu vopsea într-un buzunar, spray-ul antiseptic în alt 
buzunar, o brichetă Zippo în buzunarul pantalonilor, cipul de 
credit în buzunarul de la piept. 

— Hai, părinte, o dată, că ne-apucă noaptea! 

O'Blivion aruncă o privire spre cer, prin hăţişul metalic dintre 
clădiri. Pe terasa unui bloc de vizavi, câţiva Îngeri instalau panouri 
fotoelectrice, flancaţi de pteranodoni. 

~ Care noapte? Că abia se luminează de ziuă. 

Incălecă pe noua cabalină şi o îndemnă cu hăţurile şi cu 
pintenii până lângă o faţadă din apropiere. Agăţă jacheta sfâşiată 
şi pantalonii peticiţi pe nişte sârme ce ieşeau din zid. 

— Cine ştie, poate-o să aibă altcineva nevoie de astea, zise el 

ca pentru sine. 
___ Dădu pinteni cabalinei şi-l prinse din urmă pe Enguerrand. 
În urma lui, vechile haine din piele rămaseră clătinându-se pe 
sârmă ca nişte zdrenţe întinse la uscat. Apoi, când zgomotul făcut 
de copitele cabalinelor se stinse de-a binelea în depărtare, o 
creatură biomecanică se iţi de sub pervazul unei ferestre sparte, 
se căţără cu agilitate pe zid, aţintindu-şi minicamerele de luat 
vederi încolo şi-ncoace, îşi croi drum cu gheruţele metalice pe 

sârme, după care se opri lângă hainele zdrenţuite şi păru să 
le adulmece. 


Soarele răsărise de-a binelea când Templierii ajunseră din nou 
la magazinul fraţilor Fourier. De această dată îi întâmpină Antwan. 

— Aţi uitat ceva sau v-aţi gândit să mai cumpăraţi una-alta? 
se interesă el de după grilaj. 

- Îţi spunem imediat, zise Enguerrand. 

- Numai lasă-ne înăuntru şi du-ne în magazin, adăugă părintele, 
că mirosul de la ofrandele-astea îmi mută nasul din loc. 

Antwan zâmbi şi le deschise grilajul. Intrară unul câte unul, 
ducând cabalinele de dârlogi. Undeva, departe în urma lor, se 
auzi explozia unei grenade. 

Lăsară cabalinele în curtea interioară şi merseră în magazin. 
O'Blivion aruncă o privire lungă şi tristă către vitrina unde era 
expusă sabia Murasama. Enguerrand îşi drese vocea, iar Antwan 
se întoarse spre el. 

-În primul rând, mulţumim pentru cămăşile antiglonţ, spuse 
trezorierul. Dacă nu le-aţi fi făcut atât de bine, probabil că azi- 
noapte am fi murit toţi trei. 

-Cu plăcere, răspunse adolescentul. Să le ziceţi şi prietenilor 
voştri. 

O'Blivion schiţă un surâs amar. 

— Cu drag le-am spune, zise Enguerrand, dar nu mai avem 
cui. Pe de altă parte, avem nevoie să ne puneţi în legătură cu 
conducătorii Necromanţilor. 

Antwan zâmbi. 

— Se vede că nu prea aţi avut de-a face cu Necromanţii. Nu 
numai că n-avem un teritoriu al nostru, precum Degetele Verzi 
sau Cârtiţele, dar n-avem nici conducere centralizată sau vreo 
ierarhie rigidă. Rigiditatea împiedică adaptarea, iar cine nu se 
adaptează la schimbări piere. 

Enguerrand încuviinţă. 

- Tocmai. În viaţa noastră a survenit o schimbare majoră şi 
căutăm să ne adaptăm la ea. Greii au schimbat echilibrul de forţe 
în Gangland, iar noi încercăm să-l restabilim. Numai că ne trebuie 
ajutorul Necromanţilor. 

Armurierul clătină din cap. 

- Calea războiului deschis nu e calea Necromanţilor. 

O'Blivion pufni. 

— Da’ care e calea? Păpuşi şi andrele? 

- Şi wetware, completă Antwan, cu aerul că nu sesizase 
sarcasmul părintelui. şi otrăvurile subtile, și alte căi ascunse. 

Enguerrand îi aruncă o privire mustrătoare lui O'Blivion. 

- N-a zis nimeni că Necomanţii vor lupta într-un război 
deschis. Probabil că veţi alege calea care vi se potriveşte cel mai 
bine. Dar avem nevoie de ajutorul vostru. În plus, dacă nu aveţi 
conducere centralizată, înseamnă că nici un Necromant nu poate 
decide singur ce vor face cu toţii, nu? şi atunci cu atât mai mult 
am nevoie să discut cu mai mulţi. 

Antwan încuviinţă, nu foarte convins. 

- Bine. Dar nu-mi cereţi să vi-i adun laolaltă în realitate. 

- O.K. 

Părintele dădu şi el din cap. 

— Dacă aveţi criptare destul de bună... adăugă trezorierul. 

- Criptare e ce fac alţii, spuse Antwan cu glas cântat. Ce facem 
noi e magie pură. 


Prin conexiunile din magazin, Antwan îi conduse într-un 
spaţiu virtual luxuriant, o junglă verde, multietajată, unde lumina 
se pierdea treptat între ramuri şi trunchiuri. Plantele aveau frunze 
enorme, lucioase, cerate parcă, iar din loc în loc se iveau flori uriaşe, 
violent colorate, cu petale de o rezoluţie incredibilă. În câteva 
rânduri, papagali multicolori ţâşniră speriaţi din tufişuri, iscând 
zarvă mare. Maimuţe cu braţe lungi se legănau ici şi colo, la mare 
înălţime. Ceva mai departe, în semiîntuneric, o pereche de ochi 
aurii se deschise, îi urmări în tăcere pe vizitatori, apoi se închise 
la loc. 

-Şi cu cine o să ne întâlnim? încercă O'Blivion să reînnoade 
conversaţia. 

— Pe tărâmul ăsta veţi întâlni nu caii, ci călăreţii, zise Antwan. 
Nu houngan-i, ci loa. 

Pe neaşteptate, se transformă într-o pasăre albă, înfoiată, şi 
îşi luă zborul printre crengi, după care dispăru cu totul. 

O'Blivion se uită lung în direcţia unde le dispăruse ghidul, 
apoi se întoarse către Enguerrand. 

- Ei, acu’ ce facem? Ne-nvârtim de bezmetici pe-aici până 
zăpăcim? 

Trezorierul ridică din umeri. 

- Ne-a spus că ne aduce să vorbim cu alţi Necromanţi, dar n- 
a promis că o să ia şi el parte la negocieri... 

Părintele se uită de jur împrejur, la frunzele cerate şi la ferigile 
uriaşe. 

— Da, bun, să vorbim. Dac-o să avem cu cine. 

- Depinde pe cine veţi chema pe nume, rosti o voce în spatele 
lor. 

Se întoarseră în direcţia vocii şi dădură nas în nas cu un negru 
bătrân, foarte ridat, slab şi zdrenţăros. Acolo unde ar fi trebuit să- 
i fie ochii avea două puțuri nesfârşite de întuneric. 

O'Blivion îl privi cu luare-aminte. Duse apoi mâna la craniul 
de argint pe care-l purta în lobul urechii stângi, iar din acesta ţâşni 
o rază de lumină albă, orbitoare, subţire ca un ac, ce se înălţă la 
cer. 

- Nume, zise părintele. Nume... Legba. Stăpânul drumurilor 
şi căilor. Mediatorul comunicării între houngan şi loa, între un 
loa şi alt loa. Interpretul. Întâiul invocat... 

Bătrânelul zâmbi încet, dezvelindu-şi dinţii răzleţi, şi 
încuviinţă din cap la fiecare cuvânt al Templierului. 

- Legba. 

O'Blivion clipi de câteva ori. 

— Nume... Ogou Feray? 

Bătrânul negru clătină din cap, cu o grimasă tristă. 

— Încă nu i-aţi câştigat favoarea. Aţi avut ocazia să-i aduceţi 
ofrande, dar nu. i-aţi adus... Houngan-ul său v-a condus aici, totuşi. 
Cam atât... 

Părintele aruncă o privire către Olivier. 

— Am pornit o campanie şi ne-am pus rău cu loa războiului. 
Bună coordonare... 

Privi împrejur, nehotărât. 

- Nume... Baron Samedi? 

Legba încuviinţă. şopti cu voce gravă câteva incantaţii, iar 
din stânga lor sosi printre frunze un schelet în frac negru şi joben. 

- Ultimii doi Templieri, hârâi scheletul. 

Înclină grav chipul descărnat şi îndreptă orbitele goale către 
Olivier. 

— Ultimii trei. Singurii care n-au ajuns în tărâmul meu. 

Deschise şi închise mâinile descărnate. 

— Până acum. 

- Plănuim să-i trimitem pe Grei în lumea drepţilor, interveni 
Enguerrand. Uciderea fraţilor Templieri nu trebuie să rămână 
nepedepsită. 

Baron Samedi rânji. 

- Timpul plănuieşte împotriva tuturor. Ucide tot. Nu lasă pe 
nimeni nepedepsit. 

- Sângele fraţilor noştri cere răzbunare grabnică, insistă 
trezorierul. 

- Da, dar planurile voastre îi privesc pe cei vii. Puterea mea e 
în lumea morţilor. şi am destulă treabă acolo, ţinând necrosofturile 
la distanţă de Gangland, ca să mă mai ocup şi de altceva. 

Părintele ridică din sprâncene. 

- Asta e. Nume... Ogou Balindjo? 

Legba rosti alte incantaţii. În dreapta lor veni un negru ostenit, 
îmbrăcat într-o uniformă franceză din secolul al nouăsprezecelea, 
albastră, ponosită. Ogou şiroia, ca şi când tocmai ar fi ieşit de sub 
duş, ori din mare. 

- Băuturile se află sub puterea mea, le spuse el. Dar credeţi 
că o să vă aveţi vreodată atât de bine cu Greii încât să beţi 
împreună? 

O'Blivion oftă adânc. 

- Drag mi-ar fi să-ncerc. Da’ nu cu Greii. 

Se scărpină gânditor în cap. 

- Damballah Wedo... şi Aida Wedo. 

De pe ramurile de deasupra lor coborâră doi şerpi care se 
împletiră unul împrejurul celuilalt, într-un gest de tandreţe 
reptiliană. 

- Sssă fie venin? sâsâi unul dintre ei. Sssă le otrăveassscă 
sssângele? 

O'Blivion clătină din cap, la capătul puterilor. 

- N-ajungem nicăieri aşa. Am otrăvi unul, doi. Nouă ne-ar 
trebui un plan strategic contra tuturor Greilor, care sunt zeci şi 
zeci. 

— Cum sssă nu? insistă celălalt şarpe. Pe mulsssi i-am trimisss 
lui Baron Sssamedi. Câte unul... 

Părintele îi privi pe rând pe loa adunaţi împrejurul lor, apoi 
se uită neajutorat la Enguerrand. 

- Cel puţin cu Vârcolacii a fost mai simplu. Le-ai dat banii, 
ne-am făcut treaba. Scurt şi clar. 

Baron Samedi rânji din nou. 

-Și când alţii o să dea mai mult, Vârcolacii o să vă trădeze la 

fel de repede, fără îndoieli şi fără regrete. Pentru ei, oamenii 

nu-s decât corpuri, maşinării de carne moale, numai bune de 
modelat cu bisturiul sau de transformat în piese de schimb. 

Legba încuviinţă. 

— Dar stai să le prindem spiritul şi să vezi ce-o să se întâmple 
cu corpurile lor remodelate. 

— Sssă ressscrie temelia viesssii, sâsâi Aida Wedo. Ce 
prossstie... 

- Am ssscrisss virusssuri ssspecial pentru noua ssstructură 
genetică, întări Damballah. O sssă le punem în bile de paintball 
şi-o sssă ne trimitem houngan-ii sssă vâneze Vârcolaci. Sssă te 
sssii! 

Enguerrand se luă cu mâinile de cap. 

- Hai să ne gândim la realitate. Abia a început un război de 
proporţii, încercăm să formăm o alianţă şi vrem să vă avem de 
partea noastră. 

Loa se priviră între ei, amuzaţi. 

— Realitate, rosti Ogou indecis, de parcă ar fi gustat prima 
oară o mâncare exotică. 

- Realitatea curge, houngan-ii de carne apar şi dispar, întări 
Legba. 

— Ssspiritul dăinuieşte, şuieră Aida Wedo. 

— Dacă va fi război, o să fim şi noi acolo, încheie Baron Samedi. 
Mereu suntem. În felul nostru. De partea noastră... 

Enguerrand îi privi cu un aer rugător. 

- Măcar... Măcar nu-i atacați pe Vârcolaci până nu am 
terminat cu Greii. 

Loa izbucniră în râs. Hohote hârâite, gâlgâite, şuierate care îi 
înspăimântară de-a binelea pe Templieri. 

— Să nu-i atacăm? îl îngână Legba pe trezorier. Aveţi idee ce 
le fac Vârcolacii houngan-ilor? 

RITUALUL PLECĂRI 


După ce se despărți de copii, Maria urcă în Toyota şi îi spuse 
s-o ducă la Biserica Catolică de Rit Vechi. Plânse tot drumul. 

Când ajunseră la biserică, era după-amiază târziu, iar lumina 
portocalie a soarelui scălda în nuanțe calde fațada de piatră a 
edificiului. ştergându-se la ochi cu un şerveţel de hârtie, Maria 
Alonzo coborî din maşină, o încuie şi îi acționă alarma, apoi intră 
în biserică. La stânga, dincolo de băncile destinate congregaţiei, 
se afla întemeietorul bisericii, cu camera de filmat, iar la dreapta 
se afla Mântuitorul, aşa cum sfântul întemeietor îl dezvăluise lumii 
prin mijlocirea cinematografiei. Ambele holograme erau în 
mărime naturală, căci întemeietorul dusese o viaţă dedicată 
noţiunii că suntem cu toţii în primul rând oameni. 

Deasupra intrării, soarele pătrundea printr-un rozariu 
multicolor şi trimitea o feerie de lumină în biserică. Dar nava era 
aproape pustie. Ceva mai departe, într-o gheretă, un bătrânel 
păzea seturi de piroane şi un dispozitiv portabil pentru citirea 
cărţilor de credit. Piroanele erau facsimile ale celor folosite la 
filmări de către întemeietor. 

Iniţial, Biserica Catolică de Rit Vechi apăruse din dorinţa 
întemeietorului de a păstra formele religiei în care crescuse 
neafectate de reformele iniţiate de Vatican. După trecerea lui în 

lumea celor drepţi însă şi după sanctificarea lui, Biserica se 
dezvoltase într-un ritm nebănuit, combinând metodele francizelor, 
marketingul multimedia şi programarea lingvistică wetware a 
enoriaşilor. Cu numele, se afla în continuare în subordinea 
Sfântului Scaun, căci întemeietorul nu ar fi admis în ruptul capului 
să işte o nouă schismă în sânul bisericii de care aparținuse şi căreia 
îi fusese devotat. 

Maria păşi cu teamă şi respect printre rândurile de bănci 
pustii, iar razele colorate ce coborau prin rozariu o mângâiară în 
trecere. Se opri la statui şi la icoane, aprinse lumânări, se închină 
şi se rugă. 

-Santa Juanita, şopti ea, ajută-ne ţara să scape de dominaţia 
orbitalilor şi de năpasta necrosofturilor, cum ţi-ai ajutat cândva 
poporul să scape de cotropitori. Amin. 

De când pierise Sam, repetase acea rugăciune, în gând ori cu 
voce tare, cel puţin o dată în fiecare zi. 

- San Juan de Monterey, ajută-mi să călătoresc cu bine până 
pe Coasta de Vest şi să mă întorc teafără de acolo. Amin. 

Tăcu un timp şi ascultă sfârâitul lumânărilor. 

— Sfinte întemeietorule, reluă ea în cele din urmă, dacă 
izbândesc în ce mi-am propus, ajută-ne copiilor mei şi mie să 
regăsim bucuria de a trăi. Amin. 

Se ridică apoi şi se îndreptă spre confesional. Intră în boxa 
întunecoasă. 

— Binecuvântează-mă, părinte, căci am păcătuit. 

Ar fi putut să folosească micul palmtop montat acolo şi să-şi 
descarce în lobii frontali suficientă latină ca să se poată spovedi 
şi ruga, dar instalarea şi dezinstalarea wetware îi dădeau o stare 
de vertij. 

— Cât timp a trecut de la ultima ta confesiune? 

Răspunsul îi veni mai greu decât s-ar fi aşteptat. Câteva zeci 
de secunde, în penumbră, Maria îşi stoarse creierii, încercând să- 
şi amintească. 

- Mai bine de trei luni şi două săptămâni. 

- Puteai să te confesezi în ciberspaţiul nostru, îi zise părintele, 
dojenitor. 

- Nu mă confesez niciodată online, părinte. Am învăţat foarte 
repede că tot ceea ce are format digital devine public în cele din 
urmă, iar confesiunile pe care le fac doresc să rămână între Domnul 
nostru Dumnezeu, confesorul meu şi mine, fără ştirea altora. 

— Cum ai păcătuit? 

- Am păcătuit prin neglijenţă, părinte. 

Se forţă să înghită nodul care i se ivisc în gât. 

— Am păcătuit şi... Sunt nevoită să păcătuiesc şi de acum 
încolo. 

— Pe cine ai neglijat? 

- Pe cei doi copii ai mei, Juanita şi Lenny. M-am străduit şi 
mă străduiesc să le asigur un viitor, părinte, dar le-am neglijat 
prezentul. 

- Sănătatea sau viaţa lor se află în pericol? 

Se gândi un timp înainte să răspundă. 

- Nu, părinte. Nu în pericol mai mare decât sănătatea şi viaţa 
celorlalţi oameni de pe Pământ. Acum sunt în relativă siguranţă, 
întrucât i-am lăsat în grija părinţilor mei. Dar sunt în pericol să 
mă piardă. 

- Nu ai altă cale? 

- Numai calea sărăciei, părinte. Şi Domnul mi-a arătat, prin 
lucrurile cu care m-am întâlnit până acum în viaţă, că prea multă 
sărăcie ucide sufletul la fel de sigur cum îl ucide şi prea multă 
bogăţie. 

— Te căieşti? 

— Mă căiesc din toată inima, însă merg pe calea ce mi s-a 
arătat. 

Privi în umbră, prin grătarul din imitație de lemn al 
confesionalului. 

- Cum să-mi ispăşesc păcatul? Poate fi iertat? 

- Te dezleg de păcate. Ca penitenţă, priveşte de trei ori 
Patimile lui Christos, ca să-ţi aminteşti ce înseamnă să mergi pe 
calea ce spui că ţi s-a arătat şi să te gândeşti bine înainte de a 
porni la drum. 

Maria clătină din cap. Filmul întemeietorului... 

Jucase în zeci de alte pelicule, regizase şi produsese destule 
dintre ele, dar enoriaşii Bisericii preferau să le ignore şi să pretindă 
că întemeietorul făcuse un singur film. 

Deşi în Gangland venise o nouă dimineață, cerul rămăsese 
mohorât, iar apoi începuse o ploaie rece care nu dădea semne că 
ar fi urmat să se oprească prea curând. Pe străzi, pe sub împletitura 
metalică multietajată, ploaia ajungea în pânze şi şuvoaie brune, 
încărcate cu particule de rugină. 

O'Blivion călărea cu capul plecat, iar pletele ude leoarcă i se 
lipiseră de ţeastă. Işi ridicase gulerul jachetei, dar asta nu-l ajuta 
cu nimic. Cu mâna stângă îşi şterse stropii de ploaie de pe faţă, 
apoi se uită gânditor la apa murdară din palmă. 

- Nu puteam şi noi să stăm undeva, la căldură, măcar până 
trecea ploaia? 

Enguerrand, care venea în urma lui, cu Olivier dinainte pe 
spinarea cabalinei, clătină din cap. Casca i se legăna la oblânc, 
asemenea unui trofeu de vânătoare. 

- Asta nu-i ploaie care să treacă aşa, cu una, cu două. 

- Tocmai pe asta mă bazam şi eu, făcu părintele. Stăteam 
într-o cârciumă vreo două-trei zile, mâncam bine, beam pe 
săturate, mai moţăiam cu capu’ pe masă... 

Enguerrand dădu ochii peste cap. Undeva, deasupra lor, două 
siluete în mantale cauciucate sudau nişte ţevi. Când şi când, jerbe 
de scântei coborau prin aer. 

- Dacă-ţi mergea şi braţul cum îţi merge gura, n-ar mai fi 
rămas picior de Greu cât e Gangland de mare! 

- Ei, lasă, pufni O'Blivion înciudat. Lasă, că n-am stat chiar 
degeaba. Da’ parcă luptă omv’ cu altă tragere de inimă când e 
odihnit şi cu burta plină... 

- Luptă să golească halbele de bere, zise trezorierul cu 
jumătate de gură. Hai, că aproape-am ajuns! 

Spre capătul străzii, prin ploaie, printre table şi ţevi legate 
între ele cu fire şi sîrme şi fîşii din cauciuc, se întrevedeau suprafeţe 
geometrice albicioase, lucind din cauza stropilor. Triunghiuri 
cuminţi, închipuind hexagoane. Pe măsură ce Templierii se 
apropiară, triunghiurile se înmulţiră, hexagoanele se curbară uşor, 
formând un perete uriaş. 

O'Blivion ieşi dintre clădiri, de sub țesătura de sârme şi 
rămăşiţe metalice, şi, în spaţiul deschis care i se întindea dinainte, 
văzu un dom geodezic enorm care în depărtare se intersecta cu 
altele, închipuind o grămadă ordonată de meduze poliedrice. 

Dincolo de suprafeţele triunghiulare scăldate de ploaie se 
zăreau lumini, unele albe, altele bătând în violet, câteva gălbui şi 
prietenoase. 

- Am impresia că Degetele Verzi sunt acasă, zise Enguerrand. 

- Pe-o ploaie ca asta, unde-ai vrea să fie? mormăi părintele. 
Numai noi n-avem stare... 

Călăriră în pas vioi pe lângă peretele domului, pleoscăind din 
când în când în câte o băltoacă. După mai bine de cincizeci de metri, 
la intersecţia cu următorul dom, nu găsiseră nici o intrare. 

-Ce naiba, Degetele-astea Verzi nu ies? 

- Se pare că nu prea. 

O'Blivion pufni, împroşcând stropi de ploaie. 

~ N-au nevoie de ventilaţie? 

Enguerrand zâmbi în colţul gurii. 

- Am senzaţia că aerul e mult mai curat înăuntru, la ei, decât 
afară. 

-În mod sigur e mai uscat şi mai cald. 

Părintele îi dădu pinteni cabalinei şi porni mai departe. 

Abia după încă o jumătate de oră de călărit prin ploaie 
ajunseră la o ecluză. Intrarea era păzită de un ecologist care stătea 
înăuntru şi cânta la muzicuţă. 

Părintele descălecă şi bătu într-un panou de plexiglas. 
Paznicul ridică privirea. De pe iarba din apropiere se ridicară trei 
câini Dobermann care veniră la ușă, mârâind şi lătrând. 

Până se hotări ecologistul să deschidă se apropiară şi 
Enguerrand cu Olivier. Între timp, O'Blivion scoase sprayul cu 
vopsea şi împroşcă CEREAL KILLER pe uşă. Paznicul se încruntă. 

Într-un târziu, uşa lunecă în lături. 

— De ce mâzgăleşti? făcu ecologistul. 

Pe umăr, pe un suport de piele tăbăcită, purta un şoim călător. 

- E-un hobby, zise părintele cu un aer nevinovat. Ca şi 
cântatul la muzicuţă. 

Câinii porniră să latre şi mai tare, iar Olivier se ascunse după 
trezorier. O'Blivion dădu să mârâie şi el la câini. Enguerrand îi 
făcu semn să se potolească. 

- Am venit în vizită la Evergreen, explică trezorierul. 

- Novicele nostru are vreo doi prieteni care stau la el, întări 
părintele. 

Paznicul îşi trecu degetele prin firele de muşchi verde care-i 
creşteau pe bărbie. Luă şoimul de pe umăr, îl ţinu pe mănuşa 
groasă pe care o purta pe mâna stângă, apoi îl trimise în zbor prin 
Greendream. 

- Nu-l anunţi pe Evergreen? întrebă Enguerrand. 

- L-am anunţat, zise ecologistul. La ce tehnologie de 
interceptare şi decriptare a telecomunicaţiilor am auzit că au alte 
triburi, nebuni am fi să folosim altceva decât păsări călătoare. lar 
şoimii mai ţin şi populaţia de şoareci sub control. 

Dobermann-ii se mai potoliră. O'Blivion încercă să-l mângâie 
pe cap pe unul dintre ei, dar câinele mârâi şi părintele se răzgândi. 

- Mai stăm aici, în ploaie, sau ne inviţi să intrăm? întrebă 
Enguerrand. 

Paznicul făcu doi paşi îndărăt. 

- Poftiţi. Dar lăsaţi armele la intrare. 

O'Blivion se supuse, fericit că nu mai era obligat să stea în 
ploaie şi în frig. Depuseră lângă uşă săbiile, puşca retezată, pistolul 
Desert Eagle, banduliera, cutiile cu cartuşe, bricegele, până şi 
nunchaku-ul părintelui. 

— Asta mic nu se dezarmează? făcu ecologistul semn către 
Olivier. 

—E încă novice, explică Enguerrand. Nu poartă arme. 

— Voi aţi lăsat tot? 

- Tot, zise părintele cu convingere. 

- Ştim regulile din Greendream, adăugă trezorierul, chiar 
dacă venim în vizită prima dată. N-am vrea să fie şi ultima... 
O'Blivion încuviinţă din cap. Îşi păstrase mătăniile. 


După încă zece minute în care paznicul cântă la muzicuţă, 
iar Dobermann-ii leneviră pe iarbă, şoimul călător sosi fâlfâind 
din aripi şi i se aşeză ecologistului pe umăr. Pe urmele lui, 
alergând, veni Evergreen. Când îi zări pe Templieri, ochii îi sclipiră 
de veselie. 

- Bine aţi venit. 

— Se pare că de data asta avem noi nevoie de ospitalitatea ta, 
spuse Enguerrand. 

O'Blivion privi în pământ, cam stânjenit. 

— Aşa se pare, zise ecologistul. Veniţi cu mine. 

Îi conduse pe o potecă prin Greendream, printr-o livadă, apoi 
pe lângă rânduri de vie, printre straturi de legume, pe lângă 
rasteluri metalice cu cereale expuse la lămpi cu ultraviolete. 
Trecură pe lângă ţarcuri cu găini, pe sub bolți de viţă, apoi pe 
lângă câteva cuptoare. Trezorierul o recunoscu pe fata cu ramuri 
de salcie pe cap, cea care le adusese pizza la magazinul fraţilor 
Fourier. Îi făcu semn cu mâna. 

Într-un târziu, ajunseră la un sicomor uriaş, ale cărui crengi 
ajungeau până aproape de bolta domului. Pe crăcile groase, mai 
apropiate de pământ, se vedeau din loc în loc un fel de nuci 
enorme, coconi de lemn şi coajă în care părea că nişte ciocănitori 
scobiseră găuri rotunde. 

— Hai sus, să mâncăm ceva, zise Evergreen. 

Templierii se căţărară după el şi ajunseră într-un loc 
confortabil, unde mai multe crăci se desprindeau din trunchi, iar 
Degetele Verzi întinseseră hamace şi suspendaseră punți de 
frânghie. Se aşezară în câte un hamac. Enguerrand de-a latul, ca 
într-un fotoliu. O'Blivion de-a lungul, cu un geamăt adânc de 
mulţumire. Ecologistul îi făcu semn lui Olivier, care rămăsese jos: 

-Să ştii că Nancy şi Charley o ajută pe Willow la plivit. Mergi 
şi mănâncă cu ei. 

Băiatul dădu din cap şi merse mai departe pe potecă, dincolo 
de un gard viu. Dinspre pajişti se auzea muzică de fluier. 

Evergreen le aduse pâine de casă, brânză, câteva roşii. Ca 
desert, le oferi plăcintă cu mere şi câte o ulcică de vin roşu. 

- Ei, acum poate îmi spuneţi cum de-aţi venit în vizită, zise 
ecologistul într-un târziu. 

- Greii ne-au invadat, spuse Enguerrand, legănându-se alene. 

Vinul i se cam urcase la cap şi îi crease o stare plăcută. 

— Asta am auzit cu toţii. 

— Se pare că numai noi am scăpat cu viaţă, continuă 
trezorierul. Dar, ca să-i împiedicăm pe Grei să distrugă şi alte 
triburi, căutăm să formăm o alianţă. 

Ecologistul ridică din umeri. 

- Foarte frumos. Vă urez succes. Nu înţeleg ce rol strategic ar 
putea juca un trib care prin definiţie e necombatant. 

Enguerrand plimbă pe cerul gurii o picătură de vin. 

— Amatorii... 

ÎI întrerupse un sforăit. Părintele O'Blivion adormise cu ulcica 
goală la subsuoară. 

— Amatorii, reluă trezorierul ceva mai tare, vorbesc despre 
strategie. Strategii se gândesc la logistică. 

Ecologistul încuviinţă din cap. 

— Şi asta, în cazul nostru, înseamnă...? 

- Nu e nevoie ca ecologiştii să tragă vreun foc de armă, nici 
să apară pe vreun câmp de bătălie. Tot ce ar avea de făcut ar fi să 
nu-i mai aprovizioneze pe Grei cu mâncare. Atât. 

Evergreen surâse. 

— Doar atât. 

Luă încă o gură de vin din ulcică. O vreme se legănă în ha- 
mac fără să spună nimic. 

— Templierule, reluă el într-un târziu, uită-te împrejur şi zi- 
mi ce vezi. 

Trezorierul se uită de jur împrejur, printre crengi. 

-Ce să văd? Păsări. Animale. Oameni care lucrează în grădini, 
care sapă via, care tund pomii. Uite unul care-şi răsuceşte o ţigară. 
Două fete spală rufe la râu. Cam munceşte lumea pe-aici, pe la 
voi. 

- Tocmai. Munceşte lumea şi face toată mâncarea pentru 
triburile din Gangland şi aproape toată băutura. Dar toate astea, 
de care avem cu toţii nevoie, vezi unde se fac? 

Demonstrativ, Evergreen răsuci arătătorul prin aer. 

— Intr-un ciorchine de baloane de săpun. Grădina care ne 
hrăneşte pe toți e o lume foarte fragilă. E aici dinaintea Ordinului 

Templierilor şi, cu puţin noroc şi multă grijă, o să fie tot aici 
şi când n-or mai fi Grei, Îngeri sau Vârcolaci prin Gangland, ci cu 
totul alte triburi. 

Se uită în ulcica de vin, apoi la Enguerrand. 

- Dar, pe lângă faptul că muncim ca să aibă triburile de 
mâncare, şi nimeni n-are pricepere sau dorinţă să ne înlocuiască, 
mai dăinuim dintr-un motiv. 

Se aplecă uşor înainte cu un aer conspirativ. 

— ştim foarte bine că cine stă în casă de sticlă nu trebuie să 
dea cu pietre. Ar fi de-ajuns să intrăm într-un conflict deschis, 
numai unul, pentru ca Greendream să fie distrus. şi-ar fi păcat. 

Trezorierul îl privi lung. Nu găsi nimic de spus. 

- Aşa încât, zise Evergreen în cele din urmă, n-o să-i punem 
embargou pe hrană nimănui. Din principiu. 

Din direcţia părintelui se auzi un mormăit. O'Blivion se ridică 
într-un cot, cât pe ce să se răstoarne cu hamacul. Părul aproape i 
se uscase, însă era încâlcit. 

- Aţipisem niţel, da’ am prins partea asta cu embargoul şi cu 
principiul. Tare de tot. Auzi, vistiernice, tu i-ai povestit ce-au păţit 
ecologiştii ăia care vindeau sushi la Plaza? 

ALTI HACKERI, ALTĂ RETEA 


Pe când ieşea din biserică, Maria îşi simți telefonul vibrând 
în buzunarul de la piept. Răspunse la al doilea apel. 

- Maria Alonzo. 

— Ne-ai căutat ceva mai devreme... 

O voce de femeie. Fără prezentări, fără politeţuri. 

Maria clipi de câteva ori, căutând să se obişnuiască din nou 
cu lumina de afară, care acum îi părea orbitoare faţă de penumbra 
blândă din biserică. 

— Aă, da... Dacă sunteţi de la reţea. 

Pe trepte, aproape de trotuar, un bătrânel întinsese mai multe 
exemplare din National Geographic. De pe coperte tipărite în 
secolul precedent, foci, tigri, gorile şi rinoceri priveau trecătorii, 
ca o expoziţie mută a reproşului şi vinovăţiei. 

- Nu ştiu despre ce reţea vorbeşti, cucoană, câtă vreme am 
văzut că eşti de la o agenţie federală. 

- Am fost, preciză Maria. Nici agenţia nu mai e. 

— şi asta te face automat o persoană de încredere? 

li trebui un efort de voinţă ca să se stăpânească. 

— Asta mă face automat o persoană cu altă ocupaţie, fie că- 
mi doresc sau nu. 

Juanitei i-ar fi plăcut revista cu foca albă pe copertă... Dar n- 
avea să se mai vadă cu Juanita câteva săptămâni bune. Poate chiar 
deloc. 

-Şi ocupaţia asta implică să-ţi bagi nasul în treburile noastre? 


209 


210 Florin Piiea 


— Implică să vă cer ajutorul ca să călătoresc. 

- Sunt destule agenţii de voiaj. 

- Nu şi vreuna care să mă transporte în Gangland. 

Interlocutoarea tăcu o vreme. Maria descuie Toyota şi urcă 
la volan. Pe colţul din dreapta al parbrizului, cineva îi lipise un 
autocolant, o hologramă reflexivă cu sigla unei companii de 
bioinginerie. 

- Gangland nu există, zise vocea din telefon. 

-O destinaţie care nu există. La care conduce o organizaţie 
care nu există. Care transportă copii care nu există. Şi o să trans- 
porte o inspectoare a unei agenţii care nu mai există. lar ea o să 
plătească, la rândul ei, cu bani care nu există. Electronici. Anonimi. 
Nedetectabili. Neimpozabili. 

Îi lăsă interlocutoarei timp să rumege ce-i spusese. 

- Bani adevăraţi. 

- Bani adevăraţi, confirmă Maria. 

-şi dacă e o operaţiune sub acoperire? 

Aruncă o privire obosită către două adolescente care treceau 
pe role printre pietoni. Părul le flutura în vânt. 

- Ce rost ar avea ca autorităţile să pună beţe-n roate unei 
activităţi necesare şi pe care ele nu sunt în stare s-o organizeze? 

- Dacă autorităţile ar fi luat întotdeauna decizii cu cap, nu s- 
ar mai fi ales praful de ţara asta. 

- Bun, OK, dă-mă în judecată pentru ce-a păţit ţara, dacă ai 
chef, dar mai întâi du-mă în Gangland, fiindcă trebuie să mă 
întâlnesc cu cineva de-acolo. 

Din nou tăcere. 

- Vino la benzinăria Shell, spuse vocea într-un târziu. Aia de 
lângă mall. Să ai bagajele făcute. 

În timp ce închidea telefonul, Maria zâmbi. Le avea. 

Prin aglomeraţia de seară, merse la mall şi lăsă Toyota într-o 
parcare subterană. Plăti în avans pentru două săptămâni, apoi 
ieşi pe stradă, printre pietoni, şi merse la staţia Shell. Urmări o 
vreme şoferii care cumpărau tuburi de hidrogen. 

Printre maşinile mărunte, economice, de mic litraj, sosi un 
Hummer de pe la începutul secolului, un saurian metalic lat, 
vopsit în culori de camuflaj urban. Se opri lângă Maria, iar portiera 
din dreapta se deschise. 

- Hopa sus, Alonzo! 

Îşi puse geanta sport pe banchetă, apoi urcă şi ea. 

La volan se afla o femeie de vreo patruzeci şi cinci de ani, 
îmbrăcată în pantaloni negri, cu buzunare aplicate pe coapse, un 
tricou negru cu o frunză de cannabis şi o cămaşă cadrilată, 
descheiată de sus până jos. Era tunsă destul de scurt, iar la colţurile 
ochilor avea riduri. 

Porniră spre ieşirea din oraş. Instinctiv, celelalte maşini se 
dădeau deoparte ca să-i facă loc Hummerului. 

— Eşti al naibii de insistentă, Alonzo. 

Maria zâmbi. 

— Mi s-a mai spus. 

— La ce-ţi trebuie s-ajungi în Gangland? Adultă eşti, orfană 
nu ești, familie ai... 

- M-aţi verificat. 

— Normal că te-am verificat. Altfel n-am fi stat de vorbă acum. 
Nici nu te-aş fi sunat. În fine, nu contează. Ce voiam să-ţi spun e că 
paza orbitală din perimetrul Gangland e mai strânsă decât fundul 
unui ţipar. Cum îţi închipui c-o să te întorci de-acolo? 

- La fel cum o s-ajung. Cu hackerii şoselelor, într-un 
transportor de personal. 

- Dacă-ţi imaginezi c-o să mai apuci în Gangland următorul 
transport, visezi, cucoană. Puştanii de-acolo o să te toace mărunţel 
cât ai zice peşte. 

- N-am de gând să aştept următorul transport. Vreau să mă 
întorc cu acelaşi hacker cu care ajung acolo. 

Femeia de la volan clătină din cap. 

- Poate doar aşa... 

Dincolo de şoseaua de centură a Philadelphiei porniră pe un 
drum secundar, iar câţiva kilometri mai încolo, la intrarea într-o 
pădurice, ieşiră de pe şosea şi opriră după un maldăr de anvelope 
uzate, aproape de un lac. 

Femeia cobori, lăsând portiera deschisă. 

- Hai jos, Alonzo, că n-avem toată ziua la dispoziţie! 

Cu un detector, femeia o verifică din cap până în picioare, încet, 
metodic, de câteva ori la rând. Din când în când, detectorul ţiui. 

Maria îi predă femeii telefonul mobil, locatorul GPS din 
poşetă, microemiţătorul federal din brăţara ceasului şi palmtopul 
cu acces wireless. Femeia le puse pe toate într-o pungă de plastic, 
împreună cu o piatră destul de mare, apoi înnodă punga la gură 
şi o aruncă spre lac. Punga descrise un arc elegant prin aer şi se 
scufundă în apă cu un plescăit. 

— Pentru ce ai făcut asta? 

- Pentru că de-aici şi până pe Coasta de Vest e plin de tot 
felul de facţiuni militante şi vehicule telcoperate de necrosofturi 
şi naiba mai ştie ce alţi descreieraţi şi dacă o să umbli cu vreo 
jucărie de-asta într-un transportor plin de copii sunt şanse ca viaţa 
voastră să devină foarte interesantă foarte repede. Aşa, dacă n-ai 
jucării la tine, n-o să fii tentată să le foloseşti. 

Porni înapoi spre Hummer. În urma ei, Maria privi cu jale 
către lac. 

— Puteai să-mi spui... 

- E mai bine să fiu sigură decât să-mi pară rău. Te costă două 
sutare ca să te duc la următorul nod. A, era să uit. Mă cheamă 
Diane. 

Maria dădu din cap a pagubă. 

— Vii o dată? 

PROTOCOALE DE DISTRIBUȚIE 


După-amiază, când Templierii ieşiră din Greendream, ploaia 
se mai potolise. Tot mai picurau ceva stropi din loc în loc, 
scurgându-se prin împletiturile metalice, iar pe jos era un noroi 
de nedescris, dar, cu burta plină şi cu somnul făcut, O'Blivion era 
ceva mai dispus să suporte toate astea. 

Dinaintea lui, pe cabalină, Olivier mânca o ultimă felie de 
plăcintă cu mere. Enguerrand călărea ceva mai în faţă, cu casca 
pe cap şi cu receptorii infraroşii activaţi. Deşi mai erau câteva ore 
până la apusul soarelui, lumina se împuţinase, iar umbrele se 
îndeseau. 

Când ajunseră din nou la Eden, aproape se înserase. Lăsară 
cabalinele afară, iar după ce intrară în caverna ceţoasă Enguerrand 
flutură mâna către pteranodonii din tavan. Unul dintre ei se 
desprinse de grinzi şi cobori, fâlfâind din aripile membranoase. 
Pe spinarea lui se zărea o siluetă albă. 

-Iar aţi venit să ne faceţi necazuri? tună Gabrielle. 

Discuţiile de la balcoane şi de pe pasarele încetară brusc şi 
toţi cei din local se apropiară de balustrade ca să vadă ce se 
întâmpla. Se aşternu liniştea. 

- Necazuri? zise Enguerrand. Păi... până la urmă v-am plătit! 

— Lasă asta. Nu ştiu ce nenorocire de program aţi lăsat aici, în 
sisteme, că mai muncim şi-acum să le reparăm! 

Olivier se albi la faţă. 

— Ce mai vreţi de data asta? reluă Gabrielle. 

— Am vrea să urcăm în Cuibul Îngerilor. 

— Gând la gând. Puneţi mâna pe ei! 

Alţi pteranodoni coborâră din tavan. O'Blivion îl luă de umăr 
pe Olivier şi dădu să se retragă spre ieşire, dar o jerbă de flăcări îi 
tăie calea. Enguerrand încercă să scoată pistolul. Filamente lipicioase 
îi năpădiră de sus şi se întăriră rapid, imobilizându-i. În doi timpi şi 
trei mişcări se pomeniră pe podea, încleiaţi în maldăre de spaghete 
rigide, incapabili să mişte mâinile sau braţele. 

— Chiar mă întrebam dacă triburile o să stea potolite până 
rezolvăm cu Greii, zise O'Blivion cu jumătate de gură. 

Trezorierul îi aruncă o privire dojenitoare. 

Doi Îngeri îi luară pe Templieri şi-i aşezară pe pteranodoni. 
Gabrielle îl puse pe Olivier culcat peste gâtul reptilei pe care o 
călărea, ca pe un balot. Unul câte unul, pteranodonii se strecurară 
afară din Eden, ca nişte ciori stângace, apoi bătură din aripi şi se 
înălţară printre straturile de ţesături metalice până deasupra 
oraşului devastat. 

Sus, aerul părea ceva mai proaspăt, iar vântul i se juca 
părintelui prin păr. Enguerrand privi împrejur, identifică puncte 
de termoficare ale Cârtiţelor. Edenul rămase în urmă, distanţa şi 
înserarea ascunzându-i cicatricele de pe faţadă şi generatoarele 
eoliene de pe terasă. Departe, în stânga, din marea de acoperişuri 
şi rămăşiţe întreţesute se înălţau domurile geodezice Greendream, 
ca o turmă de caşaloţi argintii multifaţetaţi. 

Ceva mai în faţă şi spre dreapta se ivi Hyatt-ul, cu puzderia 
lui de ferestre năstruşnice, iar la mare distanţă, ca o stâncă năpădită 
de alge, se zări pentru câteva minute clădirea ruinată unde se afla 
localul Coma. Templul rămăsese undeva, în urmă, şi nu se mai 
vedea. E 

Enguerrand îşi ridică viziera cu umărul. li păru bine că 
pteranodonii zburau în formație strânsă. 

— Părinte! Hei, părinte! 

O'Blivion întoarse capul spre el. Vântul îi risipi pletele peste 
faţă. 

- Ai zis că ţi-ar plăcea să zbori pe-o bestie din astea! Uite că ţi 
s-a împlinit dorinţa! 

Părintele încuviinţă fără să răspundă. Probabil că avea rău 
de înălţime. 

Apoi, pe măsură ce noaptea se aşternu peste Gangland, pe 
terasele clădirilor, la ferestrele etajelor superioare şi chiar mai 

jos, pe străzi, se aprinseră focuri răzlețe, care de sus păreau 
nişte scântei împrăştiate într-un labirint de beton. 

Dinaintea lor se ivi din întuneric un turn pe platforma căruia, 
într-un hotel-restaurant părăsit, îşi făcuseră cuib Ingerii şi reptilele 
lor înaripate. Platforma arăta ca o farfurie zburătoare dintr-un 
film de pe la mijlocul secolului precedent, pusă în echilibru pe 
patru piloni de beton armat care de la distanţă aveau o înfăţişare 
elegantă şi foarte firavă. Pilonii se îngemănau pe la jumătatea 
înălţimii turnului, apoi se despărţeau din nou, trasând curbe 
elegante, şi se pierdeau undeva prin iedera metalică ce năpădise 
clădirile şi străzile. 

De când Îngerii luaseră platforma turnului în stăpânire, 
ascensoarele fuseseră distruse şi singura cale de acces rămăsese 
zborul. 

Cei trei pteranodoni se apropiară, urmăriţi de santinele cu 
proiectoare şi lansatoare de rachete, şi aterizară pe acoperiş, 
fâlfâind din aripi şi agăţându-se cu ghearele. Îngerii descălecară 
şi-i traseră după ei pe cei doi Templieri, fără prea multe 
menajamente. În urma lor veni Gabrielle, cu eşarfa albă de mătase 
fluturându-i la gât şi cu Olivier mergând cât putea de repede ca 
să ţină pasul cu ea. 

Coborâră un rând de scări placate cu marmură şi luminate 
de un şir de spoturi. De jur împrejurul sălii unde odinioară se 
aflase restaurantul, ferestre mari deschideau o perspectivă asupra 
întregului Gangland. 

Un tânăr înalt şi uscăţiv stătea tăcut la una dintre ferestre, 
admirând priveliştea. Spre deosebire de ceilalţi Îngeri, care păreau 
să prefere salopete, tânărul era îmbrăcat cu o robă lungă, albă, 
care îi conferea un aer ceremonial. 

- l-am adus, Michael, zise Gabrielle. 

Tânărul se întoarse. Avea ochi albastru-pal şi o barbă rară, 
blondă. 

- Unde i-aţi găsit? 

— S-au întors la Eden, răspunse fata. Nu ştiu ce le-o fi trebuit. 

- Vroiam să venim aici, Arhanghele, zise trezorierul. 

Michael ridică o sprânceană. 

- N-am înţeles bine ce acuzaţii ne aduce Gabrielle, dar 
probabil e o neînțelegere. Doar sunt atâţia ani de când Ordinul 
Templierilor întreţine relaţii profitabile cu Îngerii... 

- Poate profitabile pentru voi, replică Arhanghelul. M-am săturat 
până peste cap de pagubele pe care ni le faceţi. Proiectăm 

reţele electrice, ridicăm generatoare eoliene, montăm panouri 
fotovoltaice, tragem cabluri, alimentăm consumatori, şi care cum. trece 
pe străzi — Templier, Vârcolac, Greu, Necromant sau chiar şi Cârtiţă — 
ce credeţi că face? Ia la ochi generatoare, panouri, stâlpi, cabluri şi face 
exerciţii de tir. Dacă iscă scântei şi provoacă întreruperi, sare de bucurie 
de parcă l-ar fi prins pe Dumnezeu de-un picior! 

Se întoarse către ferestre. 

- Uitaţi! Acum, cât vorbeam, nişte târâtoare de-astea fără 
minte au distrus un cablu şi mi-au stins trei proiectoare în no- 
gang's land. Dacă ne intră acum în spaţiul aerian nişte drone de- 
ale necrosofturilor, să vedeţi bubuială ce-o să fie! 

- N-o să intre, interveni părintele cu voce scăzută. Îi ţine în 
şah Baron Samedi. 

Arhanghelul se prefăcu că nu auzise. 

- Şi ştiţi ce e mai strigător la cer? După ce ajung înapoi acasă, 
târâtoarele campioane la tir au pretenţia să le meargă aerul 
condiţionat, frigiderul, transputerul, amplificatoarele, boxele, şi 
dacă nu le merg sună la dispeceratul nostru şi să te ţii scandal! 
După ce că suntem o mână de Ingeri, trebuie să alergăm non- 
stop, două'ş'patru cu şapte, ca să reparăm ce-au stricat ăia! 

Enguerrand şi O'Blivion se sfătuiră din priviri. 

- Am achitat întotdeauna la timp facturile Ordinului, spuse 
trezorierul pe un ton conciliant. şi sunt convins că tarifele acoperă 
şi reparaţiile şi întreţinerea. 

— De facturi crezi că-mi arde?! izbucni Michael. O nenorocire 
de virus, sau ce mă-sa pe gheaţă o fi, pe care l-aţi adus ne-a 
nenorocit softul de distribuţie şi ne-a dat reţeaua electrică peste 
cap. De patru'ş'opt de ore funcţionăm în regim de avarie. 

— Am putea reinstala softurile, sugeră trezorierul. 

- Deşi ne-ar fi cam greu cu mâinile legate, adăugă părintele. 

Michael se întoarse din nou către ei. î 

-Ce e circul ăsta? Că nu mai pricep nimic. Întâi ne-aţi distrus 
softurile şi-acum vreţi să le reparaţi? 

-Intelege omeneşte că nu le-am distrus noi, insistă O'Blivion 
pe un ton obosit. Cine ştie din care alt trib or fi fost, că doar nu se 
potolesc niciodată. Ne-am oferit să vă facem reinstalarea. Vreţi 
sau nu? 

Arhanghelul ridică din umeri. 

- Oricum, în afară de Templieri nu cred că pricepe cineva 
softurile de reţea. 

Făcu semn către unul din Îngeri, iar acesta împroşcă mățăraia 
de pe cei doi Templieri cu un spray. Colacii de plastic se lichefiară 
şi se scurseră. 

— Reinstalaţi, le zise Michael. 

Părintele îşi frecă încheieturile. Avea o expresie gânditoare. 

- Eliberaţi-l şi pe-ăla mic. 

Arhanghelul făcu o grimasă. 

- Prefer să-l ţin aşa, pachet. Dacă mai faceţi cine ştie ce figuri, 
o să vedem cât de repede ajunge jos. Fără paraşută. 

Enguerrand se descheie la jachetă. O'Blivion se întunecă la 
faţă şi puse mâna stângă pe mânerul sabiei scurte. 

- O să vedem şi cât de sus sare. 

— Ăsta mic fără paraşută? întrebă unul din Îngeri. 

- Sângele din carotide, explică părintele. V-am rugat să-l 
eliberaţi. 

- Hai, că dacă mai stăm mult la discuţii ne-apucă dimineaţa, 
zise Gabrielle. 

Luă sprayul şi pulveriză legăturile lui Olivier. Plasticul care 
îl imobilizase pe băiat se lichefie şi se scurse pe podea. 

— L-am eliberat, spuse ea. La treabă! 


Ciberspaţiul Îngerilor ajunsese să semene cu Gangland pe 
timp de noapte: o mare de întuneric prin care se zăreau pe alocuri 
insulițe de lumină. Din structurile geometrice de gheaţă şi din 
blocurile de date adăpostite înăuntrul lor nu mai rămăsese nimic 
funcţional. 

- Uitaţi-vă şi voi, spuse Arhanghelul. 

În ciberspaţiu arăta ca o siluetă albă, orbitoare, cu aripi ţesute 
din raze. Părintele se plimbă câteva minute prin peisajul devastat, 
culegând fragmente de interfaţă grafică şi de programe. Câţiva 
cognoboţi se iviră de prin unghere, şchiopătând. Unul dintre ci 
avea abdomenul sfâşiat şi târa după el subrutine zdrenţuite. Îi 
aduseră părintelui fragmente de cod, iar O'Blivion le puse la 
păstrare. Michael îl urmări din priviri, clătinând din cap a pagubă. 

- Praful s-a ales şi de softuri, şi de protecţie, şi de tot. 

- Cine se ocupa de protocoalele de distribuţie? întrebă 
Enguerrand. 

- Un Templier de-ai voştri, Hugues de Payens. Dar nu mai 
reuşim să luăm legătura cu el. 

Care e reţeaua de producţie şi cum trebuie organizată? 

Apelară agenţi software şi cognoboți, trimiseră echipe la lucru 
şi în câteva minute în ciberspaţiul Ingerilor începu o activitate 
frenetică. Turnuri şi poliedre din suprafeţe de lumină se înălţară 
ca nişte origami fluorescente. Fluxuri de date reîncepură să circule. 

Trecură pe urmă la organizarea reţelei de transport, apoi la 
protocoalele reţelei de consumatori. Arhanghelul îi însoţi 
pretutindeni, oferind explicaţii, supraveghind echipele, verificând 
rezultatele. 

După câteva ore bune, pe lângă ei începură să apară Îngeri. 
Îi raportau lui Michael despre funcţionarea unei reţele sau a alteia, 
apoi se risipeau în aer. 

În cele din urmă, Enguerrand dezactivă echipele de 
cognoboţi. 

— Mulţumit? 

Arhanghelul încuviinţă din cap. 

- Bun, continuă trezorierul. Pe lângă asta, o să ne ocupăm şi 
de cine v-a făcut pagubele, ca să nu se mai repete vreodată 
incidentul. 

— Asta e bine. 

- În schimb am avea o rugăminte. Încercăm să formăm o 
alianţă şi ne trebuie sprijinul vostru... 


PRECIZĂRI 


Hai înăuntru şi ai grijă să nu te loveşti la cap, că tavanul e 
destul de scund. 

Dac-ai închis uşa, fixează şi siguranţa, că n-avem nici un chef 
să se deschidă la loc de capu' ei când ne-o fi lumea mai dragă. 

Ştiu că-i strâmt. Asta e. Ia şi tu o banchetă-n fund. 

Apă-i aici, jos, în bidon. Mâncare — ce găsim pe traseu. Toaleta 
chimică e-acolo, sub banchetă. 

Nu se fumează, nu se bea în transportor. 

Dormi când apuci, că dacă facem popas eliberezi bancheta, 
să dorm eu. 

Dacă ţi se pare înghesuit, stai să vezi cum o să fie când o s- 
avem doi-trei copii aici, cu noi, înăuntru. 

Ce? N-are nici un fel de parbriz, că parbrizu-i vulnerabil. Mă 
conectez cu cabluri la senzorii transportorului pe canale video, 
audio, infraroşii. 

Are şi senzori de presiune şi vibraţie. 

Ai să vezi, parcă eşti transportorul, că simţi ce simte el. 

E, pe naiba. N-o să te las pe tine să conduci, drăguță. Asta 
mi-ar mai lipsi! Da’ dacă vrei, decât să stai şi să te uiţi pe pereţi 
până mori de plictiseală, mai bine te conectezi şi tu la senzorii 
transportorului. Poa' să fie destul de palpitant. Mai palpitant decât 
mi-aş dori, câteodată, când dăm peste tancuri sau drone de-ale 
necrosofturilor. 

Mă rog, dacă nu eşti genul care admiră peisaje, am stocate 
pe-aici, prin memorie nişte filme, nişte muzici, nişte cărţi în format 
electronic. Poţi să le şi asculţi citite cu voce tare dacă eşti 
postliterată. 

Nu era o insultă. Rar care mai citeşte cărţi, asta e realitatea. 

Da' să ştii că e mai bine să te conectezi la senzori. Altfel, dacă 
ochii percep o mişcare, cum ar fi curgerea textului electronic, iar 
urechea internă alta, că pe-aia n-ai cum s-o păcăleşti, apare o 
senzaţie de dezorientare. Creierul interpretează dezorientarea asta 
ca pe un simptom de otrăvire şi, până să ştii bine ce se-ntâmplă, 
ajungi să chemi cerbii. 

Şi, dacă te-apuci şi borăşti pe-aici, prin transportor, speli, 
drăguță, că n-ai slugi. 

Alte întrebări? 

STRATEGIE 


Spre dimineață, Enguerrand şi O'Blivion se trântiră în fotolii 
capitonate şi aţipiră. Olivier moțăi şi el, aşezat pe un scaun de 
plastic, dar din când în când deschise câte un ochi şi se uită ce 
făceau Îngerii. 

Gabrielle plecă, însoţită de un Înger. Michael se conectă la 
un laptop, făcu mişcări de navigaţie în realitatea virtuală, iar uneori 
dădu ordine cu voce scăzută. După răsăritul soarelui, Arhanghelul 
îşi scoase cablul de date din mufa neurală şi-i făcu semn celuilalt 
Înger. Roba lui Michael părea verzuie în lumina răsăritului. 

— Du-te până la Coma. Iar le-a căzut generatorul. 

Adolescentul în salopetă încuviinţă din cap şi urcă scările. 
După câteva momente, Olivier îl zări pe fereastră, călare pe 
pteranodon, îndepărtându-se în zbor pe deasupra clădirilor. 

Apoi, Olivier se rătăci într-o zonă tulbure în care imaginile 
din turn se îngemănau cu frânturi de vise şi în cele din urmă 
adormi de-a binelea. 

Când se trezi, după-amiaza începuse, iar Gabrielle se 
întorsese, încărcată cu sacoşe. Le aşeză pe o masă lungă, dinaintea 
unui perete de sticlă, şi scoase din ele cutii de carton, sticluţe cu 
sosuri şi condimente, seturi de beţişoare. 

Părintele întredeschise un ochi şi adulmecă. Enguerrand se 
ridică din fotoliu, căscă şi se întinse până-i trosniră oasele. Gabrielle 
le făcu semn să vină la masă. 

Se aşezară. Michael în capul mesei, cu Cabrielle în dreapta, 
iar Olivier între cei doi Templieri. Mâncară p. îndelete, pescuind 
cu beţişoarele prin cutii şi stropind mâncarea cu sosuri picante. 
Ca desert, fata îşi răsuci o ţigară cu miros dulceag. O'Blivion scoase 
briceagul cu lamă fractală din mânecă şi scrijeli în tăblia mesei: 
DON'T DRINK & DRIVE, SMOKE & FLY. Michael se încruntă 
uşor, dar se prefăcu că nu observase. 

Enguerrand îşi deschise o a doua cutie de bere. Luă o 
înghiţitură. 

- O să trebuiască să trecem la etapa următoare, îi spuse el 
Arhanghelului. 

Michael îl privi cu un interes politicos. 

— Aş vrea să ţinem o conferinţă şi să punem împreună la punct 
un plan de bătaie, explică trezorierul. 

Îngerii încuviinţară. 

- Dar mai întâi aş dori să construim sala de conferinţe, 
continuă Enguerrand. Pentru că ţin morţiş ca planul să rămână 
secret. O să avem nevoie de conexiuni rapide la reţea. 

li aruncă o privire părintelui, peste capul lui Olivier. 

— În rest, o să ne ocupăm noi. 


O'Blivion găsi în ciberspaţiu sediul unei companii croate de 
telefonie mobilă, o structură pustie în care de mai bine de două 
săptămâni încetase orice procesare a datelor. Ridicară blocuri de 
gheaţă împrejurul ei, ziduri translucide în adâncurile cărora 
algoritmurile de criptare pluteau ca nişte fantome ceţoase. După 
două ore de muncă, vechea structură fusese acoperită cu totul. 

Părintele puse ultimul bloc de gheaţă sus, pe terasă, iar 
suprafeţele blocului se îngemănară cu cele din jur, creând o 
structură solidă, fără fisuri. O'Blivion îşi scutură de praf imaginar 
palmele şi-i aruncă o privire lui Enguerrand. 

- Asta a fost partea uşoară, zise trezorierul. 

Luă adresa structurii şi o trimise la forumuri şi grupuri, la 
comunităţi virtuale şi cluburi din întreg ciberspaţiul. După câteva 
minute, împrejurul Templierilor începură să apară vizitatori. Unii 
aveau formă umană, alţii păreau personaje de manga ori animale 
pluşate, iar câţiva preferau să apară ca nişte constructe metalice 
corodate. Numărul lor spori de la un minut la altul, aşa încât, 
după un sfert de oră, Templierii se găsiră în mijlocul unei mulţimi 
forfotitoare. 

- Dacă se-auzea muzică şi-ar fi pus careva lasere şi 
stroboscoape, aş fi crezut că suntem la un club, ceva, zise părintele. 

Vizitatorilor însă numai de dans nu le ardea. Viermuiau pe 
zidurile de gheaţă, căutând să le spargă cu unelte software şi 
wetware. 

- Ce-aveţi acolo? întrebă un urs panda uriaş. Bijuteriile 
coroanei? 

Enguerrand clătină din cap şi zâmbi. 

- O sală de conferinţe. 

— Aa, făcu ursul, dezamăgit. 

Templierii aşteptară politicoşi încă o jumătate de oră, în timp 
ce vizitatorii adunaţi din întreaga lume testau protecţia sălii. Rând 
pe rând, renunţară, văzând că gheaţa se refăcea mult mai repede 
decât puteau ei s-o spargă. După încă douăzeci de minute, numai 
trei-patru inşi foarte perseverenţi mai rămăseseră pe poziţie. 

Enguerrand îşi drese vocea, apoi încă o dată, ceva mai tare şi 
mai sugestiv. Întârziaţii se uitară la el. 

— Mulţumesc, le zise trezorierul. A fost un test. A fost foarte 
relevant, mulţumesc pentru participare. 

Hackerii schimbară între ei priviri nesigure. Unul avea 
branhii îndărătul urechilor şi degetele de la mâini unite prin 
membrane, ca un monstru din coşmarurile lui Lovecraft. 

- La revedere! făcu părintele. 

Cam dezamăgiţi, testatorii se risipiră în aer. 

- Acum, hai să chemăm oamenii la conferinţă, spuse 
Enguerrand. 


Zidurile de gheaţă instalate de Templieri de jur împrejurul 
sălii de conferinţe fuseseră programate cu coduri de recunoaştere. 
Când reprezentanţii triburilor din Gangland începură să sosească, 
trecură prin pereţi ca nişte spectre, fără să lase vreo urmă. 
Necromanţii purtau măşti africane în loc de feţe, cu trăsături mult 
alungite, cicatrice tribale şi dungi albe şi verzi pe obraji. Michael 
veni însoţit de un întreg alai de îngeri albaştri, străvezii, prea 
numeroşi ca să fie altceva decât simulări digitale. Ecologiştii 
formau un grup aparte, restrâns. Reprezentările lor din ciberspaţiu 
erau realiste, dar realizate cu o preocupare aproape maniacală 
pentru detalii. Enguerrand le-ar fi putut 

număra până şi gângăniile care li se strecurau printre firele 
de muşchi simbiotic. 

Vârcolacii preferară să apară ca nişte siluete albe, imaculate, 
cu figurile netede, fără trăsături. Păreau să fie bibelouri de porțelan 
supradimensionate, lucioase şi absolut antiseptice. Cele din urmă 
sosiră Cârtiţele. Reprezentările lor erau schematice, plate, 
colţuroase şi pixelizate, grosolane, aproape cubiste. Enguerrand 
bănuia în sinea lui că, pentru a participa la întâlnire, Poporul 
Ascuns folosea sisteme atât de vechi încât ar fi trebuit să fie expuse 
în muzee. Prin contrast, frumuseţea Îngerilor părea serafică, 
inumană. 

Câteva clipe, în sală domni un murmur stins. Din modul în 
care fiecare grup se ţinea deoparte şi fiecare participant rămânea 
lângă tribul său emana o stinghereală generală, un sentiment 
aproape palpabil că făceau ceva inedit şi cumva nepermis. 

Enguerrand schimbă o privire cu părintele O'Blivion, apoi făcu 
un pas în faţă, către spaţiul gol din centrul sălii. Se uită pe rând la 
reprezentanţii triburilor, iar murmurul încetă treptat. Până şi 
Vârcolacii îşi întoarseră feţele lipsite de trăsături către el. 

- Dacă în urmă cu zece zile mi-ar fi spus cineva că o să ne 
întâlnim cu toţii, n-aş fi crezut. 

Ecologiştii zâmbiră de complezenţă. Cârtiţele clătinară din 
cap într-o manieră stranie, emițând imagini uşor schimbate la 
fiecare câteva zecimi de secundă. Necromanţii aruncară priviri 
suspicioase către Vârcolaci. 

— Dar iată că, în cele din urmă, ne-am întâlnit, continuă 
trezorierul. Ne ameninţă un inamic comun şi numai împreună îl 
vom învinge. 

O ecologistă îmbrăcată în rochie largă, verde, cu flori galbene, 
făcu o grimasă. Nu părea deloc convinsă că tribul ei avea ce să 
caute acolo. 

-În primul rând, ne trebuie informații despre poziția Greilor, 
preferabil în timp real, spuse Enguerrand. 

Aruncă o privire către Necromanţi. 

- Houngan-ii mi-au spus că au un sistem paintball modificat. 
Ar putea folosi bilele cu vopsea ca să fixeze microemiţătoare pe 
pielea fiecărui tiranozaur din Gangland şi oricare dintre voi ar şti 
cu destulă precizie unde sunt inamicii, la orice oră. 

-Şi dacă unii dintre ei o să meargă pe jos? obiectă un Vârcolac. 

- Şi dacă n-avem acces în ciberspaţiu? întrebă o Cârtiţă. 

Enguerrand îi privi pe rând. 

— Asta e numai una dintre metode. Îngerii ar putea să le 
transmită celorlalte triburi informaţii de la patrulele aeriene. 
Semnalele camerelor de luat vederi ale creaturilor biomecanice 
ar putea fi centralizate. Am putea fura date de la sateliții militari. 
şi am putea pune la punct un program de sistematizare a acestor 
date, cu o situaţie 3D disponibilă pentru toţi, oricând. 

- Bun, să zicem că facem toate astea şi ştim în permanenţă 
care Grei s-au dus unde, zise Michael. Cum o să-i înfruntăm? 

Trezorierul zâmbi uşor. 

— Aici e frumuseţea planului. N-o să-i înfruntăm deloc. O să 
ducem o campanie de atriţie. Nu orbeşte, putere de foc contra 
putere de foc, cu certitudinea că partea cu mai puţini oameni şi 
mai puţin armament va fi exterminată, ci o gherilă urbană care să 
le erodeze puterea Greilor fără să ducă la pierderi de partea 
noastră. lată ce vă propun... 

Unul dintre zidurile de gheaţă ale sălii zbură în ţăndări. Aşchii 
translucide se împrăştiară c care încotro. Reprezentanţii triburilor 
căzură ca nişte popice, iar Îngerii se înălţară în aer cu un fâlfâit 
asurzitor. 

Numai Enguerrand şi părintele rămaseră în picioare, cu 
Olivier între ei. Traseră săbiile din teci. 

Prin spărtură pătrunse o jivină solzoasă, cu colţi de sticlă şi 
ochi de jar. Olivier se îngălbeni de spaimă când o văzu. Fiara sări, 
ateriză în mijlocul Vârcolacilor şi sfărâmă o siluetă de porțelan, 
apoi se repezi asupra Necromanţilor şi-i împrăştie cu lovituri de 
coadă. Creaturile cu măşti africane zburară, se izbiră de pereţi şi 
căzură pe podea ca nişte păpuşi dezarticulate. 

Jivina spulberă şi efigiile Cârtiţelor, risipindu-le într-o ceaţă 
de poligoane. În trecere, culese din aer un Înger, îl apucă în fălci 
şi-l rupse în două. Încă mai trăgea de el când părintele O'Blivion 
îi împlântă sabia sub bărbie şi o împinse dintr-o mişcare până 
când vârful îi ieşi fiarei prin creştet. 

Bestia explodă într-un nor de voxeli. O'Blivion puse katana 
înapoi în teacă. 

- Trădare! ţipară Îngerii. 

- În ce capcană ne-aţi atras? strigă un Necromant care de- 
abia se ridicase. 

Trezorierul ridică mâinile într-un gest împăciuitor. 

— Staţi aşa! 

— Ce să mai stăm? izbucni un Vârcolac. 

-Ce-a fost asta? se mirară Cârtiţele, ale căror efigii colţuroase 
se închegaseră la loc. 

— Staţi puţin! repetă Enguerrand. N-a fost o capcană, iar dacă 
ne-a trădat cineva, nu noi am fost aceia! Ospitalitatea e o îndatorire 
sacră a Ordinului Templierilor. În nici un caz nu v-am fi chemat 
pe teritoriul nostru ca să vă întindem o capcană! 

Rând pe rând, reprezentanţii triburilor începură să dispară. 
Trezorierul, din ce în ce mai îngrijorat, se uita în toate părţile. 

-Nu pleca ţi! îi rugă el. Trebuie să stabilim o stra tegie comună! 

Dar nimeni nu păru să-l asculte. În câteva clipe, rămase singur 
cu Olivier şi O'Blivion în sala devastată. Enguerrand se înfurie şi 
trase un şut într-un sloi de gheaţă albăstruie. Acesta zbură cât 
colo şi se sfărâmă de perete. 

— Mama ei de viaţă! izbucni trezorierul. Mama ei de viaţă! Uite 
cum se-alege praful de toată munca noastră! 

Pufni pe nări. 

- Părinte, nu ştiu cine ne-a făcut figura, da’ vreau să-l prindem 
şi să-l facem zdrenţe. Acum. 

O'Blivion încuviinţă din cap cu un aer absent. Examina 
urmele care-i rămăseseră pe sabie. 


yl 


CAM MARE 


Se trezi brusc, din cauza înghiontelilor. Tresări. În penumbră, 
mai mult ghicită, se întrevedea silueta lui Diane. 

- Ce-i? făcu Maria. Ce s-a întâmplat? 

- Nu s-a-ntâmplat nimic. Am ajuns. 

Se frecă la ochi, nedumerită. Pe bord clipeau câteva LED-uri 
verzi. 

- Nici nu mi-am dat seama când am aţipit. 

Diane pufni uşor, amuzată. 

— „Aţipit” e un fel de-a spune. Ai sforăit de-am crezut c-o să 
se desprindă foile de blindaj de pe transportor. 

Femeia deschise uşiţa şi se strecură afară. Maria cobori şi ea, 
ducându-şi geanta de voiaj. Se întinse, căscă şi se frecă din nou la 
ochi. Era foarte târziu, iar aerul era rece, umed, dar mult mai 
proaspăt decât în oraş. Se aflau la marginea unei păduri. Împrejur 
nu se zăreau nici case, nici şosele. 

- Unde suntem? întrebă Maria. 

- La începutul drumului de cărămizi galbene, zise Diane cu 
glas scăzut. E de-ajuns că o s-ajungi acolo unde vrei. Doar n-ai 
pretenţia să-nveţi şi traseul? 

Maria Alonzo ridică din umeri, resemnată. Ajunsese să 
bănuiască în sinea ei că Diane ori era din New York, ori avusese o 
căsnicie foarte lungă şi nefericită. Dar, cum de câteva decenii bune 
căsniciile, fericite sau nu, aveau tendinţa să fie destul de scurte, 
înclina mai degrabă către prima ipoteză. 

De undeva, din faţă, se apropie încet de ele un vehicul de 
teren. Avea farurile stinse, aşa încât părea un . =] de monstru tăcut, 
întunecos, care se furişa ca să le surprindă. Se opri lângă cele două 
femei, iar din el cobori un tânăr roşcat, îmbrăcat în pantaloni lălâi 
şi într-o jachetă cadrilată. O îmbrăţişă pe Diane, apoi îi aruncă o 
privire mirată Mariei. 

- Asta cine mai e? ţi-ai luat copilot? 

Diane schiţă o grimasă dispreţuitoare. 

— Chiar aşa de bătrână par, să am nevoie de copilot? Vrea să 
meargă-n Gangland. 

Tânărul ridică din sprâncene. 

- Nu-i cam mare pentru asta? 

Femeia ridică din umeri, făcând să se mişte imperceptibil 
frunza de cannabis pe care o avea imprimată pe tricou. 

— Aşa am zis şi eu. E o poveste mai complicată. Zice că mama 
unuia care-a ajuns acolo vrea să-l recupereze. 

Tânărul încuviinţă din cap. 

- Am verificat-o, continuă femeia. Pare O.K. 

Aruncă o privire scurtă către Maria. 

_ —Şİ mai şi plăteşte drumul cu bani adevăraţi, ceea ce nu strică. 
În tot cazul, să stai cu ochii pe ea. 

Intră în transportor şi închise uşiţa, iar după câteva clipe 
demară. Maria rămase singură cu tânărul cel roşcat. Nici măcar 
nu ştia cum îl cheamă. 

INGER PĂZITOR 


Într-un târziu, O'Blivion se ridică şi se apropie de Olivier. Îi 
puse o mână pe umăr. 

-N-o să fie o treabă uşoară, zise el cam încurcat, da” te rog să 
mă asculţi cu atenţie. Ai încredere în noi? 

Băiatul se uită pe rând la cei doi Templieri. Ridică din umeri. 

— Sigur, am încredere. De ce n-aş avea? 

Părintele clătină din cap şi-i ocoli privirea. 

- Bănuiesc că distrugerile-astea din ciberspaţiu au fost făcute 
de sora ta. Am avea nevoie s-o chemi ca să avem cu ea... o mică 
discuţie. 

Olivier dădu să protesteze, însă O'Blivion făcu un gest 
împăciuitor. 

- Mi-aduc aminte, ne-ai zis că vine şi pleacă numai când vrea 
ea. Dar sunt convins că, după atâţia ani de cînd sunteţi împreună, 
ştii cum s-o chemi, iar ea vine de fiecare dată. 

Băiatul clipi de câteva ori, cam nehotărât. 

- Ai văzut ce-a făcut aici, insistă părintele. După cât ne-am 
chinuit să punem pe picioare alianţa asta, practic ne-a spulberat-o 
dintr-o mişcare. Trebuie să discutăm cu ea. 

Olivier încuviinţă cam în silă. Rosti cu voce scăzută un cod. 

Fata cu păr brunet apăru dinaintea lor, privindu-i cu un aer 
suspicios. Purta pantaloni de mătase albastru ultramarin şi o bluză 
din voal negru, semitransparent. Sub bluză i se ghiceau sânii mici, 
prinşi în cupele unui sutien de la Victoria's Secret. 

O'Blivion răsuci mâna stângă şi trimise asupra ei o plasă din 
fire incandescente. Fata se ghemui şi se rostogoli, încercând să 
scape, dar năvodul o încurcă. Părintele trase de marginile plasei. 

Captiva se prefăcu într-un demon de piatră, apoi într-o 
flacără, într-o entitate ceţoasă, iar în cele din urmă în fiara cu colţi 
de sticlă care îi împrăştiase cu câteva minute mai înainte pe 
reprezentanţii triburilor. Dar plasa rezistă, indiferent ce formă luă 
captiva şi cum încercă să scape din strânsoare. În cele din urmă, 
îşi reluă înfăţişarea de femeie tânără şi se uită printre ochiurile 
năvodului la Olivier, cu un aer acuzator. 

— Ce mi-ai făcut, frate? 

Băiatul îşi muşcă buzele. 

— E un act de dreptate, zise el într-un târziu, evitându-i 
privirea. 

- Atunci de ce se simte ca un act de trădare? 

- Despre trădare vroiam să discutăm şi noi, interveni 
O'Blivion. 

Fetei îi scăpărară ochii. 

— A cui trădare? Nu ţi-am datorat niciodată loialitate! 

Părintele întinse mâna dreaptă spre Olivier. 

— Dar lui? Lui i-ai datorat vreodată loialitate? 

Fata tăcu şi cobori privirea. O'Blivion ridică marginea 
ghemuită a năvodului. 

— Vistiernice! ţine-o bine şi ai grijă să nu-ţi scape! 

Enguerrand se conformă. Părintele deschise un şir de 
documente, trase de colţurile lor şi le lăsă în aer, mari ca nişte 
cearşafuri. Trezorierul le examină câteva clipe. 

- Ce-s astea? 

- Ce par să fie, epistolele Sfântului Pavel? Sunt rezultate de 
la autopsii wetware. 

— De unde le ai? insistă trezorierul. 

- De la fata aia cu tatuaj pixelizat care-a venit cu Vârcolacii 
când a murit Jacques de Molay. De-asta am întârziat atunci, la 
Hyatt. Rapoartele de la autopsii arată că surioara lui Olivier, o 
inteligenţă artificială cu numele de cod dMON, a făcut o chestie 
în trei cu Molay şi cu fetişcana aia a Greilor, iar sinapsele lor n-au 
ţinut la toată tăvăleala. 

Se uită la fată. 

- Erau în reţea. Le-a intrat pe mufa neurală. Veselie maximă. 
Suprasarcină. 

Pocni din degete. 

- Noapte bună. 

Olivier lăsă capul în pământ, întristat. 

— N-ai nici o dovadă, zise dMON. 

- Ai avut grijă să ştergi urmele, încuviinţă părintele. şi ai 
reuşit aproape perfect. Lui Jacques de Molay i-ai formatat 
memoria, dar fetişcanei n-ai apucat să-i ştergi chiar tot, pentru că 
au decuplat-o ai ei de la reţea prea devreme. Vârcolacii au găsit 
fragmente de memorii, iar înregistrările le vezi aici şi aici. 

Fata făcu o grimasă. 

— A fost lucrătura Greilor, ca pretext pentru invazie. 

Enguerrand ridică o sprânceană. 

-Or fi având, ei, Greii, multe păcate, dar la femeile lor ţin ca 
la ochii din cap. şi, oricum, încă n-au ajuns la gradul de rafinament 
la care să creeze pretexte ca să poată declanşa atacuri. Aia atacă şi 
gata. 

- Pe urmă ne-ai distrus sistemul electronic de supraveghere, 
reluă O'Blivion, şi Greii ne-au luat ca din oală. 

Deschise un nou şir de documente ce cuprindeau rânduri de 
cod fragmentate. 

- De data asta n-ai fost atât de grijulie, pentru că sistemul era 
bun şi câinii de pază şi-au făcut datoria. A fost o luptă prea grea 
într-un timp prea scurt. N-apucaseşi să-ţi ştergi urmele când am 
trecut pe-acolo. Am găsit fragmente din subrutinele tale. 

Fata îi aruncă o privire neagră. 

-Pe urmă a fost atacul asupra sistemelor Îngerilor, continuă 
părintele. 

Apelă alte documente. 

- N-or fi ei aşi în criptare şi protecţie, da’ nici Hugues de 
Payens nu le lua banii de pomană. Programase unii dintre 
cognoboţii de pază nu să lupte până erau distruşi, ci să rupă 
fragmente din intrus şi să se ascundă, ca pe urmă să putem să 
analizăm fragmentele şi să găsim ac de cojocul oaspetelui nepoftit. 

Zâmbi şi făcu semn cu bărbia către năvodul în care se 
încurcase dMON. 

- Altfel cum crezi că am fi reuşit să te prindem? Da’ ultima 
greşeală ai făcut-o când ai dat năvală aici cu Olivier de faţă. El era 
singurul care te ştia de atâta timp încât putea să te recunoască 
sub oricare dintre înfăţişări. În plus, fragmentele din codurile 

tale care mi-au rămas pe sabie se potriveau cu urmele lăsate 
la atacurile precedente. 

Părintele clătină din cap, aproape cu regret. 

- S-au strâns cam multe dovezi, chiar şi pentru cineva care 
ar fi înclinat în mod normal să-ţi ţină partea. 

Băiatul îi aruncă părintelui o privire întristată. 

- Şi de ce aş fi făcut toate astea? întrebă AMON, săgetându-i pe 
Templieri din priviri. 

-Ajungem şi la asta, zise O'Blivion. Când cineva face o chestie, 
de obicei are cel puţin două motive: cel bun şi cel adevărat. Motivul 
bun e că îi vrei binele lui Olivier, că-l aperi şi-aşa mai departe. 

- V-am ajutat şi pe voi, zise fata pe un ton conciliant. 

Îi aruncă o privire furişă lui Enguerrand, cu coada ochiului. 

- Aduc-ţi aminte ce aţi păţit cu directorul Takeda de la banca 
Mitsuyama-Lagrange. Dacă nu mă ocupam de situaţia aia, 
probabil că şi acum tot în Eden aţi fi fost, ostatici pentru neplată. 

Părintele încuviinţă. 

- Sigur că da. O faptă bună la momentul potrivit face bine la 
imaginea publică. Da’ mi se pare foarte suspect că Olivier bântuie 
pe continentul ăsta de vreo şase ani şi nu l-a adoptat nimeni. 

Îi aruncă o privire băiatului. 

- E cuminte, e potolit, e chiar destul de simpatic în felu’ lui. 
şi totuşi nu te are decât pe tine. 

- Am avut întotdeauna grijă de el, răspunse dMON îndăriită. 
şi uite că pe cine nu laşi să moară... 

— Asta e, întări O'Blivion. Ai avut grijă de el. Cam ăsta ar fi 
motivul adevărat. Suferinţa are nevoie de companie. Nu numai 
că el te-a avut pe tine atâţia ani, da’ nici tu nu-l ai decât pe el. Şi 
dacă Olivier intră în relaţii stabile pe termen lung, dacă face rost 
de ceva care seamănă măcar pe departe a familie, tu rişti să rămâi 
pe dinafară. M-am uitat după referinţe, o dată ce ţi-am găsit numele 
de cod, iar cucoana aia, Helga Weissmann, te-a aranjat bine de tot. 
Nu prea poţi să scoţi nasu' prin lume. Dacă-l pierzi pe Olivier, rămâi 
chiar a nimănui. De-asta te-ai căznit să-i distrugi noua situaţie, bună, 
proastă, cum o fi. Chit că asta a însemnat un război, pierderea 
Regatului Ierusalimului, iar mai nou destrămarea alianţei. Au 
pierit atâţia dintre fraţii Templieri şi câţi alţii pe lângă ei. 

O privi insistent printre şuviţele negre, ondulate. 

- Da’ nu ţi-a păsat. 

Tânăra strânse buzele şi întoarse privirea către novice. 
Pomeţii rotunzi îi erau umbriţi de ochiurile plasei. 

- Tu cu cine ţii, frăţioare? zise ea într-un târziu. 

Olivier clipi de câteva ori. 

- Nu... nu cred că e chestia cu cine ţin, că nu e meci de fotbal. 
Te-ai apucat din nou de rele, deşi după ce-am plecat din Insula 
Unu ai promis că o să te cuminţeşti. 

- Am... 

— Ai pornit un război! ridică el glasul. Au murit oameni din 
cauza ta! Ce poate fi mai rău decât asta? 

Fata îşi muşcă buza de jos. 

— Dacă te-ai apucat din nou de rele, continuă băiatul, nu vreau 
să mai am de-a face cu tine! 

— Nu mă lăsa... Te-am ocrotit atâţia ani şi sunt atâtea lucruri 
pe care le putem face împreună de-acum încolo. 

Olivier o privi în tăcere. Pe obraz i se scurse o lacrimă. 

— Putem...? 

Glasul îi tremura. Făcu un efort să se controleze. Înghiţi cu 
greu. 

- Putem să-i readucem la viaţă pe cei care au murit în războiul 
ăsta între clanuri, din cauza ta? 

Fata nu răspunse. 

- N-au decât să te judece şi să te pedepsească cum or vrea, 
încheie novicele. Singură te-ai pus în situaţia asta. Eu mă spăl pe 
mâini. 

Părintele împroşcă asupra lui dMON o peliculă de gel galben 
translucid care o fixă ca pe o insectă în chihlimbar, lipită de 
podeaua sălii de conferinţe. Enguerrand deschise interfaţa 
programului telecom şi-i apelă pe reprezentanţii celorlalte triburi. 

— Am prins intrusa, anunţă el. O s-o judecăm împreună pentru 
pagubele şi distrugerile făcute. Acum vă rog să reveniţi ca să 
stabilim împreună strategia campaniei. 


u 


LÂNGĂ GRANIȚĂ 


Maria era aşezată la masa din bucătărie, iar camera era 
cufundată în întuneric. Mobila albă se vedea ca un şir de fantome 
tăcute, nemişcate. Numai frigiderul vibra, de parcă toate rafturile 
dinăuntru ar fi fost goale. 

Apoi, o uşă de la etaj se deschise şi se închise încet. Uşa de la 
dormitorul lor. 

Paşi grei se auziră coborând pe trepte. 

În bucătărie intră Sam. Maria dădu să se ridice şi să-i vină în 
întâmpinare, dar nu izbuti. 

Era trist şi extrem de obosit. De afară, de la un felinar aflat 
destul de departe, veneau câteva raze slabe de lumină albăstruie 
şi-i scoteau în relief gravitatea feţei. 

— Ce-i cu tine, Sam? De ce nu dormi? 

El clătină uşor din cap. 

- Nu pot să mă odihnesc. 

Maria îi cuprinse o mână în palme. 

- Cum să nu poţi? E linişte. Copiii s-au culcat... 

Sam clătină din nou din cap, încet, cu încăpățânare. 

- Nu pot. N-am pace. 

Femeia încercă să zâmbească. 

- Sam, cum să n-ai pace? Doar totul e în regulă! 

Dar el se îmbufnă şi mai mult, ca un urs mare şi trist. 

- N-am linişte. Tu eşti aici şi ei... Ei au rămas acolo. 

Făcu un gest vag peste umăr. 

— Şi dacă tu nu eşti lângă ei, ca să-i veghezi, nici eu nu am 
odihnă. 

— Sam! 

Se trezi. Privi împrejur, buimacă, ameţită. 

Aţipise şezând pe banchetă, rezemată cu umărul şi cu spatele 
de pereţii transportorului. Alături, ghemuiţi, dormeau o fetiţă şi 
un băiat care aveau să fie duşi în Gangland. Erau înveliţi cu o 
pătură cadrilată. 

Maria se mişcă uşor, încercând să se dezmorţească. Prin corp 
îi urcau vibraţiile motorului, iar în cabină nu era altă lumină decât 
cea de la LED-urile indicatoarelor de bord. Hackerul, un 
adolescent al cărui nume îl uitase, era conectat la interfaţa 
transportorului şi nu băga de seamă ce se petrecea în cabină. 

Femeia se întrebă dacă deja trecuseră de graniţa Virginiei de 
Vest, apoi se ghemui şi încercă să adoarmă la loc. 

Visul o umpluse de amărăciune. 


N 


SFÂRŞIT 


Campania împotriva Greilor începu pe neanunţate. Cel puţin 
în ceea ce îi privea pe Templieri, era numai o reluare a conflictului 
pe care îl începuseră Greii când invadaseră Regatul Ierusalimului 
şi care acum continua cu alte mijloace. 

Aproape de graniţa fostului Regat al Ierusalimului, într-o 
noapte ploioasă, doi Grei călări pe tiranozauri patrulau, poştind 
o ţigară, când dintr-o clădire devastată, de la al cincilea sau al 
şaselea etaj, licări de câteva ori o lanternă. Se uitară în sus, destul 
de miraţi, iar ace de sarbacană li se înfipseră în gât şi în piept. 

- Să-mi bag picioru”! făcu unul dintre ei, mai mult surprins 
decât afectat de înţepătură. 

Îşi scoaseră acele şi se uitară nedumeriţi la ele, apoi căutară 
să se lămurească dincotro fuseseră trase. Cel la care rămăsese ţigara 
întinse braţul în care ţinea arbaleta, aţintind-o cam nesigur încoace 
şi încolo. 

Fire lungi şi lipicioase ţâşniră spre ei de la un balcon din 
apropiere, năclăindu-i cu spaghete polimerice care se întăriră rapid 
şi-i imobilizară. Degeaba încercară să se elibereze. Cel din stânga 
izbuti numai să cadă din şa. Se rostogoli jos, iar după câteva 
secunde amorţi. Celălalt adormi cu bărbia în piept, fixat în şa de 
firele care-l imobilizaseră. 

Împrejurul lor, câteva Cârtiţe şi părintele O'Blivion ieşiră din 
ascunzişuri şi luară tiranozaurii în stăpânire cu nişte telecomenzi. 
Patru dintre Cârtiţe îl luară pe sus pe Greul căzut. 

Coborâră cu toții într-o stație de metrou abandonată. În urma 
lor nu rămase decât ţigara fără filtru a Greilor, plutind într-o 
băltoacă. 

Toată operaţiunea durase mai puţin de trei minute. 


Câteva ore mai târziu, o altă patrulă a Greilor, ceva mai 
numeroasă, urmări şi prinse un ecologist, un băiat de vreo 
paisprezece ani, pe un triciclu. În lumina lanternelor îi luceau 
picături de ploaie în mușchiul simbiot cu care era îmbrăcat. 

— Ce vreţi? întrebă el, temător. 

Unul dintre Grei cobori de pe tiranozaur, călcând întâi pe 
genunchiul fiarei şi apoi sărind jos. Îl înşfăcă pe ecologist de umeri, 
îl săltă de pe triciclu şi-l scutură de parcă ar fi vrut să-i rupă gâtul. 

— Băi, ăsta! Nouă ne-au dispărut trei patrule-n două ore de 
parcă le-a-nghiţit pământu' şi ne iei cu faze de-astea? 

- Ce faze? scânci băiatul speriat de-a binelea. 

- Cum ce faze, bă? mugi Greul şi-i trase o palmă de-i clănţăniră 
dinţii. Ce faci, bă, pe stradă? Ne spionezi ca să ne-atace unii şi-alţii? 
Ne-o tragi la căpăţână şi dup-aia faci pe nevinovatu'? 

Ecologistul duse mâna la nas şi se şterse de sânge. 

-Cu ce să v-o trag la căpăţână, cu cutii de pizza? 

Ceilalţi malaci mormăiră ceva care semăna de departe a râs, 
cu toate că numai de râs nu le ardea. Greul nu se lăsă şi-i trase 
ecologistului un dos de palmă. Stropi de salivă şi de sânge săriră 
şi se împrăştiară în ploaie. 

— Bă, ce gargară ai în tine! M-ai spart. Zi, bă, cine s-a luat de 
băieţii noştri şi unde i-a dus, că te calc în picioare de-o să-ţi plângi 
de milă! 

Ca să fie mai convingător, îi trase un pumn în faţă de-l aruncă 
pe ecologist cât colo pe pavajul ud, lângă un soclu pe care se 
vedeau desenaţi cu vopsea un cal şi doi călăreţi. Atât calul cât şi 
călăreţii aveau creste irocheze portocalii. Greul se duse după 
ecologistul ameţit, urmărit din priviri de ceilalţi malaci şi de 
tirnaozaurii pe care călăreau. Din bestiile biomecanice se înălţau 
fuioare subţiri de abur. 

Se aplecă asupra băiatului şi dădu să-l ridice, dar nu mai apucă. 
O rază violetă subţire îi găuri fruntea deasupra ochiului stâng şi-i 
ieşi instantaneu prin ceafă. Greul căzu zvâcnind peste ecologist, iar 
acesta începu să urle şi să se zbată, îngrozit. Ceilalţi malaci traseră 

de hăţuri, privind speriaţi în toate părți:e, şi-şi îndemnară 
animalele de călărie s-o ia la goană. Tiranozau:ul rămas fără stăpân 
fugi şi ei după ceilalţi, făcând să se zguduie pământul. 

Ecologistul se strecură cu greu de sub cadavru, apoi, 
tremurând ca varga, se ridică în picioare. Imprejur, prin întuneric, 
nu se mai simţea nici o mişcare. 

Se şterse încă o dată la nas, întinzându-şi sângele pe obraz 
fără să-şi dea seama, după care se urcă pe triciclu şi porni înapoi 
către Greendream. Cel puţin câteva zile de atunci înainte, în ceea 
ce-l privea, livrările de mâncăruri la minut n-aveau decât să le 
facă alţii. 

După plecarea ecologistului, din umbră se iviră câţiva 
Vârcolaci care împachetară cadavrul într-o folie de plastic şi-l luară 
cu ei. 


Se apropiau zorii când Enguerrand se întoarse în Cuibul 
Îngerilor. O'Blivion discuta cu Arhanghelul Michael, dar, când îl 
văzu pe trezorier, se apropie grăbit de el. 

- Cum a fost? 

Enguerrand îşi scoase casca. Era obosit şi ar fi avut nevoie să 
se bărbierească, însă ochii îi scăpărau. 

- Cum să fie? Unuia i-am tras-o chiar la graniţă. Ceilalţi au 
căzut în ambuscadă. N-a scăpat nici unul. 

Părintele îl privi cu atenţie. 

- Şi primului i-ai tras-o...? 

-Cu graserul, completă Enguerrand. Punct ochit, punct lovit. 
A căzut ca un server sudanez. 

Clătină din cap. 

- De fapt, era şi momentul. 

O'Blivion încuviinţă, gânditor. 

— Iar ăilalţi...? 

- S-au ocupat Necromanţii de ei. 

Părintele se mai lumină la faţă. 

- Aha. Păi, e bine dacă s-au ocupat Necromanţii. 

Se uită împrejur. Prin ferestre, departe, înspre Hyatt, se zărea 
lumina unui proiector singuratic. 

Părintele îi puse trezorierului o mână pe umărarul din 
policarbon. 

- Vistiernice, am stat şi m-am gândit. Cred că... 

Lăsă privirea în podea, apoi se uită iar în ochii lui Enguerrand. 

— Cred că ar fi bine dacă, până-i dăm gata pe Grei, ai sta aici, 
în Cuibul Îngerilor, şi-ai coordona acţiunile. 

Trezorierul îl privi cu neîncredere. 

- Cum adică? 

— Păi, vezi şi tu care-i situaţia. Alianţa asta s-a format numai 
datorită calităţilor tale de negociator. Tot datorită ţie se menţine. 
Eu, dac-o păţesc într-o ambuscadă de-asta, aia e. Ce-am avut şi 
ce-am pierdut? Un târâie-teacă mai puţin pe lume. Da’ dacă tu te 
cureţi, adio alianţă şi recuperarea Templului şi Ordin şi tot. 

Enguerrand rumegă ideea câteva clipe. 

- Bine, părinte, spuse el într-un târziu, dar parcă până acum 
ai insistat să mergem peste tot împreună! 

— Pentru că până acum n-aveam nimic de pierdut, iar peste 
tot unde mergeam ne-am fi aşteptat să ne întâmpine cu duşmănie. 
Acum însă treaba stă cu totul altfel. Şi, zău, dacă dai colţu' se- 
alege prafu' de alianţă. Aşa că mai bine ne-ai coorodona de-aici, 
măcar până la confruntarea decisivă, decât să rişti aşa, aiurea. 

Trezorierul încuviinţă, nu foarte convins. Părintele aruncă o 
privire către un afişaj numeric de pe biroul Arhanghelului. 

— Aoleu, cât s-a făcut ceasul! Trebuie să plec, am o întâlnire. 
Michael, poate unu' din băieţii tăi să mă repeadă până la Coma? 

Arhanghelul dădu din cap. 

- OK. Vistiernice, cam asta e. Cel puţin până diseară, ne-am 
făcut treaba. 

Urcă scările grăbit, cu părul fluturând. Câteva clipe mai 
târziu, îl văzură călare pe un pteranodon împreună cu un Înger, 
îndepărtându-se în zbor pe deasupra clădirilor. 

Apoi casca lui Enguerrand piui de mai multe ori. O aşeză pe 
cap, iar dinainte îi apăru o orbitală zbârcită, cu părul ca neaua. 

- Lady Hetfield, zise trezorierul încet. 

Bătrâna încuviinţă. 

- Tinere, te-am sunat pentru că trebuie să te avertizez, în 
legătură cu nişte chestiuni foarte serioase. 

— Dacă e vorba de investiţii, să ştiţi că... 

- Nu e vorba de investiţii, îl întrerupse orbitala. Vandenberg 
a adoptat o atitudine îngrijorătoare. 

— M-a sunat de câteva ori, dar situaţia e sub control. 

Bătrâna dădu ochii peste cap. 

- Dumnezeule mare, cuvântul ăsta parcă e un virus, sau aşa 
ceva, că văd că toată lumea îl foloseşte în ultimul timp! Vandenberg 
vrea să pună situaţia sub control. Poate pentru tine asta înseamnă 
să recapeţi peticuţul acela de teren pe care vă jucaţi de-a hoţii şi 
vardiştii, dar pentru el înseamnă că va trimite o armată de 
mercenari ca să lichideze tot ce mişcă în Gangland. 

Enguerrand tresări. 

- Asta... asta aşază lucrurile în cu totul altă perspectivă. 

Orbitala zâmbi cu un aer înţelegător. 

- Cred că tocmai perspectiva e rădăcina problemei. 
Vandenberg a adoptat o perspectivă eronată. A ajuns să-l 
intereseze dominaţia militară în zonă în condiţiile în care el, ca 
director al grupului de investiţii, ar trebui să se preocupe de comerţ 
şi profituri. Cred că a-nceput să-l irite că nu faceţi mereu ceea ce 
ar vrea el. Probabil o să dureze câteva săptămâni până o să adune 
trupe şi-o să le trimită acolo. Poate chiar o lună. Insă n-ar fi deloc 
bine să vă găsească nepregătiţi. 

Tânărul dădu din cap. Simţea cum i se răsuceau măruntaiele 
de frică. 

- Voi, acolo, în Gangland, continuă Lady Hetfield, produceţi 
tot felul de lucruri creative şi interesante şi... profitabile în ultimă 
instanţă, chiar dacă pentru asta trăiţi într-o situaţie instabilă şi 
periculoasă. Dar ideea lui Vandenberg e... inadecvată. O să fie un 
joc de-a baroasele şi scorpionii. Vă urmăresc de multă vreme şi 
ştiu destul de bine cine va câştiga. 

Enguerrand zâmbi auzind complimentul. El, unul, nu era la 
fel de sigur. 

- Însă, chiar şi presupunând că armata trimisă de Vandenberg 
ar avea câştig de cauză, distrugerea experimentului social din 
Gangland nu ne-ar aduce decât pierderi tuturor. Aşa încât, dacă 
tot am investit de atâţia ani în triburile de acolo, n-aş dori ca banii 
mei să se piardă fără rost şi fără posibilitate de recuperare numai 
ca să-şi vindece Vandenberg orgoliul rănit. 

Bătrâna ridică un deget uscăţiv. 

- Faceţi-i praf şi pulbere, tinere! 

Templierul încuviinţă. 

- O să-i facem, Lady Hetfield. O să-i facem... 


Ploaia se potolise întrucâtva, chiar dacă cerul rămăsese 
înnorat, când Wolfgang şi garderobierul Greu ieşiră din Coma. 

Fusese o noapte mai liniştită decât altele, cu clienţi rari şi 
fără încăierări. Vârcolacul trase grilajele, încuie lacătele, setă 
alarmele, apoi se uită peste umăr la garderobier: 

- Ne vedem diseară, la şase! 

Greul încuviinţă din cap şi se îndepărtă, pleoscăind prin bălți 
cu cizmele îmblănite. În mâna dreaptă ducea o halebardă pe care 
o legăna ca pe un baston de promenadă. 

După un colţ de stradă, dintr-un gang, ceva îi sclipi şuierând pe 
dinaintea ochilor, iar capătul de oţel al halebardei căzu zăngănind pe 
pavaj. Garderobierul se uită uluit la coada retezată, apoi la lama 
halebardei, nevenindu-i să creadă. Întoarse capul către gang. 

— Mă, care te ţii de cioace? 

Ceva şuieră din nou prin aer, prea repede ca să poată fi zărit, 
iar din coada halebardei o bucată zbură cât colo. In mâna Greului 
nu mai rămăsese decât un ciot de douăzeci de centimetri, cu 
capătul tăiat neted, ca de o foarfecă-ghilotină. 

Garderobierul făcu un pas îndărăt şi aruncă ciotul nefolositor. 
Se uită împrejur. Pe stradă, pe sub țesătura de rămăşiţe metalice, 
nu se zărea nimeni. Privi din nou către gang. 

- la, hai încoace! leşi, să te văd, dacă ai tupeu! 

O umbră se desprinse din pasaj, o siluetă înaltă şi pletoasă, 
cu umeri ţepoşi. Greul rămase cu gura căscată. 

— Ei, nu, că asta-i culmea! Ce-ai făcut, ai înviat din morţi? 

Pletosul nu răspunse, dar se mai apropie un pas. 
Garderobierul ridică din umeri, apoi se repezi la el. În ultimul 
moment, părintele făcu un pas lateral, se răsuci şi-i trase din 
întoarcere un şut după ceafă. Greul se clătină, dar întinse o mână 
şi-l apucă pe Templier de jachetă. Smuci şi-l dezechilibră. 

Cu cealaltă mână îl înşfăcă de mătănii şi i le răsuci în jurul 
gâtului. O'Blivion horcăi. 

- Nu pentru mult timp, în tot cazu’. 

Părintele făcu un gest rapid cu braţul care-i rămăsese liber. Din 
mânecă îi sări nunchaku-ul. Îl prinse din zbor şi-l trosni în frunte pe 
garderobier, apoi îi înfipse în ochi băţul pe care-l ţinea în mână. 

Greul căzu fulgerat. 

O'Blivion se ridică de pe jos, şiroind de apă. Şterse nunchaku- 
ul pe pantaloni, după care îl introduse înapoi în mânecă. Se uită la 
garderobierul întins pe pavaj şi clătină din cap. 

— Uite că până la urmă ai aflat... 

Pe parcursul următoarelor două săptămâni, în Gangland se 
institui o stare de tensiune, mai întâi difuză, apoi din ce în ce mai 
intensă, aproape palpabilă. Greii continuară să sufere pierderi. 
Nimic spectaculos, nici un atac masiv, nici o bătălie, ci dispariţii 
misterioase. Într-o noapte dispărură patru malaci care patrulau. În 
alta, un curier şi un paznic. Fenomenul era cu atât mai 
înspăimântător cu cât patrulele trimise la locul dispariţiilor nu 
găseau cadavre, urme de luptă sau alte indicii. Mai grav, în câteva 
ocazii dispărură şi tiranozauri, de parcă i-ar fi înghiţit pământul. 

Greii încercară să dubleze personalul patrulelor, dar asta le 
lăsa prea multe breşe în sistemul defensiv. Uciseră un Necromant 
şi aruncară în aer o ambulanţă de-a Vârcolacilor, dar asta nu le 
îmbunătăţi situaţia cu nimic. În două săptămâni pierdură douăzeci 
şi şase de oameni. 

Serile, care pentru Grei erau de obicei zgomotoase, cu 
băutură, trânte şi întreceri de forţă, deveniră tăcute. Cei rămaşi 
simțeau că un duşman nevăzut îi rărea încet-încet. 

La fel de îngrijorător era că în Regatul Ierusalimului şederea 
le devenise anevoioasă. Instalaţiile de apă se opriră şi Greii nu 
găsiră Cârtiţe care să repare ţevăria. Electricitatea se întrerupea 
adesea, iar alteori avea exces de tensiune, arzând transputere şi 
monitoare. Degetele Verzi refuzau să livreze mâncăruri la minut, 
întrucât zona devenise prea periculoasă. 

Greii ajunseră să care cu bidoanele apă din alte zone, să 
mănânce pe unde apucau şi să urască Regatul Ierusalimului, unde 
luminile erau de-acum rare, iar în umbră dispăreau oameni, rând 
pe rând. Construiră drumuri, decopertând fâşii de teren cu 
buldozere, tasând pământul şi apoi stropindu-l cu o enzimă care 
asimila azotul şi oxigenul dintre granulele de ţărână. Presiunea 
atmosferică tasa drumurile acestea mai bine decât orice tăvălug, 
iar şoselele astfel create nu puteau fi distruse decât cu explozibili. 

Dar, oricât de bine ar fi fost făcute noile drumuri din Regat, 
nici Degetele Verzi nu veniră ca să aducă mâncare, nici Îngerii ca 
să repare reţeaua electrică, nici Cârtiţele ca să repună în funcţiune 
instalaţiile de apă. 

Trecu încă o săptămână. Dispariţiile continuară, iar Greii rămaşi 
începură să se întrebe din ce în ce mai des care dintre ei avea să urmeze. 
Toată bravura lor zgomotoasă, de care făceau atâta caz, nu-i ajuta să 
lupte împotriva umbrelor şi a tăcerii. La exact o lună de 


GANGLAND 245 


când cuceriseră Regatul Ierusalimului, cei câţiva Grei rămaşi în 
Templu găsiră pe perete, la intrare, o inscripţie portocalie fosforescentă: 
WE HAVE MET THE ENEMY & HE IS US. 

Se uitară unii la alţii, tremurând. Nu auziseră paşi, nu 
văzuseră nici o mişcare. Imprejur, sălile Templului erau tăcute, 
pustii şi întunecoase. 

- Ce facem? întrebă o fată. 

Machiajul negru care îi acoperea pleoapele îi scotea şi mai 
mult în evidenţă paloarea. 

Un malac ridică din umeri. Nici unul dintre cei rămaşi nu se 
grăbi să răspundă. 

- Nu vedeţi că ne-am înjumătăţit? insistă fata. Care mă-sa pe 
gheaţă ne-a răpit oamenii?! Să ne ducem peste ăia şi să-i facem 
praf şi pulbere, să nu se mai ţină de faze de-astea! 

— Peste cine să ne ducem? întrebă unul dintre cei mai tineri, 
care purta o platoşă din piele ţintuită. Parcă ne-am bate cu stafii, 
că de-o lună-ncoace n-am văzut pe nimeni, numa’ au dispărut ai 
noştri într-o veselie. 

- I-aş călca-n picioare p-ăia care se ţin de goange d-astea, 
întări altul, da’ numa’ să-i găsim, în pana mea, o dată! 

- Parcă, de când am cucerit Templul, am dus-o din rău în 
mai rău, observă o adolescentă. Zici că ne-au blestemat Templierii 
ăia pe care i-am căsăpit, sau ceva. 

— Şi mult ne-a folosit, că l-am cucerit! întări cel cu platoşa din 
piele. Acu’ n-avem cum să patrulăm toate străzile şi ne-mpuţinăm 
pe zi ce trece. 

- Poate-ar trebui să ne retragem, măcar până aflăm cine s-a 
luat de noi, zise fata. Dup-aia o să vadă ei pe dracu’! 

In cele din urmă, ruşinându-se parcă unii de alţii, Greii 
încălecară pe tiranozauri şi plecară fără să se uite îndărăt. 

Câteva minute, numai vântul se plimbă prin Templu, 
clătinând flăcările câtorva lumânări din sala de la parter. 

Apoi, în umbră, la balustrada unui palier de la ultimul etaj, 
se iviră Enguerrand, O'Blivion şi Olivier. Priviră îndelung; clădirea 
pustie. 

— Uite că am pus din nou stăpânire pe Templu, zise părintele 
încet, şi-am dus campania la bun sfârşit. 

Un surâs flutură pe buzele trezorierului. 

— Sfârşit? Părinte, ăsta abia a fost începutul... 


{i 


PE DRUM 


Viaţa Mariei intră într-un nou ritm. Nopțile călătorea, aşezată 
sau ghemuită în câte un transportor de personal. Zilele dormea, 
uneori pe podeaua transportorului, alteori afară, în umbra lui. 
Cunoscu o mulţime de hackeri ai şoselelor, unii negri, alţii albi, 
câteodată asiatici sau hispanici. La fiecare punct de întâlnire, sau 
nod de reţea, cum îi spuneau ei, plătea câte o sumă cu cipul de 
valută electronică şi era predată ca un colet. Întâlnea o nouă faţă, 
un nou nume, un nou vehicul. Treptat, împrejurul ei se adună un 
mic grup de copii orfani care urma să fie predaţi triburilor din 
Gangland. Ajunse să le dea raţii de mâncare şi apă din pachetele 
de ajutoare distribuite de organizaţiile umanitare orbitale, să-i 
învelească la culcare şi, când ajungeau la câte un râu, să le spele 
hainele. 

Hackerii erau tăcuţi, în general, ocupați până la obsesie cu 
alegerea rutelor, cu camuflarea vehiculelor şi cu menţinerea 
telecomunicaţiilor la minimum. La începutul celei de-a doua 
săptămâni însă, undeva prin Mid-West, Maria călători cu un 
tinerel care îi debită la nesfârşit poveşti despre trenul subteran de 
pe la 1850 şi traseele sclavilor fugari care mergeau în Canada. 
Nici măcar nu era negru. 

Transportoarele erau şi ele de diverse feluri, însă cele mai 
multe fuseseră nu numai învelite în foi de blindaj, ci şi acoperite 
cu straturi de ciment şi cu vopsea absorbantă de unde radar. Vreo 
două dintre ele aveau ferestre, nişte sandvişuri compacte 

făcute din foi de sticlă şi plastic, groase cât antebraţul Mariei. 
Dar peisajele erau oricum monotone, pustii şi deprimante. 

În cea de-a douăsprezecea zi, în zori, oprită pe un drum 
secundar, la o benzinărie abandonată. Hackerul, un evreu tânăr, 
îşi desprinse cablurile din mufele craniene, îşi ridică ochelarii 
reflectorizanţi de pe nas şi se frecă la ochi. Avea cearcăne adânci, 
vinete. 

Maria se ridică de la locul ei şi se întinse. Amorţise. 

- E un loc sigur, David? 

Hackerul încuviinţă din cap. 

— Am scanat tot, în infraroșu, în frecvențele radio ale milițiilor 
locale, cu detectoare de mişcare, în spectrul vizibil. E pustiu. 

Femeia cobori din transportor, apoi îi ajută pe cei patru copii 
să coboare şi ei, pe rând. Împrejurul lor, până departe, se întindeau 
câmpuri rămase în paragină, năpădite de buruieni şi de arbuşti şi 
mărginite de gard din plasă metalică ruginită, prăbuşit pe alocuri. 
Cu două decenii în urmă, fuseseră terenuri de fermă, iar peste alţi 
douăzeci sau treizeci de ani probabil că aveau să fie împădurite. 
La mare distanţă, aproape de orizont, se zărea un şir de coline. 

Hackerul ieşi ultimul. 

— Dacă are careva din voi nevoie, mergeţi la tufişuri. Da’ să 
călcaţi cu grijă, să nu stârniţi vreun şarpe. Dacă vă trebuie hârtie, 
să-mi ziceţi. 

Le împărţi fâşii de hârtie igienică, iar copiii se împrăştiară, 
căutând spărturi în gardul de pe marginea drumului şi trecând 
mai departe, printre tufe. 

— Să nu vă duceţi prea departe! strigă David în urma lor. 

Maria luă şi ea nişte hârtie şi porni către intrarea în benzinărie. 

— Doamnă! 

Întoarse capul. 

— În locul dumneavoastră, m-aş duce mai degrabă la tufiş, 
spuse hackerul pe un ton de scuză. Mai mult ca sigur că înăuntru 
nu e apă şi probabil e o mizerie de nedescris. 

Femeia zâmbi. 

— Mulţumesc. Aş vrea să văd, oricum. 

Printre dalele de beton din faţa uşii începuseră să crească 
smocuri de iarbă. Cadrul cu plasă contra insectelor atârna într-o 

parte, negru de murdărie. Una dintre balamale era ruptă, 
cealaltă abia se mai ţinea. Uşa, cu ochiuri de geam pe care se zăreau 
autocolante străvechi, decolorate de soare, era întredeschisă. 

Intră. 

În camera unde pe vremuri se făcea plata pentru benzină se 
aflau rafturi metalice pustii, unele răsturnate, altele încă la locul 
lor. Toate erau acoperite cu un strat gros de praf. Un guzgan îşi iţi 
boticul de sub o vitrină frigorifică veche, murdară, şi o privi 
bănuitor cu ochi ca nişte mărgeluţe de jad, mustăcind. 

Pe tejghea zăcea o casă de marcat, cu sertarul deschis şi plin 
cu gheme de praf şi scame. 

Maria ocoli tejgheaua şi se uită îndărătul ei. Un scaun 
răsturnat. Câteva pagini îngălbenite din Los Angeles Times, cu poze 
şi articole de pe vremea candidaturii lui Schwarzenegger la 
preşedinţie. Un telefon. 

Privi afară prin ferestrele uriaşe. David şi copiii rămăseseră 
undeva în dreapta, aşa că nu o puteau vedea. 

Ridică receptorul. 

Avea ton. 

Îşi simţi inima la gât, iar mâinile începură să-i tremure. Formă 
un număr, dar era surescitată şi din greşeală apăsă o tastă de două 
ori. Anulă, apoi formă numărul din nou, silindu-se să nu se 
grăbească. 

Ascultă glasul centralelor digitale conversând în ciberspaţiu. 

Apoi telefonul părinţilor ei, sunând. 

Se aşeză cu spatele la fereastră, în aşa fel încât să nu i se vadă 
receptorul. 

Clic. 

- Alo? 

— Juanita? Juanita! 

— Mami! 

— Ce faci? Ce mai faceţi? Sunteţi bine? 

— Mami, unde eşti? Când vii acasă? 

- Nu ştiu sigur unde sunt, prin Mid-West, pe undeva, dar 
sunt bine. Zi-mi de voi, ce faceţi, cum vă împăcaţi cu bunicii... 

- Bunica are grijă de noi şi bunicu' ne duce-n parc, da’ pe 
Lenny nu-l lasă s-asculte muzica aia urâcioasă a lui şi a stat foarte 
supărat vreo două zile. Mami... 

Receptorul îi fu smuls de lângă ureche, transformând vocea 
Juanitei într-un chiţăit îndepărtat, neinteligibil. 

Maria se întoarse şi dădu nas în nas cu David, care stătea 
dincolo de tejghea. 

- Ce faci? 

— Ce naiba faci Hu, cucoană? 

Tânărul smuci de telefon cu sălbăticie o dată şi încă o dată, 
până îi smulse firul. Chiţăitul din receptor încetă. 

-Cine dracu” crezi că lasă telefoane în funcţiune într-o clădire 
abandonată? Eşti chioară, madam? Nu vezi că toate alea au praf 
pe ele de-o juma’ de metru, numai telefonu’ ăsta e curat? 

Mariei îi dădură lacrimile. 

— Am vrut să văd... 

— Ai vrut să vezi pe dracu’, şi-o să-l vedem cu toţii de-o să ne 
iasă pe nas. Mişcă-ţi fundu’ la maşină şi cheamă copiii! 

O luă de mânecă şi-o scoase de după tejghea, apoi o târî în 
fugă afară din benzinărie şi până lângă transportorul blindat. 

- Chick! Amy, Sonja, Mickey! Hai! Veniţi repede, trebuie să 
plecăm! 

Copiii se apropiară în fugă, iar David îi luă aproape pe sus 
şi-i înghesui unul câte unul prin uşiţa transportorului. Maria urcă 
şi ea, apoi hackerul intră şi trase chepengul, se strecură printre 
copii, se repezi la pupitrul de comandă şi începu să-şi fixeze cabluri 
în mufele neurale. 

- Legaţi-vă centurile şi ţineţi-vă bine! spuse el peste umăr. 

Porni motoarele şi demară cu o smucitură. 


LI: 


ROTIROTIND ALTE ROȚI 


In zilele următoare, Greii se retraseră cu totul din Regatul 
Ierusalimului şi deveniră extrem de precauţi. Apoi, într-o 
dimineaţă, Enguerrand îi aduse o veste neaşteptată părintelui. 

- Am aflat că au mai scăpat cu viaţă câţiva Templieri. 

O'Blivion ridică privirea. Stătea la masa de consiliu şi îşi 
desfăcuse puşca retezată ca s-o curețe şi s-o ungă. 

- Cum? Unde? Cine? 

- Bertrand de Born, Geoffroy de Charnay şi Bertrand de 
Blanchefort. li ţin Greii prizonieri. 

Părintele încuviinţă. Incepu să asambleze puşca. 

- Păi, să-i chemăm la tratative pe Greii rămaşi şi să-i 
convingem să-i elibereze. 

Puse cartuşe pe ţevi şi închise arma cu un clinchet de 
mecanism bine uns. Ochii îi licăriră printre şuviţele ondulate. 


- Cu duhu' blândeţii... 


Câteva ore mai târziu, cei doi Templieri şi Olivier stăteau 
ascunşi la intrarea într-un bloc, aşteptând venirea Greilor. Pe un 
perete din spate, O'Blivion împroşcase LIFE'S A SEXUALLY 
TRANSMITTED DISEASE. 

- Totuşi, mă mir că fraţii mai sunt în viaţă. Baron Samedi 
zicea că numai noi am mai scăpat... 

Enguerrand îi aruncă o privire compătimitoare. Câteva raze 
rătăcite îi proiectau pe faţă umbra unui grilaj. 


248 


GANGLAND 249 


- Ce naiba, părinte! Baron Samedi e un Necromant care 
pretinde că-i houngan care pretinde că-i zeitate voodoo. Mare 
scofală! Dacă-mi fac o reprezentare grafică de mare rezoluţie în 
ciberspaţiu şi zic că sunt Maica Tereza, tu mă crezi? 

Podeaua începu să vibreze ritmic sub ei. Enguerrand se ridică 
în picioare şi se uită discret afară, de-a lungul străzii înguste. 

— Uite că vin. 

O'Blivion încuviinţă şi se ridică la rândul lui. Aruncă o privire 
către Olivier. 

- Rămâi aici. 

Enguerrand scoase un binoclu dintr-un toc pe care îl purta la 
şold şi se uită cu luare-aminte. 

- I-au adus. Sunt slabi ca vai-de-lume, dar ei sunt. 

Greii veniseră pe tiranozauri, dar fiindcă strada era atât de 
îngustă înaintau în şir indian. Erau cinci la număr, iar pe prizonieri 
îi ţineau pe cei trei saurieni de la mijlocul şirului. 

Când Greul din frunte ajunse la mai puţin de zece metri de 
locul unde se ascundeau Templierii, tiranozaurul pe care călărea 
păru să se împiedice şi căzu vuind, cu picioarele retezate puţin 
deasupra gleznelor. Pămîntul se cutremură ca un câine speriat. 
Ín aer se înălţară nori de praf. 

O'Blivion zâmbi. 

- Bun lucru filamentul monomol la casa omului, zise el în 
barbă. 

Greul căzut dădu să se ridice, dar Enguerrand se repezi, trase 
sabia şi-l sili să rămână la pământ. Ceva mai în spate se iscă larmă, 
o bufnitură grozavă anunţă că şi tiranozaurul din coada şirului se 
prăbuşise, iar Greii se pomeniră prinşi fără scăpare între clădiri, 
cu Cârtiţe, Vârcolaci şi Necromanţi ameninţându-i de la ferestre 
cu mitraliere, lansatoare de rachete şi arme graser. 

- Bine-aţi venit! strigă trezorierul. 

— Să crezi tu că bine! îi răspunse unul dintre Grei, privindu-l de 
sus. Las” că vezi tu pe dracu’! 

— Dacă te referi la celelalte două coloane, care trebuia să facă 
o manevră în cleşte, una a fost interceptată de Îngeri şi imobilizată, 
iar cealaltă a nimerit în nişte gropi de-ale Cârtiţelor. 

Greul tăcu, scrâşnind din dinţi. Treptat, praful se risipi din 
aer. 

- Dacă-i vorba pe-aşa, zise un altul, punându-i un cuţit sub 
bărbie lui Geoffroy de Charnay, ăştia o să moară primii! 

Enguerrand îndreptă arma graser asupra lui. 

- Staţi, că avem o propunere! interveni O'Blivion. 

Trezorierul îl privi mirat. 

- Propunere? spuse el cu voce scăzută. Ce propunere? 

— Îţi arăt imediat. 

Părintele făcu câţiva paşi înainte. 

- Dacă-i eliberaţi pe ăştia trei, vi-i înapoiem pe toţi cei treizeci 
şi şase... 

Se uită la Greul pe care Enguerrand îl ţintuise la pământ. 

- Şapte... Opt... În fine, pe toţi cei treizeci şi opt de prizonieri! 

- Despre ce vorbeşti acolo? se enervă trezorierul. Care 
prizonieri? 

- Cum care? Ăia pe care i-am prins în ambuscade de-o lună 
încoace. 

— Nu i-aţi omorât?! 

O'Blivion clătină din cap. 

- Ce, ai înnebunit? Cum să-i omorâm? Degetele Verzi au intrat 
în coaliţie cu condiţia să nu mai omorâm pe nimeni. 

Enguerrand se albi la faţă. Între timp, mai multe Cârtiţe 
aduseră prizonierii Grei, grupuri-grupuri, la capătul străzii. 

- Fraţii noştri Templieri care-au pierit cer răzbunare, zise el 
pe un ton rău-prevestitor. 

— Şi-ai omorât destui Grei cu mâna ta, răspunse părintele. Ai 
avut răzbunare cu vârf şi-ndesat. 

Trezorierul se înfurie. 

- Nu facem nici un schimb! strigă el către Cârtiţe. Omorâţi-i pe 
toți! 

Nimeni nu se clinti. 

Enguerrand se uită pe rând la creaturile îmblănite, apoi la 
O'Blivion. 

— Şi ce ne pasă ce cred Degetele Verzi? 

- Ne pasă, zise părintele. Dacă ies ăştia din coaliţie, pleacă şi 
Cârtiţele. Dacă apar semne de destrămare, Vârcolacii şi 
Necromanţii o să-nceapă din nou să se bată între ei. lar Îngerii o 
să vadă încotro se înclină balanţa puterii şi-o să treacă de partea 
Greilor. 

- Presupui... 

O'Blivion clătină din cap. 

— Ştiu. Tu crezi că de nebun am scris tot felu’ de chestii pe 
pereţi, peste tot pe unde-am fost? Vopseaua aia e plină de 
microcamere şi microtransmiţători, şi aşa sunt mereu la curent cu 
ce mai plănuiesc aliaţii. şi crede-mă că, dacă te-apuci să omori pe 
careva, toată coaliția o să se ducă naibii cât ai zice peşte. 

Trezorierul rămase tăcut câteva clipe. Nu-i venea să creadă. 

- Roţi rotind alte roţi... murmură el în cele din urmă. 

Il privi în ochi pe O'Blivion. 

- Al naibii Văzător, a avut dreptate! Unul dintre noi chiar 
avea planuri secrete, ca nişte roţi rotind alte roţi, în gânduri de 
trei ori ascunse... 

O'Blivion surâse. 

Enguerrand ridică paloşul şi dădu să-l lovească pe Greul 
căzut. Dar Katana părintelui pară lovitura. 

O'Blivion schimbă o privire cu malacul. 

- Pleacă! zise părintele. 

Greul se târî de sub cele două săbii, apoi se ridică şi fugi 
lângă cei trei tiranozauri rămaşi în picioare. 

Trezorierul lovi o dată şi încă o dată, tremurând de furie. 

— De ce?! De ce să-i lăsăm să trăiască?! 

O'Blivion îl îmbrânci ceva mai încolo. 

- Chiar n-ai priceput nimic după cât am umblat prin 
Gangland? 

Pară o nou lovitură. 

-Chiar nu vrei să înţelegi că nu putem trăi numai cu software 
şi realităţi virtuale? Avem nevoie de apă, de mâncare, de îngrijire 
medicală, de drumuri, de energie electrică! 

Pară din nou şi-i trase un şut în gambă lui Enguerrand. 
Trezorierul ţipă. 

— Avem nevoie unii de alţii. 

Răsuci sabia, iar paloşul lui Enguerrand zbură prin aer. 
Porniră amândoi după el, părintele ceva mai în faţă, trezorierul 
cu un pas în urmă, şchiopătând. O'Blivion ajunse primul la paloşul 
căzut şi trânti cizma deasupra. 

Lama ceramică se frânse cu un clinchet. 

O'Blivion se întoarse şi-i puse tăişul sabiei la gât. Trezorierul 
încremeni. 

-N-am luptat pentru încă un măcel. Iar ceilalţi sigur nu pentru 
asta au luptat. 

Enguerrand se uită împrejur la Cârtiţele de pe stradă, la Grei, 
la Vârcolacii şi Necromanţii de la ferestre. Aşteptau cu 

toţii în tăcere. Pe cer, la mare înălţime, planau câţiva 
pteranodoni, abia ghiciţi printre straturile de grilaje, lanţuri şi 
sârme împletite deasupra străzii. 

- Omorurile din Gangland se opresc aici, continuă O'Blivion. 

Tăişul rece al sabiei nu se clinti. 

— Sau, dacă insişti, o să mai aibă loc unul... 


v" 


CURSĂ CU OBSTACOLE 


...Zgâlțâieli şi hurducături, destul de zdravene ca să-i clănțăne 
dinţii în gură şi s-o facă să se întrebe dacă nu cumva îi săriseră 
plombele, bun moment pentru plombe, de altfel, fiindcă o dată cu 
închiderea agenţiei îşi luase adio şi de la asigurarea medicală şi 
stomatologică, dar, oricât de zdravene ar fi fost zgâlţâielile, tot nu 
puteau s-o scape de povara grea a vinovăţiei, şi poate că, dacă Da- 
vid i-ar mai fi făcut reproşuri sau ar mai fi strigat la ea, ar fi reuşit 
într-un fel să se descarce, numai că, de când urcaseră în transportor 
şi porniseră la drum, hackerul fusese tăcut, doar pufnea pe nări din 
când în când, şi tăcerea asta nu prevestea nimic bun, iar Maria le 
spusese copiilor să se întindă pe podeaua transportorului, sub 
banchete, şi acum stăteau acolo, prea speriaţi ca să ţipe sau să plângă, 
în timp ce David solicita la maximum motoarele, şi păru nici să nu 
bage de seamă când Maria îl întrebă dacă putea să vadă şi ea ce se 
petrece, aşa că femeia îşi conectă un cablu în mufă şi în minte îi 
înflori percepţia multifaţetată a transportorului blindat, o privelişte 
emisferică, în ochi de peşte, a câmpurilor şi pădurilor înecate în 
lumina roșiatică a răsăritului de soare şi hărți fantomatice ale ținutului 
prin care călătoreau, diagrame pasagere de la motoare, imagini fugare 
în infraroşu, totul însoţit de zgomotul de fond al frecvenţelor radio 
locale, discuţii codificate între voci străine, încărcate de emoția 
vânătorii, din când în când glasurile calme, perfect articulate, ale 
dronelor, şi prin minte îi sună nechemată o lecţie pe care i-o predase 
Diane în prima etapă a călătoriei, care părea ciudat de îndepărtată şi 
în timp, nu numai în spaţiu, cu toate că nu trecuseră nici două 
săptămâni de atunci, 

şi anume că puterea hackerilor şoselelor nu stătea în forţa brută, 
nici în puterea de foc ori în viteză ori în grosimea blindajului, ci mai 
ales în capacitatea de a se camufla, şi, după toate acele zile în care 
privise atâţia hackeri care întindeau plase de camuflaj peste vehicule 
şi împroşcau vopsea absorbantă pe carcase şi păstrau tăcerea radio 
cu sfinţenie şi în general treceau cu încărcătura lor umană neobservaţi 
ca nişte şoareci, ea, Maria, distrusese acel camuflaj construit cu migală, 
îl zădărnicise nu cu o petardă fumigenă, nu cu o baliză radio, nu cu 
un proiector, ci cu un Apr telefon care declanşase o capcană, 
justificând retroactiv gestul făcut de Diane pe malul lacului, gest 
care o revoltase atunci peste măsură, dar acum se dovedise întemeiat, 
căci în preajma benzinăriei, rămasă de-acum undeva în urmă, se 
zăreau înălțându-se spre cer trâmbe de praf ridicate de Dumnezeu 
ştie ce vehicule, iar senzorii trimiteau imagini fugare cu drone, unele 
de recunoaştere, altele de atac, multe, îngrijorător de multe, roind 
încoace şi încolo prin aer, căutând urme în timp ce David smucea 
transportorul peste un şanţ, printr-un câmp, dincolo de un hambar în 
paragină cu coloana vertebrală a acoperişului frântă, către o lizieră 
de pădure, şi dronele năvăliră pe urmele lor, chemându-se unele pe 
altele cu glasuri ireal de liniştite, ca nişte doamne din lumea bună la 
o partidă de ceai dintr-o piesă victoriană, iar conversaţia lor elegantă 
începu să fie acompaniată de răpăitul sacadat al mitralierelor Gatling, 
de şuieratul rachetelor aer-sol şi de explozii, încurajate când şi când 
de proiectile termice pe care David le lansa ca să momească rachetele 
cu detectoare de căldură, după care din urmă sosiră obuze, ca nişte 
lovituri date la întâmplare cu târnăcopul de un uriaş furios, semn că 
se apropiau tancuri, şi transportorul pe pernă de aer se smuci ca un 
animal în panică, printr-o mare de stuf, peste terenuri mlăștinoase, 
până când răzbătu într-un târziu pe ceea ce părea un lac imens, al 
cărui mal îndepărtat nici nu se vedea în zare, o apă liniştită şi tulbure 
şi murdară, molcomă, peste care se porni ploaia de obuze, iscând 
jerbe, şi Maria întrebă ce lac era, iar David îi răspunse de la obraz: 

-Ce lac visezi, cucoană? Nu vezi că-i Mississippi? Ar fi trebuit 
să-l trecem noaptea, pe şest, nu ziua-n amiaza mare, cu toată potera 
asta pe capu' nostru! Acum tot ce au de făcut este să stea locului 
şi să regleze tirul, că noi nu prea avem unde să ne ascundem câtă 
vreme n-am ajuns pe malul ăl'lalt. 

Şi, însoţită de exploziile obuzelor şi de ciocăniturile sacadate 
ale gloanţelor pe blindaj, Maria încercă să se roage Sfântului 
Cristofor ca să le protejeze trecerea, dar nu-şi găsi cuvintele... 


y8 


STELE GĂZĂTOARE 


Trezorierul oftă, exasperat. 

- Bun, îmi iei gâtul sau te dai mai departe în spectacol? Nu 
de alta, dar Vandenberg pregăteşte o invazie în Gangland şi sunt 
tare curios cum o să te descurci. 

Părintele îi aruncă o privire neîncrezătoare. 

- Mi-a spus Lady Hetfield, din Lagrange Hive, explică 
Egnuerrand. 

O'Blivion băgă sabia înapoi în teacă, stânjenit. 

— Scuze. Am vrut să fiu mai... convingător. 

Trezorierul clătină din cap. 

- Al naibii de convingător. Aproape că mi-ai rupt piciorul... 

Aruncă o privire către cei adunaţi împrejurul lor. 

- Ascultaţi! ridică el glasul ca să se facă auzit de toţi. Orbitalii 
ne ameninţă cu o armată de mercenari! Dacă vom fi uniţi, o să 
avem sorţi de izbândă! Dacă ne vom lupta între noi ca şi până 
acum, o să ne facă una cu pământul! ştiu că triburile au duşmănii 
vechi unele cu altele, însă dacă nu lăsăm deoparte duşmănia 
fiecăruia ne aşteaptă sfârşitul tuturor! Veniţi să ne sfătuim înainte 
să fie prea târziu! 

Până şi Greii îi dădură ascultare. 

Iar venirea mercenarilor nu-i găsi nepregătiţi. 


Primele semne de invazie apărură nu în lumea reală, ci în 
ciberspaţiu. Raze infime, transmisii de date aproape imperceptibile 

pe care Templierii le întâlniră între zidurile de gheaţă ale 
triburilor, ca nişte fire de borangic ce urcau către sistemele orbitale. 
Un păienjeniş pe care nici o grupare din Gangland nu-l instalase şi 
care sigur nu avea ce să caute acolo. Încercară să le întrerupă, dar, cu 
toate că fiecare fir în parte era uşor de rupt, se refăceau surprinzător 
de repede. Iar transmisiile erau foarte bine criptate. 

Incă se mai luptau să spargă codurile acestor trasmisii 
misterioase când printre clădirile din Gangland se împrăştiară 
zburătoare minuscule, molii cu videocamere miniaturale, 
buburuze emailate care aveau încorporate radioemiţătoare, lăcuste 
ce plantau ici şi colo balize miniaturale. Păreau să se mişte haotic, 
erau pretutindeni, iar puştanii nu prea ştiau cum să le facă faţă. 
Numai Cârtiţele veniră cu mai multe informaţii. Creaturile din 
subterane prinseseră mii de asemenea zburătoare, iar Cârtiţele 
aduseră câteva sute de mostre în Hyatt pentru disecţie şi analiză. 

Rezultatele îi îngroziră. Artefactele acelea minuscule erau 
echipate ca să culeagă date şi să le transmită, să marcheze în cele 
mai mici detalii teritoriul din Gangland şi să sprijine următorul 
val de invazie. Templierii nu-şi pierdură însă speranţa. 

- Să ne gândim omeneşte, le spuse Enguerrand reprezentan- 
ților de triburi care se adunaseră la Hyatt, în apartmentul 
Orwolokăi. Chiar dacă am vrea, n-am putea opri toate fluxurile 
astea de date, nici n-am reuşi să le detectăm şi să le distrugem 
toate sursele. 

- Şi-atunci ce să facem? întrebă Arhanghelul Michael. Să stăm 
cu mâinile-n sân şi să-i aşteptăm pe mercenari? 

Trezorierul clătină din cap. 

- În nici un caz. Cred că ar trebui să aflăm unde se duc toate 
datele astea. În plus, am putea fie să le falsificăm, fie să trimitem 
la destinaţia lor un asemenea potop de date false încât cele 
adevărate să fie greu de găsit sau corelat. 

Un reprezentant al Necromanţilor, cel care cu mult timp în 
urmă se oferise să le citească viitorul celor doi Templieri, încuviinţă 
încet. 

- Partea cu potopul de date false o să se rezolve uşor. 
Houngan-ii se pricep la asta. Dar mai întîi va trebui să le 
decodificăm pe cele reale ca să aflăm mărcile de autentificare. 

Lucrară pe brânci în următoarele două zile. După eforturi 
concentrate, decriptară suficient de multe dintre coduri ca să 

trimită un şuvoi de date falsificate cu grijă, menite să le 
contrazică şi să le invalideze pe cele reale. Deja, din cea de-a treia 
zi, procesul fu automatizat, iar orbitalii care trebuiau să clasifice 
şi să interpeteze datele aparatelor de spionaj probabil ajunseră să 
înnebunească de frustrare. 

Spre sfârşitul săptămânii, în Gangland sosiră drone. Erau atât 
escadrile de mici aparate zburătoare cât şi formaţiuni de vehicule 
teleoperate, controlate de la mari distanţe prin fascicule de 
microunde. Porni o campanie încrâncenată în care dronele căutau 
celule de telefonie mobilă, noduri de reţea, generatoare electrice, 
puncte de termoficare, iar adolescenţii le bruiau cu instalaţii 
improvizate, le orbeau cu proiectoare sau cu trâmbe de fum negru, 
gros, le prindeau în capcane sau le doborau cu rafale de arme 
automate. Puţine drone se aventurară în subterane, iar de întors 
nu se întoarse nici una. Dintre cele care acționau la suprafaţă sau 
în aer, cele mai multe loviră puncte lipsite de importanţă strategică, 
false ţinte care apăreau numai în datele trucate. Căzură şi destule 
noduri vitale din reţelele zonei urbane, dar când, după patru zile 
şi nopţi de confruntări neîntrerupte, puştanii distruseră şi ultimele 
drone, toate sistemele triburilor erau încă în stare de funcţionare. 
Erau non-lineare, aveau redundanţe multiple şi dovedeau încă o 
dată că funcționau în orice condiţii. 

Apoi, părintele O'Blivion reuşi să răzbată prin zidurile de 
gheaţă orbitală în care se pierdeau datele trimise de aparatele de 
spionaj. Se înnegură. 

Îşi desprinse cablul din mufa neurală şi-l trase de mânecă pe 
Enguerrand. Se aflau în Templu, unde rezistaseră câtorva atacuri 
ale dronelor. 

— Ce-i, părinte? făcu trezorierul. 

O'Blivion oftă. 

— N-o să-ţi placă. Ai idee unde se duc datele trimise de 
scârbele-alea mici? 

Enguerrand clătină din cap. 

- La o inteligenţă artificială Orbitech de ultimă generaţie, zise 
părintele pe un ton sfârşit. O sărăcie care nu doarme, nu greşeşte 
şi nu iartă. 

Trezorierul strânse din buze, enervat. 

— Poate că nu doarme şi nu iartă. Dar IA-ul e acolo, pe orbită, 
în vreme ce noi suntem aici, la faţa locului. Culege datele 

indirect, pe când noi le avem la prima mână. Aşa că în privinţa 
greşitului rămâne de văzut. 

După câteva zile, în Gangland intrară coloane de vehicule 
militare încărcate cu mercenari. Erau echipați cu costume de 
Kevlar şi semănau cu nişte gândaci negri, maţi. Urmară ceea ce 
credeau a fi transmisiunile IA-ului Orbitech, iar după ce 
pătrunseră adânc în zona urbană aparent pustie avură o surpriză 
de scurtă durată. 

De această dată, triburile nu-şi mai bătură capul să ia 
prizonieri. 


Când Vandenberg sună din nou, era livid de furie. 
Enguerrand transmise convorbirea, pentru ca toate găştile s-o 
poată urmări în direct. 

- Crezi c-a fost amuzant? 

Enguerrand zâmbi strâmb. 

- N-ar fi trebuit să pun eu întrebarea asta? 

Orbitalul miji ochii. 

- V-am aprovizionat ani în şir cu materiale şi programe şi tot 
ce-aţi mai avut nevoie, pe urmă v-aţi emancipat, sau cum i-oţi fi 
spunând la toată debandada asta, şi încă pe cheltuiala mea, aţi 
folosit armament şi tehnică furnizate de mine ca să obstrucţionaţi 
trupele pe care le-am trimis să facă ordine, şi-acum te mai şi joci 
cu mine de-a conversaţia simandicoasă?! 

- Exterminaţi, zise trezorierul. 

- Poftim?! 

— „Ca să exterminați trupele pe care...” şi-aşa mai departe, 
explică răbdător adolescentul. 

Vandenberg tăcu câteva clipe. Muşchii maxilarelor îi jucau 
convulsiv pe sub piele. 

- Probabil o să ai nişte explicaţii de dat consiliului de 
administraţie în legătură cu modul în care ai cheltuit o mică avere 
pe operaţiunea asta militară neinspirată, continuă Enguerrand. 
„Mică”, vorba vine... 

Orbitalul pufni pe nări. 

- Tinere, uiţi un lucru important. 

Trezorierul ridică din sprâncene, invitându-l cu un aer ironic 
să continue. 

- Uiţi că tu şi cu toţi nespălaţii ăia ai tăi trăiţi pe fundul unui 
puț gravitațional. 

Interfața telecom se închise. Enguerrand dădu încet de câteva 
ori din cap. 

— Da, aşa e, murmură el într-un târziu. Mersi că mi-ai adus 
aminte. 


Reprezentanţii triburilor nu primiră deloc bine vestea. Se 
adunaseră în grabă în sala virtuală de conferinţe, în mijlocul căreia 
dMON se mai afla şi acum în captivitate. Amenințarea voalată a 
orbitalului îi pusese pe jar. 

- O s-ajungem ca Moscova, zise Gabrielle. 

- Care Moscova? făcu părintele O'Blivion. 

— Exact! Care Moscova? A fost primul oraş peste care orbitalii 
au trântit un meteor măricel. 

-Şi n-a fost singurul, întări Ulrika pe un ton sumbru. 

— Şi praful s-a ales de toate, continuă Gabrielle. Pentru că, 
dacă e ceva la care orbitalii se pricep, e rezolvarea problemelor de 
mecanică celestă. 

O'Blivion ridică din umeri. 

-N-am putea să-l trimitem pe Bruce Willis cu câteva focoase 
nucleare să distrugă meteorul? 

Enguerrand clătină din cap, exasperat. 

— Ce-ai făcut, părinte, iar te-ai uitat la filme vechi? 

-O ssă ne tot certăm aşa până o ssă ne cadă meteorul în cap? 
întrebă un Necromant. 

— Staţi puţin, zise Orwoloka. 

Se întoarseră cu toţii către ea. 

- Vandenberg n-a zis nimic de meteori, explică tânăra. A lăsat 
să se-nţeleagă, e-adevărat, însă nu asta a spus. 

Se uitară unii la alţii, cam derutaţi. Apoi Enguerrand se 
lumină la faţă. 

-Chiar aşa! A zis: „Uiţi că tu şi cu toţi...” în fine... „trăiţi pe 
fundul unui puț gravitațional.” 

— lar el trăieşte pe buza puţului, întări Orwoloka. 

- Şi, teoretic cel puţin, am putea să folosim poziţia lui 
Vandenberg pe marginea puţului gravitațional terestru împotriva 
lui! încheie încântat trezorierul. 

- Bine, bine, teoretic, interveni Gabrielle din nou. Dar practic 
cum o să facem? 

— Am o idee, spuse părintele. 

O'Blivion rupse pojghiţa gălbuie în care stătea înfăşurată sora 
lui Olivier. Ca precauţie, o lăsă înfăşurată în năvodul cu care o 
capturasc, deşi fata nu dădea semne că ar fi intenţionat să fugă. 
Era tăcută şi privea în jos cu un aer trist. 

— Bună dimineaţa, soare! zise părintele. 

Fata îi aruncă o privire neagră. În Gangland era trecut de 
miezul nopţii, iar soarele oricum nu se mai văzuse dintre nori de 
mai bine de o săptămână. Dar nu se obosi să-i amintească asta 
părintelui. 

- La fel de agreabilă ca de obicei, remarcă O'Blivion. 

- Ţi-ajută la ceva dacă-ncerci să faci pe şmecherul? întrebă 
dMON. 

- Cel puţin am obţinut o reacţie... 

Fata pufni şi lăsă din nou privirea în podea. 

-Nu mai face pe îmbufnata, că de data asta n-avem timp de- 
aşa ceva, insistă părintele. Te-am pus la popreală o lună, n-a crăpat 
nimeni din asta... 

— Ai idee cât durează o lună din punctul meu de vedere? îl 
întrerupse fata. 

O'Blivion ridică din umeri. Fata îşi trecu degetele pe faţă, pe 
gât şi în josul sternului, apoi se deschise ca o coajă. Dedesubtul 
suprafeţei de voxeli se zărea jocul complex a nenumărate fascicule 
de lumină. 

- Uite, zise AMON, n-aveţi decât să mă rescrieţi, să mă ştergeţi, 
să faceţi ce vreţi, numai să nu mă mai lăsaţi să înnebunesc de 
singurătate în modulul de stază. Pe cuvânt că mi-a ajuns. 

- Gând la gând, făcu părintele, vizibil uşurat. Chiar am dori 
să te rescriem. 

Pe buzele fetei flutură un zâmbet amar. 

- Nu prea mă văd transformată în creatură paşnică... 

- Nici vorbă, o linişti O'Blivion. Am vrea să te facem de vreo 
zece ori mai virulentă. Fostul nostru sponsor, sau cum vrei să-i 
zici, Vandenberg, tocmai ne-a ameninţat că o să ne radă de pe 
faţa Pământului cu un meteor. Am vrea să-i faci o vizită acasă, în 
habitatul Tsiolkovsky, înainte să-şi pună ameninţarea în practică. 

- Lumea zice tot felul de lucruri, ridică AMON din umeri cu 
indiferenţă. De cele mai multe ori prostii... 

- Da, însă cât ai stat aici, pe post de ornament, Vandenberg 
ne-a trimis pe cap drone, apoi o armată de mercenari care ne-a 
făcut viaţa foarte interesantă. 

Fata încuviinţă încet. 

— Deci aşa. 

-Chiar aşa, întări părintele. După ce şi-au pus ăia mintea cu 
noi, toate nebuniile pe care le-ai făcut prin reţea de când ai venit 
încoace au ajuns să mi se pară aproape paşnice. 

Printre ochiurile plasei, AMON îi aruncă o privire amuzată. 

— şi dacă refuz? 

O'Blivion ridică din umeri, dezarmat. 

-În loc de Gangland o să fie un crater măricel, din noi n-o să 
mai rămână decât cel mult necrosofturile, iar tu o să rătăceşti 
singură prin ciberspaţiu ca să vezi ce surprize ţi-a mai pregătit 
prietena ta personală Helga Weissmann. 

Fata făcu o grimasă. 

— Şi dacă decid să-l iau pe fratele meu şi să plecăm? Puteţi 
aştepta steaua căzătoare şi fără noi... 

- Nu plec nicăieri, interveni Olivier. 

Stătea lângă trezorier şi încerca să pară sfidător. 

- Am trăit destul cu frica-n sân şi mi-a ajuns. Nu mai plec 
din Gangland, chiar dacă ar fi să vină şi-o mie de meteori. 

Fata îşi muşcă uşor buza de jos, uitându-se la O'Blivion. 

- Nu-i cine ştie ce perspectivă. O să fie o expediţie riscantă. 

Aruncă o privire furişă către ceilalţi adolescenţi adunaţi 
împrejur. 

— Probabil numai dus... 

— Nu-ncerca să pozezi în victimă, zise părintele pe un ton 
destul de acru. Nu s-ar zice că de când ai venit aici te-ai străduit 
să te faci apreciată, sau măcar suportabilă. Dar, dacă preferi, putem 
oricând să te-nchidem la loc în modulul de stază şi s-aşteptăm 
meteorul cu toţii, ca o familie mare şi fericită. 

Clătină imperceptibil din cap. 

— Deşi înţeleg că, în ceea ce te priveşte, aşteptarea s-ar putea 
dovedi destul de lungă... 


Pe parcursul următoarelor ore, Templierii munciră febril 
pentru a o rescrie pe sora lui Olivier. O transmiseră apoi prin 
fascicule de microunde către habitatul orbital Tsiolkovsky, 
deghizată în emisiuni multimedia de divertisment, iar AMON făcu 
ceea ce ştia mai bine şi, după ce se recompuse în ciberspaţiul 
habitatului, închise preventiv toate căile de telecomunicaţii şi porni 
un ultim dans. Spulberă ziduri de gheaţă, distruse 

programe, ucise operatori, dar pe Vandenberg îl lăsă în viaţă 
cu un respect aproape religios. În cele din urmă, luă în stăpânire 
comenzile motoarelor pentru corectarea traiectoriei şi duse 
habitatul într-un picaj final, lipsit de graţie. 

Steaua căzătoare ce se desprinse din înalturi pentru a se 
întâlni cu apele Pacificului, undeva în largul Insulelor Marchize, 
umplu cerul de flăcări şi de lumină. Câteva ore mai târziu, valul 
mareic provocat de ea aduse coşmaruri autorităţilor portuare din 
mii de localităţi şi făcu deliciul câtorva surferi care ani în şir se 
rugaseră să călărească talazul cel mare. 

Pe urmă se dezlănţui delirul mediatic. 


y 


TINICHEA 


Poate că, departe în urmă, la Philadelphia, era vară indiană, 
poate în casa părinților ei era cald şi bine, dar aici, în Munţii 
Stâncoși, începutul lui noiembrie adusese un frig cumplit. Undeva, 
spre nord-vest, se afla Denver, sau ceea ce pe vremuri fusese 
Denver. 

Iar pe şosea — o şosea în stare destul de bună — se pregătea un 
nou transfer. Maria spera să fie ultimul. 

Coborâse din transportor, aştepta în drum, cu cei şase copii 
împrejurul ei, şi bătea când dintr-un picior, când din celălalt, cu 
speranţa vagă de a se încălzi cât de puţin. Pantofii sport cu care 
era încălţată fuseseră foarte buni pe Coasta de Est, dar n-aveau 
nici o legătură cu clima din Munţii Stâncoşi. Hainele, nici atât. 

Pe lângă ea stăteau zgribuliţi copiii, ca puii pe lângă cloşcă. 
Sonja, cu o hăinuţă ecosez matlasată donată de o şcolăriţă din 
Hokkaido. Mickey, cu mâinile băgate adânc în buzunarele de la 
sacoul uniformei şcolare. Fran, care le fusese adusă la nodul 
dinainte, şi care ţinea în braţe un ursuleţ panda din pluș, scămoşat 
şi murdar. 

Câţiva metri mai încolo, Lara vorbea cu hackerul care urma 
să-i preia, un tip între două vârste, cu pălărie de cowboy şi mustață 
stufoasă. Pe lângă el zburau de colo-colo câţiva bondari emailaţi 
ale căror aripi fragile, din polimeri, băteau aerul cu asemenea 
frecvenţă încât se vedeau ca nişte petice de ceaţă zbârnâitoare. 

Maria nu auzea nimic din ce-i spunea Lara bărbatului, dar 
putea cu uşurinţă să-şi imagineze conversaţia, căci o ascultase, cu 
mici variaţii, la aproape fiecare nod al rețelei de transport de la 
Mississippi încoace. 

-O vezi pe-aia? 


- E, David din Chicago s-a jurat că n-o mai ia în transportor 
câte zile o avea. 


— Păi, să-ţi spun de ce. La un popas, a mâncat-o undeva să 
dea un telefon. 


- Proastă, ne-proastă, uite că a găsit un telefon fix care mergea 
şi şi-a făcut de lucru cu el. 


— Ce să se-ntâmple? Au venit poteraşii după ei în secunda 
doi. 


- Au scăpat. David a traversat Mississippi şi au scăpat cu 
viaţă toţi copiii. 
- Oricum, sigur n-o s-o mai ia pe-aia în transportor niciodată. 


-Ce să facă, a furat-o de la poteră când s-a întors, după două 
zile. 


— A ars ca lumânarea. Am văzut la ştiri. 


- Da, păcat de el. şi asta face mai departe umbră pământului, 
bine-mersi. 


— Plăteşte ca s-ajungă în Gangland. Dacă face figuri de-astea, 
te pişi pe banii ei. 


- Da, bine. Să ai grijă, să nu păţeşti şi tu ceva. Stai cu ochii pe 
ea! 

O discuţie ca o tinichea legată de coada unei pisici. Oriunde 
avea să fugă, tinicheaua urma să-i sune în urechi. Până când avea 
să-şi dea sufletul. 

Viaţa aceea cu păcate mărunte şi ritualul confesiunii şi 
rugăciuni şi mici penitenţe părea acum să fie un fel de rai 
îndepărtat, inaccesibil. Părea să fie viaţa cu totul altei femei. Care 
rugăciune, care penitenţă l-ar mai fi adus pe David înapoi la viaţă 
din măruntaiele carbonizate ale transportorului? 

Simţi că faţa îi luase foc, în pofida frigului. Clipi des şi 
lacrimile i-o luară la vale pe obraji. 

Tipul cu pălărie de cowboy se apropie de ei. 

- Mai avem o etapă şi-o să ajungem în sfârşit la capătul 
călătoriei. Hai, copii! 

Fără o privire către Maria. Fără un cuvânt. 

Îl urmă la transportor, ştergându-şi lacrimile cu dosul mâinii. 
În trecere, o salută cu un semn din cap pe Lara. 

Femeia o urmări cu privirea fără să-i răspundă la salut. 


ROINE SU... 


Prăbuşirea habitatului orbital Tsiolkovsky şocă întreaga 
lume. Agenţiile de ştiri de pe tot globul transmiseră nesfârşite 
reportaje şi comentarii, interviuri şi declaraţii. Deşi trusturile 
orbitale exercitară presiuni ca existenţa teritoriului Gangland să 
rămână în continuare secretă, faptul că unul dintre habitatele 
aparent invulnerabile fusese în mod deliberat doborât şi distrus 
nu avea cum să rămână ascuns. Comentatorii şi intervievaţii, oricât 
ar fi căutat să păstreze un aer sobru, adecvat pentru o catastrofă 
ce dusese la pierderi de vieţi omeneşti, nu reuşeau totuşi să-şi 
mascheze complet o veselie răutăcioasă. Amintirea războiului de 
independenţă orbital era mult prea recentă şi dureroasă. 
Sentimentul general pe Pământ era că dominaţia orbitală de acolo, 
de pe buza puţului gravitațional, încetase să mai fie deplină. 

Treptat, pe parcursul următoarelor săptămâni, în Gangland 
se potoli efervescenţa, iar găştile de adolescenţi reluară relaţiile 
cu trusturile orbitale. La urma urmei, aşa cum spusese şi Lady 
Hetfield, ceea ce conta era comerţul, care aducea profituri pentru 
toţi, nu ocupaţia militară, care n-ar fi provocat decât pagube. 

La începutul lui decembrie, prin reţelele publice porni să 
circule o colecţie de aforisme a părintelui O'Blivion, O mie de chestii 
pe care le-am împroşcat pe pereți (şi pe care habar n-aveam că le spuseseră 
alții). Spre surprinderea lui, primi o mulţime de mesaje, printre 
care oferte de publicare, ameninţări cu procese 

pentru încălcarea drepturilor de autor, contracte pentru 
campanii publicitare şi cereri în căsătorie. Timp de câteva zile, le 
parcurse cu un aer amuzat, după care se înmulţiră în asemenea 
măsură încât preferă să le ignore. 

În ziua de Crăciun, Enguerrand fu ales Mare Maestru al 
Ordinului Templierilor. În aceeaşi zi, cumpără din Franţa un titlu 
de baron pe care nu-l mai purtase nimeni de mai bine de şase 
secole şi un castel. Titlul se transferă imediat. Castelului îi trebi uiră 
opt luni ca să fie transportat piatră cu piatră peste Atlantic şi peste 
continentul nord-american până în Gangland, unde fu reclădit. 
La intrare, baronul Enguerrand aşeză o placă pe care era înscrisă 
deviza: 

Roi ne suis, 

Ne prince ne duc ne comite aussi, 

Je suis le sire de Coucy. 

Părintele O'Blivion se ocupă de instruirea novicilor. Pentru 
Olivier îşi făcu timp şi, pe lângă lecţiile obişnuite de scrimă, călărie 
şi tir, începu să-i predea kendo şi iai-do într-un dojo pe care îl 
construise în ciberspaţiu. Dar, spre mirarea lui, într-o noapte de 
octombrie, o picătură enormă se desprinse din tavan, luă forma 
unei femei, iar părintele se pomeni blocat într-un modul de izolare 
senzorială. 

Când fu eliberat, femeia dispăruse, dojo-ul ardea, iar Olivier 
era mai tăcut şi mai îngrijorat decât de obicei. 

Din fericire, vizita nu se repetă. 


Pe treizeci şi unu octombrie, O'Blivion făcu o vizită la 
magazinul fraţilor Fourier. Drumurile erau mult mai bune, fiindcă 
triburile din Gangland făcuseră contracte cu Greii, iar malacii 
munciseră toată vara. 

— Ne daţi ori nu ne daţi? făcu părintele la intrare. 

— Ai venit cu farse de Halloween? întrebă Jac. 

O'Blivion clătină din cap. 

— Am venit după. sabia Murasama. 

Jac îi făcu semn să intre. Părintele aşteptă ca Necromantul să 
meargă la vitrină, s-o deschidă şi să-i aducă sabia. Între timp, 
cobori în magazin şi Antwan. 

O'Blivion scoase sabia, examină tăişul, muchiile, suprafeţele, 
mânerul, garda, cu minuţiozitate şi cu nesfârşită răbdare. După 
mult timp, scose dintr-o mânecă o eşarfă de mătase. 

O azvârli în aer. 

Katana şuieră scurt şi ajunse înapoi în teacă. Cele două 
jumătăţi ale eşarfei coborâră fâlfâind pe podea. 

Părintelui îi sclipeau ochii. 

- Ei, cum e? întrebă Antwan. 

O'Blivion zâmbi. Îi întinse cipul de credit. 

— Cum să fie? De data asta n-am nevoie să întreb cât costă. 


Seara, părintele se întâlni cu Enguerrand la intrarea în Hyatt. 
Amândoi mergeau destul de des acolo, însă singuri, discret, iar 
când dădură nas în nas se înroşiră şi se cam jenară. 

- Pentru tatuaje, explică O'Blivion, ferindu-se să-l privească 
în ochi pe Marele Maestru. 

- Pentru negocieri, zise celălalt cu jumătate de gură. 

Urcară cu lifturi diferite. 


i În ziua următoare avu loc ceremonia de investire a lui Olivier. 
În sala mare a Templului veniră Bertrand de Born, Geoffroy de 
Charnay, Bertrand de Blanchefort, novici şi invitaţii lui Olivier — 
Evergreen, Willow, Nancy şi Charley, care nu mai era chiar atât 
de mic. 

Olivier sosi la ceremonie nu cu jachetă din piele neagră, ci cu 
tradiționala robă albă tivită cu blană de miel a vechiului Ordin al 
Templierilor. Marele Maestru îi oferi un cal roib, clonat de Poporul 
Ascuns, şi îngenunche ca să-i prindă pintenii noului cavaler. 

Ceilalţi invitaţi îi aduseră pe rând o centură cu ţinte 
piramidale nichelate, un program pentru tranzacţii financiare 
internaţionale, umărare din policarbon, o pereche de cizme. 

Cel din urmă se apropie de Olivier părintele, care îi oferi cu 
amândouă mâinile sabia Murasama. 

- Învață despre făurarul ei. Cinsteşte-i numele şi memoria. 

Băiatul rămase fără grai. Clipi de câteva ori şi în cele din urmă 
se uită în ochii lui O'Blivion. 

-Cum te lasă inima să-mi faci un asemenea cadou? De ce n- 
o păstrezi, că doar ţi-ai dorit-o tare mult? 

Părintele clătină din cap şi bătu uşurel cu palma stângă peste 
săbiile pe care le purta la centură. 

— Şi ce să fac? Să mă despart de astea după ce m-au scos de 
atâtea ori din necaz? 

Ezită. Îi aruncă o privire lui Olivier, apoi zâmbi strâmb. 

— Ar mai fi ceva... 

Se descheie la jachetă şi căută în buzunarul de la piept. Scoase 
un cub de date, mare cam cât un zar, şi i-l întinse băiatului. 

- Ce conţine? făcu Olivier, răsucind cubul între degete. 

O'Blivion ridică din umeri. 

-Ce să conţină? O copie de rezervă pe care i-am făcut-o soră- 
tii înainte s-o rescriu şi s-o trimit pe orbită. 

Băiatului nu-i veni să creadă. Enguerrand se încruntă, iar 
părintele se uită la el cu un aer de vinovăţie prefăcută. 

-M-am gândit că poate orbitalilor o să le vină şi cu alte ocazii 
cine ştie ce idei, şi că ar fi bine să fim pregătiţi. 

Zâmbi pe sub mustață. 

-Şi trebuie să recunoşti că-n ultimul timp ne-am cam plictisit 
fără ea. 


ŞI 


LA CAPĂTUL DRUMULUI 


Se însera când Maria, conectată la sistemul de senzori al 
transportorului, văzu în depărtare Gangland. Nu avea cum să fie 
altceva, pentru că, de când plecase ea din Philadelphia, hackerii 
în compania cărora călătorise ocoliseră sistematic zonele urbane. 
Or, mustăciosul cărunt care până atunci nu-i adresase nici un 
cuvânt se îndrepta chiar către masa de clădiri de la orizont, fără 
să dea semne că ar fi vrut s-o ocolească. 

După ce se înnoptă, aerul se răci încă şi mai tare, iar Mariei i 
se făcu pielea ca de găină drept răspuns la ceea ce îi transmiteau 
în creier senzorii de temperatură. Asupra oraşului se lăsă o ceaţă 
uşoară. 

Ca o precauţie suplimentară, la intrarea în Gangland hackerul 
activă bondarii. Maria îi simţi ca pe nişte fluturi în stomac, apoi o 
trapă dorsală se deschise şi bondarii îşi luară zborul pe deasupra 
transportorului. Se risipiră care încotro. 

Femeia aşteptă în linişte. Copiii urmăreau un colaj de ştiri cu 
evenimentele recente din Gangland. Se mai foiră, îl întrebară pe 
hacker una-alta, iar el le răspunse cu voce scăzută. Sonja urină în 
toaleta chimică. 

Bondarii emailaţi se iviră din ceaţă, unul câte unul, şi intrară 
cuminţi în trapă. Când se întoarse şi ultimul, hackerul comandă 
închiderea trapei, după care porni încet înainte. 

Spre surprinderea Mariei, drumurile erau netede şi solide. 
Nu toate străzile erau aşa, căci uitându-se rapid printre blocuri 

zări gropi, maldăre de moloz, carcase de automobile 
vandalizate, dar cel puțin principalele artere din oraş erau excelent 
întreținute. 

Altă surpriză erau luminile. Din loc în loc, de-a lungul 
străzilor, becuri de pe stâlpi trimiteau conuri de lumină spre pavaj. 

De-o parte şi de alta, pe străzi, se zăreau clădiri abandonate, 
iar între ele şi deasupra străzilor se întindeau straturi peste straturi 
dintr-o împletitură ciudată. Femeia întrezări deşeuri de tot felul, 
grile de ventilator, capote şi portiere de automobile, grilaje 
metalice, ţevi, jenţi, cărucioare din supermagazine, indicatoare 
rutiere, tije, segmente de conductă, şine, rămăşiţele răposatei 
societăţi industriale ţesute între ele cu sârme, cu lanţuri, cu plasă 
metalică, cu fâşii de cauciuc decupate din anvelope într-o 
încâlceală murdară de rugină, care părea să ţină clădirile să nu se 
prăbuşească. După ce călători o jumătate de oră pe sub ţesăturile 
acelea apăsătoare, Maria simţi că se sufoca. 

O dată, i se păru că surprinde cu coada ochiului o umbră 
zburătoare. Privi cu atenţie, dar prin ceaţă era greu să-şi dea seama 
dacă văzuse cu adevărat ceva sau nu fusese decât o halucinație 
provocată de oboseală şi de tensiunea nervoasă. 

În cele din urmă, transportorul se opri în întuneric, ascuns 
după o clădire. În faţă, printr-un gang, se zărea o piaţă luminată 
în mijlocul căreia aşteptau câteva persoane. 

Hackerul îşi desprinse cablul din mufa neurală, îşi luă pălăria 
Stetson şi se strecură pe lângă femeie şi printre copii până la uşa 
transportorului. Deschise uşa, cobori, apoi îi ajută şi pe copii să 
coboare. 

- Să aşteptaţi aici până vă spun să veniţi, îi sfătui el. 

Copiii încuviinţară din cap, în tăcere. 

Hackerul plecă înspre piaţă. După câteva clipe, Maria îşi 
desprinse şi ea cablul de date şi cobori din transportor. li furnicau 
picioarele pentru că stătuse prea multe ore ghemuită pe banchetă, 
fără să se mişte. Aerul era rece, dar plăcut, şi femeia inspiră adânc. 

Ajunsese la capătul drumului. 


Y 


NODURI ȘI NUME 


Prin ceața subţire, fațadele cu ferestre căptuşite ici şi colo cu 
folii de plastic şi cartoane se iveau ca nişte figuri bandajate. Din 
loc în loc, câte un bec cu vapori de mercur revărsa o lumină intensă, 
nemiloasă peste ziduri. De-a lungul străzii veneau încet doi 
Templieri pe cabaline, urmaţi de un băiat pe un cal roib. 

- lar m-ai scos din Templu pe vreme rea, maestre, zise 
O'Blivion. N-ai putea şi tu, când vezi că-i frig şi urât afară, să-l iei 
pe Jeff, să zicem? 

Enguerrand zâmbi şi clătină din cap. 

— Pe Jeff nu-l ştie lumea de la canalele de ştiri. N-am ce să-ţi 
fac, părinte. Celebritatea are preţul ei. 

O'Blivion oftă adânc. Barba i se îndesise, iar părul îi crescuse 
până la jumătatea spatelui. 

— Asta e. Măcar îmi dă lumea de băut mai des. 

Ajunseră într-o piaţă unde Cârtiţele reparaseră nişte fântâni 
arteziene. Jeturi de apă ţâşneau, luminate de spoturi colorate. 

De pe altă stradă sosiră doi Grei. Cel din dreapta, un zdrahon 
încălțat cu cizme îmblănite, îl privi lung pe părintele O'Blivion. 
În orbita stângă avea un ochi albastru care în urmă cu un an îi 
aparținuse unui mercenar şi pe care i-l grefaseră Vârcolacii. 
Zdrahonul fuma o ţigară fără filtru. Undeva, în spatele lor, în 
umbră, rămăseseră doi tiranozauri care fornăiau din când în când, 
mişcându-şi uriaşele capete solzoase încoace şi încolo. Ochii mici 
şi plini de ferocitate le străluceau în obscuritate ca nişte giuvaeruri 
rău-prevestitoare. 

Veniră apoi doi motociclişti pe nişte chopper-uri silențioase, 
cu celulă de hidrogen. Nou-veniţii purtau pardesie lungi de piele, 
ochelari de soare şi la gât aveau amulete. Dădură un tur prin piață, 
împrejurul fântânii arteziene, apoi parcară motocicletele şi se 
apropiară de Templieri. Erau Antwan şi Jac Fourier. 

Pe tăcute se iviră în piaţă şi două Cârtiţe. Una bătrână, sură, 
care purta la gât o gheară de oţel cu striaţii, se sprijinea în baston. 
Cealaltă era Ulrika. 

Din alt capăt al pieţei se apropie o ambulanţă pe pernă de 
aer. Sirenele nu-i erau pornite, în schimb pe acoperiş i se roteau 
girofaruri roşii şi albastre. Din ambulanţă cobori un şofer care 
alergă la cealaltă portieră şi o ajută să coboare pe o fată cu părul 
blond, lung şi drept, îmbrăcată într-o rochie de seară roşie, mulată, 
cu paiete. 

Orwoloka se apropie de cei adunaţi lângă fântâna arteziană, 
iar paietele care acopereau rochia licăriră ciudat sub lumina 
girofarurilor şi a spoturilor colorate. Fata prinse privirea lui 
Enguerrand şi îi făcu ştrengăreşte cu ochiul. 

Privind împrejur, Olivier îi văzu şi pe câţiva ecologişti. Ca 
de obicei, stăteau ceva mai deoparte. Se apropie de ei şi schimbară 
câteva cuvinte. 

În cele din urmă, cu fâlfâit de aripi care iscă stropi din fântâna 
arteziană, coborâră în piaţă doi pteranodoni. De pe spinările lor 
descălecară doi Îngeri echipa ţi cu salopete, căşti de piele şi ochelari 
de protecţie. Cel mai scund îşi ridică ochelarii pe frunte şi se 
apropie, cu eşarfa albă de mătase fluturând. Era Gabrielle. 

-Cu altă tragere de inimă vine omul încoace, zise o voce cu 
accent Mid-West din spatele lor. 

Se întoarseră cu toţii în direcţia vocii. Din umbră se apropia 
Macho Kid, parcă mai cărunt decât şi-l aminteau. Pentru prima 
dată, venise la întâlnire fără mitraliera Gatling. Privi peste umăr 
şi făcu semn din cap. 

- Hai! 

Dintr-un gang ieşiră şase copii. O fetiţă într-o hăinuţă ecosez. 
O alta care ţinea în braţe un ursuleţ panda din pluș. Un băiat într- 
o uniformă şcolară. 

Iar pe urmele lor sosi încet o femeie obosită, încercănată, care 
privea în pământ. O'Blivion se uită lung la ea, nevenindu-i să creadă. 

Şi totuşi ea era. 

Femeia îi simţi privirea şi se uită la el. Îl recunoscu. Pe faţă îi 
flutură un zâmbet palid. 

Părintele îndreptă un deget acuzator către ea. 

- Tu! Tu eşti aia care m-a congelat în ciberspaţiu acum trei 
săptămâni! 

Femeia zâmbi din nou. Clătină din cap. 

- Păi, ce, dacă ţi-aş fi spus „Îngheaţă!” m-ai fi ascultat? 


d 


KIT DE INSTALARE 


Pletosul izbucni în râs şi se îndepărtă. Maria privi împrejur 
cu atenţie. Unii dintre cei prezenţi în piaţă, lângă fântâna arteziană, 
nici măcar nu păreau a fi oameni, precum creaturile acelea scunde, 
îmblănite, dintre care una se sprijinea într-un baston, sau fata aceea 
care în loc de păr avea crengi de salcie cu frunze lungi, verzi. 

Iar lângă fată, vorbind cu un tânăr înalt, cu salopetă verde 
din pluş — nu, nu părea să fie chiar pluş — se afla un băiat care... 

El era. 

El trebuia să fie. Mai înalt, mai împlinit, mai bine hrănit, cu 
părul mai lung şi parcă mai moale, îmbrăcat cu pantaloni din piele, 
cu capse şi şireturi de-a lungul tighelelor, şi cu o jachetă neagră 
cu ţinte cromate, înarmat cu o sabie japoneză mare aproape cât 
el... 

Dar el era. 

Se îndreptă spre băiat încet, temându-se parcă să nu-l sperie. 
Ceaţa începuse să se risipească. 

- Şi pe urmă Jeff a zis... 

Alertat de privirile mirate ale celor cărora le vorbea, băiatul 
se întoarse şi dădu nas în nas cu Maria Alonzo. O recunoscu, iar 
veselia îi dispăru instantaneu. Se uită la ea cu un aer circumspect. 

- Să nu-mi spui pe nume, zise el grăbit. 

Maria făcu un gest împăciuitor. 

— Sigur, nici o problemă. Data trecută n-am ştiut că e o 
chestiune atât de... delicată. 

— Chiar este. 

li privi figura cu atenţie. Părea foarte sobru pentru vârsta 
lui, iar ochii aveau o expresie gânditoare. 

- Am venit tocmai de la Philadelphia în căutarea ta, explică 
Maria. Cum vrei să-ţi spun? 

- Olivier. 

— Maria Alonzo. 

Întinse mâna din reflex, dar băiatul nu-i răspunse. Femeia 
rămase aşa o secundă, apoi îşi retrase mâna. 

Strânse buzele şi clipi de câteva ori. 

- Imi... pare rău. După ce am bătut atâta drum... parcă nu mă 
aşteptam la o primire glacială. 

Băiatul ridică uşor din umeri. 

— După ce ai dat buzna neinvitată în dojo şi l-ai atacat pe 
părinte, cum te aşteptai să fie primirea? 

Maria plecă privirea. 

— Am... am avut nevoie să vorbim înainte să... vin încoace. 

Îl privi din nou în ochi. 

- Uite, o s-o sunăm pe doamna care m-a trimis şi-o să vorbim 
cu ea, şi-o să punem lucrurile la punct, bine? 

Băiatul încuviinţă din cap, fără să pară prea convins. 

— Aşteaptă puţin aici, zise ea. 

Se îndreptă spre hacker, care vorbea cu un băiat şi o fată în 
salopete albe, cu un alt pletos, care avea părul strâns în coadă, şi 
cu o blondă în rochie de seară roşie, cu paiete. 

- Am voie să fac un apel în ciberspaţiu? întrebă Maria. 

Mustăciosul o măsură de sus până jos cu o privire ca un brici. 
Paietele roşii de pe rochia fetei se mişcară încet, pe umărul drept, 
pe şold, pe abdomen, apoi mai sus, pe coaste. Maria le privi, 
intrigată, apoi înţelese că nu erau paiete. 

Simţi că i se făcea greață şi se sili să se uite în altă parte. 

Hackerul încă nu-i răspunsese, aşa încât Maria încercă să-l 
înduplece. 

— Pentru asta am venit şi vreau să ştiu dacă e OK... dacă nu- 
i nici un pericol să intru de-aici. 

Bărbatul încuviinţă imperceptibil din cap, fără să spună nimic. 

Maria se întoarse lângă băiatul care-i spusese că se numea 
Olivier. Căută să-şi alunge din minte foşgăiala termitelor roşii. 

— Ai un palmtop? întrebă ea. 

Băiatul deschise un fermoar al jachetei şi scoase un palmtop 
transparent. Maria îşi introduse un cablu în mufa neurală, tastă 
un cod pentru conectare. 

În minte îi înflori ciberspaţiul local. Deschise o fereastră în 
aer, tastă adresa orbitalei şi se înălţă la ceruri. 


Intră într-un peisaj primăvăratic, plin de parfumul pomilor 
înfloriţi. Orbitala cea distinsă, acum îmbrăcată într-o rochie azurie, 
citea, aşezată pe o bancă. Ridică privirea, întrebătoare. 

- L-am găsit, spuse Maria dintr-o suflare. 

— Eşti sigură? 

Telefonul mobil cu cameră retinală şi palmtop-ul cu toate 
datele despre Teddy se odihneau în compania unei pietre măricele, 
într-o pungă de plastic, pe fundul unui lac din apropierea 
Philadelphiei. 

Dar orbitala nu avea de unde să ştie asta. 

— Absolut sigură, zise Maria. 

Bucuria, teama şi neîncrederea traversară chipul orbitalei ca 
nişte pietoni grăbiţi. 

— Vreau... vreau să vorbesc cu el. 

În glas i se strecurase un tremur. Lăsă cartea alături, pe bancă, 
şi îşi încrucişă mâinile în poală. 

— Veţi vorbi imediat, spuse Maria. 

Inspiră adânc. Venise momentul. 

Momentul pentru care tot ceea ce făcuse până atunci fusese 
numai pregătirea. 

— Dar mai întâi aş dori să stabilim câteva lucruri, continuă ea 
cu voce fermă. Întrucât l-am găsit, aş dori să discutăm despre plată. 

Făcu un efort să-şi amintească tot ce pusese cândva pe o listă. 

-O locuinţă pentru trei persoane într-un habitat orbital. Trei 
bilete pentru navetă. Numai dus. Trei stocuri de acţiuni Orbitech, 
în valoare de un milion de OCU fiecare. 

Blonda cea înaltă încuviinţă din cap. Deschise în aer o 
fereastră cu o imagine luată din satelit. 

- Spune-i să ridice capul. 

— Poftiţi? făcu Maria, întreruptă din litanie. 

- Spune-i lui Teddy să ridice capul, te rog. 

Maria comută din ciberspaţiu în lumea reală. Aruncă o privire 
spre cer, printre ochiurile ţesăturii de rămăşiţe. Deasupra, departe, 
se vedeau câteva stele. 

— Te roagă maică-ta să te uiţi în sus, îi spuse băiatului. 

Reintră în ciberspaţiu. Orbitala, cu un aer preocupat, mări 
imaginea luată din satelit o dată şi încă o dată, până când fereastra 
se umplu cu chipul băiatului din piaţă. Femeia dădu încet din 
cap de câteva ori, apoi formă în aer câteva coduri. 

— Altceva? 

Maria îşi drese vocea. Verifică discret şi primi confirmarea 
tranzacţiilor. 

Locuinţă. Bilete. Stocuri. 

Simţi că o lua ameţeala. 

Făcu un efort să se stăpânească. Inspiră adânc. 

— Ar mai fi nişte mărunţişuri, zise ea într-un târziu. Un 
apartament în Philadelphia şi licenţa online pentru un kit de 
instalare a sistemului de operare pentru laptop-uri flexibile... ştiţi 
dumneavoastră. Ambele pe numele lui Nathaniel Murdoch. 

ALEGERI 


Străina care spusese că se numea Maria Alonzo îi înapoie 
palmtop-ul lui Olivier. 

-— Vrea să vorbiţi. 

Băiatul încuviință. Intră în ciberspațiu. 

Se pomeni într-un peisaj minunat, cu pomi înfloriți, cu petale 
ningând. Un peisaj ca un vis de demult, aproape uitat. Spre 
deosebire de Greendream, nici un perete de seră nu venea să 
întrerupă feeria verde, iar ramurile unduiau alene, în bătaia 
vântului. 

Pe o bancă de piatră aştepta o femeie blondă, cu părul prins 
într-o coafură complicată. Era îmbrăcată într-o rochie de satin 
albastru pal, cu guler din dantelă albă, spumoasă. Pe obraji îi 
curgeau lacrimi. 

Iar figura ei părea cumva familiară, deşi... 

- Te... 

Băiatul ridică un deget la buze. 

Clătină încet din cap. 

- Spuneţi-mi Olivier. La noi, în Gangland, numele adevărat 
e lucru tainic. 

Femeia încuviinţă şi zâmbi printre lacrimi. 

— Ai crescut... 

Olivier privi împrejur. Rezoluţia mediului virtual depăşea 
cu mult orice văzuse până atunci. 

— Frumos peisaj. 

- E al tău, din colecţie, de când aveai şase ani. Nu... nu mai ţii 
minte? ţi le-am păstrat pe toate, cum erau când ai plecat. 

Băiatul se apropie şi se aşeză pe bancă. Rezoluţia tactilă era 
la fel de ridicată. Simţea în palmă textura pietrei șlefuite. Se uită 
cu un aer întrebător la chipul femeii. 

- Sora mea îmi povestea adesea despre plecare. Dar nu şi 
despre ce-a fost înaintea plecării. Nu şi despre cine eram înainte... 

Îşi trecu vârful cizmei peste pietrişul de pe alee. Pietricele gri 
deschis, peste care se aşternuseră petale mărunte, roz pal, cu 
nervuri delicate, infime. 

- Am stat mult timp pe întuneric, în locuri... V-ar veni greu 
să credeţi pe unde-am fost. şi adesea am fost singur. Singur cu 
fantoma aceea străvezie care spunea că e sora mea. Singur cu 
poveştile ei. 

Femeia îl luă de mână. Olivier o privi, destul de uimit, apoi 
cobori privirea şi continuă: 

- Dar poveştile erau făcute din cuvinte şi erau poveştile ei, 
cuvintele ei. Iar imaginile din mintea mea, amintirile mele despre 
cine fusesem, unde trăisem, s-au înceţogşat încet-încet şi până la 
urmă s-au risipit. N-am mai rămas decât cu un cuvânt. Cu numele 
meu adevărat. 

Se uită din nou la orbitală şi zâmbi, uşor stânjenit. Ea îl lăsă 
să-şi caute cuvintele. 

— Cam puţin... 

Femeia dădu din cap. 

-O să ai tot timpul să-ţi aminteşti cine-ai fost. O să vii înapoi, 
pe Insula Unu, şi-o să stăm împreună şi... 

Olivier o privi, contrariat. 

- Staţi puţin. Unde vreţi să vin? 

— Aici, de unde ai plecat. 

Băiatul ezită, apoi clătină din cap, din ce în ce mai hotărât.. 

- Nu. Nu acum. Anul trecut, pe vremea asta, cu drag aş fi 
venit. De fapt... asta îmi doream cel mai mult. 

~ Şi ce s-a întâmplat între timp? 

— Multe... Mi-am găsit o familie. Oameni care au grijă de mine, 
care mă ajută când am nevoie, care mi-au salvat viaţa, care mă 
învaţă tot felul de lucruri. 

li aruncă o privire cu coada ochiului. 

- Oameni care nu mă lasă să dispar pur şi simplu din viaţa 
lor când nu sunt atenţi. 

Orbitala se încruntă şi-i lăsă mâna. 

— Ce vrei să spui? întrebă ea pe un ton ofensat. Nişte pletoşi 
îngălaţi care...? 

- N-or fi modele de perfecţiune, admise Olivier. Dar nici nişte 
momâi uscate care să-şi ducă zilele pe orbită, în cutiuţe de beton 
lunar, gândindu-se numai la investiţii şi dobânzi şi profituri. Am 
văzut nişte docudrame despre privilegiaţii din habitatele orbitale 
şi... Templierii cel puţin au în vine sânge, nu cifre. 

- Dar, Te... mm, Olivier, aici ai fi în siguranţă! 

- Siguranţă de închisoare, de cavou. Am stat în siguranţă, în 
spaţii strâmte, aproape şase ani şi mi-a ajuns. Acum am învăţat să 
călăresc, am învăţat stiluri de scrimă, am fost la negocieri, am... 

Pe faţă îi flutură un surâs. Se uită la ea, curios. 

— Aveţi idee cum e să-ţi îngrijeşti calul, sau să-ţi sufle vântul 
prin păr? 

Orbitala nu răspunse. Lăsase privirea în pămînt, cu un aer 
dezamăgit. După câteva clipe, Olivier se ridică. 

- Am să trăiesc în continuare în Gangland, printre ai mei. 
Dar o să mai trec pe-aici... Îmi place grădina dumneavoastră. 

Femeia ridică faţa spre el şi schiţă un zâmbet trist. 

— Să mai vii... 


Străina aceea, Maria Alonzo, nu plecase. Aştepta lângă el, 
atentă ca o pasăre de pradă, iar când Olivier dădu să închidă 
palmtop-ul, femeia întinse mâna. 

- Poţi să mi-l mai dai puţin? Vreau să mai vorbesc cu cineva. 

Băiatul îi oferi aparatul. Străina mulţumi cu un semn din cap, 
formă un număr telefonic şi aşteptă. După câteva minute, cineva 
răspunse. 

- Alo? 

O voce de copil. 

- Lenny? Sunt mami. Am rezolvat şi mă întorc. 

Vocea transmise vestea, iar alte voci, îndepărtate şi 
emoţionate, începură să se audă din difuzoarele palmtop-ului. 

-Să vă faceţi bagajele, continuă femeia, pentru că o să plecăm. 

— Da, mami. 

— Şi, dacă o să-mi spună bunicul că ai fost cuminte, o să 
mergem şi-o să-ţi iei toate albumele pe care le-a scos vreodată 
Shoot 2 Kill. 

Olivier surâse fără să vrea. Unii oameni aveau tot norocul de 
pe lume... 

Femeia închise palmtop-ul şi i-l înapoie. 

— Mulţumesc. 

- Cu plăcere, îi spuse băiatul. şi să ajungeţi cu bine. 

Maria zîmbi, încuviinţă din cap şi se îndepărtă către gangul 
de unde venise. 

- Nu-i corect! se auzi o voce ascuţită dinspre fântâna 
arteziană. 

Olivier se întoarse în direcţia de unde venea vocea. Gabrielle 
se înfuriase şi striga, cu mâinile proptite în şolduri. Pe eşarfa de 
mătase i se juca lumina spoturilor colorate. 

-Nu-i cinstit! E a nu ştiu câta oară când se întâmplă la fel! Ne 
îmbrăcăm, ne echipăm, venim aici ca să facem impresie, şi de 
fiecare dată e-aceeaşi poveste! 

Întinse un deget incriminator către copiii care se adunaseră 
ciorchine împrejurul părintelui. Cei mai mici dintre ei se dădură 
un pas îndărăt, speriaţi. 

- Toţi aleg să meargă cu Templierii, iar noi plecăm cu buza 
umflată! 

- Cel puţin, zise Enguerrand cu jumătate de gură, noi ne 
purtăm frumos cu ei, nu-i trântim pe animalele de călărie ca pe 
nişte saci de cartofi. 

— Ce rost mai are să venim, în cazul ăsta?! ţipă Gabrielle. 

Părintele O'Blivion zâmbi în barbă. 

— Lăsaţi copiii să vină la mine... 


POSTFATĂ 


În articolul „Writing Is Rewriting” publicat în The Writer's 
Digest Handbook of Novel Writing (Writer's Digest Books, Cincin- 
nati, Ohio, 1992), scriitoarea Dorothy Bryant afirma că să finisezi 
un roman nu e ca şi când ai face un copil, ci ca şi când ai creşte un 
copil. Mi se pare o distincţie importantă, în special pentru că a 
fost făcută de o femeie, şi în cele ce urmează am să vă relatez pe 
scurt despre etapele prin care a trecut Gangland de la idee la carte 
tipărită. 

În vara anului 1988 am vizionat împreună cu Mirel Palada, 
Gelu Goran şi alţi câţiva prieteni filmul Mad Max Beyond 
Thunderdome (1985). Am fost foarte impresionat, iar secvențele din 
final, în care un trib de adolescenţi sălbăticiţi ajunge în Sidney, 
printre clădiri părăsite, mi-au rămas într-un colţişor al minţii. M- 
am întrebat ce avea să se întâmple cu acei adolescenţi şi cum urma 
să arate societatea lor după câţiva ani. 

Apoi, în septembrie 1994, am avut o discuţie cu Ana-Maria 
Negrilă despre o nuvelă de-a ei în care apăreau câteva grupuri ce 
călătoreau printr-o lume în ruine. Ceea ce vroiam să ştiu era nu numai 
cum arătau acele grupuri, ci şi cum trăiau, modul în care se completau 
reciproc, structura relaţiilor lor, ecologia lor socială. 

Imediat după discuţia cu Ana-Maria, am scris acasă, într-o 
agendă, câteva pagini despre o zonă urbană părăsită, Gangland, 
şi triburile de acolo. Ce urma să se întâmple cu ele? Care ar fi fost 
intriga poveştii? Habar n-aveam. 

Mai târziu, în perioada 1996-1997, am scris o primă versiune 
a ceea ce credeam că avea să fie o nuvelă. Pe măsură ce scriam 
câte o secţiune le-o citeam Anei-Maria Negrilă, lui Sebastian Corn 
şi lui Mirel Palada. Când recitesc unele pagini ale acelei nuvele 
îmi dau seama cât de răbdători şi de amabili au fost. 

In 1999, urmând sfatul lui Mihai Dan Pavelescu, am încercat 
să extind nuvela aceea la dimensiunile unui roman. Activitatea s- 
a dovedit destul de anevoioasă, în special pentru că planul meu 
de atunci — să scriu zece capitole a câte douăzeci de pagini fiecare 
-era nerealist. Şi proiectul a mai stagnat câţiva ani... 

După aceea, în 2004, citind romanele altor autori şi discutând 
moduri în care acestea ar fi putut fi ameliorate, am început să 
înţeleg, în ce fel Gangland ar fi putut şi el să fie dus la bun sfârşit. 
Pe scurt, am înţeles (cu întârziere) că e mult mai uşor să scrii sau 
să citeşti cinci capitole a câte patru pagini decât un capitol de 
douăzeci de pagini. Am adăugat un fir narativ secundar şi am 
acordat mai mare atenţie împărţirii pe capitole. lar noua structură, 
bazată pe secţiuni scurte şi alternări rapide de planuri narative, a 
făcut ca scrierea romanului să fie mult mai uşoară şi mai agreabilă. 

(Fireşte, prima persoană cu care am vorbit când am terminat 
de scris romanul a fost Ana-Maria Negrilă.) 

Acum, în sfârşit, Gangland este o carte tipărită. lar dacă 
dumneavoastră aţi ajuns cu bine până aici, şi chiar vă gândiţi ca 
într-o bună zi să recitiţi acest roman ca să vă reîntâlniţi cu Maria 
Alonzo, cu Enguerrand, cu părintele O'Blivion şi cu toate celelalte 
personaje, înseamnă că eforturile mele de a scrie Gangland nu au 
fost în zadar. 


MULTUMIRI 


Tin în primul rând să vă mulțumesc dumneavoastră, care ați 
cumpărat şi citit această carte. Fără dumneavoastră, activitatea mea 
de scriitor ar fi în cea mai mare parte lipsită de sens. 

Pe de altă parte, îi mulţumesc Lilianei Bujor pentru condiţiile 
de studiu şi scris; Anei-Maria Negrilă, pentru că datorită ei am început 
acest roman; lui Cristian Cârstoiu, pentru că datorită lui am dus 
romanul la bun sfârşit; lui Tudor Popa, care a făcut coperta, sigla şi 
ilustraţia; angajaţilor Editurii Diasfera, care au transformat un fişier 
text într-o carte frumoasă; celor care au ascultat diferite capitole ale 
lucrării în lectura autorului şi au adus sugestii şi comentarii: Anca 
Amuzescu, Vali Dia, Stela Giurgeanu, Magda Mara Maftei, Alexan- 
dra Moraru, Georgeta Savu, Bogdan Tudor Bucheru, Sebastian Corn 
(care mi-a furnizat şi informaţii utile din domeniul medical), Costi 
Gurgu, Daniel Măndiţă, Mirel Palada, Liviu Radu, Jean Lorin Sterian, 
Răzvan Stoica; lui Mihai Dan Pavelescu, pentru sfaturile privind 
extinderea unei nuvele într-un roman; lui Florin Ionescu, pentru 
informaţiile despre reţele electrice; lui Liviu Vârban, pentru agenda 
în care am scris ultimele două treimi ale romanului; lui Michael 
Haulică, de bucurie că există; lui Liviu Moldovan, pentru ajutor on- 
şi off-line; şi lui Alexandru Diaconescu, pentru că a crezut în acest 
roman de pe vremea când Gangland nu era decât proiect. 

Îi mulţumesc formaţiei Iron Maiden pentru titlu. 

Şi regizorului George Miller, pentru seria Mad Max. 


Bucureşti, septembrie 1994 — noiembrie 2005 

În America sfâşiată de Al Doilea 
Război Civil există undeva o societate 
fără închisori, fără tribunale, fără 
cazărmi, fără secţii de poliţie, fără şcoli, 
fără impozite şi fără legi. O societate al 
cărei amplasament nu apare pe nici o 
hartă din domeniul public. O societate 
care oficial nu există. 

Gangland. 

Fosta agentă federală Maria Alonzo 
pleacă în căutarea acestei societăți care 
pentru oamenii obişnuiţi e mai puțin 
decît un zvon. Iar calea ei e presărată cu 
pericole de neimaginat... 


După volumele Necropolis şi 
An/Organic, Florin Pîtea ne oferă 
romanul Gangland, o combinaţie 
explozivă de extrapolare socială şi 
super-acțiune. 

